
PRATARMĖ 


Šiame psichoanalizės žodyne pateikiami pamatiniai psichoanalizės 
terminai. Jo antraštiniai žodžiai atspindi psichoanalizės kūrėjo Sig- 
mundo Freudo (1856-1939) sąvokų aparatą. Žodynas skiriamas 
psichologams ir psichiatrams, užsiimantiems psichoterapija. Be to, 
jis tikrai pravers visiems tiems, kurie ieško autoritetingų pamatinių 
psichoanalizės savokų apibrėžimų ar tiesiog vienaip ar kitaip domisi 
psichoanalize. Šis žodynas yra lyg ir kokia sintezė dviejų standarti- 
nių žinynų, visuotinai naudojamų psichoanalizės studijoms tuose 
kraštuose, kur psichoanalizė nuo seno taikoma klinikiniame darbe. 
Turime galvoje Jeano Laplanche'o ir J. B. Pontalis'o „„Vocabulaire 
de la psychoanalyse“ ir Charles'o Rycrofto „A critical dictionary of 
psychoanalysis“. Pirmasis veikalas yra nepaprastai kruopščiai 
parengtas, gausus detalių žinių, pilnas nuorodų į pirminius šaltinius 
ir pirmiausiai aprašąs klasikinę psichoanalizę. Rycrofto žodynas, sa- 
vo ruožtu, yra labiau mokslo populiarinamojo pobūdžio, tačiau ja- 
me pateikiamas visas pluoštas sąvokų, atsiradusių vėlesniuose psi- 
choanalizės raidos perioduose. Ši raida iš esmės aprėpia keturias 
paskiras mokyklas ar kryptis: Melanie Klein (1882-1960) mokyklą, 
britų ryšio su objektu mokyklą, amerikietiškąją Ego psichologiją ir 
prancūziškąją freudizmo mokyklą, kurios kūrėjas buvo Jacgues'as 
Lacanas (1901-1981). 

Žodyno antraštiniai žodžiai pateikiami abėcėlės tvarka. Prie kiek- 
vieno termino papildomai nurodomi jo atitikmenys anglų, prancūzų 
ir vokiečių kalbomis. Žvaigždutė (*) prieš terminą reiškia, kad jis 
žodyne pateikiamas kaip antraštinis žodis. Freudo veikalų antraštės 
pateikiamos originalo kalba. Skaitmenys po Freudo veikalų citatų 
nurodo angliškojo veikalų leidimo (The Standard Edition of the 
Complete Psychological Works of Sigmund Freud, I-XXIV, London, 
1966-1974) puslapius. Norint labiau priartinti skaitytojui pagrin- 
dinius psichoanalizės teoretikus, mokslo pasaulio veikėjus ir pan., 


5 


greta pavardžių pateikiamos ir jų gimimo bei mirties datos. Knygos 
gale pridėtas anglų-lietuvių ir vokiečių-lietuvių kalbų žodynėlis, 
galįs padėti skaitytojui naudotis psichoanalitine literatūra originalo 
kalbomis. 


AFEKTAS 


Angl. ir pranc. affect; vok. Affekt 


Bendrinis terminas, dažniausiai nusakąs stiprius jausmus ar emo- 
cijas. Emocinė būsena gali būti skausminga arba maloni, ne- 
apibrėžta arba tiksliai apibrėžta. Pasak Freudo, kiekvienas *varų 
impulsas reiškiasi afekto ir *vaizdinio pavidalu. 


Sisteminiu požiūriu Freudas afektą aptaria veikaluose Die Verd- 
rūngung (1915d) ir Das Unbewufte (1915c). Afektas — tai subjektyvi 
kokybinė kiekybinių varos energijos pokyčių išraiška. Todėl griežtąja 
prasme afektai negali būti nesąmoningi. Tačiau Freudas manė, kad kai 
kuriais atvejais galima vartoti sąvoką „nesąmoningi afektai“. Tradicinė- 
je psichiatrijoje „afektinių sutrikimų“ diagnozė siejama su nuotaikos 
nuosmukio ir pasikylėjimo būsenomis. Afektiniai sutrikimai apima 
maniakinę depresinę psichozę, depresiją ir maniją (Cullberg, 1984). 


AGRESIJA 


Angl. aggresion; pranc. agressivitė; vok. Aggression 


Tendencija, besireiškianti ir tikromis elgsenomis, ir fantazijomis, 
kurių tikslas yra pakenkti kitiems žmonėms, juos sunaikinti, 
pažeminti ar kankinti. Psichoanalizė šiai sąvokai suteikė ypatingą 
svorį, parodydama, kad agresijos esama jau ankstyvose individo 
raidos stadijose ir kad ji netiesiogiai siejasi su *seksualumu. 


Iki 1920 m. Freudas atmetinėjo 1908 m. Alfredo Adlerio (1870- 
1937) iškeltą *agresijos varos hipotezę. Freudas gerai suvokė, kad 
agresyvi elgsena ir agresyvios *fantazijos yra svarbus paciento funk- 
cionavimo elementas. Itin ryškiai agresija atsiskleidžia ryšium su gy- 
dymo metu besireiškiančia paciento *gynyba ir su *neigiamu perkėlimu, 

kai nekenčiamą asmenį simboliškai įkūnija analitikas (Freud, 1905e). 
*Edipo kompleksas nuo pat pradžių laikytas *ambivalentiniu meilės ir 
priešiškumo elementų junginiu (Freud, 1900a). Ankstyvuosiuose raš- 
tuose Freudas į agresiją žvelgė kaip į sudėtingos *seksualinių ir *savi- 
saugos varų sąveikos apraišką. Ankstyvojoje raidoje, ypač *analinėje 
sadistinėje fazėje, agresyvus aktyvumas reiškiasi kaip vaiko troškimas 
dominuoti ir kontroliuoti aplinką (Freud, 1905d). 1920 m. išleistoje 
knygoje Jenseits des Lustprinzips Freudas pateikia esminę varų teo- 
rijos reviziją. Jis išlaiko seksualinių ir savisaugos varų sąvokas, tačiau 
sujungia jas į vieną grupę, vadinamą „gyvybės varų“ arba „Eroto“ vardu. 
Drauge kaip kontrastą įveda sąvoką „mirties varos“, kurių tikslas yra 
destrukcija. Mirties vara, nukreipta į išorės pasaulį, vadinama „agresijos 
vara“. Agresijos vara niekada nesireiškia skyrium, ji visados siejasi su 
Erotu. Po 1920 m. Freudas vis aiškiau pabrėždavo, kad žmogaus agresi- 
ja gali būti nukreipta ir prieš jį patį. Šis agresijos krypties pokytis itin 
ryškiai atsiskleidžia per gedulą ir depresiją. Agresija krypsta ne vien į 
*objektus, ji gali reikštis ir įvairiuose psichikos institucijų santykiuose, 
pvz., konfliktuose, galinčiuose kilti tarp *Superego ir *Ego. Iš vėlesnių 
teoretikų, teikiančių agresijai reikšmingą vaidmenį žmogaus raidoje, 
minėtina Melanie Klein (1882-1960). Pasak jos teorijos, kūdikio fan- 
tazijose esama agresyvaus atspalvio. 


AGRESIJOS VARA 


Angl. aggressive instinct, pranc. pulsion d'aggression;, vok. Ag- 
gressionstrieb 


Freudas šį terminą vartoja nusakyti *mirties varoms, nukreiptoms 
į išorės pasaulį. Agresijos varos tikslas yra *objekto sunaikinimas. 


Šį terminą pavartojo Alfredas Adleris (1870-1937) per paskaitą, 
skaitytą 1908 m. (Adler, 1908). Tuo pat metu Freudas analizavo Ma- 
žylį Hansą, kurį kamavo smarki arklių fobija. Hanso *vaizdiniams 
ir elgsenai buvo būdingos smarkios agresyvios tendencijos. Vis dėlto 
Freudas tame *psichoanalizės raidos etape priešinosi, kad būtų pos- 

tuluojama paskira agresijos vara, galinti stoti į vieną gretą su jo teo- 
rijoje priimtomis *savisaugos varomis ir *seksualinėmis varomis 
(Freud, 1909b). Pradinis jo priešinimasis šiam terminui, ko gero, buvo 
nulemtas tarp jo ir Adlerio kilusių asmeninių ir teorinių nesutarimų. 
Tačiau agresijos varos sąvoką jis vis dėlto įvedė, veikale Jenseits des 
Lustprinzips pateikdamas dualistinę varų teoriją, kurios kertinis ak- 
muo yra *gyvybės ir *mirties varos. 


AIŠKINIMAS — ŽR. INTERPRETACIJA 


AKTYVIOJI TECHNIKA 


Angl. active technigue; pranc. technigue active; vok. aktive Technik 


Techninių rekomendacijų rinkinys, kurio autorius yra Sandoras 
Ferenczis (1873-1933). Aktyvioji technika reiškia, kad analitikas 
ir terapinėje situacijoje, ir už jos ribų privalo nesitenkinti vien 
*interpretacija, kad jis sykiu turi ir formuluoti nurodymus ar drau- 
dimus, susijusius su paciento elgesiu. Taip esti tuomet, kai analitikas 
įtaria, kad paciento elgesys blokuoja prisiminimą, o sykiu ir lėtina 
gydymo pažangą (Ferenczi, 1952). 


Sandoras Ferenczi's buvo vengrų psichoanalitikas ir vienas pačių 
ankstyviausių ir artimiausių Freudo bendradarbių. Aktyvioji technika 
yra garsiausias ir sykiu kontroversiškiausias Ferenczio indėlis į analitinį 
gydymo metodą. Iš pradžių Freudas palankiai vertino Ferenczio idėjas, 
bet vėliau darėsi vis kritiškesnis, ir po kurio laiko jų bendradarbiavi- 
mas visiškai nutrūko. Ferenczis aktyviąją techniką laikė pagalbine prie- 
mone, 0 ne nauju tradicinės analizės variantu. Veiklių pastangų buvo 
imamasi tik išimtiniais atvejais ir tiksliai apibrėžtu laiku. Po tam tikro 
periodo Ferenczis atsisakė aktyviosios technikos. Ji ir toliau taikoma 
tam tikrose psichoanalizės pamatu atliekamos trumpalaikės terapijos 
atmainose (Glover, 1955). 


AKTYVUMAS / PASYVUMAS 


Angl. activity/passivity; pranc. activitė/passivitė; vok. Aktivitūt/ 
Passivitūt 


Freudas aktyvumo/pasyvumo terminą suprato kaip paveldėtą bio- 
loginį poliarumą, kuris laikui bėgant įgyja įvairius psichologinius 
pavidalus. Poliarumą lemia *varos tikslų pobūdis. Pvz., *mazochiz- 
mo ir *ekshibicionizmo atvejais varos tikslai yra pasyvūs, o *sadiz- 
mui ir *vojerizmui būdingi aktyvūs varos tikslai (Freud, 1915c). 
Freudas daro kontroversišką išvadą, pasak kurios, normaliais 
atvejais pasyvumas yra tarytum būdingas moteriškumo bruožas, o 
aktyvumas tampa vyriškumo požymiu (Freud, 1905d). Šį teiginį 
kritiškai vertino analitikės moterys, nes, jų nuomone, taip reiškiasi 
kultūros nulemtas falocentrinis Freudo požiūris į moteris (Horney, 
1926; Klein, 1948; Mitchell, 1974). 


AKTUALIOJI NEUROZĖ 


Angl. actual neurosis; pranc. nėvrose actuelle; vok. Aktualneurose 


*Neurozės atmaina, kuri nuo *psichoneurozių skiriasi tuo, kad yra 
nulemta ne ankstesnių traumuojamų išgyvenimų ar vaikystės 
konfliktų, bet aktualių gyvenimo sąlygų. 


XIX a. pabaigoje Freudas įvedė aktualiųjų neurozių ir psichoneu- 
rozių skyrimą (1898a). Jis manė, kad aktualiosios neurozės patogene- 
zė susijusi su pasitenkinimo seksualiniu gyvenimu stygiumi. Simptomai 
yra ne simboliniai turiniai, kaip psichoneurozės atveju, bet tiesioginiai 
fiziologiniai padariniai, kylą iš seksualinio nepasitenkinimo. Būdingo 
apraiškos — nuovargis, galvos skausmai, „difuzinis nerimas“ ir fizinis 
skausmas. Freudas teigė, kad aktualiųjų neurozių neįmanoma gydyti, 
pasitelkiant psichoanalitinę terapiją, nes simptomai neturi simbolinio tu- 
rinio, kurį būtų galima atskleisti. Freudas skyrė tris aktualiųjų neuro- 
zių variantus: neurasteniją, *nerimo neurozę ir hipochondriją. Pastarai- 
siais metais aktualiosios neurozės reikšmė *psichoanalizėje sumenko. 

Esmingiausia priežastis čia ta, kad visose vadinamosiose aktualiosiose 
neurozėse galima įžvelgti simptomus, simboliškai išreiškiančius senus 
konfliktus. Šiuolaikinė psichosomatika domisi aktualiųjų neurozių 
simptomų paveikslu, nors seksualinė etiologija ir pasitraukė šiek tiek į 
šalį, užleisdama vietą tokiems veiksniams kaip stresas ir slopinamas 
agresyvumas (Pelletier, 1980). 


AMBIVALENCIJA 


Angl. ir pranc. ambivalence; vok. Ambivalenz 


Lygiagretus reiškimasis viena kitai priešingų tendencijų, nuostatų 
ar jausmų *objekto atžvilgiu, ypač vienalaikis meilės ir neapykan- 
tos jausmų gyvavimas. 


Šį terminą 1910 m. įvedė įžymus šveicarų psichiatras Eugenas 
Bleuleris (1857-1939). Jis skyrė tris ambivalencijos atmainas. Valios 
ambivalencija reiškia, kad individas trokšta sykiu ir atlikti kokį nors 
veiksmą, ir jo atsisakyti. Intelektualinė ambivalencija reiškiasi priešin- 
gų teiginių patvirtinimu. Emocinės ambivalencijos atveju kalbama apie 
meilės ir neapykantos jausmų reiškimąsi tam pačiam *objektui. Bleule- 
ris laikėsi nuomonės, kad ambivalencija yra dominuojantis reiškinys 
sergant schizofrenija, nors reiškiasi ir sveikoje elgsenoje (Bleuler, 1911/ 
1950). Freudas perėmė šį terminą, akcentuodamas jausmų elementą, o 
pirmą kartą jį pavartojo 1912 m., aiškindamas *neigiamąjį perkėlimą, 
kuris reiškia, kad analitikas žadina pacientui neapykantos jausmus. Šis 
Jausmas reiškiasi drauge su *švelnumo jausmu, kuris pasirodo teigia- 
mojo perkėlimo pavidalu (Freud, 1912b). Ambivalencija ypač krinta į 
akis tam tikrose patologinėse būsenose, pvz., sergant schizofrenija arba 
*įkyrumų neuroze. Ji yra ir būdingas elementas, besireiškiąs tam tikro- 
se psichoseksualinės raidos stadijose, pvz., analinėje sadistinėje fazėje, 
kai meilės jausmas ir troškimas naikinti dažnai krypsta į tą patį objektą 
(Abraham, 1927). Melanie Klein (1882-1960) teorijoje ambivalencija 
užima centrinę vietą. Kūdikio elgsenoje ji reiškiasi jau nuo pat pradžios. 
Pirmasis objektas — paprastai motinos krūtis — yra sykiu ir meilės, ir 


11 


priešiškumo objektas. Mėgindamas išspręsti šį didelį konfliktą, vai- 
kas stengiasi padalyti objektą į „gerą“ ir „blogą“ (Klein, 1948). Pamažu 
didesnę reikšmę ambivalencijos sąvoka įgijo ir Freudui. Pateikdamas 
paskutinę varų teoriją, jis ambivalenciją susiejo su vienalaikiu *gyve- 
nimo varų ir *mirties varų veikimu (Freud, 1926d). Kasdienėje kalboje 
ir kai kuriose psichologinėse teorijose „ambivalencijos“ terminas 
vartojamas labai plačia prasme. Šiuolaikiniai psichoanalizės teoretikai 
apgailestauja, kad šis terminas darosi toks išskydęs, ir deda pastangas, 
kad jis būtų vartojamas vien tose situacijose, kai antagonistiniai jausmai 


krypsta į tą patį objektą. 


AMBIVALENTINIS; PREAMBIVALENTINIS; POSTAMBIVALENTINIS 


Angl. ambivalent; pre-ambivalent; post-ambivalent;, pranc. ambi- 
valent; prė-ambivalent; post-ambivalent; vok. ambivalent; prė-am- 
bivalent; post-ambivalent 


Karlo Abrahamo (1877-1925) įvesti terminai, kuriais nusakomi 
libido raidos etapai *santykio su objektais sferoje. Abrahamas 
ankstyvąją *oralinę fazę, kurios skiriamasis bruožas yra čiulpimas, 
vadina preambivalentine. Vėlesniojoje oralinėje fazėje, kurioje 
kūdikis pradeda graužti, išryškėja *ambivalencija. Apogėjų ji 
pasiekia *analinėje fazėje, o išnyksta vadinamajame postambi- 
valentiniame *latencijos periode (Abraham, 1927). 


ANAGOGINĖ INTERPRETACIJA 


Terminas, vartotas Herberto Silbererio (1882-1923) nusakyti 
simbolių interpretacijai, kuria stengiamasi išsiaiškinti jų uni- 
versalųjį etinį turinį. Simbolius, pasirodančius, pvz., sapnuose ir 
mituose, galima, pasak Silbererio, aiškinti dvejopai: laikantis 
analitinės interpretacijos, pagrįstos *varų impulsais, ir laikantis 
anagoginės interpretacijos, kurioje simboliai yra etinės proble- 
matikos išraiška (Silberer, 1914). 

Freudas atmetė anagoginės interpretacijos taikymo galimybę, nes 
šią interpretaciją laikė grįžimu į ikianalitinę mąstyseną. Anagoginės 
interpretacijos tikslas yra išryškinti tam tikrus *simbolinės medžiagos 
aspektus, kurie iš esmės yra *priešingos reakcijos ir *racionalizacijos 
išraiška (Freud, 1922a). Šis terminas graikiškai reiškia „nešti į kalną“ 
ir yra teologinis nusakymas, reiškiąs Šventojo Rašto žodžių vertimą, 
remiantis jų pirmine prasme. 


ANAGOGINIS AIŠKINIMAS — ŽR. ANAGOGINĖ INTERPRETACIJA 


ANAKLITINĖ DEPRESIJA 


Angl. anaclitic depression; pranc. dėpression anaclitigue;, vok. An- 
lehnungsdepression 


Terminas, nukaltas amerikiečių psichiatro Renė Spitzo (1887— 
1974) ir nusakąs klinikinį kompleksą kūdikio, kuris po normalaus 
ryšio su motina periodo, trukusio mažiausiai šešis mėnesius, buvo 
nuo motinos atskirtas (Spitz, 1946). 


Klinikinis vaizdas panašus į suaugusio žmogaus depresiją, kuriai 
būdingi liūdesio, apatijos, svorio kritimo ir nemigos apraiškos. Tačiau 
Spitzas laikosi nuomonės, kad dinaminė anaklitinės depresijos struktū- 
ra esmingai skiriasi nuo suaugusio žmogaus depresijos (Spitz, 1965). 
Motinai grįžus pas vaiką arba šalimais atsiradus tinkamam motinos 
pakaitalui, ši depresija neįtikėtinai greit praeina. Naujas ryšys turi būti 
užmezgamas bent jau kritiniu periodu, kuris paprastai trunka nuo 
trečiojo iki šeštojo separacijos mėnesio. 


ANAKLITINIS OBJEKTO RINKIMASIS 


Angl. anaclitic type of object-choice; pranc. choix d'objet par 
etayage (anaclitigue), vok. Anlehungstypus der Objektwahl 


*Objekto rinkimuisi būdinga tai, kad meilės *objektas išsirenkamas 

panašus į pavidalus tėvų, kurie globojo vaiką ir tenkino jo valgio 
poreikį. Šios rūšies rinkimosi pamatas yra faktas, kad *seksualinės 
varos iš pradžių remiasi *savisaugos varomis. 


Šią sąvoką Freudas įvedė veikale Drei Abhandlungen zur Se- 
xualtheorie (1905d). Pradinis *seksualumo rėmimasis savisaugos 
funkcijomis kreipia seksualumą pirmojo objekto, paprastai - motinos 
krūties, pusėn. Vėliau vaikas tuos pačius jausmus puoselės ir kitiems 
jam paramą teiksiantiems bei kitus jo poreikius tenkinsiantiems 
žmonėms. Šioje meilėje dominuojąs jausmas yra *švelnumas. Atėjus 
brendimo metui ir pradėjus reikštis genitaliniam seksualumui, objekto 
rinkimasis iš principo taip pat vyksta tėvų modelio pagrindu. Idealus 
meilės objektas yra kitos lyties asmuo, kurio atžvilgiu galima jausti ir 
švelnumą, ir seksualinį *geismą. Ypač vyrams gana dažnai pasitaiko, 
kad šių dviejų jausmų gyvenimo aspektų integracija neįvyksta. Tokiais 
atvejais vyras gali gyventi su moterimi, kurią jis myli, bet kuri nepa- 
tenkina jo erotiniu požiūriu. Jo genitalinė vara visišką pasitenkinimą 
patiria per ryšius su kitomis moterimis. Psichoanalitikų sluoksniuose 
viešpatavo įsitikinimas, kad kaip tik šis vyro jausmų gyvenimo sų- 
sidvejinimas yra esminė dingstis, kodėl vyrai naudojasi prostitučių 
paslaugomis. Veikale Zur Einfūhrung des Narzissmus (Freud, 1914c) 
Freudas pateikia kitą objekto rinkimosi atmainą, vadinamą narcistine. 
Šiuo atveju objekto rinkimasis vyksta tam tikro panašumo su savo 
asmeniu pagrindu. Pavyzdžiui, narcistinį pamatą gali turėti homo- 
seksualinis objekto rinkimasis (Freud, 1914c). 


ANALINĖ SADISTINĖ FAZĖ 


Angl. anal-sadistic stage (phase); pranc. stade sadigue-anal; vok. 
sadistisch-anale Stufe (Phase) 


Antroji *libido raidos fazė, paprastai trunkanti tarp antrųjų ir 
ketvirtųjų gyvenimo metų. Šiai fazei būdingas libido siejimasis su 
išmatų šalinimo veiksmu ir su tuštinimosi sritimi, kuri virsta į 
*erogeninę sritį. Šiuo periodu dažnai pastebimos vaiko sadistinės 

tendencijos, — jos reiškiasi veiksmais, kuriais mėginama naikinti 
*objektus ir dominuoti aplinkoje. 


Pirmą kartą analinę fazę Freudas aprašė veikale Drei Abhandlun- 
gen zur Sexualtheorie (1905d), 1915 m. leidime. Pasak jo, stipriausia 
empirinė atrama suteikti seksualinį *kateksį analinei sričiai yra analinis 
homoseksualų erotizmas. Freudas manė, kad homoseksualizmas yra 
*fiksacijos analinėje fazėje padarinys. Trečiajame dešimtmetyje Kar- 
las Abrahamas (1877-1925) įvedė ankstyvosios ir vėlyvosios analinės 
sadistinės fazės skyrimą. Pirmojoje fazėje malonūs erotiniai potyriai 
siejasi su vidurių ištuštinimu, o sadistinis elementas reiškiasi objekto 
atmetimu ir naikinimų. Antrojoje fazėje analinis erotizmas reiškiasi fe- 
kalijų sulaikymu, o sadistinis dėmuo atsiskleidžia kontrolės ir už- 
sispyrimo jausmais (Abraham, 1927). Vėlesniuose darbuose Freudas 
perėmė šį Abrahamo skyrimą. Tokius suaugusio Žmogaus charakterio 
bruožus kaip dosnumą ir taupumą Freudas laikė simboline trans- 
formacija potyrių, kildintinų iš analinėje fazėje buvusio išmatų šalinimo 
ritualo. Tokios transformacijų grandinės pavyzdys gali būti: išmatos = 
dovana = pinigai (Freud, 1917c). 


ANALINIS CHARAKTERIS 


Angl. anal character; pranc. caractėre anale; vok. analer Charakter 


Asmenybės tipas, pasižymįs švara, tvarkos pomėgiu, taupumu ir 
atkaklumu. Manoma, kad analinis charakteris yra *varų tikslų ir 
*varų objektų perstūmimo ir deformacijos, užsilikusių iš analinės 
sadiastinės fazės, padarinys (Freud, 1908b). 


Psichinės normos sferoje analinis charakteris kelia didelę pagarbą. 
Tokio charakterio asmuo pastebimas kaip vertingas visuomenės maši- 
nos krumpliaratis. Tačiau tam tikrais atvejais deformuotas anališku- 
mas įgyja patologines *įkyrumų neurozės formas. Pavyzdžiui, švaros 
poreikis tokiu atveju esti toks smarkus, kad esminė *psichinės energijos 
dalis siejasi su šį poreikį patenkinančiu objektu. Tokia padėtis trikdo 
santykių su kitais objektais raidą. 


15 


ANKSTYVOSIOS VAIKYSTĖS AMNEZIJA 


Angl. infantile amnesia; pranc. amnėsie infantile, vok. infantile 
Amnesie 


Atminties praradimas, apimąs pirmųjų gyvenimo metų išgyvenimus. 


Ankstyvosios vaikystės amnezijos reiškinys buvo gerai žinomas dar 
iki atsirandant *psichoanalizei. Manyta, kad jos patogenezė susijusi su 
nepakankamu vaiko nervų sistemos išsivystymu, dėl kurio vaikas 
pirmaisiais gyvenimo metais neįstengė registruoti patiriamų įspūdžių. 
Tačiau Freudas tvirtino, kad tie įspūdžiai apskritai gali būti registruo- 
jami, tačiau esti išstumiami ir tuo požiūriu nėra pasiekiami sąmoningai 
introspekcijai. Jo nuomone, „čia kalbama ne apie tikrą vaikystės įspū- 
džių išsitrynimą, bet apie amneziją, panašią į neurotiko amneziją [...], 
kurios esmė yra ta, kad tam tikram turiniui kliudoma pasiekti sąmonę, 
kad jis esti „išstumiamas“ (Freud, 1905d, p. 175). Freudo aiškinimą pa- 
tvirtina gausi klinikos *medžiaga. Paskirų individų ankstyvosios vaikys- 
tės amnezijos laipsnis ir jos apimtis laiko požiūriu esti skirtingi, tačiau 
normaliais atvejais prisiminimai iš periodo, buvusio iki išsisprendžiant 
*Edipo kompleksui, esti labai fragmentiniai. Kaip Žinome, vaikystės iš- 
gyvenimai, kuriuos palietė ankstyvosios vaikystės amnezija, anaiptol 
nėra nereikšmingi, net priešingai — „kaip tik tie įspūdžiai, kuriuos pa- 
miršome [...], paliko giliausius pėdsakus mūsų dvasios gyvenime ir tapo 
lemiami visai mūsų vėlesnei raidai“ (Freud, 1905d, p. 175). 


ANTIKATEKSIS 


Angl. anticathexis (countercathexis), pranc. contre-investissement, 
vok. Gegenbeseizung 


*Ekonominis procesas, kuris, pasak Freudo, slypi daugumos *Ego 
gynybinių veiksmų pamatuose. Šis procesas apsunkina *vaiz- 
diniams, *geismams, nuostatoms ir t. t. galimybę patekti į *sąmonę. 
Šis terminas taip pat vartojamas santykinai tvariam šio proceso 
padariniui nusakyti. 

Šią sąvoka Freudas vartojo *išstūmimo teorijoje (Freud, 1900a). 
Išstūmimas vyksta dviem etapais. Pirma, įvyksta *kateksio atitraukimas 
nuo, pvz., nemalonaus vaizdinio, tveriančio *ikisąmoningojoje sfero- 
je. Išsilaisvinusi energija nukrypsta į kitus ikisąmoningojoje sferoje 
esančius vaizdinius. Paskui kateksis pereina į antikateksį, neįleidžiantį 
pirminio vaizdinio į sąmonę. Vaizdinys, su kuriuo siejasi antikateksis, 
gali būti įvairaus pobūdžio. Tai gali būti *išvedinys, tveriąs pakaitinio 
nesąmoningo vaizdinio pavidalu, kaip, pavyzdžiui, pasitaiko gyvūnų 
fobijos atvejais. Sąmoningas kai kurių gyvūnų *nerimas užkerta kelią 
išstumtiems, nesąmoningiems kastracijos vaizdiniams. Pasitaiko, kad 
vaizdinys, su kuriuo susijęs antikateksis, yra visiška pirminio vaizdinio 
priešingybė. Toks mechanizmas vadinamas *priešinga reakcija. Pavyz- 
džiui, perdėtas rūpestis, kuriuo motina apgaubia savo vaikus, užgožia 
nesąmoningus, agresyvius geismus, įkyrūs švaros ritualai yra kovos su 
analinėmis tendencijomis padarinys. Reikšmingo traumuojamo išorinio 
sudirginimo atveju taip pat įvyksta organizmą saugantis antikateksis. 
Tokiu atveju antikateksis įstengia sunaudoti tiek *psichinės energijos, 
kad dėl to kyla bet kokią veiklą paralyžiuojanti šoko būsena (Freud, 
1920g). 


ANTRINIS APDOROJIMAS 


Angl. secondary elaboration; pranc. ėlaboration secondaire; vok. 
sekundūre Bearbeitung 


*Sapno apdorojimas, suteikiąs jam iš pažiūros rišlų ir supranta- 
mą pavidalą. Antrinis apdorojimas vyksta pagal antrinio proceso 
mechanizmą. 


Šį procesą Freudas nuodugniai aptaria veikale Die Traumdeutung 
(1900a). Antrinis apdorojimas atsakingas už kitų mechanizmų — 
*sutirštinimo, *perstūmimo ir *atvaizduojamumo — veiklos restruk- 
tūrizaciją ir papildymą. Įvairiu laipsniu jam tai pat pavyksta akivaiz- 
džiam sapnui suteikti iš pažiūros suprantamą pavidalą. Freudo cituotas 
ir vertintas Havelockas Ellisas (1869—1939) pateikia tokį šio proceso 


paveikslą: „Štai ateina mūsų valdovė, [...] sąmonė, be galo vertinanti 
protą, logiką ir t. t. Skubinkis! Surink daiktus, surikiuok juos — nesvar- 
bu, kokia seka, — pirmiau, nei ji pasirodys ir užvaldys situaciją“ (Ellis, 
cituotas Freudo, 1900a, p. 501). „Jo [sapno darbo] pastangų padarinys 
yra tas, kad sapnas netenka nerišlios kvailystės įspūdžio ir priartėja 
prie suprantamo išgyvenimo modelio. Tačiau tas pastangas ne visados 
vainikuoja visiška sėkmė“ (Freud, 1900a, p. 490). Antrinio apdorojimo 
nesėkmingumas baigiasi tuo, kad regimasis sapnas atrodo mums toks 
svetimas, jog dar sapnuodami suvokiame, kad paprasčiausiai sapnuo- 
jame. *Topografiniu požiūriu Freudas teigia, kad už antrinį apdoroji- 
mą atsakingi yra *cenzūra, *ikisąmoningoji sfera ir antrinis procesas. 
Freudas nemano, kad antrinis apdorojimas yra tik sapno radimosi bai- 
giamoji fazė, jis rašo: „Verčiau reikia tarti, kad šios instancijos nuo pat 
pradžios dedamos pastangos sukūrė vieną sąlygų, kurias sapnas pri- 
valo įvykdyti, ir kad ši sąlyga [...] daro įtaką plačiai sapno medžiagai, 
kreipdama jį tam tikra linkme ir atlikdama tam tikrą atranką“ (Freud, 
1900a, p. 499). Jau veikale Die Traumdeutung Freudas tvirtina, kad ši 
antrinė revizija yra visiškai įprasto žmogaus pažintinės veiklos me- 
chanizmo — siekio sukurti mūsų patyrimo kontekstą, tvarką, struktūrą 
ar prasmę — apraiška. O darbe Zotem und Tabu (1912-1913) jis rašo: 
„Esama mumyse intelektualinės funkcijos, kuri siekia kiekvienos su 
stebėjimu ar mąstymu susijusios medžiagos vieningumo, rišlumo ir sų- 
prantamumo [-..]; jeigu dėl kokių nors ypatingų aplinkybių, ši funkcija 
negali pagauti teisingo sąryšio, ji nedvejodama susikuria klaidingą“ 
(Freud, 1912-1913, p. 95). Freudo aprašytas mechanizmas ar funkcija 
buvo plačią skalę aprėpusių šiuolaikinės pažinimo psichologijos tyri- 
nėjimų objektas (Erdelyi, 1985). 


ANULIAVIMAS 


Angl. undoing what has been done; pranc. annulation rėtroactive; 
vok. Ungeschehenmachen 


Atšaukimas arba anuliavimas yra *gynybos mechanizmas, kurį 

individas pasitelkia, stengdamasis nureikšminti arba atšaukti 
ankstesnes mintis ar darbus, keliančius *nerimą ar ir *kaltės jaus- 
mą. Tam jis griebiasi minčių ir veiksmų, tarytum magiškai neut- 
ralizuojančių tai, kas yra nutikę. Šis troškimas reiškiasi ritualinio 
ir įkyraus pobūdžio veiksmais. Psichopatologijoje šis mechanizmas 
dažnai pastebimas žįkyrumų neurozių atvejais. 


Freudas atkreipia dėmesį į šį reiškinį, analizuodamas 
„Žiurkiažmogio“ (der Rattenmann) atvejį, kur anuliavimo mechanizmas 
reiškiasi ypatingais įkyriais veiksmais (Freud, 1909d). Terminas 
Ungeschehenmachen, reiškiąs „atšaukimą, anuliavimą“, pasirodo 
veikale Hemmung, Symptom und Angst (1926d). Freudas šį mechanizmą 
aprašo taip: „Tai lyg ir kokia neigiama magija, kuri, pasitelkdama 
motorinę simboliką, stengiasi „nupūsti“ ne duotojo įvykio (įspūdžio, 
išgyvenimo) padarinius, bet patį įvykį“ (Freud, 1926d, p. 119). Šiuo 
mechanizmu mėgsta naudotis individai, sergą įkyrumų neuroze, tačiau 
jis reiškiasi ir burtuose, liaudies papročiuose bei religinėse ceremonijose. 
O kasdienos gyvenime anuliavimo elementai dažnai rodosi smulkių 
užkeikimų ir ritualų pavidalu. Maginis mąstymas, kurio apraiška yra 
anuliavimas, normaliai išryškėja, vaikui esant 2—3 metų. Tuo metu 
fantaziją ir tikrovę skirianti riba yra paslanki. Vaikas vaizduojasi, kad 
gali mintimis ir troškimais paveikti artimiausios aplinkos įvykius. 
Vėliau, *falinėje fazėje ir *latencijos periodu, galime pastebėti įvairių 
įkyrių veikų, kurių tikslas yra anuliuoti arba rekompensuoti su 
seksualumu ar agresija susijusias mintis ar veiksmus, gimdančius 
*nerimą ar *kaltės jausmą (Tžhka, 1987). 


APSAUGA NUO DIRGIKLIŲ 


Angl. protective shield (against stimuli); pranc. pare-excitations; 
vok. Reizschutz 


Vidinis sluoksnis, gaubiąs ir saugąs organizmą nuo išorės dirgiklių, 
savo galia keliančių grėsmę organizmui. Apsauga nuo dirgiklių 
funkcionuoja kaip aplinkiniame pasaulyje kylančių dirgiklių filtras. 

Šį terminą Freudas įvedė veikale Jenseits des Lustprinzips (1920g), 
tačiau šios sąvokos šaknys siekia jo ankstesnę psichofiziologinę teoriją 
(Freud, 1895/1950a). Apsaugos nuo dirgiklių reiškinį Freudas aptaria 
pasitelkdamas supaprastintą organizmo modelį. Organizmas yra nedi- 
ferencijuota dirglios substancijos pūslelė, kurios išorės pasaulin atgręž- 
tasis paviršius yra dirgiklius priimantis organas. „Šis gyvos substancijos 
gumulėlis sklando nepaprastai smarkios energijos pritvinkusiame išo- 
rės pasaulyje, ir to pasaulio dirgiklių poveikis jį mirtinai sugniuždytų, 
jeigu jis neturėtų tam tikros apsaugos nuo dirgiklių“ (Freud, 1920g, p. 
27). Šiame modelyje Freudas teigia, kad apsauga nuo dirgiklių yra ana- 
tominė struktūra, atremianti arba sušvelninanti stiprius išorės dirgiklius. 
Jis daro prielaidą, kad ir žmogus, panašiai kaip primityvūs organizmai, 
turi apsaugą nuo dirgiklių. Kai kurios formuluotės perša mintį, kad ši 
apsauga iš prigimties yra ne anatominė, bet psichologinė. Jos vieta yra 
percepcijos — sąmonės sistemoje, kuri normaliomis sąlygomis saikingu 
mastu yra dirginama aplinkinio pasaulio. Kai kuriais atvejais išorės 
pasaulio dirgikliai esti tokie stiprūs, kad jiems pavyksta prasiskverbti 
pro apsaugą. Tokie proveržiai, pasak Freudo, yra pirmoji *traumos fazė 
(Freud, 1920g). 


ATGALINIS ĮREIKŠMINIMAS 


Angl. deferred action; pranc. aprės-coup; vok. Nachtrūglichkeit 


Ankstesnės traumos atgimimas ir reinterpretacija vėlesnių gy- 
venimo potyrių šviesoje. Ankstyvasis išgyvenimas dažnai - veikiant 
*fantazijai — įgyja naują reikšmę ir dėl to gali turėti patogeninių 
psichinių padarinių. 


Ši sąvoka pasirodo jau veikale Entwurf einer Psychologie, pa- 
rašytame 1895 m., ir susirašinėjime su Wilhelmu Fliessu (1858-1928) 
(Freud, 1895/1950a). Ją galime aptikti ir vėlesniuose darbuose, ypač 
vieno iš pačių garsiausių atvejų — ,,Vilkažmogio“ istorijoje, kur Freudas 
sistemingai vartoja atgalinio įreikšminimo sąvoką (Freud, 1918b). Kai 
kurios *psichoanalizei skirtos mokslo populiarinimo publikacijos žadi- 

na įspūdį, tarytum psichoanalizė skelbė linijinį priežastinį determiniz- 
mą, pasak kurio, ankstesni individo išgyvenimai lemiamai veikia jo 
vėlesnę elgseną. Atgalinio įreikšminimo sąvoka šiek tiek keičia šio ter- 
mino sampratą, padarydama ją sudėtingesnę. Atidėtas veiksmas reiškia, 
kad vėlesni nutikimai daro įtaką ankstesniems, suteikdami jiems naują 
reikšmę. Pavyzdžiui, vaiko pagrobimas iš pradžių neturi seksualinės 
reikšmės, tačiau jaunuolis, pasiekęs brandos amžių ir sukaupęs patir- 
ties, puikiai suvokia, kad anas nutikimas buvo seksualinio pobūdžio. 
Tik tada — neretai tam tikroje situacijoje — įvyksta traumos aktyvizaci- 
ja. Galime čia pasitelkti palyginimą ir pasakyti, kad ankstesnysis iš- 
gyvenimas yra mina, kuri nesprogsta tol, kol kas nors vėlesniu periodu 
ant jos neužmina. Ankstesnės patirties revizija naujų išgyvenimų švie- 
soje yra normalaus žmogaus funkcionavimo dalis. Tai itin ryškiai atsi- 
skleidžia seksualiniuose santykiuose, nes jų raida yra chronologinė. 
Be to, patogeninė nutikimų reinterpretacija pirmiausiai pastebima 
seksualinėje sferoje. Esminis reinterpretacijos bruožas yra tas, kad trau- 
muojamasis pirminio nutikimo atspalvis dažnai sustiprinamas, veikiant 
fantazijai, ir dėl to jo patogeninis poveikis darosi dar didesnis. Atgalinio 
įreikšminimo reikšmę *neurozių radimuisi šiandieninėje psichoanali- 
zėje iškėlė prancūziška froidizmo mokykla, vadovaujama Jagueso La- 
cano (1901-1981) (Lacan, 1977). 


ATITAISYMAS 


Angl. reparation; pranc. rėparation; vok. Wiedergutmachung 


Mechanizmas, kuris, pasak Melanie Klein, reiškia, kad vaikas *dep- 
resinėje nuostatoje stengiasi atitaisyti žalą, kurią jo griaunamosios 
*fantazijos padarė meilės *objektui. Klein teigia, kad vaikas per 
atitaisymą įstengia įveikti depresinę nuostatą, kuriai būdingi dep- 
resinis “nerimas ir *kaltės jausmas. Atitaisymas kuria stabilų vaiko 
*Ego *tapatinimąsi su „geru“ objektu. 


Pasak Klein, ankstyviausiame vaiko raidos etape dominuoja sadis- 
tiniai impulsai, kurie reiškiasi naikinamosiomis fantazijomis, susi- 

jusiomis su motina arba veikiau motinos krūtimi. Sulaukęs maždaug 
keturių mėnesių, vaikas įžengia į depresinę nuostatą ir pradeda suvokti 
motinos krūtį kaip visą *objektą, kuris jį myli ir jo nekenčia, o sykiu 
pats yra vaiko meilės ir neapykantos objektas. Dėl to randasi troškimas 
atitaisyti žalą, kurią vaikas padaręs motinai. „Meilės ir destrukcinių 
impulsų, susijusių su tuo pačiu objektu, su krūtimi, sintezė tampa dep- 
resinio nerimo, kaltės jausmo ir troškimo atsiteisti nuskriaustajam mei- 
lės objektui, gerajai krūčiai, šaltiniu“ (Klein, 1952, p. 65). Pasitelkdamas 
fantazijas ir atitaisymo veiksmus, vaikas įgyja „gerą“ ir stabilų objektą, 
kurio *introjekcija stiprina *Ego. Sėkmingas atitaisymas, pasak Klein, 
reiškia *gyvybės varų pergalę prieš *mirties varas. Atitaisymas yra 
normalus vaiko raidos mechanizmas, tačiau gali atlikti ir patologinę 
gynybos funkciją. Tokiu atveju ji turi maniakinės, visagališkos elgse- 
nos arba įkyraus atitaisymo veiksmų kartojimo pobūdį (Segal, 1976). 
Pasak Klein, atitaisymas atlieka svarbų vaidmenį *gedulo darbe, *sub- 
limacijoje ir kūrybinėje veikloje (Klein, 1948; Winnicott, 1981). 


ATITINKĄS EGo 


Angl. ego-syntonic; pranc. conforme au moi; vok. Ichgerecht 


*Varų impulsai, *vaizdiniai ir veiksmai, atitinką * Ego reikalavimus 
ų1mp ą LE 
ir idealus. 


Freudas šį terminą vartoja įvesdamas *Ego varų, kaip *seksualinių 
varų priešybės, sąvoką. Varų impulsai, kurių šaltinis yra Ego, patys sa- 
vaime atitinka Ego ir priklauso *vaizdiniams ir veiksmams, kuriuos Ego 
akceptuoja. O seksualiniai varų impulsai gali būti Ego svetimi ir išstu- 
miami (Freud, 1923a). 


ATMETIMAS 


Angl. denial (disavowal); pranc. dėni; vok. Verleugnung 


*Gynybos mechanizmas, reiškiąs, kad individas nenori pripažinti 

tam tikro skaudaus išgyvenimo. Atrodo, kad atmetimas itin dažnas 
fetišizmo ir psichozių atvejais. 


„Atmetimas“ atsirado Freudo terminologijoje gana vėlai. Ši sąvo- 
ka buvo įvesta, kilus diskusijai apie vaikų reakciją į anatominį lyčių 
skirtingumą. Freudas teigia, kad maži vaikai nepripažįsta, jog šio 
skirtingumo esama, ir „slopina“ suvoktą faktą, kad mergaitė neturi vy- 
riško lyties organo (Freud, 1923e). Atmetimu žmogus ginasi nuo skau- 
džių išorės įvykių, traktuodamas juos kaip nebuvusius. Vaikai gana 
dažnai naudojasi šiuo mechanizmu, kuris apskritai yra gana nekaltas. 
Tačiau jei toks mechanizmas sistemingai reiškiasi suaugusio asmens 
atveju, tai gali būti artėjančios psichozės ženklas (Freud, 1925j). Tikrų 
įvykių atmetimą Freudas laiko būdinga psichotikų gynyba, o *Id troški- 
mų *žišstūmimą — dominuojančia neurotikų gynybos priemone (Freud, 
1924e). Detaliau „atmetimą“ ir jo padarinius Freudas aptarė trumpame, 
bet turiningame straipsnyje apie fetišizmą (Freud, 1927e). Išeities taškas 
yra tezė, kad fetišas vyrui yra moters, tiksliau — jo motinos, trūkstamo 
penio substitutas. Taigi fetišas gali sumažinti kastracijos *nerimą. Feti- 
šisto *Ego yra susidvejinęs. Viena vertus, jis nepripažįsta, kad moteris 
neturi vyriško lyties organo, kita vertus, akceptuoja faktą, kad moteris 
buvo iškastruota. Ego pasidalijimą į dvi tėkmes vadiname *Ego skilimu. 
„Tos dvi nuostatos visą gyvenimą tveria greta viena kitos, viena kitos 
neveikdamos. Tai toks reiškinys, kurį galima pavadinti Ego skilimu“ 
(Freud, 1940a, p. 203). Ego skilimas reiškiasi ne tik išimtinai fetišizmo 
atveju, tai yra reiškinys, kurį galima matyti ir visai kitokiose situacijose. 
Pvz., mirus artimam giminaičiui, viena Ego dalis geba priimti šį faktą, 
o antroji tos netekties nepripažįsta ir elgiasi taip, lyg mirusysis tebebūtų 
gyvas. Ego skilimas padaro galimą šių dviejų nuostatų gyvavimą drauge. 


ATMINTIES PĖDSAKAS 


Angl. memory-trace; pranc. trace mnėsigue; vok. Erinnerungsspur 


Dėmė, palikta atmintyje tam tikrų įvykių. Atminties pėdsakai yra 
potyrių saugojimo atmintyje pamatas. Freudas teigia, kad atminties 


23 


pėdsakai yra tvarūs, tačiau reaktyvuoti gali būti tik tada, kai gauna 
psichinės energijos krūvį. 


Atminties pėdsakas yra viena iš daugelio sąvokų, kurios Freudo 
veikaluose balansuoja ties psichologijos ir biologijos riba. Ši sąvoka 
pirmą kartą atsiranda 1895 m. veikale Studien iiber Hysterie (1895d) ir 
po mirties išleistame darbe Entwurf einer Psychologie (1895/1950a). 
Vėlesniuose raštuose šį terminą Freudas dažnai vartojo, tačiau atmin- 
ties pėdsakų teorija neperžengė eskizo ribų. Veikale Die Traumdeutung 
(1900a) jis pateikė grafinį atminties modelį drauge su jos funkcija psi- 
chikos aparate. Pateikiame jį su kai kuriais pakeitimais, padarytais, re- 
miantis Freudo raštais. Psichikos procesų išeities taškas yra dirgikliai, 
pasiekią Percepcijos-Sąmonės sistemą. 


Sąmonės sistema (P-S) atminties neturi, ji turi tik tam tikrą kiekį 
atminties sistemų, paverčiančių suvokinius tvariais atminties pėdsakais. 
Tos atminties sistemos piešinyje paženklintos raidėmis Mi, Mi", Mi". 
O štai kaip Freudas jas aprašo: „Atidžiau patyrinėjus, randasi būtinybė 
tarti egzistuojant ne tik vieną, bet net keletą tokių elementų Mi, kuriais 
tas pats dirgiklis, perduodamas elementų P, įvairiais būdais esti iš- 
saugomas. Šiaip ar taip pirmojoje tų Mi sistemų asociacija išsaugoma 
pagal to paties laiko principą; tose, kurios išsidėsčiusios toliau, ta pati 
dirginimo medžiaga būtų sudėstyta pagal kitas atitikimo atmainas. Taigi, 
pvz., panašumai ir t. t. galėtų būti išsaugomi tose vėlesnėse sistemose“ 
(Freud, 1900a, p. 539). Topografiniu požiūriu atmintis gali būti nesą- 
moninga arba ikisąmoninga. Psichikos aparatas turi ir motorinį galinį 
tašką (Mo), kuriame procesas eksternalizuojamas kaip tikslingi, są- 
moningi, aplinkon nukreipti veiksmai. Šiai veiklai įtaką daro ikisąmo- 
ningi potyriai, ir net - įvairiu laipsniu —- nesąmoningi prisiminimai. Be 
to, piešinys iliustruoja atgalinę veiksmų ir suvokimo sąsają. Ši sąsaja 

atskleidžia mūsų veiksmų padarinių suvokimą. Jos nėra piešinyje, tačiau 
ji logiškai plaukia iš Freudo samprotavimų. Veikale Das Unbewufte 
(1915e) Freudas aptaria klausimą, kuo *vaizdiniai, saugomi nesąmo- 
ningojoje sferoje, skiriasi nuo vaizdinių, saugomų ikisąmoningojoje 
sferoje. Jis teigia, kad nesąmoningojoje sferoje tveria vien bežodės daik- 
tų ir įvykių reprezentacijos. O ikisąmoningojoje sferoje — *žodiniai 
vaizdiniai. Pasak Freudo hipotezės, prielaida, kad vaizdinys iš nesąmo- 
ningosios sferos pereitų į ikisąmoningąją, yra nesąmoningosios sferos 
turinio jungtis su ikisąmoningosios sferos žodiniais vaizdiniais. Freudo 
atminties teorija, kad ir labai schematiška, yra įdomi ir dabarties skai- 
tytojui. Mintis apie atskiras atminties sistemas iš principo kirtosi su 
ano meto supaprastintu požiūriu, teigusiu, kad atminties paveikslas įsi- 
spaudžia į nervų sistemą. Įtaigią Freudo atminties teorijos interpretaci- 
ją šiuolaikinės pažinimo psichologijos šviesoje pateikė Erdelyi (1985). 


ATMINTIES SIMBOLIS 


Angl. mnemic symbol; pranc. symbole mnėsigue;, vok. Erinne- 
runssymbol 


Terminas, Freudo vartotas ankstyvuosiuose raštuose, aprašant is- 
terijos simptomus. 


XIX a. paskutinio dešimtmečio vidurio veikaluose Freudas dažnai 
isterijos simptomą traktuoja kaip tam tikrą paminklą — atminties simbo- 
lt, - pastatytą patogeninei traumai arba konfliktui atminti (Freud, 1894a). 
Pavyzdžiui, Annos O. simptomus Freudas pateikia kaip atminties sim- 
bolius, susijusius su tėvo mirtimi ir liga (Freud, 1910a). 


ATVAIZDUOJAMUMAS 


Angl. representability; pranc. figurabilitė; vok. Darstellbarkeit 


*Sapno darbui būdinga bendra tendencija suteikti slaptiesiems *sap- 
nams pavidalą vaizdų, paprastai pasirodančių regimajame sapne. 

Vaizdinę sapnų kalbą Freudas aptaria veikale Die Traumdeutung 
(1900a). Turinys, kuris slaptajame sapne yra nepaprastai abstraktaus 
pobūdžio, sapno darbe patiria tam tikras transformacijas, suteikiančias 
regimajam sapnui vaizdų pavidalą: „[...] bespalvę ir abstrakčią sapno 
minties raišką pakeičia vaizdinga ir konkreti raiška“ (Freud, 1900a, 
p. 339). Tam pirmiausiai naudojamas *perstūmimo mechanizmas. Pa- 
vyzdžiui, atitraukta valdžios arba jos stygiaus sąvoka gali įsikūnyti tuo 
pavidalu, kad sapnuojantis asmuo regi save mažą palyginti su kitais 
sapne veikiančiais asmenimis. Abstraktus jėgų santykis, pasitelkus 
perstūmimą, įgyja išraišką per konkretų paveikslą. 


AUTOEROTIZMAS 


Angl. auto-erotism; pranc. auto-ėrotisme; vok. Autoerotismus 


Seksualinis elgesys, kai pasitenkinimas pasiekiamas, naudojantis 
savo paties kūnu. Tipiškas pavyzdys yra onanizmas. Freudas var- 
toja šią sąvoką ir platesne prasme, nusakydamas vaiko seksua- 
linį elgesį, kai *vara iš dalies patenkinama be išorinio *objekto 
(Freud, 1905d). 


Klasikinis pavyzdys yra piršto čiulpimas kūdikystėje. Prieš kū- 
dikio oralinį autoerotizmą esti fazė, kai vaikas patiria pasitenkini- 
mą iš objekto — iš motinos krūties. Šiame ankstyvame etape oralinis 
*seksualinės varos dėmuo remiasi *savisaugos vara — alkiu. Tik ora- 
linei *seksualinei varai išsivadavus nuo maisto poreikio jis gali būti 
patenkinamas autoerotiškai. Ir vėlesnėje *analinėje bei falinėje fazė- 
je varos iš dalies patenkinamos autoerotiškai, paprastai liečiant ranka 
*erogenines sritis. Freudui įvedus *pirminio narcizmo sąvoką, auto- 
erotinių veiksmų turinys ir reikšmė neteko savo išskirtinės svarbos 
(Freud, 1914c). Anglijos *ryšių su objektu mokykla atmeta auto- 
erotizmo arba narcistinės fazės ankstyvojoje kūdikystėje koncep- 
ciją. Pavyzdžiui, Fairbairnas (1952) teigia, kad kūdikis labiau linkęs 
ieškoti objekto, o ne malonumo. Autoerotinis elgesys atsiranda tik 
kaip nesamo objekto pakaitalas. 

AUTOMATINIS NERIMAS 


Angl. automatic anxiety;, pranc. angoisse automatigue; vok. auto- 
matische Angst 


Individo reakcija į iš vidaus ar išorės kylantį dirginimą, kuris yra 
toks smarkus, kad žmogus nepajėgus su juo susidoroti. 


Automatiniam nerimui būdingas smarkus *bejėgystės jausmas. 
Grėsmės situacijose, automatiškai sukeliančiose *nerimą, *Ego būna 
anksčiau perspėtas *signalinio nerimo. Tai leidžia Ego griebtis tinkamų 
žingsnių, kurių tikslas — pašalinti pavojų (Freud, 1926d). 


AUTOPLASTINIS / ALOPLASTINIS 


Angl. autoplastic/alloplastic; pranc. autoplastigue/alloplastigue; 
vok. autoplastisch/alloplastisch 


Du būdai taikytis prie aplinkos. Autoplastinis taikymasis reiškia, 
kad keičiasi pats organizmas, o aloplastinis taikymasis susijęs su 
aplinkos pokyčiais dėl organizmo elgesio. 


Freudas tas sąvokas vartoja diskusijoje apie neurotikų ir psichotikų 
tikrovės suvokimą (Freud, 1924e). Šį skyrimą jis perėmė iš Ferenczio 
(1873-1933), kuris juo naudojosi kūrybinėje diskusijoje schizofrenijos 
tema (Ferenczi, 1952). Prancūzų psichoanalitikas Danielis Lagache'as 
išplėtojo šias sąvokas, papildomai išskirdamas konkrečius ir simboli- 
nius taikymosi metodus. Lagache'as sudarė žemiau pateikiamą tarp žmo- 
gaus ir aplinkos susiklostančių priklausomybių lentelę (Lagache, 1955): 


Konkretus Fiziologiniai pokyčiai Veikla 


Simbolinis Proto veikla —- sąmoninga Komunikacija 
ir nesąmoninga 

Amerikiečių Ego psichologijoje, kuri remiasi psichoanalizės pa- 
grindais, tačiau smarkiai skiriasi nuo Freudo mąstysenos, taikymosi 
sąvokos atlieka pagrindinį vaidmenį, o skyrimas „aloplastinis ir auto- 
plastinis“ yra labai dažnai vartojamas (Hartman, 1958). 

BAUSMĖS POREIKIS 


Angl. need for punishment; pranc. besoin de punition; vok. 
Strafbedūrfnis 


Nesąmoningas *geismas nubausti save, kuris reiškiasi tuo, kad tam 
tikras asmuo stumia save į skaudžias ar žeminamas situacijas. Da- 
roma prielaida, kad bausmės poreikis randasi veikiamas *Superego. 
Galutinėje varų teorijoje Freudas teigia, kad bausmės poreikis yra 
*mirties varų apraiška. 


Į bausmės poreikį Freudas atkreipia dėmesį įvairiomis progomis. 
Veikale Die Traumdeutung (1900a) jis aptaria sapnus apie bausmę, ku- 
rie yra nesąmoningo geismo išsipildymas, priskiriamas iš pradžių *Ego, 
o vėliau — *Superego. *Įkyrumų neurozių atvejais veiksmai, kurie pa- 
tenkina bausmės poreikį, dažnai esti dominuojamasis klinikinio paveiks- 
lo dėmuo. Mazochistinis elgsenos modelis stebėtojui ir pačiam pacien- 
tui regisi mįslingas (Freud, 1909d). Be to, savęs nubaudimo poreikis 
pastebimas ir melancholijos bei depresijos atvejais ir gali reikštis ne- 
paprastai smurtiniais autodestrukciniais veiksmais. Patologinį mecha- 
nizmą, kuris yra melancholijos ir su įkyrumais susijusių neurozių pa- 
matas, Freudas aptaria klasikiniame veikale Trauer und Melancholie 
(1917e): „Melancholijai būdingas [...] savęs kamavimas, lygiai kaip ir 
toks pat fenomenas įkyrumų neurozės atvejais, reiškia patenkinimą 
sadistinių ir neapykantos polinkių, kurie, būdami skirti objektui, šitaip 
atsigręžė prieš paties paciento asmenį. Abiejų sutrikimų atvejais pa- 
cientams paprastai dar pasiseka, baudžiant save, netiesiogiai atkeršyti 
buvusiems objektams ir, tarpininkaujant ligai, kankinti savo mylimuo- 
sius [...]“ (Freud, 1917e, p. 251). Freudo nuomone, bausmės poreikiu 
tam tikru mastu galima paaiškinti ir visus agresyvius, asocialius ir nu- 
sikalstamus veiksmus. Tokiais atvejais bausmė iš pažiūros tenka žmo- 
gui kaip nepageidaujamas veiksmų padarinys, tačiau, pasak Freudo, 

gilesniuosiuose, nesąmoninguose psichikos kloduose dažnai įmanu 
atrasti bausmės geismą (Freud, 1923b). Nesąmoningas bausmės porei- 
kis kelia rimtų sunkumų psichoanalizės praktikoje: „[...] šis bausmės 
poreikis yra pikčiausias mūsų terapinių pastangų priešas. Jis patiria 
pasitenkinimą dėl kentėjimo, susijusio su neuroze, ir todėl smarkiai 
laikosi įsikibęs ligos“ (Freud, 1933a, p. 108). Bausmės poreikis ana- 
litiniame gydyme reiškiasi *neigiama terapine reakcija. * Topografijos 
požiūriu Freudas savęs baudimą traktuoja kaip padarinį reikalavimų, 
kuriuos itin griežtas Superego kelia *Ego. Superego santykyje su Ego 
regime grynai sadistinę tendenciją. Energija tokiai veiklai kyla iš *mir- 
ties varų (Freud, 1924c). Viename savo vėliausiųjų veikalų Freudas 
pripažįsta, kad toks bausmės poreikio aprašymas yra supaprastintas. 
Mirties varų įtaka dvasiniam Žmogaus gyvenimui yra sudėtinga, ta- 
čiau toliau Freudas šios minties neplėtoja (Freud, 1937c). Kartais jis 
bausmės poreikį sieja su nesąmoningu *kaltės jausmu; tačiau pastaruoju 
terminu jis nebuvo patenkintas. 


BĖGIMAS Į LIGĄ 


Angl. /7ight into ilness; pranc. fuite dans la maladie; vok. Flucht in 
die Krankheit 


Perkeltine reikšme vartojamas terminas, kalbant apie *neurozę 
arba psichozę kaip priemonę pabėgti nuo *psichikos konfliktų. 


Freudas šią sąvoką aptaria, kalbėdamas apie psichikos ligų moty- 
vus, ypač - apie *ligos naudą (Freud, 1905e). Asmuo stengiasi išvengti 
įtampą keliančio konflikto, gelbėdamasis bėga į ligą ir galiausiai patiria 
iš to naudos. Šiandien šis terminas vartojamas platesne prasme, jis apima 
ir somatines ligas, kurių pamatas gali būti psichologinis - vadinamąsias 
psichosomatines ligas (Cullberg, 1984). Kasdienos gyvenime galima 
matyti žmonių, kurie, norėdami išvengti nemalonių pasekmių, sąmo- 
ningomis valios pastangomis bėga į ligą. Klasikinis pavyzdys yra galvos 
skausmas arba šleikštulys, kuriuos įmanu susižadinti tyčia. 

BEJĖGYSTĖ 


Angl. helplessness; pranc. ėtat de dėtresse; vok. Hilflosigkeit 


Terminas nusakyti visiškai kūdikio priklausomybei nuo kitų žmo- 
nių, iš kurių jis tikisi gyvybinių poreikių patenkinimo, nes nedi- 
sponuoja būtinu atitinkamos veiklos repertuaru. Platesniąja pras- 
me ši sąvoka vartojama, aprašant dėl *traumos kylančias *nerimo 
būsenas. 


Freudas išsamiai aptarė bejėgystės sąvoką veikale Hemmung, 
Symptom und Angst (1926d). Vos atėjus į pasaulį, vaiko percepcinis ir 
motorinis aparatas yra nepakankamai išsivystęs, kad jis galėtų be ap- 
linkos pagalbos patenkinti savo biologinius poreikius. Šią būseną Freu- 
das vadina motorine bejėgyste. Poreikių įtampai augant, faktinė bejė- 
gystė sukelia psichinę bejėgystę. Savo ruožtu nerimą gimdanti psichinė 
bejėgystė susijusi su ta aplinkybe, kad šalia nėra globėjo, paprastai mo- 
tinos. Tokia ankstyva separacija tampa vėlesnių išsiskyrimų ir artimųjų 
netekties prototipu. Traumos situacijos su bejėgystės būsena siejasi ta 
prasme, kad *Ego nepajėgus susidoroti su vidiniais ar išoriniais dirgik- 
liais. Manoma, kad vėlesnius bejėgystės būsenos potyrius lemia mūsų 
ankstyviausi išgyvenimai. Įtakinga šiuolaikinio biheviorizmo srovė be- 
Jėgystės sąvokai paskyrė itin svarbią vietą savo teorijoje. Glaustai kal- 
bant, ji teigia, kad geros savijautos sąlyga yra gebėjimas veikti ir 
veiksmais keisti savo situaciją. Jei tai yra neįmanoma, randasi nerimas, 
paralyžiuojanti apatija ir depresija (Seligman, 1975). 


BEKONFLIKTĖ EGO SFERA 


Angl. conflict-free area of the ego; pranc. zone conflit libre du moi, 
vok. konfliktfreier Bereich des Ichs 


*Ego sritis, kurioje, pasak Ego psichologijos, nėra *psichikos konf- 
liktų. Ši sfera valdo individo taikymąsi prie aplinkos, plėtojant tokias 
pažinimo funkcijas kaip percepcija, mąstymas, kalba ir tikslinga 
veikla (Hartman, 1958). 

BISEKSUALUMAS 


Angl. bisexuality; pranc. bisexualitė;, vok. Bisexualitūt 


Tezė, tvirtinanti, kad kiekvieno žmogaus konstitucija pasižymi ir 
vyriškomis, ir moteriškomis predispozicijomis. 


Veikiamas Wilhelmo Fliesso (1858—1928), Freudas priėmė žmogaus 
biologinio biseksualumo hipotezę. Įrodymu čia pirmiausia turėjo būti 
anatominiai lyties panašumai (Freud, 1905d). Pasak Fliesso, galutinį 
lyties atsiskyrimą lemia ta aplinkybė, kad *seksualumas, nukreiptas į 
tos pačios lyties asmenis, esti išstumiamas į nesąmoningąją sferą. Freudo 
požiūris į šią savitą lyties raidą nebuvo visiškai vienareikšmis. Jis manė, 
kad, norint išsiaiškinti šią raidą ir veikiančiąsias galias, privalu pa- 
tikslinti vyriškumo ir moteriškumo sąvokų reikšmes, o tai savo ruožtu 
nėra lengva, turint galvoje, kad šios sąvokos vartojamos ir biologijoje, 
ir psichologijoje, ir sociologijoje (Freud, 1905d). Kai kurie šiuolaikinės 
psichologijos teoretikai teigia, kad biseksualumas neturi biologinio 
pamato ir yra vaiko tapatinimosi su abiem tėvais arba su kitais iden- 
tifikavimosi *objektais padarinys (Mead, 1950). 


BŪTINYBĖ KARTOTI 


Angl. compulsion to repeat; pranc. compulsion de repetition; vok. 
Wiederholungszwang 


Kontroliuoti nesiduodąs procesas, kurio pamatas slypi *nesąmo- 
ningojoje sferoje. Pacientas vis atsiduria nemaloniose situacijose, 
šitaip kartodamas seną patirtį, neprieinamą *sąmonei. Sykiu pa- 
cientas tvirtai įsitikinęs, kad kalbamoji situacija yra susiklosčiusių 
nelaimingų aplinkybių padarinys. 


Pirmą kartą šį terminą Freudas pavartojo 1914 m. (Freud, 1914g), 
tačiau polinkis kartoti jau nuo pat pradžių buvo centrinė *psichoanalizės 
tema. Pasak bendrojo principo, kiekvienas simptomas daugiau ar ma- 
žiau deformuota forma kartoja kokį nors ankstesnio *psichikos konflikto 

aspektą. Tai itin krinta į akis tais smulkmeniškų ir daug energijos rei- 
kalaujančių ritualų atvejais, kuriuos regime Žmogui sergant įkyrumų 
neuroze. Kartojimas yra dabartin mėginančio grįžti išstumtojo turinio 
apraiška. Greta simptomų, būtinybė kartoti reiškiasi *sapnuose, *riktuo- 
se ir išveikos tipo elgsenose. Kalbėdamas apie Mažylio Hanso analizę, 
Freudas rašė: „[...] tai, kas liko nesuprasta, iš naujo grįžta, negali rasti 
ramybės nelyg išvadavimo nesulaukusi dvasia, — ir grįžta tol, kol bus 
atrastas išrišimas ir išvadavimas“ (Freud, 1909b, p. 122). Klinikinia- 
me darbe būtinybės kartoti pavyzdys yra *perkėlimo reiškinys. Būtinybė 
kartoti yra mįslingas mechanizmas, mat čia tenka kabėti apie skaudžios 
patirties kartojimą. Taigi kyla klausimas, kokia yra būtinybės kartoti 
funkcija. Galimas atsakymas yra tas, kad kartojimas tarnauja *išrea- 
gavimui, sukeliančiam savitą katarsio efektą. Kitas aiškinimas yra tezė, 
kad tai, kas esti nepriimtina vienai *psichikos instancijai, gali būti pri- 
imtina kitai. Skaudūs sąmoningi *Ego išgyvenimai suteikia nusira- 
minimą *Id. Veikale Jenseits des Lustprinzips (1920g) Freudas pateikė 
savo galutinę ir labai kontroversišką hipotezę, kurioje teigia, kad 
kartojimo būtinybė yra *mirties varų manifestacija. Jų galutinis tikslas 
yra organinės gyvybės pavertimas negyva materija. Nors būtinybė 
kartoti yra abejonių nekeliąs reiškinys, viešpatauja dideli nesutarimai 
dėl jos teorinių pamatų. Greta Freudo, hipotezes šia tema mėgino for- 
muluoti ir kiti teoretikai (Bibring, 1943). 

CENZŪRA 


Angl. censorship; pranc. censure; vok. Zensur 


*Psichikos aparato funkcija, turinti kliudyti nesąmoningiems *geis- 
mams ir juos lydintiems *vaizdiniams ir jausmams patekti į *iki- 
sąmoningosios ir *sąmoningosios sferos sistemas. 


Cenzūra yra pagrindinis Freudo *sapnų teorijos terminas. Ši sąvoka 
paaiškina nesąmoningų geismų deformacijas, pirmiausia — praleidimus, 
*perstūmimus ir *sutirštinimus, kurie atsiranda vykstant *sapno darbui. 
Šis terminas analogiškas rašytinio žodžio cenzūrai, kur išbraukymai ir 
keitimai taip pat iškraipo rašinio turinį (Freud, 1900a). Cenzūra — tai 
lyg kokia pertvara, atskirianti nesąmoningosios sferos sistemą nuo iki- 
sąmoningosios sferos sistemos. Budrioje būsenoje cenzūra apskritai esti 
griežta ir tik išimtiniais atvejais leidžia reikštis *geismams. Riboto cen- 
zūros veikimo pavyzdys šioje būsenoje yra *riktai. O miegant cenzūra 
darosi švelni, nes geismai negali išvirsti į motorinius veiksmus. Nesą- 
moningi geismai turi galimybę išeiti išorėn per regimąjį sapną, tačiau 
tai vyksta deformuotu pavidalu. Cenzūra ir per sapną, kad ir nesėk- 
mingai, vis tiek atlieka savo funkciją ir, stengdamasi netrikdyti sapno, 
mėgina neįleisti geisminių impulsų į sąmonės sferą. Štai kaip Freudas, 
pasitelkdamas jau klasikiniu tapusį alegorinį paveikslą, aprašo santy- 
kius, kurie susiklosto tarp psichikos sistemų ir cenzūros funkcijos: ne- 
sąmoningoji sfera yra nelyg didelė priemenė, kurioje juda tam tikras 
kiekis daugiau ar mažiau pageidaujamų individų (nesąmoningų geismų 
impulsų). Jie trokšta patekti į greta esantį saloną (ikisąmoningąją sterą) 
ir taip atkreipti į save aplinkinio pasaulio (sąmoningosios sferos) dėme- 
sį. Tačiau tai susiję su tam tikrais vargais, nes tarp priemenės ir salono 
stovi pasiuntinys (cenzūra). Pasiuntinys ne visą laiką esti vienodai 
budrus, tad retsykiais jis praleidžia ir nepageidaujamus asmenis. Persi- 
rengimas padidina šansus patekti į vidų, o paskui atitinkamai paveikti 

namų šeimininką (Freud, 1916-1917, XIX paskaita). Po 1910 m. Freu- 
das cenzūros sąvoką keliskart revidavo ir padarė ją pavaldžią plates- 
nei *gynybos sąvokai. Be to, jis cenzūrai priskyrė ikisąmoningosios ir 
sąmoningosios sferų tarpininkės funkciją (Freud, 1915e). Su laiku 
cenzūros vaidmenį jis patikėjo *Superego (įvedęs šią sąvoką). Tačiau 
paskutiniajame *psichoanalizės sąvade Freudas cenzūrą traktuoja tiesiog 
kaip *Ego funkciją (Freud, 1940a). 


CHARAKTERIO NEUROZĖ 


Angl. character neurosis; pranc. nėvrose de caractėre; vok. Cha- 
rakterneurose 


*Neurozių atmaina, kurioje *gynyba nuo konflikto reiškiasi ne 
apibrėžtu simptomu, bet charakterio bruožais, bendraisiais elgse- 
nos modeliais arba patologine visos asmenybės organizacija. 


Diagnostinė charakterio neurozės kategorija radosi Freudui tyri- 
nėjant charakterio tipus. Charakterio neurozę Freudas laikė *fiksacijos 
tam tikroje psichoseksualinės raidos fazėje padariniu. Pavyzdžiui, 
*analinį charakterį jis aprašo kaip asmenybės atmainą, kurios elgsenai 
būdingi švaros, tvarkos, taupumo ir atkaklumo ritualai. Apie charakte- 
rio neurozę galime kalbėti tada, kai panašūs elgesio modeliai įsitvirtina 
individo kasdienos gyvenime taip smarkiai, kad jam darosi neįmanoma 
gyventi normalų gyvenimą (Freud, 1908b). Charakterio sąvoka didesnę 
reikšmę *psichoanalizėje įgijo dėl Wilhelmo Reicho (1896-1957) dar- 
bų, nes šis charakteriui paskyrė centrinę vietą savo teorijoje. Itin didelę 
reikšmę pelnė Reicho įdiegta charakterio šarvo sąvoka, reiškianti stip- 
rią gynybą nuo stereotipinę elgseną skatinančių aplinkos poveikių ir 
varų impulsų (Reich, 1949). Nors „charakterio neurozės“ terminas gana 
Išplitęs, jo turinys nėra visiškai aiškus. Paprastai jis vartojamas tais 
atvejais, kai pacientui nėra būdingi apibrėžti simptomai, tačiau jo 
elgsenos modelis kelia jam nuolatinių sunkumų sugyventi su aplinka. 
*Gynybos mechanizmai, sudarą charakterio neurozės pamatą, yra 
*sublimacija, o ypač — *atvirkštinė reakcija. Šie mechanizmai palyginti 

gerai integruoti į Ego, taigi pacientas iki galo nesuvokia savo būsenos. 
Charakterio neurozė gimininga *įkyrumų neurozei. Tačiau skirtumas 
čia tas, kad įkyrumų neurozės atveju simptomai esti gana specifiniai, 0 
charakterio neurozės atveju jie bendriau veikia individo funkcionavimą. 
Tačiau ši riba nėra itin griežta. Kita psichoanalizės raidos srovė cha- 
rakterio sutrikimams skiria vietą tarp neurozinių apraiškų ir psichozių 
(Glover, 1926). Šiuo požiūriu charakterio neurozė yra *ribinės būsenos 
pavyzdys. 

DALINĖ VARA 


Angl. component instinct, pranc. pulsion partielle, vok. Partialtrieb 


Pamatiniai dėmenys, į kuriuos įmanu suskaidyti *seksualumą. Iš- 
skirdami dalines varas, nurodome jų šaltinį ir tikslą. Svarbiausios 
jų - oralinė, analinė ir falinė - daro nepaprastai didelę įtaką vaiko 
raidai. Brendimo metu įvyksta jų susijungimas ir pasidavimas ge- 
nitalinės seksualinės varos valdžiai. 


XIX ir XX a. sandūroje viešpatavo mada tam tikrus Žmonių veiks- 
mus nusakyti pasitelkiant begalinę daugybę varų ir instinktų. Būdingas 
pavyzdys čia buvo gausus Williamo McDougallo (1871-1938) katalo- 
gas, į kurį buvo sudėta viskas, pradedant nuo įprastinių savisaugos varų 
ir baigiant itin specifiniais instinktais, pvz., juoko instinktu (McDou- 
gall, 1908). Freudo požiūris į šias teorijas buvo labai kritiškas, nes jos 
buvo sukonstruotos ad hoc ir skelbė, kad kiekviena Žmogaus veikla 
yra reguliuojama atitinkamo instinkto. Pirmojoje varų teorijoje Freu- 
das teigė esant tik dvi jų rūšis: *seksualines varas ir *savisaugos varas. 
Paskutiniojoje varų teorijoje jis šias dvi rūšis sujungė į vieną *gyvybės 
varų grupę, drauge įvesdamas *mirties varas. Dalinės varos sąvoka 
pasirodė epochiniame Freudo veikale Drei Abhandlungen zur Sexualt- 
heorie (1905d), kuriame jis pateikė ankstyvosios vaikystės *seksualumo 
ir jo raidos aprašymą. Iki Freudo visuotinai manyta, kad seksualumas 
neturi jokios istorijos ir atsiskleidžia tik brendimo periodu. Toks įsiti- 
kinimas kirtosi su biologine Freudo intuicija; jis manė, kad kiekvienai 
biologinei funkcijai būdingas tam tikras raidos procesas. Be to, klini- 
kinėje praktikoje jis susidūrė su psichikos sutrikimais, kurie atrodė są- 
lygoti seksualinio atspalvio įvykių, nutikusių ankstyvojoje vaikystėje. 
Raidos pradžioje vaiką veikia dalinė vara, susijusi su tam tikra kūno 
vieta, vadinamąja *erogenine sritimi. Šios srities dirginimas teikia 

seksualinį malonumą ir pasitenkinimą. Atėjus brendimo periodui, 
įvyksta dalinių varų susiliejimas, dabar jau sukuriąs genitalinį sek- 
sualumą. Štai kaip Freudas aprašo šį procesą: „Iš pradžių dalinės varos 
geidžia būti patenkintos nepriklausomai viena nuo kitos. Tačiau raidos 
eigoje jos labiau susitelkia daiktan ir koncentruojasi“ (Freud, 1923a, 
p. 244). Žemiau pateikiamoje lentelėje pristatomos pagrindinės dali- 
nės seksualinės raidos varos sykiu su jų šaltiniais ir fiziologiniais bei 
psichologiniais tikslais. Lentelės autorius yra Karlas Abrahamas (1877— 
1925), tačiau Freudas iš esmės pritarė jos turiniui. 


Psichologinis 


Skruostų, lūpų, 
liežuvio dirginimas 


Maitinimasis | Pasyvi 


inkorporacija 


Oralinė 


Dantų dygimas Graužimas Aktyvi 


inkorporacija 


Naikinimas 


Atmetimas 
Sunaikinimas 


Tuštinimasis Išmatų 


pašalinimas 


Analinė 


ba | 
(Genitalinė) a 


Kontrolė 
Dominavimas 


Išeinamosios 
angos suvaldymas 


Išmatų 
sulaikymas 


Pūslės ištuštinimas | Masturbacija | Pasisavinimas 


Penio ir makšties 
dirginimas 


Užvaldymas 


Penetracija/ 
Priėmimas 


N-—— — 


Lytinis aktas 


Orgazmo funkcija | Orgazmas 


Likusių varų šaltinių 
susijungimas 

Genitalinė vara lentelėje paimta į skliaustus, nes ji yra ne tiesiogine 
prasme dalinė vara, bet reiškia baigiamąją normalios varų raidos fazę, 
kurioje pasiekiamas dalinių varų susiliejimas. Freudo varų teorija ap- 
rėpia ir tam tikras dalines varas, kurios nėra susijusios su apibrėžta 
kūno sritimi, tačiau turi tiksliai apibrėžtą tikslą. Pavyzdžiai čia gali 
būti *vojerizmas arba *ekshibicionizmas. Vojerizmas, dažnai pastebimas 
vaikų elgsenoje, reiškia seksualinio malonumo potyrį, apžiūrinėjant ki- 
tų asmenų lyties organus ir stebint jų seksualinius veiksmus. Ekshibi- 
cionizmo atveju šis malonumas pasiekiamas rodant kitiems paprastai 
pridengtas kūno dalis, pirmiausia — genitalijas. Suaugusių asmenų 
lytiniame gyvenime įžanginio Žaidimo metu bemaž visados reiškiasi 
oraliniai ir analiniai elementai bei vojerizmas ir ekshibicionizmas. Jų 
užduotis yra padidinti genitalinę įtampą, kuri didina orgazmo malonu- 
mą. Tais atvejais, kai didesnė seksualinės energijos dalis lieka fiksuota 
ankstesnėje raidos fazėje ir duotasis asmuo pasitenkinimą patiria tik 
per seksualinę elgseną, susijusią su apibrėžtuoju fiksacijos tašku, kal- 
bame apie *perversiją. 


DALINIS OBJEKTAS 


Angl. part-object;, pranc. objet partiel; vok. Partialobjekt 


Kūno dalys, kūno produktai ar jų simboliniai atitikmenys, į kuriuos 
krypsta *dalinės varos. Būdingas dalinio objekto pavyzdys yra krū- 
tys, išmatos arba vyro lyties organas, kurie gali tapti meilės objektu 
net tada, kai visas asmuo toks objektas nėra. 


Ši sąvoka radosi iš Freudo seksualinės teorijos (1905d). Nors Freu- 
das šio termino nevartoja, yra akivaizdu, kad aprašinėdamas dalinių 
varų objektus, užsimena apie dalinius objektus. Ši konotacija įgyja vaiz- 
dingumo, Freudui kalbant apie simbolines transformacijas, kurias ob- 
jektai turi pereiti, pvz., vaikas — vyro lyties organas — išmatos - pinigai — 
dovana. Freudas šiame kontekste taip pat pabrėžia, kad moters patiria- 
mas vyro lyties organo *geismas transformuojasi į geismą, susijusį su 
vyru, tačiau kartais pasireiškia „laikina regresija nuo vyro prie jo lyties 

organo kaip troškimo objekto“ (Freud, 1917c, p. 130). Aptardamas fe- 
tišizmo reiškinį, Freudas iškėlė hipotezę, kad šiuo atveju įvykusi *fiksa- 
cija ties daliniu objektu, kuris tapo simboliniu motinos penio pakaitalu 
(Freud, 1927e). Dalinio objekto sąvoka užima reikšmingą vietą Karlo 
Abrahamo (1877-1925) darbuose. Jo pateiktoje psichoseksualinės rai- 
dos teorijoje seksualinė vara individo raidoje ir brendimo metu siejasi 
su paskirais daliniais objektais. Palankiomis aplinkybėmis jis nukrypsta 
į visą priešingos lyties asmenį (Abraham, 1927). Sistemingiausiai ši są- 
voka taikoma Melanie Klein (1882-1960) teorijoje. Dalinio objektosą- 
voka šioje teorijoje atlieka centrinį vaidmenį kalbant apie *paranoidinę 
nuostatą (Klein, 1948). Prancūzų teoretikas Jacgues'as Lacanas (1901- 
1981) pabrėžia dalinio objekto reikšmę suaugusio žmogaus varų struk- 
tūroje (Lacan, 1977). 


DAUGERIOPA DETERMINACIJA 


Angl. multiple determination (over-determination); pranc. dėtermi- 
nation multiple (surdėtermination); vok. mehrfache Determinierung 
(Uberdeterminierung) 


Aprašinėdamas nesąmoningąsias raiškos formas, pvz., simp- 
tomus ar *sapnus, Freudas vartoja šį terminą dvejopa prasme. Pir- 
ma, daugeriopa determinacija reiškia, kad konkreti manifestacija, 
kylanti iš sąmonės, turi daug priežasčių. Antra, daugeriopa deter- 
minacija reiškia, kad tam tikra manifestacija gali būti daugeliu būdų 
aiškinama. 


Ši sąvoka savo pirmąja, priežastine reikšme pasirodo veikale Stu- 
dien iber Hysterie (1895d), kuriame Freudas rašo, jog isterinis simp- 
tomas yra daugeriopai determinuotas ta prasme, kad yra konstitucinės 
predispozicijos ir virtinės traumuojamųjų įvykių padarinys. Predispo- 
zicija be traumos arba trauma be predispozicijos isterinio simptomo 
nesukelia. Veikale Die Traumdeutung (1900a) Freudas pateikia virtinę 
daugeriopos determinacijos pavyzdžių vėlesniąja, hermeneutine šio Žžo- 
džio reikšme. Daugeriopa determinacija randasi susijungus daugeliui 

reikšmingų, nesąmoningų sapno elementų. Tai reiškia, kad identišką 
sapną galima interpretuoti daugeliu prasmingų būdų. Daugeriopa 
determinacija yra dėl *sapno darbo įvykusio sapno *sutirštinimo pa- 
darinys. Prancūzų psichoanalitikas Jacgues'as Lacanas (1901-1981) 
šią sąvoką išplėtojo daugiareikšmiškumo kategorijomis. Lacanas ne- 
sąmoningosios sferos apraiškas — simptomus, sapnus ir *riktus — 
traktuoja pagal analogiją su kalbos junginiais, kurių turinį galima aiškin- 
ti įvairiais būdais (Lacan, 1977). 


DĖMESYS (VIENODAI SKLINDANTIS) 


Angl. evenly poised attention; pranc. attention ėgalement flottante; 
vok. gleichschwebende Aufmerksamkeit 


Psichinė analitiko nuostata, kuri reiškiasi tuo, kad jis skiria savo 
dėmesį vienodai visoms paciento *laisvosioms asociacijoms. 


Vienodai sklindantį dėmesį Freudas laikė svarbiausiu techniniu 
reikalavimu analitikui. Tai yra atitikmuo laisvųjų asociacijų principo, 
kurio privalo laikytis pacientas. Analitikas taip pat neturi turėti iš- 
ankstinių nuostatų, kaip ir pacientas, ir neturi leistis nuvedamas į šalį iš 
anksto susikurtų teorinių prielaidų (Freud, 1912e). Itin svarbus dalykas, 
kad vienodai pasiskirstęs dėmesys būtų taikomas ankstyvose *psichoa- 
nalizės fazėse. Su laiku analitikas pastebi tam tikrus laisvųjų asociaci- 
jų modelius, o tada gali pateikti pacientui *interpretaciją. Freudas laikėsi 
nuomonės, kad interpretacija dažniausiai yra nesąmoningo analitiko 
darbo rezultatas. Ji randasi analitiko galvoje tartum savotiška idėja. 
Tačiau prieš pateikdamas interpretaciją pacientui, analitikas suteikia 
jai teorinį aptaisą. Freudo sekėjai atkreipė dėmesį į praktinius ir teorinius 
sunkumus, susijusius su jo skelbtuoju vienodai pasiskirsčiusio dėme- 
SiO postulatu. Praktiškai neįmanoma vienodai paskirstyti dėmesio, kai 
kalbama apie tokią gausią *medžiagą, kokia paprastai esti laisvosios 
paciento asociacijos. Analitikas tam tikru laipsniu atsirenka svarbų 
turinį, atskirdamas jį nuo nesvarbaus. Be to, dėl savo išsilavinimo, jis 
disponuoja teoriniu sąvokų aparatu, atliekančiu gautos medžiagos 

organizaciją. Šiandieniai analitikai šiuo požiūriu laikosi nuosaikesnės 
nuostatos nei Freudas. Pavyzdžiui, kalbama, kad analitiko nuostata pa- 
ciento medžiagos atžvilgiu privalo būti kiek įmanoma atviresnė (Tah- 
kū, 1987). 


DENGIAMASIS PRISIMINIMAS 


Angl. screen memory; pranc. souvenir-ėcran; vok. Deckerinnerung 


Vaikystės prisiminimas, kuris, viena vertus, yra labai gyvas, tačiau, 
antra vertus, rodosi kažkoks menkas ir nereikšmingas. Dengiama- 
sis prisiminimas yra išstumtų vaikystės išgyvenimų arba nesąmo- 
ningų *fantazijų ir *gynybos kompromisas. 


Dirbdamas su pacientais, taip pat ir atlikdamas *savianalizę XIX a. 
dešimtame dešimtmetyje, Freudas atkreipė dėmesį į tai, kad svarbius 
vaikystės nutikimus dažnai paliečia *ankstyvosios vaikystės amnezija, 
t. y. kad suaugęs asmuo neįstengia jų prisiminti. O tam tikri, iš pažiūros 
nereikšmingi įvykiai be galo ryškiai iškyla iš atminties. Šį paradoksą 
Freudas aptaria 1899 m. straipsnyje (Freud, 1899a), o paskui prie šios 
temos grįžta ketvirtajame veikalo Zur Psychopathologie des Alltags- 
lebens (1901b) skyriuje. Dengiamuosius prisiminimus jis analizuoja 
panašiai kaip regimuosius *sapnus, *riktus ar simptomus. Dengiamieji 
prisiminimai yra deformuota išstumtų ir gynybos paveiktų elementų 
išraiška. *Cenzūrai tokie prisiminimai yra įmanomas išstumtos seksu- 
alinės patirties arba fantazijos ir gynybos kompromisas. Šiame procese 
dalyvauja tokie mechanizmai, kaip *sutirštinimas, o ypač - *perstūmi- 
mas. Dengiamasis prisiminimas gali būti linksmas, malonus, atgrasus 
ar skaudus, tačiau pirmiausiai jis esti konkretus ir proziškas. Dėl to 
žmogus nemąsto apie jo gilesnę prasmę. Dengiamasis prisiminimas psi- 
choanalitinėje terapijoje yra neišsemiamas Žinių šaltinis. „Juose [den- 
giamuosiuose prisiminimuose] slypi ne tik kai kas esminga iš vaikys- 
tės išgyvenimų, bet iš tikrųjų viskas, kas esminga. Tik reikia Žinoti, kaip 
tai, pasitelkus analizę, iš jų išgauti. Jie taip pat gerai reprezentuoja pa- 
mirštuosius vaikystės metus, kaip ir regimasis sapno turinys perteikia 

sapno mintį“ (Freud, 1914g, p. 148). Dengiamųjų prisiminimų inter- 
pretacijos pamatas, kaip ir aiškinant sapnus, yra *laisvosios asociacijos. 


DEPRESINĖ NUOSTATA 


Angl. depressive position; pranc. position depressive; vok. depressive 
Einstellung 


Melanie Klein (1882-1960) teorijos terminas. Kūdikis prieina šią 
nuostatą, sulaukęs maždaug keturių mėnesių. Depresinei nuosta- 
tai būdinga tai, kad vaikas priima motiną kaip visą *objektą. Ši 
nuostata užbaigia motinos objekto skaidymą į dalinius - „gerą“ ir 
„blogą“ objektus. Vaikas pradeda suprasti, kad ir jo meilė, ir ne- 
apykanta krypsta į to paties objekto pusę, o dėl to savo ruožtu 
randasi *ambivalencija motinos atžvilgiu. Vaikas išgyvena depre- 
sinį *nerimą, kurį žadina motinos sunaikinimo ir jos netekties 
*fantazija. Šis nerimas įveikiamas, pasitelkiant tokias gynybos 
priemones, kaip maniakinė gynyba arba — kas labiau adekvatu — 
agresijos tramdymą ir atitaisymą. Normalios raidos eigoje depresi- 
nė nuostata įveikiama per pirmuosius gyvenimo metus, tačiau ji 
gali būti reaktyvuojama vėlesniais periodais, ypač dėl gedulo arba 
depresijos. 


Depresinė nuostata savo ištakomis siekia Freudo (1917e) ir Karlo 
Abrahamo (1877-1925) darbus gedulo ir depresijos temomis. Abu au- 
toriai aptaria depresinius padarinius, kuriuos sukelia mylimo objekto 
netektis. Pasak jų, psichoseksualinės raidos fiksacijos taškas, susijęs 
su depresija, yra *oralinėje fazėje. Be to, jie pabrėžia depresijos ir nor- 
malaus *gedulo darbo giminingumą. Klein savo raštuose atkreipė dė- 
mesį į vaikų polinkį į depresines būsenas. 1934 m. ji įvedė depresinės 
nuostatos sąvoką ir pateikė jos teorinį pagrindimą (Klein, 1948). Dep- 
resinė nuostata iškyla po *paranoidinės nuostatos. Vaikas išgyvena mo- 
tiną kaip vientisą asmenį ir nebeatskiria jos gerųjų pusių nuo blogųjų, 
integruodamas ir vienas, ir antras į vieną visuminį objektą. Agresyvios 
ir seksualinės *varos rungiasi tarpusavyje, verždamosis vieno objekto 

pusėn. Dėl to randasi klasikinis *ambivalencijos pavyzdys. Pasak Klein, 
„įvyko meilės ir neapykantos suartėjimas ir jau nebegalima krūties ar- 
ba motinos dalinti į „gerą“ ir „blogą“, kaip buvo įmanu ankstesnėje 
stadijoje“ (Klein, 1952, p. 212). Depresinis nerimas, būdingas depresinei 
nuostatai, įveikiamas per agresijos redistribuciją bei sutramdymą ir 
įvykus naikinamųjų *fantazijų padarinių *reparacijai, kuri pasiekia- 
ma per gerosios objekto dalies *introjekciją. Depresinės nuostatos metu, 
pasak Klein, vaikas įžengia į ankstyvąją edipinę fazę, kurioje motina 
pradeda nebetekti savo išskirtinio vaidmens jo *vaizdiniuose: „[...] *li- 
bido ir depresinis nerimas tam tikru laipsniu nugręžiami nuo motinos, 
o šis jų distribucijos procesas yra palankus *ryšiams su objektu ir sy- 
kiu silpnina depresyvių jausmų intensyvumą“ (Klein, 1952, p. 220). 
Melanie Klein raštai nėra lengvai paskaitomi, tačiau Hanna Segal (1976) 
parašė pavyzdingai aiškų įvadą į jos teoriją. 


DIENOS LIKUČIAI 


Angl. day s residues; pranc. restes diurnes; vok. Tagesreste 


*Sapno elementai, kylą iš budriosios būsenos išgyvenimų, patirtų 
sapno išvakarėse. Dienos likučiai pasirodo sapnuojančio žmogaus 
pasakojimuose ir su sapnu siejamose *laisvosiose asociacijose. 


Freudas išsamiai aptaria dienos likučius ir jų funkciją veikale Die 
Traumdeutung (1900a). Jie esti veikiami *sapno darbo, todėl dažnai 
regimajame sapne rodosi persislinkusiu arba simboliniu pavidalu. 
Dienos likučiai tam tikru būdu esti susiję su nesąmoningu geismo 
impulsu. Ši sąsaja, neretai — vien tolima asociacija, leidžia impulsui 
prasismelkti pro *cenzūrą ir pasinaudoti dienos likučiais, siekiant sa- 
vų tikslų ir mėginant patenkinti savo geismus. Sapnas turi nemenką 
*psichinę energiją, kylančią iš nesąmoningojo impulso, tačiau tai, kokį 
pavidalą šis impulsas įgaus, daugiausia lemia dienos likučiai. Freudas 
pasitelkia metaforą ir lygina sapno radimąsi su funkcionavimu ką tik 
įsisteigusios bendrovės, kuriai reikia: „kapitalisto, galinčio padengti iš- 
laidas, ir verslininko, turinčio sumanymų ir gebančio juos realizuoti. 

Kapitalisto vaidmenį sapne visados atlieka tik nesąmoningas geismas; 
jis patiekia *psichinę energiją, reikalingą sapnui rastis. Verslininkas, 
sprendžiąs, kam pinigai bus leidžiami, yra dienos likučiai“ (Freud, 1916— 
1917, p. 226). 


DIENOS SVAJOS 


Angl. day-dream; pranc. rėve diurne; vok. Tagtraum 


Sapnų regėjimas budrumo būsenoje. Freudas paprastai sapną 
nemiegant laikė analogišku tikrajam *sapnui. Ir vienas, ir antras 
yra geismo išsipildymas, dalyvaujant tiems patiems mechanizmams. 
Sapnuose nemiegant *antrinis apdorojimas yra kruopštesnis, ir tai 
reiškiasi sapno logikos atitikimu tikrovės reikalavimams, kurio 
tikriesiems sapnams kartais stinga. 


Josefas Breueris (1842-1925) ir Freudas dienos svajomis susido- 
mėjo, nagrinėdami Annos O. atvejį. Anna turėjo „asmeninį teatrą“, ku- 
riame paprastai inscenizuodavo įvairius įsivaizduojamus scenarijus. 
Breueris ir Freudas įtarė, kad jos dienos svajos daro įtaką isterijos ap- 
raiškų radimuisi (Breuer £ Freud, 1985d). Sapnų teorijoje, pateiktoje 
veikale Die Traumdeutung (1900a), Freudas domisi dienos svajomis 
dėl dviejų priežasčių. Pirma, dėl to, kad jos panašios į tikruosius sapnus, 
ir dėl fakto, kad jos leidžia naujoje šviesoje pažvelgti į tikrųjų sapnų 
procesą. Pasak Freudo „[dienos svajos] kaip ir tikrieji sapnai yra geis- 
mų išsipildymas; kaip ir tikrieji sapnai jos dažniausiai remiasi vaikys- 
tės išgyvenimų įspūdžiais; kaip ir tikrieji sapnai jos gali naudotis tam 
tikromis cenzūros nuolaidomis savo darinių atžvilgiu“ (Freud, 1900a, 
p. 492). Antra, dienos svajos sudaro esminę tikrųjų sapnų *medžiagos 
dalį *dienos likučių pavidalu. Dienos svajų likučiai — kaip ir dienos li- 
kučiai, pagrįsti tikrais potyriais — per *sapnų darbą patiria menkesnes 
ar didesnes *deformacijas (Freud, 1900a). Dienos svajų ir tikrųjų nakties 
sapnų skirtumas yra tas, kad pirmosios iš principo esti gana griežtai 
*sąmonės kontroliuojamos. Žmogus susivokia, kad sapnuoja nemie- 
godamas. Tai reiškia, kad dienos svajos neturi tų ryškių tikroviškumo 

bruožų, kurie dažnai esti tikrųjų nakties sapnų dalis. Dienos svajos itin 
būdingos jauniems žmonėms, ir atrodo, kad jų didžiausias dažnumas 
sutampa su brendimo amžiumi. Esama patikimų įrodymų, kad dienos 
svajos saikingais kiekiais palankiai veikia gerą savijautą (Singer, 1976). 
Freudas dienos svajų temą aptarė paskaitų cikle, skaitytame Vienoje 
1915-1917 m. Nors ir nepasakydamas nieko nauja teorijos požiūriu, 
jis ten pateikė virtinę įdomių metodologinio pobūdžio komentarų. 
Aptardamas kalbinį žodžių „dienos svajos“ ir „sapnai“ turinį, Freudas 
teigė: „Kalbos raiška yra neatsitiktinis dalykas, bet senų žinių vaisius. 
[...] bendra jų [Traum ir Tagtraum| etimologija gali būti mums iki šiol 
nežinomų sapno savybių padarinys“ (Freud, 1916-1917, p. 130). Freu- 
das mano, kad senos kilmės šnekamosios kalbos žodžiuose ir posa- 
kiuose slypi gilios psichologijos žinios. Šią mintį, greta kitų autorių, 
savo mokslinėje froidizmo interpretacijoje plėtojo Jacgues'as Lacanas 
(1901-1981) (Lacan, 1979). 


DINAMINIS 


Angl. dynamic; pranc. dynamigue; vok. dynamisch 


Nusakymas, susijęs su požiūriu, teigiančiu, kad psichikos reiškiniai 
yra kartais bendradarbiaujančių, bet paprastai konfliktuojančių 
jėgų padarinys. Tų jėgų pamatas yra varų sfera. 


Nusakymas „dinaminis“ Freudo raštuose paprastai taikomas proce- 
sams, vykstantiems *nesąmoningojoje sferoje. Freudas skiria dvi ne- 
sąmoningumo sistemas. Viena vertus, turime paslėptus *vaizdinius, 
kurie kartais esti nesąmoningi, tačiau palyginti lengvai į sąmonę perke- 
liami. Ši sistema vadinama *ikisąmoningąja sfera. Kita vertus, esama 
dinaminės nesąmoningosios sferos sistemos, kurioje atsiduria išstum- 
tieji vaizdiniai, *geismai ir *fantazijos. Dinaminės nesąmoningosios 
sferos turinys į sąmonę gali patekti tik ypatingomis sąlygomis ir tuo- 
met jis reiškiasi daugiau ar mažiau deformuotu pavidalu (Freud, 1912g). 
Psichikos procesų dinamikos iliustracija yra kompromisai, sudarantys 
*riktų, *sapnų ir neurozės apraiškų pamatą. Šiuo metu terminą „dina- 

minis“ aptinkame tokiuose junginiuose kaip „dinaminė psichologija“ 
(Dewald, 1972) ar „dinaminė psichiatrija“ (Cullberg, 1984). Šis pažy- 
minys nusako, kad akceptuojama nesąmoningumo teorija, pripažįsta- 
ma, jog egzistuoja dinaminiai konfliktai, tačiau tam tikros klasikinės 
*psichoanalizės sąvokos nustumiamos į antrąjį planą ar išvis atmeta- 
mos. Retsykiais galima susidaryti įspūdį, kad žodis „dinaminis“ var- 
tojamas pirmiausia kaip papildomą atspalvį teikianti etiketė, kai sten- 
giamasi pabrėžti statinio ir dinaminio požiūrio į žmogų skirtumą. 


DiIRGINIMO SUMA 


Angl. sum of excitation; pranc. somme d'excitation, vok. Erre- 
gungssumme 


Reiškinys, kurį Freudas vėliau pavadino *,„psichine energija“. Ap- 
tardamas *psichikos aparatą *ekonominiu požiūriu, dirginimo su- 
mos sąvoką jis vartojo kaip kiekybinį dydį. Dirginimo sumos šaltinis 
iš dalies yra išoriniai dirgikliai, tačiau iš esmės ji kyla iš biologiškai 
sąlygotų *varų. 


Šią sąvoką Freudas įveda daugeliu atžvilgių įsimintiname straipsny- 
je Die Abwehrneuropsychosen (1894a), rašydamas: „Pabaigoje norėčiau 
šiek tiek stabtelėti ties pagalbine sąvoka, kurią vartojau šiame neuro- 
zių aprašyme. Tai yra vaizdinys, kad psichikos funkcijose galima išskirti 
kai ką (afektų sumą, dirginimo sumą), kas turi visas kiekio savybes — 
net jei ir neturime jokių priemonių tam dalykui pamatuoti, — kai ką, kas 
gali didėti, mažėti, judėti ir išsikrauti, kas pasklinda idėjos atminties 
pėdsakuose, kaip elektros iškrova kūno paviršiuje (Freud, 1894a, p. 60). 
Dera atkreipti dėmesį, kad Freudas dirginimo sumą ir psichinę ener- 
giją traktuoja kaip pagalbinius *vaizdinius, padedančius aiškinti psi- 
chikos aparate vykstančius procesus. Čia nėra kalbama apie energiją 
fiziologine prasme, veikiančią nervų sistemoje. Nevalia dirginimo 
sumos tapatinti nė su subjektyvių ir sąmoningų išgyvenimų galia. Dir- 
ginimo suma yra atsakinga už procesus, kurie vyksta tarp fizinio bio- 
loginio lygmens ir sąmoningų, subjektyvių potyrių. Tai viena sąvokų, 

Freudo vartota, mėginant įvardyti tiltą, jungiantį kūną ir sielą (Andkjaer 
Olsen « Koppe, 1986). Freudas teigė, kad dirginimo sumos tekėjimas 
psichikos aparate yra pavaldus *tvarumo principui. 

EDIPO KOMPLEKSAS 


Angl. Oedipus complex; pranc. complexe d'Oedipe; vok. Odipus- 
komplex 


Vaiko išgyvenimų struktūra, kuriai būdinga tai, kad vaikas patiria 
erotinius arba priešiškus jausmus tėvų atžvilgiu. Pozityvusis 
komplekso variantas reiškia, kad “seksualiniai geismai krypsta į 
priešingos lyties tėvų poros narį, o tos pačios lyties tėvų poros nariui, 
traktuojamam kaip varžovas, vaikas puoselėja priešiškumo ar 
neapykantos jausmus. Negatyviojo (atvirkščiojo) varianto atveju 
šie santykiai esti atvirkštiniai, t. y. vaikas jaučia meilę tos pačios ir 
neapykantą priešingos lyties tėvų poros nariui. Kompleksas ima 
reikštis tarp trečiųjų ir penktųjų gyvenimo metų, kitaip sakant, 
tarp vėlyvosios *analinės ir *falinės fazių. Edipo kompleksas turi 
lemiamą reikšmę asmenybės formavimuisi. Pasak Freudo, kiek- 
vienos *neurozės branduolys yra ta aplinkybė, kad Edipo kom- 
pleksas ne iki galo išsisprendęs. Freudas teigė, kad kompleksas yra 
universalus, nors ir gali įgyti skirtingus pavidalus, kurie priklauso 
nuo skirtingos šeimos struktūros tam tikroje visuomenėje. 


Šios išgyvenimų konsteliacijos vardą Freudas perėmė iš mito apie 
karalių Edipą. Graikų tragedijų autoriaus Sofoklio (497—406 pr. m. e.) 
drama Edipas karalius konkrečiai iliustruoja pozityvųjį komplekso 
variantą. Pasak pranašystės, Edipas turėjo nužudyti tėvą ir vesti motiną. 
Edipas iš visų jėgų stengiasi išvengti šios kraupios pranašystės, tačiau 
vis tiek įvykdo tuos du nusikaltimus. Tačiau nežino, kad nusikaltimo 
auka yra jo paties tėvas, o vestoji moteris — jo paties motina. Praėjus 
tam tikram laikui Edipas susivokia, ką padaręs, ir, apimtas sunkaus 
kaltės jausmo, už bausmę pats sau išsilupa akis. Freudui šis veikalas 
buvo nuodugniai žinomas, nes, mokydamasis licėjuje, jis gavo premiją 
už vieno dramos fragmento vertimą iš graikų į vokiečių kalbą. Edipo 

kompleksą Freudas atrado 1897 m., atlikdamas *savianalizę. Tuo metu 
jis įsitikino, kad jo santykis su motina turėjo erotinį atspalvį. Sykiu jautė 
pavydų priešiškumą tėvui, nors *sąmonės lygmenyje reiškė jam sūnišką 
meilę. Pacientų analizės pateikė Freudui papildomų įrodymų, kad Edi- 
po kompleksas egzistuoja ir yra reikšmingas. Ši sąvoka veikiai įgijo 
*psichoanalizėje epochinę reikšmę, tačiau pats „Edipo komplekso“ ter- 
minas imtas vartoti tik 1910 m. (Freud, 1910h). Pirmoji Edipo kom- 
plekso formuluotė kalbėjo apie pozityvųjį variantą, iš esmės atitinkantį 
Edipo mitą. Laikui bėgant, Freudas pripažino, kad toks paveikslas yra 
pernelyg supaprastintas. Mat berniuko santykyje su tėvu reiškiasi ir mei- 
lės akcentai, panašiai kaip esama ir pavydo bei priešiškumo motinai 
apraiškų. Šios dvi — negatyvi ir pozityvi - komplekso atmainos paprastai 
ima reikštis vienu metu ir sudaro dialektinę žaismę. Tokia kombinacija 
vadinama visuminiu Edipo kompleksu. Joje esama ir heteroseksualių, ir 
homoseksualių dėmenų (Freud, 1923b). Ilgą laiką pozityvųjį mergai- 
tės Edipo kompleksą Freudas traktavo panašiai kaip ir berniuko, tik su 
priešingu santykių modeliu: tokiu atveju meilės objektas esąs tėvas, o 
motina tampanti priešiškumo objektu. Tačiau po kurio laiko Freudas 
suabejojo šia paprasta analogija dėl dviejų priežasčių. Pirma, ir berniu- 
kas, ir mergaitė falinėje fazėje penį laiko geidžiamu organu. Mergaitei 
ima reikštis *penio pavydas, ir jos meilė tėvui formuojasi atmosferoje 
vaizdinių, kad tėvas rekompensuosiąs šį trūkumą, padovanodamas jai 
kūdikį (Freud, 1922e; 1924d). Antra, nors motina yra pirmasis ir ber- 
niuko, ir mergaitės meilės objektas, berniukas šį objektą išsaugo, o mer- 
gaitei tenka jo atsisakyti ir krypti į tėvo pusę (Freud, 1931b). Kom- 
plekso pasirodymo periodas nėra aiškiai apibrėžtas ankstyvuosiuose 
Freudo veikaluose. Pasak paskutinės *vaikų seksualumo teorijos, Edi- 
po kompleksas klostosi tarp trečiųjų ir penktųjų gyvenimo metų, 0 apo- 
gėjų pasiekia falinėje fazėje. Melanie Klein (1882-1960), remdamasi 
atliktomis vaikų psichoanalizėmis, padarė išvadą, kad kompleksas ima 
reikštis kur kas anksčiau. Jam vietą ši autorė skiria *depresinėje nuo- 
statoje, kuri ateina ketvirtajame gyvenimo mėnesyje (Klein, 1952). 
*Objektų ryšių mokykla menkina Edipo komplekso reikšmę. Užtat čia 
svarbesnis darosi motinos santykis su vaiku, turįs lemiamą reikšmę ir 

normaliai, ir patologinei raidai. Šis ikiedipinis santykis ir jo padariniai 
gali būti — kaip teigia objektų ryšių mokykla — iškeliami analizei ne- 
priklausomai nuo edipinio santykio, apimančio varžytuvių laikyseną 
dėl trečiojo asmens (Guntrip, 1971). Nors Freudas kreipė dėmesį į ypa- 
tingą ankstyvojo motinos ir kūdikio santykio pobūdį, tačiau niekados 
neteikė jam didesnės reikšmės. Edipo kompleksas įvairiu laipsniu 
išblėsta baigiantis falinei fazei ir vaikas įžengia į *latencijos periodą, 
trunkantį iki brandos metų. Berniukui palankus komplekso išsispren- 
dimas vyksta dviejų paralelių procesų pavidalu. Per pirmąjį vaizdinys 
galimos kastracijos — *kastracijos kompleksas, — kaip tėvo bausmės už 
kraujomaišišką geismą motinos atžvilgiu, paskatina tų troškimų 
*išstūmimą į *nesąmoningąją sferą ir jų transformaciją į deseksualizuo- 
tą pavidalą, t. y. į švelnumą. O per antrąjį neapykanta tėvui irgi iš- 
stumiama ir berniukas pradeda su tėvu tapatintis. Šis *tapatinimasis 
formuoja berniuko *Superego ir jo *Ego idealą. Visiškas komplekso pir- 
minio pavidalo išstūmimas yra būsimų psichikos sutrikimų priežastis: 
„Jei Ego iš tikrųjų nenuveikė nieko daugiau, tik išstūmė kompleksą, jis 
toliau tvers nesąmoningojoje Id sferoje ir vėliau apsireikš savo pato- 
genine veikla“ (Freud, 1924d, p. 177). Kalbant apie Edipo komplekso 
išsisprendimą, berniuko atveju kastracijos kompleksas yra lemiamas 
veiksnys. Kalbant apie mergaitę, kastracijos kompleksas penio pavydo 
pavidalu pats savaime yra Edipo komplekso radimosi sąlyga. Mergaitė 
kreipia priešiškus jausmus į motinos pusę, nes šiai tenka kaltė už penio 
stygių, o tėvas mergaitei yra meilės objektas, nes gali padovanoti jai 
kūdikį. Komplekso išsisprendimas vyksta per išstūmimą ir transforma- 
ciją, tačiau nėra aišku, kokie veiksniai skatina šiuos procesus mergai- 
tės atveju. Panašu, kad Edipo komplekso įveikimas mergaitės atveju 
yra ilgesnis ir sunkesnis (Freud, 1924d). Mūsų nesąmoningojoje sferoje 
visados laikosi kokios nors Edipo trikampio liekanos. Daugiau ar mažiau 
akivaizdžiai jos prabyla, mums renkantis savo suaugusius objektus bei 
bendresnėse situacijose, mums bendraujant su socialine aplinka. Edi- 
po kompleksas ir jo sąlyginai sėkmingas išsisprendimas turi lemiamą 
reikšmę asmenybės formavimuisi. Freudas laikėsi nuomonės, kad neu- 
rozinių sutrikimų šaltinis visados esti Edipo kompleksas (Freud, 1916— 

1917, XXI paskaita). Empirinis Edipo komplekso pamatas pirmiausia 
yra pacientų psichoanalitinio gydymo *medžiaga. Freudas domėjosi ir 
komplekso geneze priešistoriniais laikais. Šiai temai jis skyrė speku- 
liatyvų veikalą Totem und Tabu (1912-1913). Šiame bemaž mitiniame 
Edipo komplekso ir kraujomaišos draudimo istorijos darbe Freudas aiš- 
kina, kad tai yra giliai žmonių prigimtyje įsišakniję reiškiniai, kurie dėl 
to santykinai nepriklausomi nuo duotoje visuomenėje viešpataujančios 
socialinės struktūros. 


EGo 


Angl. ego; pranc. moi; vok. Ich 


*Psichikos aparato *instancija antrojoje *topografinėje teorijoje, 
vadinamajame struktūriniame modelyje. Psichikoje Ego atlieka tar- 
pininko vaidmenį. Jo užduotis yra reprezentuoti tikslingą individo 
sąveiką su aplinka, atsižvelgiant į *Id impulsus, *Superego įsakymus 
ir aplinkos reikalavimus. Primityvus Id funkcionavimas pagal *pir- 
minius procesus ir vadovaujantis *malonumo principu, Ego sferoje 
pavirsta į antrinius procesus, kurie vadovaujasi *tikrovės principu. 
Ego turi sąmoningąjį, ikisąmoningąjį ir nesąmoningąjį sluoksnius. 
Pvz., *synybos mechanizmai yra daugiausia nesąmoninga Ego 
funkcija. 


Ego sąvoka, kurios galutinį pavidalą Freudas pateikė veikale Das 
Ich und das Es (1923b), patyrė ilgą ir sudėtingą istoriją. 1894—1899 m. 
Freudas dažnai šią sąvoką vartojo įvairiuose kontekstuose. Anksty- 
vuosiuose raštuose, kuriuose kalbama apie psichoanalitinės terapijos 
teoriją, jis, pavyzdžiui, teigė, kad paciento reiškiamas *priešinimasis 
gydymui kyla iš Ego. Ego suprantamas kaip psichikos instancija, pri- 
valanti gintis nuo svetimų ir grėsmingų vaizdinių. Dėl tokių vaizdinių 
Ego sferoje randasi *signalinis nerimas ir aktyvuojama jo gynyba 
(Breuer £ Freud, 1895d). Po Freudo mirties išleistame nebaigtame 
veikale Entwurf einer Psychologie (1895/1950a), parašytame 1895 m., 
Ego užima centrinę vietą. Freudas Ego nusako kaip neurologinę 

struktūrą, kurios užduotis yra slopinti tiesioginį pirminių procesų po- 
veikį. Šis slopinimas atsižvelgia į aplinkinio pasaulio reikalavimus. Tam 
Ego disponuoja pastoviu energijos krūviu. Minėtame darbe Freudas 
pateikia mechanistinę psichikos teoriją, atitinkančią ano meto epochos 
dvasią, ir čia Ego dar visiškai neturi vėlesnio psichologinio pobūdžio. 
*Sapno teorijoje, paskelbtoje 1900 m., Ego neteikiama jokia teorinė 
reikšmė. Pagrindinės šios teorijos sąvokos yra *nesąmoningoji, *iki- 
sąmoningoji ir *sąmoningoji sferos. Anksčiau Ego priskirtą gynybos 
funkciją čia perėmusi *cenzūra (Freud, 1900a). Apie 1914 m. Ego są- 
voka pasirodo tik retkarčiais. Freudas naudojasi šia sąvoka, siedamas 
ją su sąmoningosios ir ikisąmoningosios steros sistemomis, ypač — su 
percepcija ir motorika. Šio periodo pabaigoje atsiranda *Ego varų są- 
voka, — šių varų santykis su *seksualinėmis varomis lieka antagonisti- 
nis. Freudas daro prielaidą, kad šių dviejų varų grupių prieštaravimai 
yra *psichikos konfliktų pagrindas (Freud, 1911b). Pradedant 1914 m. 
Ego vėl užima svarbią vietą Freudo teorijoje. Šią sąvoką jis vartoja 
teorinėje studijoje apie *narcizmą (Freud, 1914c). Narcizmo atveju Ego 
pagal išorės objektų pavyzdį traktuojamas kaip meilės *objektas. Ego 
tampa libido talpykla, ir iš jo libido teka į objektus; tačiau Ego visados 
pasirengęs absorbuoti nuo tų objektų grįžtančią libido energiją. Be to, 
Freudas tvirtina, kad Ego raida vyksta ir jis palaipsniui diferencijuojasi 
per individo sąlytį su išorės pasauliu. Sykiu Freudas taria, kad lemiamas 
Ego formavimosi procesas yra *tapatinimasis. Ego gali radikaliai kisti 
dėl to, kad individas vidinių psichikos struktūrų pavidalu vidun perke- 
lia žmonių tarpusavio santykius. Pavyzdžiui, paskiros išorinio spaudimo 
atmainos dėl šio mechanizmo gali pavirsti į vidinį spaudimą. Dėl to 
dalis Ego prisiima kritikos, priežiūros vaidmenį ir tampa idealų versme. 
Vėliau šią Ego dalį Freudas traktuos kaip atskirą *instanciją ir pavadins 
ją Superego. Trečias dešimtmetis tampa lemiamais teorinių Ego tyrinė- 
Jimų metais, ir šių tyrinėjimų vaisius yra traktatas Massenpsychologie 
und Ich-Analyse (1921c), o pirmiausia — veikalas Das Ich und das Es 
(1923b). Juose Freudas sutelkia dėmesį į Ego funkciją ir raidą bei pa- 
teikia savo paskutinę psichikos struktūros teoriją, kurioje Ego tampa 
tarpininkavimo ir gynybos, Superego - kontrolės, o Id — varų instancija. 

Ego išsikristalizuoja kaip grandis, jungianti Id su išorės pasauliu. Id 
sferoje susikaupusi seksualinių ir agresijos varų energija yra santyki- 
nai Ego kontroliuojama. Tai reiškia, kad Ego, atsižvelgdamas į individo 
padėtį, tramdo Id geismą tučtuojau patenkinti varų poreikius. Psichinių 
įtampų didėjimą Ego patiria kaip nemalonumą, tačiau geba jį pakęsti ir 
atidėti patenkinimą iki tol, kol susidarys deramos sąlygos. Apskritai 
Ego - kaip ir Id - trokšta išvengti nemalonių potyrių ar bent juos suma- 
žinti. Tačiau nuo Id Ego skiriasi tuo, kad veikia racionaliau, planingiau 
ir su tolimesne perspektyva, vadovaudamasis tikrovės principu: „Ši- 
taip Ego nuvertė nuo sosto malonumo principą, kuris visiškai valdė Id 
procesus, pakeisdamas jį tikrovės principu, kuris žada daugiau tikru- 
mo ir didesnę sėkmę... Ego sielos gyvenime reprezentuoja protą ir su- 
sivaldymą, o Id - nežabotas varas“ (Freud, 1933a, p. 76). Ego užduotį 
dar labiau apsunkina susiformavęs Superego. Pasak Freudo, „patarlė 
perspėja mus netarnauti vienu metu dviem ponams. Vargšas Ego atsi- 
dūręs dar prastesnėje padėtyje, nes tarnauja trims griežtiems ponams ir 
stengiasi suderinti jų pretenzijas ir reikalavimus. Šios pretenzijos visa- 
dos krypsta į skirtingas puses ir retai kada sutaikinamos; tad nenuos- 
tabu, kad Ego dažnai neįstengia susidoroti su šia užduotimi. Tie trys 
tironai — tai išorės pasaulis, Superego ir Id“ (Freud, 1933a, p. 77). Kai 
kurios Ego dalys priklauso sąmoningajai sferai. Čia turime galvoje 
tikrovės suvokimą, jausmus, valios aktus ir tikslingus veiksmus. Kitos 
dalys tveria ikisąmoningojoje sferoje. Pavyzdys čia gali būti žinios, ku- 
rias turime, bet kuriomis laikinai nesinaudojame. Tačiau didelė Ego 
dalis priklauso nesąmoningajai sferai: ,„Pačiame Ego aptikome kažką, 
kas nėra sąmoninga, kas elgiasi kaip išstumtas turinys, t. y. kažką, kas, 
nepatekdamas į sąmonę, žadina stiprius efektus ir ko įsisąmoninimas 
reikalauja atskiro darbo“ (Freud, 1923b, p. 17). Nesąmoningąjį Ego 
sluoksnį, greta kitų elementų, sudaro gynybos mechanizmai, kurių sfe- 
ra — ir tai yra Freudo dukters Annos (1895-1982) nuopelnas — tapo 
vaisinga *psichoanalizės tyrinėjimų sritimi (A. Freud, 1937). Ego 
sąvoka, Freudo suformuluota XX a. trečio dešimtmečio pradžioje, labai 
smarkiai paveikė vėlesnę psichoanalizės raidą. Penktame ir šeštame 
dešimtmetyje JAV susikūrė mokykla, kuri vadinama Ego psichologija. 

Ši mokykla racionaliai funkcionuojančiam Ego ir jo adaptaciniams 
gebėjimams priskiria reikšmingą vaidmenį teorijos raidoje. Ego psicho- 
logija padėjo daug pastangų, mėgindama nutiesti tiltą tarp psichoanali- 
zės ir akademinės psichologijos (Hartmann, 1958). Iš Freudo pateiktos 
Ego sąvokos įkvėpimo sėmėsi ir britų *ryšių su objektu mokykla (Gunt- 
rip, 1971). Šios skirtingos mokyklos pabrėžia faktą, kad Ego sąvoką, 
suformuluotą Freudo antrajame topografiniame modelyje, vadinama- 
me dar ir struktūriniu modeliu, galima interpretuoti įvairiais būdais ir 
įvairiomis kryptimis. Atrodo, kad Freudas suvokė Ego sąvokos neaiš- 
kumą, o sykiu turtingumą ir sistemingai tuo naudojosi teoriniuose dar- 
buose (Laplanche * Pontalis, 1973). Ego nedera painioti su jam gimi- 
ninga self sąvoka. Mat Ego yra objektyvi asmenybės struktūra, o se/f — 
tai subjektyvus išgyvenimas to, kuo žmogus esti. Se/fsąvoka aptinkama 
psichoanalitikų raštuose, tačiau neturi nusistovėjusios teorinės vietos 
(Guntrip, 1971; Kohut, 1971). 


EGO INTERESAS 


Angl. ego-interest, pranc. intėrėt du moi; vok. Ichinteresse 


Terminas, reiškiąs *Ego varų energiją ir vartojamas 1910-1915 m. 
Freudo teoriniuose tyrinėjimuose *varų tema. Ego interesas yra 
kokybiniu požiūriu kita energijos atmaina nei seksualinių varų 
*libido (Freud, 1914c). 


Freudo terminas „Ego interesas“ ar tiesiog „interesas“ buvo kritinė 
reakcija į Jungo (1875-1961) teoriją, pasak kurios, libido aprėpia vi- 
sas *psichinės energijos atmainas. Freudas termino „libido“ vartojimą 
apribojo vien seksualinių varų sfera, o „interesas“ nusako tą ypatingą 
energijos rūšį, kuri reiškiasi *savisaugos varų ar Ego varų atvejais. 


EGO IDEALAS 


Angl. ego-ideal; pranc. idėal du moi; vok. Ichideal 


*Superego dalis antrajame (vadinamame struktūriniu) Freudo *to- 

pografiniame modelyje. Ego idealas individui tampa sektinu pa- 
vyzdžiu. Jis taip pat yra individo savybių ir laimėjimų kriterijus. 


Terminas „Ego idealas“ pirmą kartą pasirodo Freudo veikale Zur 
Einfūhrung des Narzissmus (1914c), kuriame retsykiais — kaip sinoni- 
mas — aptinkama ir frazė „idealusis Ego“. Ego idealas yra gana ne- 
priklausoma psichikos struktūra, tam tikra atskaitos sistema individo 
laimėjimams vertinti. Ego idealo ištakos yra paliktoji narcistinė būklė, 
kurioje vaikas yra savo paties idealas. Narcistinio idealo atsisakoma 
dėl vaiko veiksmų kritikos, kurią reiškia jo artimiausioji aplinka, ypač 
tėvai. Jo vietą užima dvi *psichikos instancijos. Pirmoji — stebinčioji, 
kritikuojančioji ir draudžiančioji instancija, kuri yra tėvų autoriteto 
perkėlimas į savąjį vidų. O antroji — Ego idealas, kitaip tariant, modelis, 
susiformavęs dėl *tapatinimosi su tėvais. Pirmoji instancija „nuolatos 
stebi tikrąjį Ego ir lygina jį su [Ego] idealu“ (Freud, 1914c, p. 95). 
Vėlesnėje raidoje kiti tapatinimaisi gali pakeisti Ego idealą. Ego idea- 
lui Freudas priskiria pagrindinį vaidmenį savo nuodugniuose grupės 
psichologijos tyrinėjimuose. Kalbėdamas labai glaustai, jis tvirtina, kad 
stiprūs grupės vidiniai ryšiai randasi dėl to, kad tapatinimasis su gru- 
pės vadovu sukuria bendrą Ego idealą. Tai palengvina grupės narių 
tarpusavio tapatinimąsi (Freud, 1921c). Veikale Das Ich und das Es 
(1923b) Freudas įveda Superego sąvoką; Superego atsiranda dėl ta- 
patinimosi su tėvais, išsisprendus *Edipo kompleksui. Čia Ego idealas 
nebetenka savo išimtinės padėties kaip psichikos instancija ir tampa 
Superego dalimi. Paskutiniajame paskaitų cikle Freudas priskiria Su- 
perego tris funkcijas: savistebėsenos, sąžinės ir idealo. Sąžinės ir Ego 
konfliktai sukelia *kaltės jausmą, o idealo atitrūkimas nuo Ego reiškiasi 
menkavertiškumo ir gėdos jausmais (Freud, 1933a, XXXI paskaita). 
Daugelis vėlesnių psichoanalitikų stengėsi brėžti griežtesnę ribą tarp 
Ego idealo ir Superego, nei tai darė pats Freudas vienas po kito pasi- 
rodžiusiuose savo veikaluose. Jie tvirtina, kad šios dvi struktūros skiriasi 
ir genezės, ir funkcijos požiūriu. Ego idealas iš principo formuojasi per 
tapatinimąsi su mylimu *objektu, ir Ego derinasi prie idealo, vado- 
vaudamasis meile. O Superego randasi dėl nerimą keliančių asmenų 

draudimų *internalizacijos. Ego paklūsta Superego, verčiamas bausmės 
*nerimo (Nunberg, 1955). 


EGO POKYTIS 


Angl. alteration of the ego; pranc. altėration du moi, vok. Ichverūn- 
derung 


Nelanksčios ir neadekvačios laikysenos, kurių *Ego reguliariai grie- 
biasi kaip *gynybos, kilus konfliktui. Šios laikysenos neigiamai 
veikia gebėjimą prisitaikyti. 

Freudas šią sąvoką sistemiškai aptarė, jo dukrai Annai (1895-1982) 
paskelbus darbą Ego *gynybos mechanizmų tema (A. Freud, 1937; 
Freud, 1937c). Anna Freud parodo, kaip mechanizmai, iš pradžių radęsi 
išorinei grėsmei atremti, su laiku patyrė *fiksaciją Ego sferoje ir tapo 
individo charakterio ir jo reagavimo būdo dalimi. Individas kartoja savo 
reakciją dar ilgą laiką po to, kai pirminė grėsmė atsitolina. Įsišakniju- 
sios gynybinės laikysenos iškraipo ir susiaurina individo elgseną. Ego 
pokyčiai itin akivaizdžiai reiškiasi terapijoje smarkaus *priešinimosi 
pavidalu. 


EGO SKILIMAS 


Angl. splitting of the ego; pranc. clivage du moi; vok. Ichspaltung 


*Ego realybės jausmo skilimas į dvi dalis. Viena dalis esti sąmonin- 
ga ir adekvačiai suvokia išorės aplinkybes. Antroji dalis esti nesą- 
moninga ir neigia tam tikras faktines aplinkybes. Jai būdinga ne- 
realistinė geisminė mąstysena, pataikavimas varai. Tos dvi dalys 
egzistuoja drauge, viena kitos neveikdamos. Ego skilimas regimas 
*fetišizmo *perversijos ir tam tikrų psichozių atvejais. 


Skilimo reiškinį Freudas aptaria straipsnyje Fetischismus (1927e), 
O patį terminą vartoja po mirties išleistame veikale /chspaltung im Ab- 
wehrvorgang (1940e) ir darbe Abriss der Psychoanalyse. Ego skilimą 

jis laiko gynybos proceso padariniu. Fetišizme Freudas įžvelgia dvi 
priešingas Ego nuostatas kastracijos atžvilgiu: „Viena vertus [nesąmo- 
ningi fetišistai| nepripažįsta savo percepcijos fakto, kad nėra matę pe- 
nio moters genitalijose“. Šis *atmetimas internalizuojamas, susikuriant 
fetišą, reprezentuojantį moters penį. „[...] kita vertus, jie pripažįsta, kad 
moteris neturi vyriško lyties organo ir daro iš to teisingas išvadas. Šios 
dvi nuostatos tveria greta viena kitos visą gyvenimą, viena kitos visai 
neveikdamos. Čia turime tai, ką galima pavadinti Ego skilimu“ (Freud, 
1940a, p. 203). Freudas teigia, kad psichozių atvejais irgi regime dvi 
mentalines nuostatas: „[...] normalią, atsižvelgiančią į realybę, ir kitą, 
kuri, veikiant varos slėgiui, atskiria Ego nuo realybės“ (Freud, 1940a, 
p. 202). Ši antroji laikysena sukelia tokią nuostatą realybės atžvilgiu, 
kad jai esti būdingos chimeros. Freudas reiškia šiokių tokių abejonių, 
ar tikslinga vartoti Ego skilimo sąvoką. Jis kelia pats sau klausimą, ar 
tokią mintį „[...] privalu laikyti nuo seno žinoma ir akivaizdžia, ar ji 
yra kažkas visai nauja ir šokiruojama“ (Freud, 1940e, p. 275). Kai kurie 
egzegetai laikosi nuomonės, kad Ego skilimas vyksta visų *gynybos 
atmainų atvejais ir kad šis reiškinys jokiu požiūriu nėra naujas (Sj6būck, 
1973). Kiti teoretikai mano, kad Ego skilimas užima ypatingą padėtį, 
nes čia kalbama apie skilimą Ego viduje, o ne - kaip *išstūmimo atve- 
ju - apie skilimą tarp psichinių „Ego“ ir „Id“ instancijų. Kitaip negu 
konfliktui tarp Ego ir Id, Ego skilimui būdinga tai, kad dviejų minėtų 
nuostatų, iš kurių galėtų rastis kompromisas, santykis nėra dialektinis 
(Laplanche 6 Pontalis, 1967). Vienas analitikų, dažnai vartojęs šią 5ą- 
voką ir ją išplėtojęs, buvo Heinzas Kohutas (1913-1982) (Kohut, 1971). 


EGo VAROS 


Angl. ego-instincts; pranc. pulsions du moi; vok. Ichtriebe 


Grupė *varų, kurių energija skiriama *Ego ir kurios atsakingos už 
individo savisaugą. 


Pirmame XX a. dešimtmetyje Freudas dažnai buvo kritikuojamas 
už tai, kad pernelyg pabrėžia *seksualumo, kaip pamatinės varos, 

reikšmę. Atsakydamas į šią kritiką, jis įvedė Ego varų sąvoką, kurios 
tapo seksualinių varų kontrastu. Leisime pačiam Freudui pateikti šią 
sąvoką: „Šios varos ne visada darniai sutaria: tarp jų dažnai kyla inte- 
resų konfliktai [...]. [...] Mūsų mėginimams aiškinti ypatingą reikšmę 
turi nenuneigiama priešingybė varų, tarnaujančių seksualumui, seksu- 
alinio malonumo siekimui, ir likusių varų, kurių tikslas yra individo 
savisauga, arba Ego varų. Visas mūsų psichikoje veikiančias organines 
varas galime, pasitelkdami poeto žodžius, suklasifikuoti kaip „alkį“ 
arba kaip „meilę“, (Freud, 1910i, p. 214—215). Freudo skelbiamas varų 
dualizmas pirmiausia rėmėsi biologijos tyrinėjimais. Kiekviena varų 
grupė atlieka savo pamatinę funkciją. Ego varos padeda individui iš- 
gyventi, o galutinis seksualinių varų tikslas yra žmonių giminės išlai- 
kymas (Freud, 1914c). Ego varų generuojama energija, vadinama *Ego 
interesu, geba sutramdyti ir susaistyti laisvai tekantį *libido, kurio 
šaltinis yra seksualinės varos. Dėl to Ego gali funkcionuoti, prisitaiky- 
damas pagal *tikrovės principą ir *antrinį procesą (Freud, 19116). 1910- 
1915 m. klinikiniame darbe Freudas laikėsi požiūrio, kad *neurozių 
pamatas yra Ego varų ir seksualinių varų konfliktas. Tačiau šią prielai- 
dą jis traktavo kaip darbo hipotezę, kurios empirinis pamatas buvo ga- 
na netvirtas: „[...] Trokštu šioje vietoje aiškiai pripažinti, kad atskirų 
Ego varų ir seksualinių varų egzistavimo hipotezės priėmimas [...] tik 
nedideliu mastu remiasi psichologijos, o pirmiausia — biologijos pagrin- 
dais“ (Freud, 1914c, p. 79). Ego varų energija, Ego interesas, papras- 
tai krypsta į *objektą, esantį už Ego ribų, pvz., į valgymą ir gėrimą. 
Seksualinių varų energija, libido, gali krypti arba į objektų (tada tai yra 
*libido, susijęs su objektu), arba į savo paties Ego pusę (tada tai yra 
*libido, susijęs su Ego, arba narcistinis libido) (Freud, 1915c). Freudas 
primena, kad narcistinis libido iš dalies esti deseksualizuojamas ir taip 
atsiduria Ego žinioje, o tada gali būti naudojamas praktinėms gyvenimo 
problemoms spręsti (Freud, 1923a). Veikale Jenseits des Lustprinzips 
(1920g) Freudas įveda *gyvybės varų ir *mirties varų dualizmą. Ego 
varos čia artimiau susiejamos su seksualinėmis varomis ir drauge su 
jomis lieka pavaldžios gyvybės varoms, turinčioms tą patį energijos 
pavidalą — libido. 

EGoIZMAS 


Angl. egoism; pranc. ėgoisme; vok. Egoismus 
*Psichikos energija, kuri reiškiasi domesiu pačiam sau. 


Iš pradžių Freudas šį terminą vartojo *sapnų teorijoje. Būdingas 
sapnų bruožas yra jų egoizmas ta prasme, kad miegantis *Ego visados 
dalyvauja sapnuose (Freud, 1900a). Didesnę reikšmę egoizmo sąvoka 
įgijo tuomet, kai Freudas įvedė *narcizmo sąvoką ir suformulavo pir- 
mąją varų teoriją, aprėpiančią *seksualines varas ir *Ego varas (Freud, 
1914c, 1915c). Narcizmas reiškiasi, kai Ego tampa *kateksio arba 
seksualinių varų *libido krūvio objektu. Egoizmas savo ruožtu reiškia- 
si, kai Ego tampa kateksio objektu tos energijos, kurios šaltinis yra 
neseksualinės Ego varos, dar vadinamos ir *Ego interesu. Pasak Freudo, 
„narcizmas yra libidinis egoizmo papildymas. Kalbėdami apie egoizmą, 
turime galvoje tik tai, kas duoda kalbamam individui naudą; kalbėda- 
mi apie narcizmą, galvojame ir apie jo libidinį pasitenkinimą [...]. 
Žmogus gali būti beatodairiškas egoistas, bet vis tiek geba palaikyti 
stiprų libidinį objekto kateksį tuo mastu, kuriuo jo Ego jaučia libidinio 
pasitenkinimo poreikį. Ego gręžiantis objekto pusėn, egoizmas saugo 
Jį nuo rizikos patirti žalą“ (Freud, 1916-1917, p. 417). 


EKONOMINIS 


Angl. economic; pranc. ėconomigue; vok. 6ėkonomisch 


Šis terminas susijęs su psichika, regima iš ekonominės perspekty- 
vos, kurioje psichikos procesai suprantami kaip psichinės energi- 
jos persiliejimo ar kiekybinio pasiskirstymo apraiška. 


Ekonominis požiūris bei energijos sąvoka Freudo raštuose pasirodo 
jau veikale Entwurf einer Psychologie (1895/1950a). Šiame ankstyva- 
me darbe energijos sąvoka atsiskleidžia kaip griežtai materialistinė ir 
mechanistinė. Freudas į nervų sistemos energiją žiūrėjo kaip į garus 
garo mašinoje. Kaip žinoma, garai sukelia slėgį, kuris judina ratus. Ta- 

čiau Freudas sparčiai atsisakė tokios mechanistinės psichikos sampra- 
tos. Energijos sąvoką jis aiškino kaip psichinį dydį, atitinkantį smarkumą 
*afekto arba *geismo, susijusio su duotuoju objektu. Ekonominis po- 
žiūris į psichiką dažnai aptinkamas Freudo raštuose — dėl dviejų prie- 
žasčių. Pirma, energijos sąvoka nuo seno buvo įsitvirtinusi gamtos moks- 
luose, tad kalbėti apie jos psichinį atitikmenį anais laikais apskritai 
buvo visai natūralu. Antra, klinikiniame darbe buvo pastebėta visa 
virtinė psichologinių reiškinių, kurie davėsi taikliai aprašomi kaip 
psichinės energijos persiliejimas ir pasiskirstymas. Klasikiniai pa- 
vyzdžiai čia yra *iškrova, *konversija, *išstūmimas, *sutirštėjimas ir 
*perstūmimas. Apskritai kalbant, Freudas manė, kad viso *psichikos 
aparato funkcionavimą galima aprašyti, pasitelkiant tokias ekonomi- 
nes sąvokas kaip psichinės energijos *kateksis, *kateksio atitraukimas, 
*priešinis kateksis ir *kateksio perteklius. Nuo 1915 m. Freudas savo 
veikaluose žvelgia į psichikos aparatą 1š trijų viena kitą papildančių 
perspektyvų: ekonominės, *topografinės ir *dinaminės. Psichikos eko- 
nomijos hipotezė Freudo *metapsichologijoje yra prieštaringa tema. 
Aštrios kritikos sulaukė ypač psichinės energijos sąvoka. Keltas klau- 
simas, kas gi iš tiesų yra psichinė energija? Panašu, kad Freudo požiū- 
ris į sąvokų kūrimą buvo gana pragmatiškas. Jis ne kartą rėmėsi pa- 
rankumu, kaip pakankamu pagrindu jas vartoti. Kita vertus, užtariant 
Freudą, galima pateikti šiuolaikinės fizikos pavyzdį, kur operuojama 
sąvokomis, kurių empirinė esmė yra menkai pažįstama. Nėra abejonės, 
kad ekonominė Freudo hipotezė siejasi su tuo, ką kasdienėje šnekoje 
vadiname objekto vertingumu. Objekto vertingumą sudaro su juo susiję 
skirtingų krypčių ir skirtingo smarkumo afektai, geismai ir sąmonin- 
gos nuostatos. Pavyzdžiui, įvairūs objektai gali mums kelti neapykantą, 
meilę, ilgesį, troškimą, liūdesį, pavydą ar užuojautą. Kalbant ekono- 
minėmis kategorijomis tai reiškia, kad tam tikras apibrėžtos kokybės 
psichinės energijos kiekis susijęs su objektu. Ekonominę Freudo hipo- 
tezę mėginta pakeisti fenomenologiniu sąvokų aparatu, kuris būtų ar- 
timesnis mūsų tiesioginiams išgyvenimams. Šis sumanymas susidūrė 
su sunkumais paaiškinti *nesąmoningojoje sferoje vykstančius procesus 
(Laplanche £ Pontalis, 1973). 

EKSHIBICIONIZMAS 


Angl. exhibitionism; pranc. exihibitionisme; vok. Exhibitionismus 


Seksualinis nuokrypis, kai vyras patiria seksualinį malonumą, ro- 
dydamas moterims arba vaikams savo lyties organus. 


Freudas darė prielaidą, kad ekshibicionizmas susijęs su neišsispren- 
dusiu *kastracijos kompleksu. Rodydamas savo organą, ekshibicionistas 
gauna patikinimą, kad nėra iškastruotas. Ekshibicionizmas yra pasyvu- 
sis variantas to, ką Freudas vadino apžiūrinėjimo malonumu. Aktyvusis 
variantas vadinamas *vojerizmu (Freud, 1915c). Kasdienėje kalboje 
šis nusakymas vartojamas platesne prasme, taikant jį ir vyriškosios, ir 
moteriškosios lyties asmenims, kurie, griebdamiesi daugiau ar mažiau 
drąsių priemonių, stengiasi atkreipti į save aplinkinių dėmesį. Ekshibi- 
cionizmo elementų pastebima ir normalioje seksualinėje vaiko raidoje. 


ELEKTROS KOMPLEKSAS 


Angl. Electra complex; pranc. complexe d'Electre; vok. Elektra- 
komplex 


Carlo Gustavo Jungo (1875-1961) įvestas terminas, kuriuo mėgi- 
nama nusakyti moteriškąjį * Edipo komplekso variantą, šitaip pab- 
rėžiant — kad ir priešingą — abiejų lyčių tėvų figūrų paralelę. 


Carlas Gustavas Jungas pasiūlė šį terminą 1913 m. (Jung, 1953). 
Freudas atmetė ir patį terminą, ir jo teorinį pamatą, pasak kurio, santy- 
kio su tėvais požiūriu esama vyriškojo ir moteriškojo Edipo komplekso 
paralelių (Freud, 1920a). Freudo pozicija rėmėsi įsitikinimu, kad *kas- 
tracijos komplekso padariniai berniukui ir mergaitei yra visiškai skir- 
tingi. Berniukui ir mergaitei būdingas stiprus ikiedipinis ryšys su motina. 
Be to, *falas yra dominuojąs organas abiem lytims. Aptardamas *mo- 
terų seksualumą, Freudas rašo: „Tik berniukui susiklosto jo lemtį lemiąs 
meilės ryšys su vienu tėvų poros nariu ir sykiu neapykanta kitam tėvų 
poros nariui kaip varžovui“ (Freud, 1931b, p. 229). Elektra, davusi vardą 

šiam kompleksui, buvo savo paties Žmonos Klitemnestros nužudyto 
Mikėnų karaliaus Agamemnono duktė. Keršydama už tėvo mirtį, Elekt- 
ra drauge su broliu Orestu nužudė savo motiną. 


EROGENINĖ SRITIS 


Angl. erotogenic zone; pranc. zone ėrogene; vok. erogene Zone 


Bet kuri kūno dalis, padedanti rastis seksualinei įtampai. Būdingas 
erogeninių sričių pavyzdys yra lyties organai ir kūno angas supan- 
čios gleivinės. 


Erogeninės srities sąvoka atsirado jau XIX a. dešimtame de- 
šimtmetyje Freudo susirašinėjime su Wilhelmu Fliessu (1858-1928). 
Seksualinėje teorijoje ji buvo patikslinta, dominuojančias *dalines va- 
ras — oralinę, analinę ir genitalinę — susiejus su burnos, išeinamosios 
angos ir genitalijų plotais, kaip pagrindinėmis psichoseksualinės rai- 
dos erogeninėmis sritimis (Freud, 1905d). Freudas atsižvelgė į tą patį 
kitų plotų, pvz., ausų ir pėdų pobūdį. Iš esmės visas kūnas gali atlikti 
erogeninės srities funkciją. Tiesa, tam tikroms jo dalims būdingas stip- 
resnis erogeniškumas nei kitoms, tačiau čia kalbame pirmiausia tik apie 
kiekybinį skirtumą (Freud, 1940a). Erogeninę tam tikrų sričių galią 
Freudas laikė anatominių ir fiziologinių veiksnių padariniu. Tačiau 
vėlesni psichoanalitikai pabrėžia aplinkos veiksnių įtaką. Jie taip pat 
atkreipia dėmesį į faktą, kad motina, rūpindamasi kūdikio higiena, 
dažnai sutelkia dėmesį į vaiko erogenines sritis, 0 šių sričių netyčinis 
sudirginimas daro įtaką jo seksualinėms *fantazijoms (Laplanche £ 
Pontalis, 1968). 


EROTAS 


Angl., pranc., vok. Eros 


Terminas, reiškiąs tą patį, ką ir *gyvybės varos paskutiniojoje Freu- 
do varų teorijoje. 

Šį terminą psichoanalizės kontekste pirmasis pavartojo Josefas 
Breueris (1842-1925), nusakydamas juo kone demoniškai veikiančią 
jėgą: „Mergina jaučia kraupią baimę Eroto, kuris valdo ir lemia jos 
likimą. Toji jėga ją gąsdina“ (Breuer £ Freud, 1895d, p. 246). Anksty- 
viesiems Freudo darbams buvo prikaišiojama, kad jie pernelyg pabrė- 
žia *seksualumo reikšmę žmogaus gyvenime. Ši kritika iš dalies rėmėsi 
terminologiniu nesusipratimu. „Seksualumas“ kasdienėje kalboje pa- 
prastai reiškia genitalinį seksualumą. O Freudo vartojama seksualu- 
mo sąvoka aprėpia kur kas platesnį reikšmės plotą, ir jis pats tai savo 
raštuose nuolatos pabrėžia. Mat ši sąvoka aprėpia ir platoniškąją, nege- 
nitalinę meilę. Pataisytame ir papildytame veikalo Die Traumdeutung 
leidime Freudas stengiasi apsiginti nuo to nesusipratimo: „[...] ,„seksua- 
linis“ [turi būti vartojamas] reikšme, paprastai taikoma psichoanali- 
zėje, t. y. ta pačia reikšme, kaip ir „Erotas““ (Freud, 1900a, p. 161). Ta- 
čiau sykiu Freudas turėjo ir tam tikrų abejonių, susijusių su šio termino 
vartojimu. Jis baiminosi, kad tai gali paslėpti seksualinį termino turinį. 
1920 m. pristatydamas galutinę varų teorijos versiją su priešingomis 
gyvybės ir mirties varų grupėmis, Freudas Erotą apibrėžė kaip „gyvy- 
bės varų“ sinonimą (Freud, 1920g). Įvesdamas graikų dievo vardą į 
spekuliatyvinę varų teoriją, jis, regis, norėjo priartinti šią teoriją prie 
senosios mitologinės tradicijos. Pasak graikų mitologijos, meilės die- 
vas Erotas buvo meilės deivės Afroditės ir karo dievo Arėjo sūnus. 
Eroto mylimoji buvo karalaitė Psichė, paprastai simbolizuojanti sielą. 

FALAS 


Angl., pranc. phallus, vok. Phallus 


Graikiškas vyro lyties organo vardas, kurio lotyniškas atitikmuo 
yra „penis“. Šiuolaikinėje *psichoanalizėje „falas“ vis dažniau ski- 
riamas nuo „penio“. Pastarasis nusakymas reiškia konkretų ana- 
tominį organą, 0 pirmasis siejamas su simboline vyro lyties organo 
funkcija. 


FALINĖ FAZĖ 


Angl. phallic stage (phase); pranc. stade phalligue; vok. phallische 
Stufe (Phase) 


Trečioji *libido raidos fazė, paprastai tverianti tarp ketvirtųjų ir 
penktųjų gyvenimo metų. Jai būdingas vaiko domėjimasis lyties 
organais. Freudas teigė, kad šioje fazėje abiejų lyčių vaikai žino tik 
vieną lyties organą, būtent - vyriškąjį. Tai reiškia, kad vaikas nusako 
lyčių skirtumą, naudodamasis penio kategorija. Berniukas jį turi, 
o mergaitė ne; vadinasi, vaiko supratimu, ji buvo kastruota; falinė 
fazė — tai ir visos *Edipo komplekso raidos periodas, kuris baigiasi 
geriau arba blogiau. 


Užuominų apie falinę fazę aptinkame jau veikale Drei Abhandlungen 
zur Sexualtheorie (1905d), tačiau pats terminas buvo įvestas tik 1923 m. 
darbe Die infantile Genitalorganisation (1923e). Falinė fazė yra regi- 
mas rengimasis brandos periodo galutinei genitalinei organizacijai. 
Tačiau šioje fazėje vaikas tik visai menkai nutuokia apie makštį ir jos at- 
liekamą funkciją, be to, nėra jokių hormoninių ir fiziologinių prielaidų 
orgazmui patirti. Falinėje fazėje randasi *kastracijos kompleksas, liekąs 
artimai susijęs su Edipo komplekso išsisprendimu. Berniukas baiminasi 
kastracijos, o mergaitę kamuoja *penio pavydas. Šis išgyvenimas duoda 

pradžią procesui, kuris baigiasi daugiau ar mažiau visišku Edipo 
komplekso išsisprendimu. Kai kurie psichoanalitikai suabejojo tuo pa- 
grindiniu vaidmeniu, kurį Freudas priskiria *falui šio periodo mergaitės 
raidoje. Nuo Freudo jie skiriasi tuo, kad teigia, jog mergaitė jau anksčiau 
intuityviai Žino, kokia yra makšties reikšmė. Tai reiškia, kad ji nejaučia 
didelio pavydo dėl penio, kuris atlieka pagrindinį vaidmenį Freudo teo- 
rijoje apie mergaičių raidą (Horney, 1926; Klein, 1948). 


FALINĖ MOTERIS 


Angl. phallic woman; pranc. femme pAalligue; vok. phallische Frau 


*Fantazija, kad moteris turi vyro organą. Daroma prielaida, kad ši 
fantazija randasi *ikiedipiniu seksualinės raidos periodu. Vaikai tuo 
metu dažnai kuria fantazijų kupinas teorijas apie lyčių skirtumus 
ir jų funkcijas (Freud, 1908c). 


*Falinėje fantazijoje, kai seksualinių vaiko vaizdinių pasaulyje vyro 
organas užima svarbiausią vietą, neretai randasi fantazija, kurioje vyro 
organą turi ir motina (Brunswick, 1940). Fantazijų falinės moters tema 
pasitaiko ir suaugusių asmenų sapnuose. Kastraciniame sapne, kelian- 
čiame smarkų *nerimą, moteris po lytinių santykių sulaiko vyro organą 
savo makštyje. Daroma prielaida, kad toks sapnas yra — dažnai nesą- 
moningos — homoseksualinės problematikos apraiška (Boehm, 1926). 
Ši fantazija konkretų pavidalą įgyja tam tikrų *seksualinių perversijų 
atveju, pvz., tada, kai vyro seksualinio pasitenkinimo sąlyga yra ta, 
kad moteris privalo turėti vyro organo imitaciją. Kartais „falinės moters“ 
nusakymas taikomas moteriai, kuri pasižymi būdingais vyriškais psichi- 
niais ar fiziniais bruožais. 


FANTAZIJA 


Angl. phantasy (fantasy), pranc. phantasme; vok. Phantasie 


Įsivaizduojamas arba prasimanytas nutikimas, kuriame fanta- 
zuojąs asmuo užima centrinę vietą. Fantazijos pildo norus arba 

maldo *geismus, kurių versmė yra nesąmoningojoje sferoje. Fan- 
tazijos reiškiasi visuose psichikos lygmenyse; jos gali būti sąmo- 
ningos — kaip *sapnai nemiegant, čia ir dabar; gali tverti ikisąmo- 
ningojoje sferoje — kaip, pvz., vėlesniam laikui atidėti naujo arba 
kitokio gyvenimo planai; gali būti ir nesąmoningi - kaip *pirminės 
fantazijos. 


Fantazijos sąvoka užima iškilią vietą psichoanalizės teorijoje nuo 
to meto, kai buvo paskelbtas veikalas Die Traumdeutung (1900a). Freu- 
das atsisakė prieštaringos *suvedžiojimo teorijos, laikytos pirmine *neu- 
rozių priežastimi. Tikrą suvedžiojimą jis pakeitė nesąmoninga fantazi- 
ja, vadinamąja *pirmine fantazija. Tačiau ši fantazija ir nesąmoningas 
geismas psichiką veikia taip pat, kaip ir tikras nutikimas. Freudas rašo: 
„Žvelgdami į nesąmoningus geismus ir eidami iki jų paskutiniojo, la- 
biausiai tikroviško pavidalo, neabejotinai turime pasakyti, kad psichinė 
tikrovė yra ypatinga būties atmaina, kurios nedera painioti su materia- 
liąja tikrove“ (Freud, 1900a, p. 620). Visuotinai žinomas dalykas, kad 
vaikams riba, skirianti fantaziją nuo tikrovės, yra paslankaus pobūdžio. 
O tuo atveju, kai kalbame apie suaugusį žmogų, kurio *Ego santyki- 
nai gerai funkcionuoja, ši riba budrumo būsenoje yra ryškiai nubrėžta. 
*Tikrovės principas verčia mus, imantis kokios nors veiklos, nuolatos 
atsižvelgti į išorinę tikrovę. Sapnuodami be miego, prasimanydami is- 
torijas, atsiduodami mintims apie geidžiamus dalykus, mes suvokiame, 
kuo vaizduotės žaismė skiriasi nuo tikrų įvykių. Šiam normaliam fan- 
tazavimui Freudas priskiria reikšmingą vaidmenį dvasiniame gyveni- 
me: „Todėl tad žmogus pasilaikė sau šią dvasinę veiklą — joje visos 
malonumo versmės, nuo kurių jis pasitraukė, ir visi į malonumą vedą 
keliai, iš kurių jis išsuko, toliau tebetveria, tebeturi savitą egzistencijos 
pavidalą, nepavaldų tikrovės reikalavimams ir tam, ką vadiname 
tikrovės tikrinimu. Kiekvienas troškimas sparčiai įgyja jo išsipildymo 
vaizdinio pavidalą; nėra abejonės, kad geismo išsipildymas fantazijo- 
je teikia nusiraminimą, nors ir žinoma, kad čia nėra nieko tikra. Taigi 
žmogus fantazijoje toliau sau mėgaujasi laisve nuo išorinės prievartos, 
kurios tikrovėje jau seniai atsisakė“ (Freud, 1916-1917, p. 371-372). 
Fantazijos gali būti sąmoningos, ikisąmoningos arba nesąmoningos ir 

tuose trijuose lygmenyse jos yra viena nuo kitos tarpusavyje priklau- 
somos. Sąmoningos ir ikisąmoningos fantazijos visados randasi veikiant 
nesąmoningoms fantazijoms. Kaip pavyzdį pasitelkime rašytojo fanta- 
Ziją; jo sąmoningas sumanymas yra parašyti kokį nors išmone paremtą 
apsakymą. Rašytojas naudojasi patyrimu, sukauptu *ikisąmoningojoje 
sferoje. Kuriant be perstogės byloja nesąmoningosios rašytojo fanta- 
zijos, suteikiančios turiniui tam tikrą kryptį. Galutinį apsakymo pavidalą 
galima palyginti su ryškiu *sapnu, kuris neretai esti suprantamas, per- 
regimas ir paženklintas tikrovės antspaudu — panašiai, kaip ir geras 
apsakymas. Sykiu gilesnė psichoanalitinė analizė parodo, kad sapnas 
iškreiptu būdu išreiškia nesąmoningas mintis. Panašiai tad ir duotąjį 
apsakymą galima interpretuoti kaip nesąmoningų fantazijų raišką. 
Apskritai kalbant, didelė *Id dalis sudaryta iš nesąmoningų fantazijų, 
kurios reiškiasi sapnais, simptomais, įkyrumais ir t. t. Ir kasdieniame 
racionaliajame gyvenime mes vadovaujamės nesąmoningų fantazijų 
*išvestinėmis. Fantazijos sąvoka atlieka svarbų vaidmenį prancūzų froi- 
dizmo mokykloje (Laplanche 6: Pontalis, 1968) ir britų *objektų ryšių 
mokykloje (Isaacs, 1948). 


FIKSACIJA 


Angl., pranc. fixation; vok. Fixierung 


Stiprus *libido ryšys su *objektais arba su *varų tenkinimo bū- 
dais, išryškėjąs varų raidoje ankstyvosios vaikystės metu. Ši sąvoka 
paprastai vartojama sąsajoje su libido raidos teorija. Kalbama apie 
fiksaciją tam tikroje psichoseksualinės raidos fazėje. Pavyzdžiui, 
fiksacija *analinėje fazėje reiškia, kad kalbamasis asmuo jaučia 
malonumą, atlikdamas veiksmus, būdingus tai raidos fazei. Bend- 
resne prasme šis terminas reiškia varų energijos sąsają su nes3- 
moningu vaizdiniu, pvz., su traumos išgyvenimu arba tam tikra 
*fantazija, kuri nepakitusiu pavidalu ir toliau tveria *nesąmonin- 
gojoje sferoje. 


Fiksacijos sąvoka įgijo garbingą vietą *psichoanalizėje, Freudui 

pateikus seksualumo teoriją (Freud, 1905d). Ši sąvoka pagrįsta em- 
piriniais stebėjimais, kad vaikystės išgyvenimai itin smarkiai veikia 
suaugusio Žmogaus varų tenkinimą, objektų rinkimąsi arba santykių 
sanklodą. Fiksacija reiškiasi polinkiu kartoti — dažnai deformuotu 
pavidalu — ankstesniuosius išgyvenimus arba stipriu nenoru atsisakyti 
tokios vaikiškos funkcionavimo atmainos. Itin ryškios jos apraiškos 
yra *perversijos, *neurozės bei psichozės, tačiau ji pastebima ir nor- 
malioje elgsenoje. Fiksacijos priežasčių esama įvairių. Vaiko varų struk- 
tūrai būdingas įgimtas nepastovumas, dėl kurio tam tikra kūno sritis 
gali įgyti ypatingą reikšmę. Fiksaciją gali sukelti ir frustracijos, patirtos 
per kurią nors raidos fazę. Frustracija reiškia, kad vaikui randasi kokių 
nors sunkumų pasiekti varų patenkinimą. Kai kuriais atvejais frustraci- 
ja gali įgyti pavidalą trauminių išgyvenimų, kurie buvo išstumti į nesą- 
moningąją sferą, sykiu sunaudojant didelį kiekį *psichinės energijos. 
Viena fiksacijos priežasčių taip pat esti pernelyg smarki stimuliacija. 
Dėl to vaikas tam tikroje raidos fazėje užsibus daug ilgiau nei patartina. 
Vaikams, žindantiems krūtį iki antrųjų ar trečiųjų gyvenimo metų, 
fiksacija gali rastis dėl pernelyg intensyvaus skatinimo. Fiksacijos są- 
voka griežtai susijusi su *regresija. Tai reiškia, kad esame linkę - ypač 
stresinėse situacijose — psichologiniu požiūriu grįžti į ankstesnes raidos 
fazes, kuriose būta fiksacijos. Platesne prasme fiksacija taip pat sieja- 
si su *išstūmimu, ypač su pirmąja jo faze, pirminiu išstūmimu. Freudas 
rašo: „Turime pagrindo teigti, kad esama pirminio išstūmimo, pirmosios 
išstūmimo fazės, kuri randasi dėl to, kad psichinei (vaizduotėje tve- 
riančiai) varos reprezentacijai užtveriama galimybė patekti į sąmonę. 
Dėl to randasi fiksacija; ši reprezentacija nuo to momento tveria ne- 
pakitusiu pavidalu ir varos energija lieka su ja susijusi“ (Freud, 1915d, 
p. 148). 


FRUSTRACIJA 


Angl., pranc. frustration, vok. Versagung 


Būsena, kurioje *varų impulsų patenkinimas yra apsunkintas. 

Frustraciją gali sukelti konkrečios aplinkinio pasaulio arba ir vidi- 
nės kliūtys. Antruoju atveju žmogus, pavyzdžiui, gali nepatirti varos 
patenkinimo dėl vidinio konflikto arba dėl *fiksacijos, net jeigu aplinka 
jam ir sukurtų reikiamas sąlygas (Freud, 1912c). Dėl vidinių priežasčių 
kylanti frustracija pati savaime nėra patogeninis reiškinys. Tam tikras 
jos lygis yra net būtinas teisingai *Ego raidai. Terapinėje situacijoje, 
kaip reikalauja *susilaikymo principas, privalu išlaikyti tam tikrą pa- 
ciento frustracijos lygį. Analitikas neturi raminti paciento, tapdamas 
pakaitalu, nes dėl to sumenkėtų frustracijos lygis (Freud, 1916-1917). 
Neanalitinėje psichologijoje egzistuoja turtinga frustracijos proble- 
mų tyrinėjimo tradicija. Ypač įžvalgių tyrinėjimų atlikta, aiškinantis 
frustracijos ir *agresijos santykį. Pasak klasikinės hipotezės, išorinės 
kliūties sukelta frustracija žadina agresiją (Berkowitz, 1980). 

(GEDULO DARBAS 


Angl. work of mourning; pranc. travail du deuil, vok. Trauerarbeit 


Psichikos procesas, netekus mylimo *objekto. Gedulo darbas leidžia 
individui laipsniškai išsivaduoti nuo objekto. 


Šį terminą Freudas įvedė klasikiniame straipsnyje Trauer und Me- 
lancholie (1917e). Būdingas netekties pavyzdys yra mylimo asmens 
mirtis. Kitas pavyzdys gali būti ne tokios dramatiškos reikšmės išsi- 
skyrimas arba abstrakčios vertybės, pvz., laisvės ar tam tikro moralinio 
idealo, praradimas. Pasak Freudo, gedulo darbas vyksta šitaip: *tikrovės 
tikrinimas; *Ego išsiaiškina, kad mylimasis objektas prarastas; tai, kad 
reikia nutraukti *libido ryšį su objektu. Tačiau libido akivaizdžiai apim- 
tas psichinės inercijos. Dėl to įvyksta su objektu susijusių prisiminimų, 
*oeismų ir lūkesčių *hiperkateksis. Paskui prasideda paprastai skau- 
dus paties gedulo psichinio *apdorojimo procesas. Po kurio laiko libido 
atsipalaiduoja nuo prarastojo objekto ir yra pajėgus gręžtis į naują objek- 
tą. „[...] Ego, sakytumei gavęs klausimą, ar ir jis nori tokios [prarastojo 
objekto] lemties, narcistinių pasitenkinimų, kad tebėra gyvas, sumos 
duodasi priverčiamas nutraukti savo saitus su sunaikintuoju objektu“ 
(Freud, 1917e, p. 255). Freudo pateiktoji gedulo darbo teorija skiriasi 
nuo tradicinio požiūrio, kuriam gedulas yra stichinis procesas, pasibai- 
giąs dėl objekto netekties patiriamos kančios susilpnėjimu. Freudo teo- 
rijoje Ego yra nepaprastai aktyvus, o gedulo darbas yra daug energijos 
reikalaująs procesas, dėl kurio gedėtojui ir stinga domėjimosi aplinki- 
niu pasauliu. Nors Freudas, kaip pats pripažįsta, detaliai neapmąstė šios 
teorijos *ekonominių aspektų, jos fenomenologiniai principai yra visai 
ryškūs. Normalus gedulo darbas gana rišliai išnagrinėtas veikale Trauer 
und Melancholie. Straipsnyje pagrindinis dėmesys sutelktas į įvairias 
patologines gedulo atmainas, ypač į melancholiją. Depresijos arba me- 
lancholijos atvejais gedulo darbas nevyksta pagal normalų modelį. 

Vietoj išsivadavimo nuo objekto vyksta *tapatinimasis su prarastuoju 
objektu. Freudas nuodugniai aptaria įvarius tokio tapatinimosi pa- 
darinius. 


GEISMAS 


Angl. wish (desire); pranc. dėsir; vok. Wunsch (Begierde) 


Laikantis Freudo *dinaminės perspektyvos, šis terminas reiškia ne- 
sąmoningąjį *psichikos konflikto polių. Kartais ši sąvoka *psichoa- 
nalizėje vartojama ir tais atvejais, kai kalbama apie sąmoningus 
arba ikisąmoningus geismus. 


Freudas geismo sąvoką sistemiškai aptaria baigiamajame veikalo 
Die Traumdeutung (1900a) skyriuje. Teorija daro prielaidą, kad esama 
nesąmoningo atmintinio išgyvenimo paveikslo, susijusio su ankstesniu 
kokio nors geismo arba *varos patenkinimu: „Vos iš naujo pasireiškus 
poreikiui, išsyk dėl jau įsitvirtinusios jungties randasi psichinis jude- 
sys, iš naujo geidžiąs suteikti krūvį to išgyvenimo atminties paveikslui 
ir iš naujo sukelti tą patį išgyvenimą — o iš tikrųjų atkurti pirmojo 
patenkinimo situaciją. Toks psichinis judesys yra tai, ką vadiname geis- 
mu“ (Freud, 1900a, p. 565—566). *Sapne įvyksta *geismo išsipildymas 
per haliucinacinį pirminio patenkinimo išgyvenimą sykiu su atodaira į 
*Ego jaučiamą miego poreikį. Taigi sapnas atlieka kompromiso vaid- 
menį. Nesąmoningų geismų išsipildymas įvyksta užmaskuotu pavida- 
lų. Identiškas procesas vyksta randantis neuroziniams simptomams ir 
*riktams. Prancūzų froidizmo mokykloje, vadovaujamoje Jagues'o 
Lacano (1901-1981), geismo sąvoka užima centrinę vietą (Lamaire, 
1977). Šnekamojoje kalboje dažnai vartojame žodį „geismas“, turė- 
dami galvoje sąmoningus valios aktus. Freudas ir jo įpėdiniai šias dvi 
sąvokas vartoja, ir siedami jas su nesąmoningais ir ikisąmoningais troš- 
kimais. Pavyzdžiui, Freudas rašo, kad konflikto padarinys esti „[...] 
dviejų priešingų troškimų, kylančių iš skirtingų psichikos sistemų [... Į“, 
kompromisas (Freud, 1900a, p. 569). 

GEISMO IŠSIPILDYMAS 


Angl. wish-fulfilment;, pranc. accomplissement de dėsir, vok. 
Wunscherfūllung 


Geismo realizacija. *Geismo išsipildymas yra tokios *nesąmonin- 
gosios sferos raiškos atmainos kaip *sapnai, *riktai, simptomai ir 
*fantazijos. Geismo išsipildymu dėl cenzūros gana deformuotu pa- 
vidalu realizuojamas pirminis, nesąmoningas geismas. 


Laiške Wilhelmui Fliessui (1858-1928) Freudas rašo, kad vieną 
dieną Bellevue vasarvietės namelio sienoje bus prikalta marmuro len- 
ta su tokiu įrašu: „Čia 1895 m. liepos 24 d. daktarui Siegmundui Freudui 
atsiskleidė sapno paslaptis“. Tai aliuzija į jo sapno apie Irmos injekciją 
interpretaciją. Šis sapnas ir jo išaiškinimas yra pirmasis psichoanaliti- 
nio sapnų aiškinimo pavyzdys, kuriuo Freudas pasinaudojo kaip įžanga 
į sapno teoriją veikale Die Traumdeutung (1900a). Freudo interpretaci- 
jos esmė yra teiginys, kad sapnas yra haliucinacinis geismo išsipildymas: 
„Atlikus interpretacijos darbą, galima sapną laikyti geismo išsipildymu“ 
(Freud, 1900a, p. 121). Šią išvadą Freudas pakylėja iki pamatinio ir 
universalaus postulato, įspaudusio savo antspaudą visai sapnų teorijai. 
Pasak jo, nerimo sapnai irgi yra geismo išsipildymas, nes nesąmoningi 
geismai dažnai esti įsivėlę į konfliktą su sąmoningais geismais. Tačiau 
daug vėliau, veikale Jenseits des Lustprinzips (1920g), Freudas vis dėlto 
suabejos šios tezės universalumu. Atrodo, kad skaudaus turinio sapnai, 
dažnai sapnuojami, sergant traumine *neuroze, kai trauma kasnakt lan- 
ko sapnuotoją, atlieka kitą funkciją. Freudas atkreipė dėmesį į sapnų 
panašumą su neurotiniais simptomais: „Dėl to, kad sapnų darbo ir psi- 
chikos veiklos, sukeliančios psichoneurozių simptomų radimąsi, savy- 
bės yra visiškai tapačios, jaučiamės turį teisę išvadas, kurias daryti mus 
verčia isterija, taikyti ir sapnams“ (Freud, 1900a, p. 597—598). Tai reiš- 
kia, kad ir sapnai, ir neurotiniai simptomai yra geismo išsipildymas. 
Pagal tą patį modelį Freudas atliko riktų analizę (Freud, 19016). Jis 
laikėsi nuomonės, kad ir aukštesniosios žmogaus fantazijos apraiškos, 
pvz., meno kūriniai ar grožinė literatūra, irgi yra geismo išsipildymas. 

Šie kultūros produktai dažnai atlieka net dvigubą užduotį. Viena ver- 
tus, jie numaldo dailininko ar rašytojo geismus ir, antra vertus, patenkina 
geismus, kuriuos puoselėja žiūrovas ar skaitytojas (Freud, 1916-1917, 
XXIII paskaita). Dera atminti, kad geismo išsipildymas retai tebūna 
visiškas ir tiesioginis. Psichikos instancijose dažnai kyla konfliktas tarp 
skirtingų geismų ir jų išsipildymas paprastai vyksta kaip viena kitai 
priešingų jėgų kompromisas. 


(GENITALINĖ FAZĖ 


Angl. genitial stage (phase); pranc. stade gėnital; vok. genitale Stufe 
(Phase) 


Paskutinė psichoseksualinės raidos fazė, kuri formuojasi brandos 
periodu. Genitalinėje fazėje lyties organai įgyja lemiamą vaidmenį 
seksualinėje organizacijoje. *Dalinės varos tampa pavaldžios geni- 
taliniam seksualumui. 


Pasibaigus *latencijos periodui ir prasidėjus brandai, seksualumas 
iš naujo iki galo atsiskleidžia. Varų versmė siejasi su genitalijų sritimi, 
tačiau nuo *falinės fazės skirtumas yra tas, kad organizme jau įvykusios 
hormoninės ir fiziologinės permainos, leidžiančios numaldyti varą per 
orgazmą. Normalus berniuko varos tikslas yra įvesti lyties organą į 
makštį ir įšvirkšti sėklą. Mergaitės varos tikslas yra įsileisti vyro lyties 
organą į makštį ir patirti raumenų traukulius orgazmo pavidalu (Freud, 
1905d). Genitalinės varos formavimasis skatina dalinių pregenitalinių 
varų susiliejimą. Oraliniai ir analiniai dėmenys, *ekshibicionizmo ir 
*vojerizmo elementai tikrai dažnai reiškiasi įžanginiame žaidime, tačiau 
šioje raidos fazėje jų vaidmuo yra sužadinti *pradinį malonumą pa- 
didinant seksualinę įtampą ir šitaip suintensyvinant palaimos potyrį per 
orgazmą. Genitalinė vara visų pirma lieka tarnauti žmonių giminės pra- 
tęsimui (Freud, 1905d). Kai kurie autoriai pateikia platesnį genitalinės 
fazės apibrėžimą, įtraukdami į ją ir falinę fazę bei vadindami ją 
„vaikiškąja genitaline faze“. 

(GENITALINĖ MEILĖ 


Angl. genital love; pranc. amour gėnital; vok. genitale Liebe 


Meilės atmaina, kurią individas gali išgyventi pasiekęs *genitalinę 
fazę brendimo metu. Genitalinė meilė reiškia, kad *švelnumas ir 
genitalinis geismas krypsta į vieną ir tą patį asmenį. Genitalinės 
meilės prielaida taip pat yra ir *Edipo komplekso išsisprendimas. 


Nors Freudas šio termino nevartoja, tačiau teigia, kad esama ga- 
lutinės, normalios ir pageidautinos meilės atmainos. Prielaida pasiekti 
šią raidos fazę yra dviejų *seksualumo krypčių integracija: švelnumas 
ir genitalinis geismas turi krypti į tą patį *objektą. Švelnumo šaknys 
glūdi ankstyvajame motinos ir vaiko ryšyje, kai ir seksualinis nu- 
maldymas, ir gyvybinių poreikių tenkinimas esti viename objekte. Ge- 
nitalinis geismas ima reikštis visa galia, prasidėjus brandos periodui. 
Tuo metu įvyksta hormoniniai ir fiziologiniai pokyčiai, vėliau leidžią 
patirti *varų patenkinimą per orgazmą. Lyties organai šioje fazėje sek- 
sualumo požiūriu vaidina svarbiausią vaidmenį, o ankstesniosios *da- 
linės varos pasitraukia į šešėlį (Freud, 1905d). Būna atvejų, kai švelnių 
jausmų ir genitalinio geismo integracija nėra pasiekiama. Klasikinis 
pavyzdys čia esti vedusių vyrų naudojimasis prostitučių paslaugomis. 
Tokiu atveju vyras gyvena drauge su moterimi, kuriai jaučia švelnią 
meilę, tačiau kuri nesuteikia jam genitalinio pasitenkinimo. Genitalinį 
geismą jis geba patenkinti tik su prostitute. Daroma prielaida, kad toks 
vyro meilės gyvenimo dvilypumas susiformuoja pregenitalinėse fazė- 
se — dėl neišsisprendusio Edipo komplekso. Terminas „genitalinė meilė“ 
ką tik aptartąja prasme vartojamas psichoanalizės kontekste. Tačiau ši 
terminologija yra truputį klaidinanti, nes kelia asociacijas su lytiniais 
santykiais. Genitalinė meilė — kaip matome iš ką tik išdėstytų dalykų — 
yra kur kas platesnė sąvoka (Erikson, 1969). 


„GERAS“ OBJEKTAS / „BLOGAS“ OBJEKTAS 


Angl. „good“ object/ „bad“ object, pranc. „bon“ objet/,„mauvais“ 
objet; vok. „gutes“ Objekt / „bėses“ Object 


(KB 


Terminai, nusakantys vaiko ankstyviausio *objekto savybes, iš- 
nyrančias jo vaizdinių pasaulyje. „Geras“ objektas teikia pasiten- 
kinimą ir vaikas gali į jį kreipti savo libido *varą. O „blogas“ tam- 
pa frustracijos šaltiniu ir žadina destrukcines *projekcijas. Įvykus 
*skėlimui, objektas, pavyzdžiui, motinos krūtis, dalija į „gerą“ ir 
„blogą“. Skėlimas yra primityvi atmaina gynybos nuo nerimą ke- 
liančios *ambivalencijos, kurią vaikas gali jausti kad ir motinos 
krūčiai. 

„Gero“ ir „blogo“ objekto sąvoka siejasi su Freudo mintimi, išdėsty- 
ta veikaluose Zriebe und Triebschicksale (1915c) ir Die Verneinung 
(1925h), tačiau pati terminologija yra Melanie Klein (1882-1960), kuri 
1934 m. pateikė savo požiūrį kūdikio psichologijos klausimais (Klein, 
1948). Pasak jos, „geras“ arba „blogas“ objektas labai skiriasi nuo tik- 
rojo objekto dėl to, kad čia įsikiša *fantazija. Pasitelkdama kabutes, 
Klein stengiasi pabrėžti, kad čia kalbama apie fantazijos darinius. Pir- 
masis vaiko objektas apskritai yra motinos krūtis. Krūties dalijimas į 
„gerą“ ir „blogą“ objektą yra dviejų veiksnių padarinys. Krūtis — esanti 
šalia ir atnešanti pasitenkinimą — tampa fantazijos apie „gerą“ krūtį 
pamatu, o nesama arba neprielanki krūtis yra fantazijos apie „blogą“ 
krūtį šaltinis. Vėliau vaikas savąją libido meilę kreipia į „gerąją“ krūtį, 
o pyktį ir naikinamuosius geismus - į „blogąją“. Taigi vaiko vaizdiniuo- 
se krūtis dalijama į du dalinius objektus - į „gerą“ ir „blogą“ krūtį. Taip 
vaikas ginasi nuo *nerimo, kurį kelia meilės ir neapykantos ambi- 
valencija. „Gero“ ir „blogo“ objekto sąvokos artimai susijusios su Klein 
teorija apie *gyvybės ir *mirties varas. Šios dvi varų grupės atsisklei- 
džia nuo pat gyvenimo pradžios. Pasak Klein, kaip tik gyvenimo 
pradžioje sadizmas esti „apogėjuje“, o libido ir destrukcijos balansas 
veikiau svyra į pastarosios pusę. Klein — panašiai kaip ir Freudas — 
pabrėžia, kad fantazijos objektai yra psichinė realybė arba kad jų efek- 
tas yra toks pat stiprus, kaip ir tikrų objektų poveikis. Krūties susi- 
skaidymas yra lyg ir koks objekto dalijimo į „gerą“ ir „blogą“ prototipas. 
Vėlesnėje raidoje ima reikštis panašus procesas kitų objektų, pvz., penio 
ar išmatų, atžvilgiu. 

GIMIMO TRAUMA 


Angl. birth-trauma; pranc. trauma de naissance; vok. Geburtstrauma 
Gimimas, suprantamas kaip ką tik gimusio kūdikio *trauma. 


Mintį, kad gimimas yra lemiamos reikšmės trauma, iškėlė Freudo 
mokinys Otto Rankas (1884-1939). Atėjimo į pasaulį akimirką kūdi- 
kis fiziškai, apčiuopiamai atsiskiria nuo motinos. Sykiu vaiką užgriū- 
va milžiniška stimuliacija, kurios jis apskritai neįstengia kontroliuoti. 
Rankas teigė, kad *nerimas, pasireiškiantis vėlesniame gyvenime, yra 
su gimimu susijusio trauminio išgyvenimo kartojimas. Be to, gimimo 
traumai jis priskyrė lemiamą reikšmę, kalbant apie *neurozių forma- 
vimąsi. Sykiu Rankas menkino vėlesnių vaiko raidos fazių, ypač — 
*Edipo komplekso - svorį (Rank, 1924). Freudas, bent iš pradžių, laikėsi 
gana prielankaus požiūrio į Ranko hipotezę dėl gimimo traumos, tačiau 
manė, kad gimimas yra tik viena iš grėsmę keliančių situacijų, su ku- 
riomis vaikas susiduria. Tačiau Freudas ryžtingai atmetė Ranko pažiū- 
ras, menkinančias Edipo komplekso reikšmę. 


(GYNYBA 


Angl. defence; pranc. dėfense; vok. Abwehr 


Priemonės, kurių griebiasi *Ego, stengdamasis pašalinti arba su- 
švelninti iš išorės ar iš vidaus kylantį pavojų. Gynyba vyksta, nau- 
dojantis *gynybos mechanizmais, kurie dažniausiai funkcionuoja 
nesąmoningai. 


Gynybos ir svarbiausio gynybos mechanizmo, *išstūmimo, sąvo- 
kas Freudas pradėjo vartoti XIX a. paskutinio dešimtmečio viduryje. 
Tuo metu jis bendradarbiavo su Josefu Breueriu (1842-1925), tačiau 
šis nepripažino, kad Freudo gynybos teorija gali būti taikoma isterijos 
radimuisi aiškinti. Šis antagonizmas atsispindėjo jų bendrame veikale 
Studien ūber die Hysterie (1895d), kurioje autoriai pateikia skirtingas 
teorines savo tyrinėjimų interpretacijas. Galutinę gynybos teorijos 
formuluotę randame Freudo veikale Hemmung, Sympiom und Angst 

(1926d). Gynyba mobilizuojama, kai *Ego jaučiasi atsidūręs pavojuje. 
Grėsmė kelia *nerimą, o pagrindinė gynybos funkcija yra nerimo 
pašalinimas. Nerimas kyla iš trijų šaltinių. Jį gali sužadinti patenkinimo 
reikalaujantys agresyvūs arba seksualiniai *Id sferos *impulsai. Kaip 
planuojamo ar atlikto veiksmo padarinys nerimas taip pat gali rastis 
dėl grėsmės, kurią kelia *Superego. Be to, nerimo šaltinis gali būti ir 
išorinis pavojus. Tarp dviejų pirmųjų ir trečiojo atvejo esama esminio 
skirtumo. Mat trečiuoju atveju nuo pavojaus ir nerimo galima vaduotis, 
pasitelkiant adekvačią veiklą, pvz., pabėgti. O abiem pirmaisiais atve- 
jais grėsmė kyla iš vidaus, taigi apie pabėgimą nėra ko galvoti. Kalbė- 
dami apie gynybą psichoanalizėje, dažniausiai turime galvoje gynybą 
nuo grėsmės, kylančios iš vidaus. Taip pat privalu atminti, kad tarp šių 
trijų nerimo šaltinių dažnai esama konfliktus gimdančios sąveikos. Pa- 
vyzdžiui, tam tikras pavojus gali sužadinti agresyvų impulsą, kuris, jį 
realizavus, pajėgtų pašalinti pavojų, tačiau Superego draudžia tokį 
sprendimą. Apdairiai naudojama gynyba yra būtina kasdienos gyve- 
nime, idant *psichikos instancijų ir aplinkinio pasaulio sąveika galėtų 
vykti be nerimo. Tokiu atveju gynyba naudojamasi, stengiantis suval- 
dyti, kontroliuoti ir kanalizuoti priešingas galias, kurios kitaip imtų 
kelti grėsmę Ego. Patologinės būsenos ima reikštis tada, kai Ego, nors 
turėdamas stiprią gynybą, iš principo neįstengia susidoroti su savo už- 
duotimis (Laughlin, 1970). 


GYNYBOS MECHANIZMAI 


Angl. defence mechanisms;, pranc. mėcanismes de dėfense; vok. 
Abwehrmechanismen 


*Ego psichikos struktūros, kurių funkcija yra apsisaugoti nuo 
prieš Ego nukreiptų nerimą keliančių grėsmių. Gynybos me- 
chanizmai pašalina arba sumažina pavojų, pasitelkdami *psichinį 
*apdorojimą. 


Gynybos mechanizmo sąvoka atsiranda isterijai skirtuose anksty- 
vuosiuose Freudo tyrinėjimuose (Breuer 6 Freud, 1895d). Rinkdamasis 

„mechanizmo“ terminą, Freudas stengėsi pabrėžti, kad kalbamieji psi- 
chikos reiškiniai yra prieinami moksliniam stebėjimui ir analizei. Siste- 
minį *gynybos ir gynybos mechanizmų pateikimą randame jo vėlyva- 
me veikale Hemmung, Symptom und Angst (1926d). Pamatinė gynybos 
mechanizmų funkcija yra saugoti *Ego nuo *nerimo. Ją stimuliuoja 
pradinė nerimo reakcija, vadinamasis *signalinis nerimas. Gynybos me- 
chanizmai, pasitelkdami psichinį apdorojimą, neleidžia nerimui smar- 
kėti. Dėl šio proceso skaudi tiesa tam tikru laipsniu deformuojama arba — 
jei kam tas labiau patinka — iškraipoma (Sjėbūck, 1984). Gynybos me- 
chanizmai pirmiausiai gręžiasi prieš *Id sferos seksualinių ir agresyviųjų 
varų impulsus, kurie kėsinasi prasismelkti į sąmoningąjį Ego sluoksnį. 
Tačiau jie gali aprėpti ir visas psichinio turinio dalis — suvokimą, mintis, 
jausmus ir valios aktus. Freudas dažnai grįžo prie minties, kad apie psi- 
chikos ligas galima kalbėti, pasitelkiant kategorijas gynybos mecha- 
nizmų, dominuojančių duotosios ligos paveiksle. Vėliau šią koncepciją 
savojoje *objektų ryšių teorijoje išplėtojo Ronaldas Fairbairnas (1952). 
Paskelbus veikalą Hemmung, Symptom und Angst, domėjimasis gyny- 
bos mechanizmais išaugo ir jie tapo pagrindiniu psichoanalitinių ty- 
rinėjimų objektu. Svarbi paskata, stimuliavusi tyrinėjimus šioje srityje 
buvo Freudo dukters Annos Freud (1895-1982) knygelė antrašte Das 
Ich und die Abwehrmechanismen (1937), kurioje autorė pateikia dešim- 
tį gynybos mechanizmų: *išstūmimą, *regresiją, *priešingą reakciją, 
*anuliaciją, *projekciją, *introjekciją, atgręžimą prieš save, *pavertimą 
priešingybe ir *sublimaciją. Vėliau šį sąrašą ji dar papildė *neigimų, 
*idealizacija ir *tapatinimusi su agresorium. Melanie Klein (1882-1962) 
aprašė keletą gynybos mechanizmų, kurie reiškiasi ankstyvojoje 
kūdikystėje, tarp jų, pvz., *objekto skėlimą ir *projekcinį tapatinimąsi 
(Klein, 1948). Gynybos mechanizmai yra sudėtinė sąvoka ta prasme, 
kad jungia didelį kiekį — bent pažiūrėti — paskirų funkcijų. Kai kurie 
mechanizmai, pvz., *projekcija ir *racionalizacija, yra giliai įleidę šak- 
nis kasdienos gyvenimo psichologijoje ir tikrai buvo gerai žinomi prieš 
psichoanalitinės teorijos suformulavimą. O kiti, pvz., *išstūmimas ar- 
ba *regresija, yra nepaprastai sudėtingi psichikos procesai. Daug kartų 
mėginta suskirstyti gynybos mechanizmus į paskiras grupes pagal tam 

tikrą jų panašumą. Iki šiol nėra pavykę suformuluoti visuotinai priim- 
tos klasifikacijos sistemos (A. Freud, 1937). Tačiau viešpatauja bendras 
sutarimas dėl vieno gynybos mechanizmo - dėl *išstūmimo, užimančio 
teorijoje itin svarbią vietą. Moksliniai gynybos mechanizmų tyrimai 
puikiai atitiko tradicinių empirinės ir eksperimentinės dvasios tyrinėji- 
mų reikalavimus. Pats Freudas skeptiškai — gal net derėtų sakyti, 
priešiškai — žvelgė į psichoanalitinių hipotezių verifikavimą eksperi- 
mento keliu. Ligi šiol sukaupta didelis kiekis eksperimentinių rezultatų, 
patvirtinančių pagrindinių gynybos mechanizmų egzistavimą ir pri- 
pažintą jų funkcionavimo būdą (Fisher 6 Greenberg, 1977; Klein, 1981; 
Sjobūck, 1985). 


(GYVYBĖS VAROS 


Angl. Life instincts; pranc. pulsion de vie; vok. Lebenstriebe 


Gyvybės varų tikslas yra palaikyti gyvybę — ir individo, ir rūšies. 
*Seksualinės varos ir *savisaugos varos, apie kurias kalbėjo anks- 
tesnė teorija, buvo sujungtos į vieną gyvybės varų grupę. Pastarosios 
lieka antagonistiškos *mirties varoms. 


Gyvybės varų arba Eroto sąvoką Freudas įvedė kaip mirties varų 
atsvarą veikale Jenseits des Lustprinzips (1920g). Gyvybės varoms 
būdinga organizuotos visumos atkūrimo ir palaikymo tendencijos, o 
mirties varos siekia griauti ir naikinti. Freudas puoselėjo įsitikinimą, 
kad gyvybės ir mirties varų poliarumas turi savus atitikmenis visuose 
lygmenyse. Neorganinėje materijoje reiškiasi traukos ir atostūmio 
priešybė. Pamatiniame biologiniame lygmenyje vyksta kuriamieji, 
anaboliniai, ir ardomieji, kataboliniai, procesai. Žmogiškųjų aistrų pa- 
saulyje esama meilės ir neapykantos antagonizmo. Gyvybės varų sąvoka 
kirtosi su kitomis Freudo koncepcijomis. Pasak vienos jų, visos varos 
yra iš prigimties konservatyvios arba veikiau regresyvios, nes taikosi 
grąžinti ankstesnę raidos būklę. Tai tinka mirties varoms, kurių galutinis 
tikslas yra organizmo pavertimas neorganine materija. Tačiau gyvybės 
varos veikia priešinga kryptimi, kurdamos ir palaikydamos organizuo- 

tas gyvybės formas. Freudas suprato, kad tai prieštarauja regresyviai 
varų prigimčiai. Mėgindamas išvengti šio prieštaravimo, jis ir iškėlė 
spekuliatyvią hipotezę, paremtą mitologiniu pamatu, ir darė prielaidą, 
kad seksualinės varos kildintinos iš dvilytės būtybės, gyvavusios prieš 
lytims pasidalijant į vyrą ir moterį. Taigi seksualinis vyro ir moters 
susijungimas būtų mėginimas susigrąžinti prarastą pilnatvę (Freud, 
1920g). Gyvybės varų energijai Freudas davė „libido“ vardą. *Ekono- 
minėje teorijoje *pastovumo principas skelbia, kad organizmas siekia 
redukuoti psichines įtampas iki maksimaliai žemo lygmens. Tai irgi 
prieštarauja konstruktyvioms gyvybės varų apraiškoms, nes šios ap- 
raiškos klostosi per ilgą laiką ir esant aukštai įtampai. Galutiniame 
*psichoanalizės apibendrinime Freudas siūlo mintį, kad gyvybės va- 
ras valdo vienas *psichinės energijos *surišimo principas: „Šio pirmojo 
elemento [Eroto] tikslas yra vis didesnių vienetų kūrimas ir palaiky- 
mas, taigi jungimas [-...]“ (Freud, 1940a, p. 148). 


GRIOVIMO VARA 


Angl. destructive instinct, pranc. pulsion de destruction; vok. De- 
struktionstrieb 


Įvesdamas veikale Jenseits des Lustprinzips (1920g) mirties varų 
sąvoką, Freudas aiškiai suvokė, kad čia kalbama apie drąsią spekuliaci- 
ją, teturinčią menką empirinį pamatą. Normaliais atvejais mirties varos 
tiesiogiai reiškiasi ta prasme, kad individo veiklos tikslas yra savęs 
paties sunaikinimas. Tačiau tuomet, kai dalis mirties varų nukreipia- 
mos į aplinkinio pasaulio pusę, jos gali ir empiriškai pasirodyti išorėje, 
pvz., veiksmais, kuriais taikomasi pakenkti kitiems žmonėms. Daroma 
prielaida, jog mechanizmas čia yra toks, kad subjektui tenka narcisti- 
nio libido *kateksis. Griovimo vara tokiu atveju nusikreipia nuo subjek- 
to ir, tarpininkaujant raumenų sistemai, sukasi į pasaulio pusę. Freudas 
rašo: „[...] mirties vara — veikiausiai vis dėlto tik iš dalies — dabar 
reikštųsi kaip griovimo vara, nukreipta prieš išorės pasaulį ir kitas gy- 
vas būtybes“ (Freud, 1923b, p. 41). 

HIPERKATEKSIS 


Angl. kypercathexis; pranc. surinvestissement; vok. Uberbesetzung 


Papildomas psichinės energijos kiekis, nukreiptas į energijos ka- 
teksio jau apimtus suvokinius, vaizdinius, mintis ir t. t. 


Hiperkateksio arba pernelyg didelės įkrovos sąvoka pasirodo Freudo 
veikaluose įvairiuose kontekstuose. Darbe Entwurf einer Psychologie 
(1895/1950a) Freudas dėsto labai nuodugnią teoriją apie dėmesio 
funkciją *sąmonėje. Sąmoningai kreipiamą dėmesį į tam tikrus išorės 
pasaulio dirgiklius reguliuoja jį lydinčio suvokimo hiperkateksis. *Eko- 
nominiame *gedulo darbo aiškinime Freudas irgi vartoja hiperkatek- 
sio sąvoką. Dėl meilės *objekto netekties iš pradžių įvyksta tokia perdėta 
su objektu susijusių *vaizdinių, prisiminimų ir lūkesčių įkrova arba 
hiperkateksis, kad jie galiausiai ima dominuoti paciento išgyvenimuo- 
se. Gedulo darbas reiškia, kad per ilgai trunkantį 1r dažnai skausmingą 
procesą hiperkateksis laipsniškai nuo objekto atitraukiamas. Veikale 
Jenseits des Lustprinzips (1920g) Freudas hiperkateksiui priskiria gy- 
nybos nuo gresiančios *traumos funkciją. Taip randasi pasirengimas 
atremti grėsmę, o palankiomis sąlygomis — ir galimybė individui nuo 
joOs apsisaugoti. 


HIPNOIDINĖ BŪSENA 


Angl. hypnoid state; pranc. ėtat hypnoide; vok. hypnoider Zustand 


Būsena, artima miegui ir panaši į hipnozės būseną. Pasak Josefo 
Breuerio (1842-1925), išgyvenimai, patiriami hipnoidinėje būseno- 
je, yra izoliuoti nuo normalių funkcijų. Dėl to vyksta psichikos gy- 
venimo skilimas, kuris sudaro *isterijos pamatą. 


Hipnoidinės būsenos teoriją Breueris pateikė veikale Studien iber 

Hysterie (1895d), kuriame pristatomas klasikinis Annos O. atvejis. Tame 
pat tome Freudas pateikia savo paties kazuistines analizes, tačiau aiški- 
na jas kaip *gynybą nuo *traumos. Tuo periodu šie du teoriniai postulatai 
gyvavo santarvėje. Tačiau pamažu skirtingumai ėmė didėti. Galiausiai 
Freudas atmetė Breuerio teoriją, pavadindamas ją nereikalinga ir 
klaidinančia (Freud, 1905e). Šiandien ši teorija turi išimtinai istorinę 
reikšmę. 


HosPITALIZMAS 


Angl. hospitalism; pranc. hospitalisme; vok. Hospitalismus 


Terminas, įvestas Renė Spitzo ir nusakąs kenksmingus psichinius 
arba fizinius padarinius, gresiančius kūdikiui, kuris dėl ilgo buvimo 
ligoninėje ar kitoje įstaigoje neturi kontakto su motina. 


Renė Spitzas (g. 1887) atliko išsamius ir sistemingus tyrinėjimus, 
kaip klostosi raida tų kūdikių, kurie buvo ligoninėje arba globos na- 
muose, kur jų kontaktas su motina buvo nutrūkęs ar tik sporadiško 
pobūdžio. Remdamasis tais tyrimais, jis nustatė, kad visiškas kūdikio 
motinos nebuvimas tuo metu, iki jam sueina aštuoniolika mėnesių, 
pristabdo organizmo vystymąsi, didina jautrumą infekcijoms, o rim- 
tais atvejais gali net būti mirties priežastimi. Spitzas Žodį „hospita- 
lizmas“ vartoja kaip bendrinį terminą, nusakantį visus šiuos žalingus 
padarinius (Spitz, 1945). Daroma prielaida, kad hospitalizmą suke- 
lia stygius tikro jausmų kontakto, kurį normaliais atvejais vaikui 
garantuoja motina. Šis reiškinys pastebimas net tada, kai ligoninės 
personalas nepriekaištingai atlieka savo pareigas. Spitzas taip pat su- 
vokė, kad kūdikis gali jaustis visiškai neturįs jausminės globos, nors 
motina ir esti šalia fizine prasme. Hospitalizmą privalu skirti nuo 
*anaklitinės depresijos, atsirandančios tokioje situacijoje, kai vaiko 
kontaktas su motina nutrūksta po pirmųjų šešių mėnesių, per kuriuos 
Jųdviejų santykiai buvo geri. Nuo hospitalizmo anaklitinė depresi- 
Ja skiriasi tuo, kad praeina, jei motina per tris-šešis mėnesius grįžta 
pas kūdikį (Spitz, 1965). 

ID 


Angl. id, pranc. ca; vok. Es 


Viena iš trijų Freudo antrosios *psichikos aparato *topografinės 
teorijos (struktūrinio modelio) *instancijų. Id, kitaip tariant „tatai“, 
sudaro instinktyviąją asmenybės dalį. Tai seniausia, paveldima ir 
įgimta psichikos instancija. Raidos metu Id sukaupia impulsus, 
*vaizdinius ir *fantazijas, kurie dėl įvairių priežasčių buvo išstumti 
iš sąmoningųjų ir ikisąmoningųjų Ego sluoksnių. Id yra nesąmonin- 
gas darinys. 


Pats terminas yra sukurtas vokiečių filosofo Friedricho Nietzsche's 
(1844-1899), vartojusio jį, kalbant apie neasmenybinę Žmogaus pri- 
gimties dalį. Freudas perėmė jį iš savo ištikimo susirašinėjimų bičiulio 
Georgo Groddecko (1866-1934), kuris dirbo psichiatru Berlyne ir reiš- 
kėsi kaip nepriklausomas psichoanalizės teoretikas. Nors Groddeckas 
daugeliu atžvilgių krypo į šalį nuo klasikinės teorijos, Freudas prielan- 
kiai vertino jo mintis. Id sąvoką Groddeckas įvedė tokiais žodžiais: 
„Manau, kad žmogus gauna gyvastį iš Nepažįstamojo, kad žmoguje 
slypi „tatai“, įstabi galia, valdanti ir tai, ką Žmogus daro, ir tai, kas jam 
darosi. Teiginys „Aš gyvenu“ tik pusiau teisingas. Jis išreiškia tik men- 
ką ir paviršutinišką dalį bazinio principo: „Žmogus gyvena iš „Tatai“ 
malonės“ (Groddeck, 1923-1949, p. 11). Freudas iš tikrųjų perėmė iš 
Groddecko šį terminą, tačiau suteikė jam tikslesnę reikšmę savo pa- 
skutiniajame stambesniame teoriniame veikale Das Ich und das Es 
(1923b). Leisime Freudui pristatyti šią sąvoką jo paties žodžiais, pa- 
imtais iš XXXI klasikinės paskaitos, paskelbtos 1933 m.: „Tai tamsi, 
neprieinama mūsų asmenybės dalis; mūsų kuklios Žinios šia tema 
sukauptos per sapnų darbo ir neurozių simptomų radimosi tyrinėjimus; 
didesnė šių samprotavimų dalis yra negatyvaus pobūdžio ir duodasi 
aprašoma tik remiantis priešingybe su Ego. Mėginame suprasti Id, 

pasitelkdami analogijas, vadiname jį chaosu, kunkuliuojančiu katilų. 
Vaizduojamės, kad Id yra atviras įtakoms, ateinančioms iš kūno, kad Id 
iš kūno semiasi varų poreikių, kurie jo viduje įgyja psichinę raišką. [...| 
Žvelgiant iš varų pusės, Id yra sklidinas energijos, bet neturi jokios 
organizacijos, [...] jam būdingas tik geismas patenkinti varų poreikius, 
paklūstant malonumo principui“ (Freud, 1933, p. 73). Taigi Id yra vie- 
nintelė psichikos struktūra, kuri išsivysčiusi jau tą akimirką, kai žmogus 
ateina į šį pasaulį. Joje susikaupusi varų energija, išskiriama biologi- 
nių somatinių poreikių. Freudo teiginys, kad Id neturi organizacijos, 
nėra visiškai nuoseklus. Mat jau nuo pat pradžios egzistuoja dalijimasis 
į *gyvybės ir *mirties varas, kurios yra organizuotos, nes jas sieja dia- 
lektinis antagonistinis ryšys. Procesai, vykstą Id sferoje, kokybiškai 
skiriasi nuo procesų, vykstančių *Ego sferoje. Id funkcionavimas re- 
miasi *pirminiu procesu, o tai, tarp kita ko, reiškia, kad „Id procesams 
nėra privalomi logikos dėsniai, ypač priešybės dėsnis. Priešingi impul- 
sai čia reiškiasi greta kits kito, kits kito nepanaikindami ir nesusilpnin- 
dami. Į energijos iškrovą nukreiptos ekonominės prievartos situacijoje 
jie daugių daugiausia gali jungtis į kompromisinius sprendimus. Id ste- 
roje nėra nieko, ką galima būtų lyginti su neigimu. Apstulbę mes čia 
regime išimtį iš taisyklės, atitinkančios filosofų tezę, pasak kurios erdvė 
ir laikas yra būtinos mūsų dvasios aktų formos“ (Freud, 1933a, p. 73). 
*Ekonomikos požiūriu Id yra pirminis energijos telkinys. Vėliau išsi- 
vysčiusios struktūros, *Ego ir *Superego, savo energiją gauna iš Id. 
Adaptacinį Ego funkcionavimą daro įmanomą tik griaunamosios ir 
seksualinės Id energijos *neutralizacija ir *sublimacija. O *dinaminiu 
požiūriu Id dažnai konfliktuoja su Ego ir Superego. Dėl to ir normalybės, 
ir patologijos atvejais neišvengiamai randasi nuolatiniai kompromi- 
siniai sprendimai. Kompromisai gali būti daugiau ar mažiau vykę, o 
kartais jie ir visai nuvilia, jei ima triumfuoti Id. Freudas tokią situaciją 
perteikia tokiu paveikslu: „Ego ir Id santykį galime prilyginti raitelio ir 
žirgo santykiui. Žirgas pateikia kelionei būtinos energijos, o raitelis tu- 
ri privilegiją nustatyti tikslą, valdyti stipraus gyvulio judesius. Tačiau 
tarp Ego ir Id dažnokai susiklosto ne pati idealiausia situacija, kai rai- 
teliui tenka vesti žirgą ten, kur žirgas nori eiti“ (Freud, 1933a, p. 77). Ir 

Ego, ir Superego randasi iš Id. Ego - kaip aplinkos reikalavimų paveldas, 
o Superego - kaip padarinys tėvų įtakos, susijusios su *Edipo komplek- 
su ir jo išsisprendimu. Taigi nors šių dviejų išsivysčiusių instancijų 
funkcijos ir yra skirtingos, jų šaknys siekia Id. Be abejo, Id yra gimininga 
su pirmosios *topografinės teorijos nesąmoningąja sfera, nors nesą- 
moningoji sfera ir yra platesnė sąvoka. Mat ši sfera, greta Id sferoje 
tveriančių pirminių varų impulsų ir išstumtosios *medžiagos, aprėpia 
kai kurias Ego (pvz., *gynybos mechanizmus) ir Superego dalis. Be to, 
Id turi ryšį su biologiniais somatiniais procesais, kurie netelpa į pačią 
nesąmoningosios sferos sąvoką. Tai suteikia galimybę labiau biologiš- 
kai interpretuoti *psichikos aparato struktūrinę teoriją. 


IDEALIZACIJA 


Angl. idealization; pranc. idėalisation; vok. Idealisierung 
*Objekto ypatingumo pervertinimas. 


Šios sąvokos apibrėžimą Freudas pateikė veikale Zur Einfiihrung 
des Narzissmus: „Idealizacija yra procesas, susijęs su objektu; objektas 
padidinamas ir psichikos požiūriu išaukštinamas, nors jo esmė lieka nė 
kiek nepakitusi“ (Freud, 1914c, p. 94). Idealizacijos atveju didelė dalis 
narcistinio libido arba *libido, susijusio su Ego, esti perkeliama į ob- 
jektą. Idealizacijos objektas paprastai esti mylimas asmuo. Tėvų idea- 
lizavimas daro poveikį *idealaus Ego formavimuisi. Idealizacija taip 
pat atlieka gynybinę funkciją, ir tai itin pabrėžė Melanie Klein (1882— 
1960). Jos nuomone, idealizacija visų pirma yra gynyba nuo naikini- 
mo *varų. Ji gręžiasi „gerojo“ objekto pusėn, priskirdama jam visas 
įmanomas teigiamas savybes. Klein teorijoje būdingas „gero“ objekto 
idealizavimo pavyzdys yra visados šalia esanti ir nusiraminimą teikian- 
ti motinos krūtis (Klein, 1952). 


IDENTIFIKACIJA — ŽR. TAPATINIMASIS 

IKIEDIPINIS 
Angl. preoedipal; pranc. prėoedipien; vok. prūėdipal 


Vaiko raidos periodas, einąs prieš * Edipo komplekso radimąsi. Ikie- 
dipiniame periode dominuojamą reikšmę abiem lytims turi ryšys 
su motina. 


Freudas vartoja sąvoką „ikiedipinė fazė“ vėlyvuosiuose veikaluo- 
se, skirtuose specialiai moters raidai (Freud, 1931b; 1933a, XXXIII 
paskaita). Ši fazė, tverianti prieš *Edipo komplekso susiformavimą, 
daro specifinę įtaką vėlesnei moters raidai. Ir mergaitės, ir berniuko 
raidos išeities taškas yra stiprus ikiedipinis ryšys su motina. Motina 
yra jų pirmasis meilės *objektas. Edipinėje trikampio dramoje berniukas 
išsaugo savo pirmąjį meilės objektą, o mergaitė turi jį iškeisti į kitą. Jai 
tai reiškia ilgesnį ir sunkesnį kelią, įveikiant Edipo kompleksą ir for- 
muojantis moteriškajam lyties tapatumui: „Moters tapatinimasis su mo- 
tina apima du sluoksnius — ikiedipinį, kuris pagrįstas švelniais ryšiais 
su motina ir kurio esmė yra motinos laikymas modeliu, ir vėlesnį, kylan- 
tį iš Edipo komplekso, kuriame motina turi būti pastumta į šalį ir pakeista 
tėvu. Daug kas iš tų dviejų sluoksnių lieka tverti ateityje; galima drąsiai 
teigti, kad nė vienas jų nebūna pakankamu mastu įveiktas“ (Freud, 
1933a, p. 134). Freudui kalbant apie tėvo vaidmenį ikiedipiniu periodu, 
jo formuluotės nėra aiškios. Vaikas anksti pradeda jausti savotišką kon- 
kurenciją su tėvu dėl motinos meilės. Freudas pabrėžia, kad dominuo- 
jantis šio periodo objektas yra motina. O Melanie Klein (1882-1960) 
tvirtina, kad tėvas labai anksti atlieka svarbų vaidmenį vaiko vaizdinių 
pasaulyje. Pavyzdys čia yra *fantazija apie susijungusią tėvų porą. Klein 
turi galvoje ankstyvąją edipinę fazę, einančią pirma tikrojo Edipo 
komplekso (Klein, 1952). Privalu skirti terminą „ikiedipinis“ nuo ter- 
mino „pregenitalinis“. Antroji sąvoka susijusi su *dalinėmis varomis, 
erogeninėmis sritimis ir seksualiniais veiksmais, kurie reiškiasi perio- 
du, tveriančiu prieš išsikristalizuojant genitalinei *libido organizacijai. 
Sąvoka „ikiedipinis“ nusako ryšį su motina, kuri yra pagrindinis objek- 
tas fazėje, einančioje prieš susiformuojant Edipo trikampiui. 

ĮKYRUMAS, ĮKYRUS 


Angl. compulsion, compulsive; pranc. compulsion, compulsionnel, 
vok. Zwang, Zwangs- 


Veiksnys, valdąs psichinius veiksmus, kuriuos individas jaučiasi 
privaląs atlikti - neretai ir prieš savo paties valią. Panašiai įkyriais 
vadiname ir mintis, gynybines operacijas, veiksmus ir sudėtingus 
elgsenos modelius, jeigu jų neatlikimas žadina nerimą. 


Įkyrūs vaizdiniai ir elgsenos yra gerai žinomi reiškiniai klasikinėje 
psichiatrijoje. XIX a. pabaigoje Freudas priverstinius veiksmus trakta- 
vo kaip būdingą *įkyrumų neurozės simptomų paveikslą. Jis manė, kad 
įkyrumas — tai vidinė galia, nepaklūstanti sąmoningiems valios aktams. 
Įkyrumo sąvoka dažnai aptinkama Freudo raštuose, o galutinėje *varų 
teorijoje ji atlieka lemiamą vaidmenį. Toje teorijoje Freudas * būtinybę 
kartoti laiko *mirties varų apraiška. 


ĮKYRUMŲ NEUROZĖ 


Angl. obsessional neurosis; pranc. nėvrose obsessionelle; vok. 
Žwangsneurose 


Neurozių atmaina, kurios pagrindinis simptomas yra *įkyrios 
mintys ir įkyrūs veiksmai. 


Šį terminą kaip diagnostinę kategoriją Freudas įvedė XIX a. 
paskutinio dešimtmečio viduryje: „Jaučiausi priverstas pradėti savo dar- 
bą nuo nozografinės naujovės. Turėjau pagrindo, greta isterijos, įvesti 
įkyrumų neurozę kaip savarankišką ir nepriklausomą sutrikimą, nors 
daugelis autorių įkyrumus priskyrė proto degeneracijos kompleksams 
ar painiojo juos su neurastenija“ (Freud, 1896a, p. 146). Neurotiko 
elgesiui dažnai būdingi atkaklus agresijos tramdymas, smulkmeniški 
švaros ritualai ir daug energijos reikalaujantis pedantizmas. Jo mąstymas 
taip pat paženklintas įkyrumais. Pavyzdys čia gali būti nuolat grįžtantis 
ketinimas atlikti draudžiamą ar nepadorų veiksmą, o sykiu ir gebėjimas 

tokias mintis įveikti. Įkyrumų neuroze sergąs asmuo dažnai leidžiasi į 
apmąstymus ir tuščius, tačiau veiklą galų gale paralyžiuojančius iš 
pažiūros menkų nesutarimų nagrinėjimus. Sukūręs fazinės psichosek- 
sualinės raidos teoriją, Freudas manė, kad įkyrumų neurozės šaltinis 
yra *fiksacija *analinėje sadistinėje fazėje. Prasidėjus neurozei, vyksta 
*regresija iki fiksacijos taško. Esmingiausi simptomų mechanizmai yra 
*perstūmimas ir *atvirkštinė reakcija (Freud, 1916-1917). Antroji 
*topografinė teorija įkyrumų neurozę traktuoja kaip išraišką įtampos 
tarp *Ego ir *Superego. Dėl pirminio sadomazochistinio ryšio su objek- 
tu internalizacijos susiformuoja neįprastai griežtas — gal net žiaurus — 
Superego (Freud, 1926d). Įkyrumų neurozė ir su ja susijusios teorinės 
problemos turėjo didelę reikšmę vėlesnei psichoanalizės teorijos rai- 
dai. „Įkyrumų neurozė tikrai yra pats įdomiausias ir dėkingiausias 
psichoanalitinių tyrinėjimų objektas“ (Freud, 1926d, p. 113). Ši neuro- 
zė — tai patologinis variantas *analinio charakterio, kuris dėl stabilios 
ir pasitikėjimą žadinančios elgsenos normaliomis sąlygomis laikomas 
visuomeniškai vertingu reiškiniu. 


IKISĄMONINGOJI SFERA 


Angl. preconscious; pranc. prėconscient; vok. das Vorbewufte 


Pirmajame *topografiniame modelyje „ikisąmoningoji sfera“ yra 
tapati ikisąmoningosios sistemos turiniui ir operacijoms. Ikisą- 
moningosios sferos turinys nebūna laikinai patekęs į sąmonę, tačiau 
prireikus jis gali būti be didelių pastangų įsisąmonintas. Šiuo požiū- 
riu ikisąmoningoji sistema skiriasi nuo nesąmoningosios sistemos, 
kurios turinys normaliomis sąlygomis sąmonei nėra tiesiogiai priei- 
namas. Antrajame topografiniame modelyje, vadinamame struk- 
tūriniu, kuriame pamatinės struktūros yra *Id, *Ego ir *Superego, 
Ego ir Supergo dalis yra ikisąmoninga. 


Ikisąmoningosios ir *nesąmoningosios sferų skyrimas yra pats 
Freudo mąstysenos pamatas. Veikale Die Traumdeutung (1900a) Freu- 
das ikisąmoningąją sferą įkurdino tarp nesąmoningosios sferos ir są- 

monės. Riba, skirianti ikisąmoningąją sferą nuo nesąmoningosios, yra 
*cenzūra, apsunkinanti nesąmoningajai sferai galimybę patekti į iki- 
sąmoningąją sferą, o vėliau —- į sąmonę. Freudas teigė esant dar ir antrą 
cenzūrą, veikiančią tarp ikisąmoningosios sferos ir sąmonės. Tačiau ši 
cenzūra kur kas silpnesnė, o jos vaidmuo pirmiausiai yra papildomai 
rūpintis, kad nesvarbi ikisąmoningosios sferos *medžiaga nekliudytų 
sąmoningos veiklos. Psichikos procesai, vykstą sąmoningojoje ir iki- 
sąmoningojoje sferose, klostosi panašiai. Apskritai juos reguliuoja *su- 
rišta energija. Grynu pavidalu šie procesai reiškiasi racionaliu ir tikslingu 
suaugusio asmens elgesiu, atitinkančiu *antrinį procesą. Tačiau nesą- 
moningi elementai daro įtaką ikisąmoningajai sferai. Ypatingomis 
sąlygomis, pvz., žmogui įsileidus į *laisvąsias asociacijas, ikisąmo- 
ningoji sfera gali funkcionuoti pagal *pirminį procesą (Freud, 1915e). 
Freudas dažnai teigė, kad *vaizdiniai ikisąmoningojoje sferoje siejasi 
su kalba, su vadinamaisiais *žodžio vaizdiniais, 0 nesąmoningieji vaiZ- 
diniai esą daikto vaizdiniai (Freud, 1915e). Apskritai galima pasakyti, 
kad ikisąmoningosios sferos turiniui priklauso įgyta patirtis ir žinios, 
kurios prireikus esti aktualizuojamos ir gali palengvinti mūsų sąveiką 
su aplinka. Daugelis pažinimo psichologijos atstovų, mėginančių išsi- 
aiškinti mechanizmus, valdančius iš išorės gaunamos informacijos rin- 
kimą, apdorojimą, kaupimą ir taikymą, šiandien tyrinėja ikisąmoningąją 
sferą (Erdelyi, 1985). 


IMAGO 


Angl., pranc. imago; vok. Imago 


Nesąmoningas modelis, lemiąs kitų individų suvokimo būdą. Imago 
formuojasi kaip šeimoje viešpataujančių ankstyvų - tikrų ar fan- 
tazijose susikurtų — santykių padarinys. 


Šią sąvoką įvedė Carlas Gustavas Jungas (1875-1961), aprašęs, kaip 
motinos, tėvo ir brolių bei seserų imago daro įtaką santykiams su kitais 
individais socialinėje aplinkoje (1916). Imago funkcionuoja nelyg tam 
tikras filtras, pro kurį mes žvelgiame į savo aplinką. Vyras, kuris, pa- 

vyzdžiui, kiekvieną moterį suvokia kaip savo motiną, lieka veikiamas 
motinos imago. Jo jausmai ir elgesys su moterimis taip pat lieka veikiami 
šio imago. Freudas vartojo „imago“ terminą gana retai, bet vartodamas 
teikė jam tą pačią prasmę kaip ir Jungas. Pavyzdžiui, Freudas teigė, 
kad *Superego formavimosi procese tėvai perduoda savo vaikams savą- 
jį imago (Freud, 1924c). Be to, šis terminas buvo vartojamas kaip vieno 
pirmųjų psichoanalitinių žurnalų pavadinimas — šį žurnalą įkūrė Hansas 
Sachsas (1881-1947) ir Otto Rankas (1884-1937), o leidžiamas jis buvo 
Vienoje 1912-1937 m. 


INERTIŠKUMO PRINCIPAS 


Angl. principle of inertia; pranc. principe d'inertie; vok. Trėg- 
heitsprinzip 


Pamatinis nervų sistemos funkcionavimo principas, kurį Freudas 
skelbė savo ankstyvojoje, neurofiziologija paremtoje psichologijo- 
je. Šis principas reiškia, kad neuronams būdingas polinkis visiškai 
išsivaduoti nuo įtampą didinančių dirgiklių. 


Veikale Entwurf einer Psychologie (1895/1950a) Freudas aprašo 
nervų sistemą, pasitelkdamas du pamatinius dydžius — neuronus bei 
energiją ir inertiškumo principą. Nervų sistema susideda iš vienetų, 
vadinamų „neuronais“, per kuriuos teka energija. Ši sistema funkcio- 
nuoja pagal inertiškumo principą. Tas principas reiškia, kad aparatui bū- 
dinga tendencija atsikratyti perteklinės energijos ir padidinto įtampos 
lygio. Giminingas, tačiau truputį silpnesnis yra *pastovumo principas, 
kurio tikslas išlaikyti pastovią ir žemą įtampą. Nervų sistemos priimami 
dirgikliai ateina arba iš aplinkinio pasaulio, arba iš organizmo vidaus, 
tiksliau — iš biologiškai sąlygojamų poreikių ir *varų. Išorinį dirginimą, 
didinantį įtampos lygį, galima, pasak Freudo, redukuoti motoriniais 
judesiais arba pasitraukimu. Vidinio dirginimo atveju tokios galimybės 
nėra. Tada organizmas gali išsivaduoti nuo susitvenkusios energijos 
tik aplinkos pokyčius sukeliančiais ir įtampą mažinančiais adekvačiais 
*specifiniais veiksmais. Pavyzdžiui, alkio atveju elgsenos kryptis yra 

susirasti maisto. Poreikius patenkinti padedančiai specifinių veiksmų 
raidai reikalingas mokymasis. Išgyvenimo sąlyga yra perėjimas nuo pri- 
mityvios elgsenos pagal *pirminį procesą prie *tikrovės principo ir *ant- 
rinio proceso valdomo elgesio. Ieškodamas numaldymo, organizmas 
turi pakęsti gana didelį kiekį energijos. Pasak Freudo, šis įtampos lygio 
padidėjimas atlieka vaidmenį varomosios jėgos, verčiančios organizmą 
tikslingai veikti ir taip pasiekti pasitenkinimą. Tas kelias kartais esti 
ilgas, o organizmo elgsenos modelis dažnai esti labai sudėtingas, tačiau 
jis visados paremtas inertiškumo ir pastovumo principais (Freud, 1895/ 
1950a). Organizmas stengiasi eliminuoti ar bent redukuoti nemalonius 
potyrius, pasitelkdamas kitą, psichologiškesnį sąvokų aparatą. Veikale 
Entwurf einer Psychologie Freudas anticipuoja vėliau didelę reikšmę 
įgijusį *malonumo principą. Terminą „inertiškumo principas“ Freudas 
perėmė iš fizikos. Inertiškumo principas teigia, kad fiziniai kūnai, ne- 
veikiami jokios kitos jėgos, tveria rimties arba tolygaus judėjimo būse- 
noje. Perkeltine prasme, kurią šiam principui suteikė Freudas, neu- 
ronams būdingas inertiškumas ar polinkis vengti *psichinės energijos 
akumuliavimo. Šiandien inertiškumo principą galima traktuoti kaip. 
ypatingą homeostazės atvejį. Nervų sistema yra save reguliuojantis 
darinys, kuris, pasitelkdamas neigiamą atgalinį ryšį arba atgalinį 
mechanizmą ir atitinkamą veiklą, stengiasi palaikyti maksimaliai Že- 
mą įtampos lygį. Neuronai funkcionuoja panašiai kaip termostato regu- 
liuojama ir pastovią temperatūrą palaikanti šildymo sistema (Pribram, 
1962). Vartojant paprastesnę terminiją, galima teigti, kad Freudas ner- 
vų sistemos funkcijoms priskiria pamatinį siekį ar tikslą. Šis tikslas yra 
pasiekti visišką dvasios ramybę. Šią mintį Freudas suformulavo darbe 
Jenseits des Lustprinzips (1920g), kuriame pateikė ir *nirvanos principą: 
„[...] viešpataujančia psichikos, galbūt net apskritai nervų gyvenimo 
tendencija pripažinome vidinės dirgiklių įtampos mažinimą, jos pasto- 
vumo palaikymą, jos šalinimą [...|“ (Freud, 1920g, p. 55—56). Nirvanos 
troškimas pirmiausiai yra *mirties varų išraiška. Veikalas Entwurf einer 
Psychologie niekada nebuvo paties Freudo paskelbtas, jis išleistas tik 
po autoriaus mirties, 1950 m. Daug tyrinėtojų palaikė jį neurofiziolo- 
ginio sektantizmo apraiška. Tačiau ir šiandien esama teoretikų, rimtai 

žiūrinčių į šį mėginimą ir padariusių iš jo visą virtinę įdomių išvadų 
(Pribram ė Gill, 1976; Wollheim, 1971). Nėra abejonės, kad Freudo 
veikalas, nepriklausomai nuo savo kokybinio svorio, paliko pėdsaką jo 
vėlesniuose darbuose. Jį skaitant, nušvinta mintys, išdėstytos paskuti- 
niajame veikalo Die Traumdeutung skyriuje, metapsichologiniuose 
raštuose, paskelbtuose po 1905 m., ir traktate Jenseits des Lustprinzips. 


INKORPORACIJA 


Angl., pranc. incorporation; vok. Einverleibung 


Tikras ar fantazijose vykstąs *objekto įtraukimas į save. Inkor- 
poracija itin ryškiai regima *oralinėje fazėje, kurioje *varos tikslas 
yra krūties čiulpimas. Daroma prielaida, kad iki vėlesnių oralinių 
inkorporacijų prieinama dėl konkrečių krūtį burnoje laikančio 
vaiko potyrių. Inkorporacijos troškimas reiškiasi ir kitų kūno dalių, 
pavyzdžiui, išeinamosios angos ar makšties, atžvilgiu. Inkorporacija 
yra kūniškasis žintrojekcijos ir *identifikacijos atitikmuo. 


Šį terminą Freudas įvedė peržiūrėdamas ir plėtodamas seksualinę 
teoriją (1905d). Oralinėje fazėje motinos krūties inkorporacija maldo 
1 *Ego varas, ir *seksualines varas. Karlas Abrahamas (1877-1925) 
atkreipė dėmesį į tai, kad vėlyvojoje oralinėje fazėje prabyla sadistiniai 
ir *kanibalistiniai elgsenos modeliai, kurie reiškiasi graužimu (Abraham, 
1927). Kasdienos gyvenime aptinkame visą spektrą elgsenos pavyzdžių, 
kuriuos galima nusakyti kaip inkorporaciją. Normalių lytinių santykių 
įžanginiame žaidime dažnai pasitaiko čiulpimo ir graužimo. Ritualinis 
tam tikrų substancijų valgymas, tikintis įgyti jėgos ar sveikatos, taip 
pat gali būti *inkorporacijos fantazijų apraiška. 


INSTANCIJA 


Angl. agency; pranc. instance; vok. Instanz 


*Psichikos aparato struktūros dalis. Pavyzdžiui, Freudas kalba 
apie *cenzūros *instanciją tarp *nesąmoningosios sferos ir *ikisą- 

moningosios sferos arba apie *Superego instanciją. Sis terminas 
dažnai vartojamas kaip „sistemos“ sinonimas. 


Pirmajame psichikos aparato topografiniame modelyje, pateiktame 
veikale Die Traumdeutung (1900a), Freudas išskiria nesąmoningąją 
sferą, ikisąmoningąją sferą ir percepcinės *sąmonės sistemą. Pasi- 
telkdamas analogiją su šviesos spindulio keliu per įvairias lęšių sistemas, 
Freudas vaizdavosi, kad psichinis stimulas irgi pereina per psichikos 
sistemas ar instancijas, šiame kelyje patirdamas įvairias transformacijas. 
Antrajame, struktūriniu vadinamame topografiniame modelyje psichika 
sudaryta 1š trijų instancijų: *Id, *Ego 1r *Superego. 


INTELEKTUALIZACIJA 


Angl. intellectualization; pranc. intellectualisation, vok. Intellek- 
tualisierung 


Mėginimas suvaldyti konfliktus ir jausmus, suteikiant jiems ati- 
tinkamą intelektualinę formą. 


Anna Freud (1895—1982) intelektualizaciją laiko normalia ir būtina 
Ego funkcija. „Varų gyvenimo intelektualizacija, mėginimas prisiliesti 
prie instinktyvių procesų, siejant juos su sąmonės vaizdiniais, yra vienas 
pačių visuotiniausių, ankstyviausių ir labiausiai nenuneigiamas Žmo- 
gaus Ego laimėjimas“ (A. Freud, 1937, p. 178). Perdėtas bėgimas į 
intelektualizaciją — kaip ir į kitas normalias Ego funkcijas — gali išvirsti 
į patologinę *gynybą. Psichoanalitinėje terapijoje intelektualizacija yra 
įprasta *priešinimosi atmaina. Priešinimasis reiškiasi tuo, kad pacientas 
dėsto savo asociacijas nuoseklia, logine forma, pamiršdamas *pagrin- 
dinę taisyklę. Paciento kalba įgyja pobūdį abejingo aprašinėjimo, per- 
teikiamo lyg kažkokio pašalinio žmogaus. *Psichoanalizės populiari- 
zacija prisidėjo prie to, kad šios rūšies priešinimasis didėja. Gana dažnai 
nutinka, kad pacientai psichoanalitinio gydymo pradžioje jau turi gatavą 
teoriją apie tai, kokia yra jų gyvenimo problemų versmė. Iš anksto 
susidėstyti ir neretai klaidingi pacientų vaizdiniai kartais slepia tikrąją 

tų problemų genezę. Išardyti šias nelanksčias teorines konstrukcijas 
dažnai esti be galo sunku. Sėkmingai atliekamoje psichoanalizėje turi 
būti pasiekiama jausmo ir intelekto pusiausvyra. Grynai emocinės 
*iškrovos atneša tik trumpalaikę terapinę sėkmę. O perdėta intelektua- 
lizacija, be sąlyčio su jausmų gelmėmis, niekais verčia terapinio proceso 
raidą. Terapija reikalauja pasiekti sąlytį su giliaisiais asmenybės jaus- 
mų klodais. Drauge turi vykti intelektualinis išgautos išstumtosios me- 
džiagos apdorojimas, nes tik tada pacientas gebės priimti savo istoriją 
ir su ja susitaikyti (Fenichel, 1945). 


INTERNALIZACIJA 


Angl. internalization; pranc. intėriorisation, vok. Verinnerlichung 


Internalizacijos sąvoka paprastai vartojama pakaitomis su *intro- 
jekcija. Siauresne prasme tai yra procesas, leidžiąs rastis psichinei 
tarpžmogiškų santykių reprezentacijai. Pavyzdžiui, tėvo draudimai 
arba grasinimas bausme vaikui gali būti internalizuojami vaiko 
psichikoje *Ego veiklą kontroliuojančio *Superego normų pavidalu 
(Meissner, 1980). 


Tradicinėje šiuolaikinėje psichologijoje ši sąvoka reiškia kitų žmo- 
nių nuostatų, pažiūrų, vertybių ar elgsenos modelių internalizaciją. In- 
ternalizacija yra griežtai susijusi su socializacija. Internalizuodamas 
privalomas bendrabūvio taisykles, individas tampa socialinės bendrijos 
nariu (Danzinger, 1971). 


INTERPRETACIJA 


Angl. interpretation; pranc. interprėtation, vok. Deutung 
Procesas, per kurį atskleidžiamas akivaizdžiai simbolinės žinios ar 
veiksmo *slaptasis turinys. Regimieji *sapnai, *riktai ir simptomai 
gali būti aiškinami kaip išstumtų *psichikos konfliktų ir *geismų 
išraiška. Psichoanalitinėje terapijoje interpretacija taip pat supran- 

tama kaip tai, ką analitikas žodžiais išdėsto pacientui, norėdamas 
atskleisti jam paslėptąją regimojo turinio reikšmę. 


Interpretacija yra metodologinis *psichoanalizės - ir kaip bendrosios 
psichologijos, ir kaip gydymo technikos — branduolys. Psichoanalitinė 
interpretacija yra ypatinga atmaina hermeneutikos, pabrėžiančios 
aiškinimo, įsijautimo ir supratimo reikšmę humanitariniams ir visuo- 
menės mokslams (Fhanėr, 1978). Klasikinis ir - daugelio teoretikų nuo- 
mone — neprilygstamas psichoanalitinės interpretacijos teorijoje ir 
praktikoje pavyzdys yra Freudo veikalas Die Traumdeutung (1900a). 
Autoriaus išeities taškas yra regimasis sapnas, kurį miegantysis atsi- 
mena ir kurio esmė — smarkiai iškreiptu pavidalu — yra nesąmoningi 
*gseismai. Norint juos išaiškinti, t. y. norint išaiškinti sapną, reikalingos 
dvejopos žinios. Pirma, būtina bendroji psichologinė sapnų teorija. 
Freudas ją pateikė paskutiniajame veikalo Die Traumdeutung skyriu- 
je. Antra, interpretatorius privalo disponuoti žiniomis apie miegančiojo 
asmenį ir gyvenimo aplinkybes bei jo psichikoje vykstančius procesus. 
Šių žinių galima įgyti, prašant paciento pasakoti *laisvąsias asociacijas, 
susijusias su sapne pasireiškusiais elementais. Analogiškai galima aiš- 
kinti ir kitas žmonių veiklos apraiškas. Būdingas pavyzdys čia yra *riktai 
ir ligų simptomai. Apskritai kalbant, interpretacija yra reikalinga, jeigu 
tik pacientas kalba ar daro ką nors, kas regisi mįslinga ar yra nukrypimas 
nuo normos. Šiais atvejais daroma prielaida, kad tokio aiškaus veiksmo 
pamatas yra psichikos konfliktas, kurį galima ištraukti dienos švieson, 
pasitelkiant interpretaciją (Freud, 1916-1917). Kyla klausimas, kaip 
sužinome, ar duotoji interpretacija yra pakankama arba kokia nors pras- 
me teisinga. Diskusijose interpretacijos klausimais Freudas dėsto tokį 
požiūrį: „[...] niekados negalima būti tikram, kad kuris nors sapnas iki 
galo išaiškintas. Net jeigu išsprendimas regisi patenkinamas ir be spragų, 
vis tiek visados lieka galimybė, kad šis sapnas dar turi kokią nors kitą 
prasmę“ (Freud, 1900a, p. 279). Pasak Freudo, vienas ir tas pats sapnas 
paciento *nesąmoningojoje sferoje gali turėti kelias reikšmes. Neretai 
įmanu sapną paviršutiniškai — tačiau kita prasme ir teisingai — išaiškinti, 
išeities tašku imant paciento aktualią gyvenimo situaciją. Tačiau gilesnė 
to paties sapno interpretacija gali atskleisti turinį, susijusį su nesąmo- 

ningais konfliktais, kurių šaknys siekia net paciento vaikystę. Taigi in- 
terpretacija gali būti teisinga, nors ir paviršutiniška. Nagrinėjant gilesnį 
turinį, interpretacija darosi labiau ginčytina ir randasi rizika padaryti 
klaidą. Interpretacijos teisingumas yra bendroji hermeneutikos prob- 
lema, ypač dominanti filologus, kurių pateikiami tekstų nagrinėjimai 
panašūs į psichoanalitikų pastangas (Hirsch, 1967; Ricoeur, 1970). 
Psichoanalitinė interpretacija anksčiau nusakytąja prasme stengiasi 
atskleisti paslėptąjį simbolinių Žinių 1r veiksmų turinį. Terapinėje situa- 
cijoje analitikas taip pat turi rūpintis, kad interpretacija atliktų terapinį 
vaidmenį. Gydymo metu „interpretacija“ reiškia tą aiškinimą, kurį ana- 
litikas žodžiu perteikia pacientui. Tam tikroje gydymo fazėje analitikas 
dažnai giliau suvokia paciento simptomų esmę, nei tas matyti iš jo inter- 
pretacijų. Tokios situacijos priežastis yra atodaira į terapinį interpre- 
tacijos efektą. Pateikiant interpretaciją, itin svarbus aspektas yra paciento 
gebėjimas ją priimti be pernelyg smarkaus *priešinimosi. Su interpre- 
tacija susijusių techninių gydymo problemų temomis esama gausios 
profesinės literatūros (Glover, 1955; Tahka, 1987). 


INTROJEKCIJA 


Angl., pranc. introjection; vok. Introjektion 


Procesas, per kurį *objektas duotoje aplinkoje drauge su savo sa- 
vybėmis tampa kurio nors individo vidinės psichikos struktūros 
dalimi. 


Sandoras Ferenczis (1873-1933) įvedė šią sąvoką 1909 m., trak- 
tuodamas ją kaip *projekcijos priešingybę (Ferenczi, 1952). Freudas 
priėmė šį atskyrimą ir susiejo jį su malonumo ir atgrasumo sąvokomis 
(Freud, 1915c). Introjekcija — tai visuotinis, normalus procesas, tačiau 
kai kuriais atvejais jis gali būti naudojamas patologinėje gynyboje. 
Introjekcija skiriasi nuo *inkorporacijos, reiškiančios svetimo elemen- 
to įsiurbimą į save. Užtat introjekcija yra gimininga *identifikacijai, 
patvaresniam procesui, per kurį objektas įjungiamas į savojo „aš“ 
paveikslą (Sjobžck, 1984). „Inkorporacijos“, „internalizacijos“, „in- 

trojekcijos“ ir „identifikacijos“ sąvokų vartojime esama tam tikros 
terminologinės painiavos, be to, daugelis autorių priskiria šioms są- 
vokoms skirtingą turinį. Sisteminti šių sąvokų erdvę tarp kitų autorių 
mėgino R. H. Koffa (1961). 


INTROVERSIJA 


Angl., pranc. introversion; vok. Introversion 


Terminas, vartotas Carlo Gustavo Jungo (1875-1961) ir reiškiąs *li- 
bido atitraukimą nuo išorinio *objekto ir nukreipimą į save patį. 
Freudas priėmė šią sąvoką, tačiau jos reikšmę apribojo libido ati- 
traukimu nuo tikrovės objekto ir nukreipimu į objektą, egzistuojantį 
fantazijoje. Pasak Freudo, intorversija nereiškia libido atitraukimo 
į savąjį * Ego. | 


Jungas introversiją išsamiai aptaria veikale Uber die Psychologie 
des Unbewupten (1916). Introversijos ir ekstraversijos — priešingo pro- 
ceso — sąvokos padarė didžiulę įtaką individualių charakterio bruožų 
aprašymams, atliekamiems ir psichologų profesionalų, ir mėgėjų. Ekstra- 
vertiškai asmenybei būdingas didelis socialinių ryšių poreikis arba, 
kalbant paprasčiau, ji yra atviresnė, labiau atsigręžusi į išorę. O introver- 
tas nereiškia pernelyg didelių poreikių tarpžmogiškų santykių sferoje. 
Kitaip tariant, yra uždaras ir atsigręžęs į savo vidų. Introversijos sąvoką 
gerokai išpopuliarino — atnešdamas ir naudos, ir žalos — bihevioristinės 
pakraipos vokiečių kilmės anglų psichologas Hansas Jūrgenas Eysen- 
ckas (g. 1916). Jis introversijos ir ekstraversijos mastą pripažino pagrin- 
diniu asmenybės tyrimo kriterijumi ir paruošė asmenybės inventorių. 
Eysenckas atmeta hipotezę, kad mechanizmas, lemiąs introversijos 
laipsnį, yra libido judėjimas (Eysenck, 1965). Freudas introversijos 
reikšmę apribojo libido atitraukimu ir nukreipimu į * fantaziją. Šia tema 
jis taip rašo: „[Libido] nusigręžia nuo tikrovės, kuri dėl nuolatinių nu- 
sivylimų individui nebeteko vertės, ir gręžiasi į fantazijos pasaulio pusę, 
kur kuria naujus paveikslus, susijusius su geismu, ir iš naujo išgyvena 
ankstesnių ir pamirštų troškimų pėdsakus“ (Freud, 1912c, p. 232). Taigi, 

pasak Freudo, introversija nereiškia libidinio savo paties Ego *kateksio. 
Mat toks procesas vadinamas *antriniu narcizmu. 


ISTERIJA 


Angl. hysteria; pranc. hystėrie, vok. Hysterie 


Įvairaus klinikinio paveikslo *neurozių grupė. Simptomų radima- 
sis jų atveju vyksta pagal tokį modelį: pirminės *traumos *žišstūmi- 
mas, *regresija, išstumtojo turinio grįžimas simptomų pavidalu. Is- 
terijų atveju visados išryškėja edipinė problematika. Esama dviejų 
pagrindinių isterijos atmainų: *konversinės, kurioje *psichinis kon- 
fliktas simboliškai reiškiasi somatinių simptomų pavidalu, ir *ne- 
rimo isterijos, kurios dominuojąs simptomas yra fobijos. 


Terminas kilęs iš graikų kalbos žodžio hysteron, reiškiančio gimdą. 
Senovėje manyta, kad šia liga serga išimtinai moterys ir kad ji kyla dėl 
didelio paslankumo gimdos, kuri, veikdama kitus organus, skatina tam 
tikrų simptomų radimąsi. XIX a. pabaigoje domesį konversine isterija 
sužadino prancūzų neurologo Jeano Martino Charcot (1825-1893) pa- 
žiūros. Jis tvirtino, kad isterinius simptomus galima sukelti, pasitelkiant 
hipnozę, ir teigė, kad hipnozė yra veiksminga isterijos gydymo prie- 
monė. Be to, Charcot laikėsi nuomonės, kad seksualumas, /a chose 
gėnitale, vaidina reikšmingą vaidmenį isterijos etiologijoje (Veith, 
1965). Vos baigęs medicinos studijas, Freudas aplankė Charcot Pary- 
žiaus ligoninėje La Salpėtriėre. Ten būdamas, padarė išvadą, kad vien 
organinis tam tikrų ligos būsenų, pavyzdžiui, isterijos, aiškinimas yra 
nepakankamas. Tiems priepuoliams aiškinti reikėjo psichologinės teo- 
rijos. Grįžęs iš Paryžiaus, Freudas atliko virtinę nuodugnių kazuistinių 
analizių, nagrinėdamas isterija sergančių moterų būseną. Remdamasis 
šiais atvejais, sukūrė teorinį antstatą, kuris tapo jo pirmuoju indėliu į 
psichoanalizės teoriją. Atvejų analizę ir teoriją veikale Studien iiber 
Hysterie (1895d) Freudas paskelbė drauge su Josefu Breueriu (1842— 
1925), pateikusiu Annos O. atvejį ir savą hipnozinės būsenos teoriją. 
Šie darbai, tiesa, pasirodė viename tome, tačiau teoriniai požiūriai į šią 

temą buvo tokie skirtingi, kad dėl to abiejų tyrinėtojų bendradarbiavi- 
mas netrukus baigėsi. 


ISTEROGENINĖ SRITIS 


Angl. Zysterogenic zone; pranc. zone hystėrogėne; vok. hysterogene Zone 


Padidinto sensorinio jautrumo kūno paviršiaus plotas, kuris nėra 
*erogeninė sritis. Isterogeninės sritys pastebimos kai kuriais *kon- 
versinės isterijos atvejais, o randasi jos dėl to, kad joms tenka libido 
energijos *kateksis. 


Šią sąvoką įvedė prancūzų neurologas Jeanas Martinas Charcot 
(1825-1893), įrodęs, kad tam tikrų kūno paviršiaus plotų dirginimas 
isterinėms moterims sukelia į orgazmą panašius simptomus ir isterijos 
priepuolius. Freudas šį terminą perėmė, tačiau pagrindė jį *libido teorijos 
kategorijomis. Dėl pacientės savitos gyvenimo istorijos tam tikra kūno 
sritis gali tapti libido energijos *kateksio objektu. Dėl *perstūmimo ši 
sritis įgyja tokį pat pobūdį kaip ir būdingos erogeninės sritys: „[...] bet 
kuri kita kūno vieta gali pasidaryti tokia pat jautri dirgikliams, kokios 
esti genitalijos, bet kuri jų gali tapti erogenine sritimi. Erogeninėms ir 
isterogeninėms sritims būdingi tie patys bruožai“ (Freud, 1905d, p. 184). 


IšGĄSTIS 


Angl. fright; pranc. effroi; vok. Schreck 


Afektinė reakcija grėsmės situacijoje arba kilus smarkiam išorės 
sudirginimui. Žmogus užklumpamas nepasirengęs ir negali griebtis 
gynybos arba neįstengia nukreipti pavojaus į šalį. 


Ši sąvoka pasirodo jau ankstyviausiuose Josefo Breuerio (1842— 
1925) ir Freudo laiškuose ir reiškia psichiką paralyžiuojančią afektinę 
reakciją. Siaubo potyris yra dominuojantis veiksnys *trauminių neurozių 
atveju, todėl šios neurozės kartais dar vadinamos siaubo neurozėmis 
(Breuer 4 Freud, 1895d). Vienoje savo paskaitų Freudas šitaip apibrėžia 

„išgąsčio“, „„baugulio“ ir „nerimo“ skirtumus: „Išgąstis (Schreck), bau- 
gulys (Furcht), nerimas (Angst) klaidingai vartojami kaip sinonimai, 
nes jie skiriasi santykiu su grėsme. Nerimas reiškia tam tikrą būseną, 
artimą pavojaus laukimui ir rengimuisi jį sutikti, net jeigu pavojus yra 
nežinomas. Bauguliui reikalingas apibrėžtas objektas, kurio žmogus 
baiminasi. O išgąstis reiškia būseną, kurion žmogus patenka, atsidūręs 
pavojuje, kuriam jis nėra pasirengęs; šis žodis pabrėžia netikėtumo mo- 
mentą“ (Freud, 1916-1917, p. 395). 

Paskutiniojoje nerimo teorijoje Freudas išgąsčio sąvoką įtraukė į 
bendresnę nerimo sąvoką. Pasak šios teorijos, išgąstis yra ypatingas 
*automatinio nerimo atvejis, skirtingas nuo *signalinio nerimo, kuris 
skatina pasirengimą artėjančiai grėsmei ir leidžia griebtis gynybos arba 
išvengti pavojaus (Freud, 1926d). 


IšKRAIPYMAS 


Angl. distortion; pranc. distortion; vok. Entstellung 


*Sapno darbo padarinys. Iškraipymas reiškia, kad *sapno *regima- 
sis turinys tik labai netiesiogiai siejasi su jo *slaptuoju turiniu. Sapno 
slaptajam turiniui suprasti reikalingas jo regimojo turinio aiškini- 
mas arba *interpretacija. 


IšŠKROVA 


Angl. abreaction; pranc. abrėaction; vok. Abreagieren 


Emocinė iškrova, kuria individas išsivaduoja nuo *afekto, susijusio 
su trauminiu įvykiu. Išreagavimą galima sukelti terapijos metu, ypač 
pasitelkiant hipnozę, ir šitaip suteikti jam terapinį katarsio efektą. 
Jis gali įvykti ir spontaniškai, net praėjus ilgesniam laikui nuo pir- 
minės *traumos. 


Paskutinį XIX a. dešimtmetį Freudas ir Josefas Breueris (1842— 
1925) manė, kad deramos iškrovos stoka yra neurozinių apraiškų šer- 
dis (Breuer 4 Freud, 1895d). Jie pabrėžė iškrovos svorį ir su juo susijusį 

katarsį, teigdami, kad tai yra raktas, leidžiantis pasiekti psichoterapinių 
permainų. Tačiau iškrovos svarba netrukus pasitraukė į antrąjį planą. Jį 
pakeitė kalbos, kaip pakaitinės priemonės, koncepcija. Tokios vėlesnės 
sąvokos kaip kartojimas, *perkėlimas, *perdirbimas ir išveika yra tam 
tikra prasme susijusios su iškrova, tačiau joms būdinga terapijos sam- 
prata sudėtingesnė už įprastinę trauminio afekto eliminacijos atmainą. 
XX a. aštuntame dešimtmetyje iškrovos technikos išgyveno savitą 
renesansą — pirmiausia dėl Janovo pirminio riksmo terapijos (Janov, 
1974). Tačiau šiandien atrodo, kad domėjimasis šiomis technikomis 
yra sumenkęs. 


IšsTŪMIMAS 


Angl. repression; pranc. refoulement; vok. Verdrūngung 


*Gynybos mechanizmas, kurį pasitelkiant, tokios psichinės rep- 
rezentacijos kaip nerimą keliantys *geismai, *vaizdiniai ir mintys 
yra išstumiamos į *nesąmoningąją sferą. Šios reprezentacijos esti 
susijusios su apibrėžta *vara. Išstūmimas įvyksta, kai varos paten- 
kinimas, kad ir būdamas malonus, dėl kitų reikalavimų siejasi su 
nemalonumo potyrių rizika. 


Išstūmimo sąvoka savo ištakomis siekia patį ankstyviausią *psi- 
choanalizės raidos etapą. Pirmoji publikuota užuomina šia tema yra iš 
1893 m. (Breuer 4 Freud, 1893a). Tačiau patį terminą dar XIX a. pra- 
džioje įvedė vokiečių filosofas Johannas Friedrichas Herbartas (1776-— 
1841). Nors Freudas pabrėžia, kad išstūmimo teorija yra jo paties darbas, 
istoriniai tyrinėjimai patvirtina, kad apie Herbarto pažiūras jis veikiausiai 
žinojo iš savo mokytojo Thoedoro Meynerto (1833-1892) (Andersson, 
1962). Pirmaisiais psichoanalizės dešimtmečiais viešpatavo tam tikra 
terminologinė painiava dėl to, kad Freudas išstūmimą vartojo kaip 
*gynybos sinonimą. Tačiau, laikui bėgant, įsitvirtino dabartinė varto- 
sena, reiškianti, kad gynyba yra bendrinis terminas, nusakąs visas *Ego 
naudojamas technikas, kuriomis stengiamasi užkirsti kelią grėsmei. 
Išstūmimas yra viena šių technikų (Freud, 1926d). Tačiau ji, be abejo, 

yra svarbiausias gynybos mechanizmas: „Išstūmimo teorija yra tasai 
pamatas, ant kurio laikosi visas psichoanalizės statinys“ (Freud, 1914d, 
p. 16). „[...] [Išstūmimas] yra išskirtinis ir labiau skiriasi nuo kitų 
[gynybos] mechanizmų, nei jie vienas nuo kito“ (Freud, 1937c, p. 236). 
Išstūmimas — tai nuodugniausiai ištirtas gynybos mechanizmas. Jis yra 
nelyg koks kitų gynybos priemonių prototipas. Pasak Freudo (1915d), 
išstūmimo procesas susideda iš trijų momentų. Pirmasis jų — labai 
ankstyvas *pirminis išstūmimas. Jis veikia pirmiau, nei vaikas išmoksta 
kalbėti, ir apsunkina varos *reprezentacijoms galimybę pasiekti *są- 
monės lygmenį. Tie veiksniai niekados nebuvo sąmoningi tikrąja šio 
žodžio prasme. Ankstyvasis išstūmimas sudaro pirmąjį nesąmoningą- 
jį branduolį, kuris vėliau lyg magnetas trauks prie savęs išstumtąją 
*medžiagą. Antrasis momentas, vadinamas tikruoju arba antriniu iš- 
stūmimuų, reiškia, kad *Ego grėsmę kelią vaizdiniai aktyviai išstumia- 
mi į nesąmoningąją sferą, pasitelkiant *antikateksį. Šią procedūrą pa- 
lengvina pirminio išstūmimo trauka. Tačiau privalu pabrėžti, kad iš- 
stumtojo turinio išlaikymui nesąmoningojoje sferoje reikalingas stiprus 
ir nuolatinis antikateksis. Šiam dinaminiam procesui reikia daug ener- 
gijos, todėl kasdienėms funkcijoms atlikti Ego savo žinioje jos turi 
mažiau. Į nesąmoningąją sferą išstumtą medžiagą veikia *pirminis pro- 
cesas, kuriam priklauso *sutirštinimai ir *perstūmimai. Tačiau išstum- 
tasis turinys nuolatos stengiasi kokiu nors pavidalu patekti į sąmonę. 
Vienaip ar kitaip tai pasiseka trečiuoju proceso momentu, kuris vadi- 
namas *išstumtosios medžiagos grįžimu. Jėgų santykis tarp sąmonėn 
besiveržiančios išstumtosios medžiagos ir išstumiančiosios instanci- 
jos nuolatos svyruoja. Tai reiškia, kad išstumtoji medžiaga tam tikrose 
situacijose gali daryti įtaką sąmonei. Paprastai tai vyksta gana defor- 
muotu pavidalu. Klasikinis išstumtosios medžiagos grįžimo pavyzdys 
yra *sapnai, *riktai ir neurozinių simptomų radimasis. Skirtingais pe- 
riodais Freudas laikėsi skirtingos nuomonės klausimu, kuri psichikos 
instancija yra išstūmimo šaltinis. Veikale Die Traumdeutung (1900a) 
už išstūmimą atsakinga instancija yra *cenzūra, veikianti tarp nesąmo- 
ningosios ir ikisąmoningosios sferų. Po kelerių metų išstūmimo funkciją 
Freudas priskyrė nesąmoningajam Ego sluoksniui. Paskutiniame *to- 

pografiniame modelyje, vadinamame dar ir struktūriniu, išstūmimo vyk- 
dytojas pirmiausiai yra Superego, galįs šią užduotį perduoti Ego (Freud, 
1923b). Privalu išstūmimą skirti nuo *slopinimo. Išstūmimas yra ne- 
sąmoningas procesas, o slopinimas reiškia sąmoningą agresyvaus arba 
seksualinio impulso kontrolę, pavyzdžiui, tuo atveju, kai šiam impulsui 
stengiamasi apsunkinti galimybę reikštis veikloje. 


IšsTUMTOJO TURINIO GRĮŽIMAS 


Angl. return of the repressed; pranc. retour du refoulė, vok. Wie- 
derkehr des Verdrčingten 


Procesas, reiškiąs, kad išstumtieji turiniai deformuotu pavidalu 
grįžta į *sąmonę. 


Principinė Freudo tezė yra ta, kad *nesąmoningosios sferos turi- 
nys yra nesunaikinamas. Išstumiamoji *medžiaga nuolatos prabyla 
apie save per *nesąmoningosios sferos išvedinius, kuriems pasiseka 
prasismelkti pro cenzūrą ir patekti į sąmonę. Išstumtieji turiniai grįžta 
deformuotu pavidalu, neatpažįstami sąmonės (Freud, 1916-1917, XIX 
paskaita). Dar XIX a. paskutinio dešimtmečio viduryje Freudas su- 
formulavo hipotezę, kad neurozių — ypač konversinės isterijos — 
simptomai yra išstumtojo turinio grįžimo apraiška. Išstumtojo turi- 
nio grįžimas randasi kaip „išstumtųjų *vaizdinių ir išstūmimo kom- 
promisas“ (Freud, 1896b, p. 170). Veikale Die Verdrūngung (1915d) 
Freudas aprašo, kaip išstumtojo turinio grįžimas vyksta įvairių neu- 
rozių atvejais. Šis procesas vyksta, dalyvaujant tokiems mechaniz- 
mams kaip *perstūmimas, *sutirštinimas ir *konversija. Išstumtojo 
turinio grįžimas priklauso nuo įvairių aplinkybių. Čia gali prisidėti 
išstūmimo galią palaikančio *antikateksio susilpnėjimas. Kita prie- 
žastis yra *varos slėgio padidėjimas, pasireiškiąs, pvz., brendimo pe- 
riodu. Išstumtojo turinio grįžimą taip pat gali skatinti įvairūs sunku- 
mai, susiję su gyvenimo situacija. Psichoanalitinės terapijos taisyklės 
ir principai yra taip sumanyti, kad sąmonei būtų sukurtos reikiamos 
sąlygos užmegzti kontaktą su išstumtaisiais turiniais. 

IšVEIKA 


Angl. acting out; pranc. mise en acte; vok. Agieren 


Veiksmas, kuriuo individas išreiškia arba kartoja nesąmoningas 
*fantazijas, *geismus ar *psichikos konfliktus. Tokiems veiksmams 
apskritai būdingas impulsyvumas ta prasme, kad jie nesiderina su 
normalia individo elgsena. 


Manoma, kad išveika dažnai pakeičia sąmoningą prisiminimą ir 
žodinę reprezentaciją ankstyvoje raidos fazėje. Tokia veikla gali atsirasti 
terapinėje situacijoje. Tada ji lieka artimai susijusi su *perkėlimu. Ji 
reiškiasi ir kasdienos gyvenime. Apskritai varų impulsai, pažadinti per 
analitinę sesiją, išraišką randa veikloje po terapijos. Freudas teigė, kad 
išveika terapijos viduje ir išorėje vėlina terapines permainas, nes 
apsunkina paciento nesąmoningų procesų prisiminimą (Freud, 1940a). 
Išveikos vardu vadinami veiksmai esti labai įvairūs. Jie aprėpia ir 
smurtinę, agresyvią ir nusikalstamą elgseną, ir gana nekaltas užgaidas 
bei *riktus. Tačiau visais atvejais regimas impulsyvumo elementas, 
kitaip sakant, duotojo veiksmo motyvacija esti silpna — silpna ir pačiam 
veiksmo autoriui, kuris veltui ieško racionalaus tokios savo elgsenos 
paaiškinimo. Psichoanalitikai išveiką visados aiškinasi kaip *išstumtojo 
turinio grįžimo ženklą. 


IšVERTIMAS Į PRIEŠINGYBĘ 


Angl. reversal into the opposite; pranc. renversement dans Ie cont- 
raire; vok. Verkehrung ins Gegenteil 


Procesas, kuriuo aktyvus varos tikslas paverčiamas pasyviu ir at- 
virkščiai. Būdingas išvirtimo į priešingybę pavyzdys yra perėjimas 
nuo *sadizmo prie *mazochizmo. 


Išvirtimas į priešingybę yra viena iš varų transformacijų, kurias 
Freudas aptaria veikale Triebe und Treibschicksale (1915c). Šio proce- 
so iliustracija yra perėjimas nuo sadizmo prie mazochizmo arba nuo 
*vojerizmo prie *ekshibicionizmo. Sadizmo evoliucijoje į mazochizmą 

Freudas išskiria tris etapus. Sadizmas turi aktyvų varos tikslą, kuris 
reiškiasi smurtavimu prieš kurį kitą žmogų arba valdžios kitam Žmogui 
rodymu. Antrojo etapo prielaida yra *objekto atsisakymas ar netekimas; 
sadistiniai dirgikliai nukrypsta paties subjekto pusėn. Dėl to aktyvus 
varos tikslas virsta į pasyvų. Trečiajame etape duotasis asmuo vėl ieško 
objekto, kuriam galėtų padaryti skausmo arba kurį galėtų užvaldyti. 
Galiausiai pirminis sadizmas išvirsta į mazochizmą. Akivaizdu, kad 
šiame procese keičiasi ne tik varos tikslas, bet ir objektas. Freudas 
pabrėžia, kad, pereinant iš antrojo į tretįjį etapą, svarbų vaidmenį atlieka 
*fantazija. Minėtame veikale jis aptaria ir kitą išvirtimo į priešingybę 
atmainą — meilės išvirtimą į neapykantą. Šiuo atveju kalbama ne apie 
aktyvų ar pasyvų tos pačios varos variantą. Šie du afektai kyla iš 
skirtingų varų. Freudas perša mintį, kad išvirtimas į priešingybę gali 
būti internalizuojamas kaip *gynyba nuo varų impulsų. Anna Freud 
(1895-1982) išplėtojo tą mintį ir aprašė šį reiškinį kaip primityvų 
*gynybos mechanizmą (A. Freud, 1937). 


ĮVEIKIMO MECHANIZMAI 


Angl. working-off mechanisms; pranc. mėcanismes de dėgagement; 
vok. Abarbeitungsmechanismen 


*Ego funkcija, turinti reikšmės paciento gijimui. Įveikimo 
mechanizmai atlieka kitą funkciją nei *gynybos mechanizmai. 
Pastarieji veikia pagal malonumo — nemalonumo principą, kurio 
tikslas yra tučtuojau redukuoti įtampą. Juos valdo *pirminis 
procesas. Įveikimo mechanizmai pavaldūs sąmoningai Ego kontrolei 
ir stengiasi realizuoti naujas gyvenimo galimybes, net jei dėl to ten- 
ka kęsti įtampos padidėjimą ar nemalonius potyrius. Įveikimo 
mechanizmai leidžia pacientui išsivaduoti nuo jungo kartoti 
veiksmus, kliudančius raidai, o per ilgesnį laiką tampančius ir 
destruktyviais. 


Įveikimo mechanizmai — neseniai nukalta sąvoka psichoanalizės 
žodyne. Šį terminą įvedė Edwardas Bibringas. Jis teigia, kad skaudžių 

išgyvenimų kartojimas, kontroliuojant Ego, redukuoja nemalonias 
įtampas. Pasak Bibringo, įveikimo mechanizmas nėra tas pat, kas 
*iškrova ar *gynyba. Jo funkcija yra keisti vidinius sąlygotumus, dėl 
kurių tos įtampos randasi (Bibring, 1943). Vienas prancūzų froidizmo 
mokyklos teoretikų Danielis Lagache'as toliau išplėtojo Bibringo tezes. 
Įveikimas, Lagache'o nuomone, reiškia tam tikrą nemalonių įtampų ir 
pavojaus neutralizaciją. Terapiniame procese tai vyksta sąmoningai 
vartojant žodžius ir mintis vietoj veiksmų, susijusių su *būtinybe kartoti. 
Pavyzdžiui, asmuo, sergąs fobija, pajėgus išsivaduoti nuo nerimą ke- 
liančio laukimo, jeigu terapijos metu, sąmoningai kontroliuojamomis 
sąlygomis, susipažįsta su jai grėsmingomis situacijomis (Lagache, 
1959). Panašu, kad įveikimo mechanizmai šiek tiek panašūs į vadi- 
namąsias desensibilizacijos technikas, kurios taikomos išmokimo teorija 
paremtoje terapijoje (Wolpe, 1969). 


IZOLIACIJA 


Angl., pranc. isolation; vok. Isolierung 


*Gynybos mechanizmas, reiškiąs *vaizdinių ir minčių atskyrimą 
nuo juos lydinčių jausmų arba minčių ir elgsenos modelių izoliavi- 
mą nuo kitų kasdienių individo funkcijų. 


Šis terminas pirmą kartą atsiranda jau pačiose ankstyviausiose 
Freudo diskusijose *gynybos tema: „[...] gynyba nuo priešiško vaizdinio 
prasidėjo dėl to, kad jis buvo atskirtas nuo apibrėžto afekto: pats vaiz- 
dinys ir toliau liko sąmoningas, tačiau buvo susilpnintas ir izoliuotas“ 
(Freud, 1894a, p. 58). Šios izoliacijos atmainos pavyzdžių aptinkame 
tais atvejais, kai žmogus be jausmingumo pasakoja apie tragiškus savo 
gyvenimo epizodus. Izoliacija šia prasme yra gimininga su *intelektua- 
lizacija. Kita izoliacijos atmaina labai dažnai pastebima *įkyrumų 
neurozės atvejais. Mintyse ir elgsenoje žmogaus, kuris iš pažiūros mąs- 
to racionaliai ir elgiasi normaliai, gali būti izoliacijos elementų, turinčių 
aiškų įkyrumų pobūdį. Pavyzdžiui, tai gali reikštis menkučiais prieta- 
ringais ritualais, kuriuos duotasis asmuo privalo atlikinėti, idant jo ne- 


107 


ištiktų nervų priepuolis (Sjoback, 1985). Izoliacija gali būti ir platesnio 
masto ir reikšti asmenybės susiskaidymą į kelis vienas nuo kito atskirus 
fragmentus. Ciniškas ir šaltas verslininkas gali stropiai lankytis bažny- 
čioje ir visiškai pritarti iš sakyklos skelbiamai moralei, neįžvelgdamas 
jokio savo elgsenos prieštaringumo. Nuodugniau ištyrus tokį atvejį, 
dažnai pasirodo, kad abi nuostatos remiasi bendru nesąmoningosios 
sferos pamatu (Eissler, 1959). Vėlyvame darbe Hemmung, Symptom 
und Angst (1926d) Freudas teigia, kad izoliacijos genezė yra anksty- 
vesnė gynyba nuo varų impulsų. Tokia ankstyva gynyba galėjo suvai- 
dinti draudimo paliesti vaidmenį, „nes lytėjimas ir fizinis kontaktas yra 
tiesioginis ir agresyvaus, ir meilaus objekto kateksio tikslas“ (Freud, 
1926d, p. 122). Taip suprantama izoliacija yra draudimas ir — dėl jo 
kylanti - baimė prisiliesti. Lytėjimo tabu ypač dažnai pastebima įkyrumų 
neuroze sergančių pacientų atvejais. 

KALTĖS JAUSMAS 


Angl. sense of guilt; pranc. sentiment de culpabilitė; vok. Schuldgefiih! 


Šis terminas vartojamas įvairiomis reikšmėmis. Jis gali reikšti sąmo- 
ningą emocinę reakciją į veiksmus ir mintis, kurias individas dėl 
tam tikrų priežasčių smerkia. Šia prasme kaltės jausmas gali kilti 
ir padarius reikšmingą nusikaltimą, ir pajutus menką pagundą. 
Kitais atvejais šis jausmas nėra susijęs su konkretesniais veiksmais 
ar mintimis, jis turi bendresnę prasmę ir reiškiasi *menkavertišku- 
mo arba nepakankamo vertingumo jausmu. *Psichoanalizėje daro- 
ma prielaida, kad kaltės jausmo pamatuose gali slypėti ir save nu- 
bausti geidžiančios nesąmoningos galios. 


Kasdienio gyvenimo psichologijoje kaltės jausmas yra gerai žinoma 
emocinė būsena. Psichoanalitinė psichopatologija į šią būseną atkreipė 
dėmesį *įkyrumų neurozių atvejais, kur ji reiškiasi sąžinės priekaištų 
arba gėdos jausmo dėl įkyrių minčių ar veiksmų pavidalu (Freud, 1895c). 
Ši sąvoka užima garbingą vietą melancholijos teorijoje, kurią Freudas 
išplėtojo vėlyvajame periode. Klinikinis melancholijos paveikslas aprė- 
pia kaltinimus savo paties adresu, savęs niekinimą ir autodestruktyvius 
veiksmus. Freudas teigia, kad *Ego tuo metu dėl tam tikrų tarpžmogiškų 
santykių *internalizacijos patiria *skilimą į smerkiančiąją ir smerkiamą- 
ją dalis. Pasak jau klasikine tapusios Freudo formuluotės, „[...] prie- 
kaištuose sau pačiam atpažįstami priekaištai meilės objektui, kurie buvo 
perstumti nuo šio objekto į Ego“ (Freud, 1917e, p. 248). Veikale Das 
Ich und das Es (1923b) pateikdamas savo galutinę psichikos *topogra- 
fijos teoriją, Freudas detaliau, o sykiu ir bendresniais bruožais aptaria 
kaltės jausmo mechanizmą. Ego raidoje jo dalis, vadinama *Superego, 
atlieka stebėtojiškos, kritiškos ir baudžiančios instancijos funkciją. 
Kaltės jausmas yra Ego reakcija į Superego veiklą: „[...] kaltės jausmas 
yra šią kritiką atitinkąs Ego suvokinys“ (Freud, 1923b, p. 53). Minimame 

veikale Freudas taip pat vartojo nesąmoningo kaltės jausmo sąvoką. 
Jis pripažino, kad tokia formuluotė skamba kaip paradoksas, ir vėles- 
niuose darbuose pakeitė ją terminu „nesąmoningas bausmės poreikis“. 
Nesąmoningas kaltės jausmas randasi iš to, kad sąžinė, kritikuojančio- 
ji Superego instancija, yra *Edipo komplekso palikimas. „Galima [...] 
surizikavus tarti, kad didelė kaltės jausmo dalis normaliu atveju turi 
likti nesąmoninga, nes sąžinės radimasis kuo artimiausiai susijęs su 
nesąmoningajai sričiai priklausančiu Edipo kompleksu“ (Freud, 1923b, 
p. 52). Viena teoretikių, vėliau skyrusių daug dėmesio kaltės jausmo 
mįslei, yra Melanie Klein (1882-1960). Būdingas jos teorijos bruožas 
yra daugelio psichologinių reiškinių ir procesų įkurdinimas anksty- 
viausiose raidos fazėse. Klein teigia, kad jau *paranoidinės nuostatos 
metu, t. y. pirmaisiais trimis gyvenimo mėnesiais, kūdikis kartais pati- 
ria kaltės jausmą. Šie jausmai užbėga už akių Edipo komplekso raidai 
ir išsisprendimui bei Superego kristalizacijai (Klein, 1948). 


KANIBALINIS 


Angl. cannibalistic; pranc. cannibaligue; vok. kannibalisch 


Terminas, kuris, remiantis analogija su kanibaliniais ritualais, var- 
tojamas nusakyti *santykiui su objektu ir *fantazijai, įvairiais as- 
pektais susijusiems su oraline *inkorporacija: meile, naikinimu, 
*objekto bruožų laikymu savo viduje ar jų pasisavinimu (Freud, 
1905d; 1912-1913). 


Kanibaliniai polinkiai ima reikštis antrojoje *oralinės fazės stadijoje, 
susijusioje su dantų dygimu. Karlas Abrahamas (1877-1925) oralinę 
fazę skirsto į ankstyvąją čiulpimo ir vėlyvąją graužimo fazes. Pastaro- 
joje, dar vadinamoje ir *oraline sadistine faze, esama kanibalinių ele- 
mentų. Šioje fazėje santykiui su motina, ypač — su motinos krūtimi, 
būdinga *ambivalencija. Krūtis žadina ir gerus, ir blogus potyrius, atne- 
ša nusiraminimą ir frustraciją (Abraham, 1927). Esama artimo ryšio 
tarp kanibalinių, oralinių *santykių su objektu ir ankstyviausių *tapati- 
nimosi su objektu arba *pirminio tapatinimosi atmainų. 

KASTRACIJOS KOMPLEKSAS 


Angl. castration complex; pranc. complexe de castration; vok. Kas- 
trationskomplex 


*Vaizdiniai ir juos lydintys *afektai, kurių versmė yra *fantazijos 
penio praradimo tema. Šis kompleksas randasi, regint anatominį 
lyčių skirtingumą. Komplekso psichinė struktūra berniuko ir mer- 
gaitės atvejais esti skirtinga. Berniukui kastracijos nerimas gimsta 
kaip padarinys tėvo draudimo atlikti seksualinius veiksmus. Mer- 
gaitė penio stygių išgyvena kaip skriaudą. Kastracijos kompleksas 
yra tiesiogiai susijęs su *Edipo kompleksu. 


Kastracijos kompleksą Freudas atrado analizuodamas Mažylį Han- 
są. Pirmąjį daugmaž sistemingą šio komplekso pateikimą aptinkame 
Freudo teorijoje apie *vaikų seksualumą (Freud, 1908c). Naudodama- 
sis trimis šaltiniais — vaikų stebėjimu, sąmoningais prisiminimais ir ne- 
sąmoningais vaikystės laikų prisiminimais, iškilusiais *psichoanalizės 
metu, — Freudas padarė tvirtą išvadą, kad turi įrodymų tvirtinti, jog šis 
kompleksas — bent jau berniukams — yra visuotinis. Kastracijos komp- 
leksas susiformuoja *falinėje fazėje. Vaikas atranda anatominį lyčių 
skirtingumą. Berniukui šis atradimas aktualizuoja — dažniausiai įsivaizZ- 
duojamą - iš tėvo kylančią kastracijos grėsmę. Mergaitės atveju situaci- 
ja yra ne tokia aiški. Apskritai mergaitė pradeda jausti *penio pavydą 
ir verčia kaltę motinai už jo stygių. Feministiniai sluoksniai kritikavo 
šį biologinį penio pavydo sąvokos pamatą. Pasak jų, penio pavydas — 
jeigu jis apskritai egzistuoja — yra socialiai nulemtos moters priespaudos 
išraiška (Mitchell, 1974). Edipo komplekso požiūriu kastracijos komp- 
leksas susijęs su skirtingais abiejų lyčių vaidmenimis. Berniuko atveju 
Edipo dramos pabaiga yra seksualinio *geismo sutramdymas motinos 
atžvilgiu. Berniukas įžengia į latencijos periodą, o kastracijos komplek- 
sas pagreitina *Superego formavimąsi. Mergaitės atveju kastracijos 
kompleksas žymi Edipo komplekso pradžią. Jos seksualinės varos kryps- 
ta į tėvo penio pusę, ir tai susiję su troškimu gauti iš jo kūdikį. Be to, 
kastracijos kompleksas turi didelę reikšmę berniuko *narcizmui. Penis 

yra svarbi savo paties asmens paveikslo dalis. Kiekviena peniui kylanti 
grėsmė tampa grėsme paties berniuko paveikslui. Ši grėsmė didina kas- 
tracijos nerimą. Regimajame potyrių ir elgsenų pasaulyje kastracijos 
kompleksas išoriškai neretai reiškiasi gana mįslingai. Daroma prielaida, 
kad tam tikrų įvykių, menkų chirurginių intervencijų ar gyvūnų baimė 
yra kastracijos komplekso *perstūmimas arba *deformacija. *Menka- 
vertiškumo jausmo ir *perversijos priežastis taip pat gali būti kastraci- 
jos kompleksas. Pasak Freudo, atliekant psichoanalizę bemaž visados 
galima kokiu nors simboliniu pavidalu šį kompleksą aptikti. Freudas 
puoselėjo ketinimų paaiškinti psichopatologijos reiškinius, pasitelkda- 
mas kastracijos kompleksą ir jo transformacijas (Freud, 1926d). Kas- 
tracijos kompleksas yra savitas psichologinis darinys, nes jo pamatą 
sudaranti grėsmė retai kada esti matoma. Be to, normaliais atvejais nie- 
kados ši grėsmė nėra realizuojama. Dėl to kai kurie teoretikai mėgino 
kildinti šį kompleksą iš labiau realistinių prielaidų, kai būtų atsižvel- 
giama į vaiko anksčiau patirtas skaudžias netektis ir atskirtį. Šia kryptimi 
mėgino samprotauti A. Stūrcke, kuris teigė, jog savotiškas kastracijos 
prototipas yra motinos krūties netektis, kurią kūdikis patiria, baigus jį 
žindyti. Ši vadinamoji pirminė kastracija kartojasi po kiekvieno maiti- 
nimo, o nujunkius vaiką nuo krūties tampa nebegrįžtama. Pasak A. Star- 
cke's, šie išgyvenimai padeda vėlesnio kastracijos komplekso pamatus 
(Stūrcke, 1921). Kitą tos pačios dvasios koncepciją pateikė Otto Ran- 
kas (1884—1939), teigęs, kad „kastracijos kompleksas yra aidas kraupios 
baimės, vaiko patirtos dėl atsiskyrimo nuo motinos per *gimimo trau- 
mą“ (Rank, 1924). Tačiau Freudas laikėsi savo požiūrio ir kastracijos 
kompleksą bei dėl jo kylantį nerimą traktavo kaip nepriklausomą psi- 
chikos darinį. Pasak Freudo, jis yra pavyzdys *pirminės fantazijos, ki- 
taip sakant — ankstyvos nerimą keliančios fantazijos, dažnai neturinčios 
jokio pagrindo konkrečioje duotojo individo istorijoje. 


KATARSIO METODAS 


Angl. cathartic therapy; pranc. mėthode cathartigue; vok. kathar- 
tisches Heilverfahren 

Psichoterapijos metodas, kai terapijos efektas pagrįstas adekva- 
čia patogeninių *afektų iškrova. Gydymo metu pacientas gauna 
galimybę prisiminti ir net iš naujo išgyventi traumuojamus nu- 
tikimus, o *išsireagavęs „apsivalo“ nuo su jais susijusių afektų. 


Graikų kalbos žodis kathairo reiškia „apsivalymą“. Jį vartojo 
Aristotelis (384—322 pr. Kr.), aprašinėdamas emociškai išlaisvinantį 
efektą, kurį žiūrovams sukelia tragedijos menas. Breueris (1842-1925) 
ir Freudas, dirbdami drauge 1890-1895 m., katarsio metodą taikė, 
jungdami jį su hipnoze (Breuer « Freud, 1895d). Teoriniu požiūriu, 
afektas, susijęs su traumuojamu įvykiu, lieka užgniaužtas. Taip jis netu- 
ri natūralios galimybės išsilieti. Asmenims, sergantiems konversine is- 
terija, afektas išvirsta į fizinius simptomus. Pagijimas siejasi su būtinybe 
išlaisvinti afektą per iškrovą, kuri dažnai išorėn išsiveržia, pavyzdžiui, 
giliomis liūdesio reakcijomis arba ūmiais įniršio protrūkiais. Freudui 
pakeitus hipnozę *laisvųjų asociacijų technika, terapinė katarsio reikš- 
mė sumenko, nes svarbesnis tapo emocinis ir intelektualinis terapijos 
metu išgautos *medžiagos *perdirbimas. Vis dėlto, vykstant klasikinei 
*psichoanalizei, dažnai ima reikštis katarsio reakcijos, susijusios su 
skaudžių prisiminimų išgyvenimais. Pačios laisvosios asociacijos irgi 
daro tam tikrą katarsio poveikį. Kai kurios šiuolaikinės psichoterapi- 
jos atmainos vėl sutelkė dėmesį į katarsio efektą. Tai pasakytina apie 
Jacobo Levy'io Moreno (1892-1974) psichodramą, kurioje pacientas, 
vaidindamas įvairius vaidmenis, vaizduoja save ir kitus (Moreno 4 
Ennis, 1950). Aštuntame dešimtmetyje Arthuro Janovo ir Danielo Cas- 
rielo inicijuota ir išpopuliarėjusi „pirminio riksmo“ terapija taip pat 
buvo aiškiai paženklinta katarsio antspaudu (Janov, 1974; Casriel, 1974). 
Dėl šių terapijos metodų efektų tvarumo nuomonės skiriasi. 


KATEKSIO ATITRAUKIMAS 


Angl. withdrawal of cathexis (decathexis); pranc. dėsinvestissement, 
vok. Entziehung (Abziehung) der Besetzung 


*Ekonominis procesas, reiškiąs, kad *vaizdiniai, *objektai ir pan., 

kuriems anksčiau teko *psichinės energijos krūvis, nebetenka 
*kateksio. 


Kateksio atitraukimą nuo tam tikro vaizdinio ir šio vaizdinio 
afektinio dėmens praradimą Freudas laikė lemiamu *žišstūmimo 
veiksniu. *Topografine prasme šis procesas reiškia, kad vaizdiniai, turė- 
ję galimybę patekti į *ikisąmoningosios sferos ir *sąmonės sistemas, 
nukeliami į *nesąmoningąją sferą. Daroma prielaida, kad atsipalaida- 
vusios energijos krūvis tenka kitiems ikisąmoningoje sferoje tverian- 
tiems vaizdiniams. Šis krūvis atlieka *antikateksio funkciją ir palaiko 
galiojantį išstūmimą (Freud, 1915e). Teigiama, kad narcistinės būse- 
nos irgi yra panašios *psichikos energijos *perstūmimo padarinys. Ati- 
traukiant kateksį nuo kitų objektų, Ego kateksis proporcingai didėja 
(Freud, 1914c). | 


KATEKSIS 


Angl. cathexis; pranc. investissement; vok. Besetzung 


Kiekis *psichinės energijos, susietos su *vaizdiniais, suprantamais 
kaip psichinės reprezentacijos: asmenimis, daiktais, nutikimais ir 
t. t. Ši sąvoka vartojama psichikos ekonomijai, t. y. energijos 
pasiskirstymui *psichikos aparate, aprašyti. 


Dar 1895 m. Freudas pavartojo kateksio terminą veikale Studien 
ūber Hysterie, o vėliau — po mirties išleistame darbe Entwurf einer 
Psychologie (Freud, 1895/1950a). Šiame antrajame veikale aiškiai jus- 
ti įtaka, kurią jo autoriui padarė mokytojai — neurofiziologas Ernstas 
Brūcke (1819-1892) ir Theodoras Meynertas (1833-1892). Abu jie 
buvo užkietėję materialistai ir manė, kad visus su sąmone susijusius 
biologinius procesus galima iš principo paaiškinti, pasitelkiant fiziką 
ir chemiją. Šios dvasios įkvėptas Freudas ir sukūrė teoriją, perteikian- 
čią nervų sistemą kategorijomis tų energijos pokyčių, kurie vyksta 
organizmo neuronų struktūroje. Paskelbęs veikalą Die Traumdeutung, 
Freudas atsisakė neuropsichologijos sąvokų aparato. Energijos pasi- 
skirstymas per objektų reprezentacijos kateksį ir kateksio atitraukimą 

jam tapo psichologine sąvoka. Šias sąvokas Freudas vartojo ir aiškin- 
damas tai, kuo skiriasi procesai, vykstą *nesąmoningojoje ir *ikisą- 
moningojoje sferose. Nesąmoningajai sferai būdinga tai, kad energijos 
krūvis, pasiekęs tam tikrą įtampos lygį, veržiasi tučtuojau išsikrauti. 
Ikisąmoningoji sfera stengiasi šį procesą pristabdyti ir - atsižvelgdama 
į aplinkos reikalavimus — planuoja adekvačius veiksmus (Freud, 1900a). 
Tais atvejais, kai *psichikos energija investuojama į vaizdinius, ji 
atsiskleidžia su visa emocijų — nuo malonumo iki nemalonumo - ska- 
le. Vaizdinio ir jo kateksio arba sąmoningo *afekto nesutapimas yra 
atsakingas už tam tikrus klinikos reiškinius. Pacientas gana dažnai pri- 
simena svarbius, traumuojamus savo gyvenimo įvykius, tačiau be juos 
lydinčio jausmo. Tokiu atveju įvyksta psichinės energijos kateksio *per- 
stūmimas nuo pirminio smarkaus jausmo prie nekalto vaizdinio. Dide- 
lė terapinio darbo dalis esti pastangos iš naujo susieti kateksį ir tikrąjį 
afektą su pirmine trauma. Vaizdinių kateksiui vartojamos psichinės 
energijos versmė yra *varos, o varos randasi iš biologinių struktūrų. 
Paskutiniojoje varų teorijoje, kurioje Freudas postuluoja dvi varų rū- 
šis — *mirties ir *gyvybės varas, esama dviejų skirtingų energijos pa- 
vidalų: griaunamosios energijos ir *libido. Objektas su stipriu griauna- 
mosios energijos kateksiu gimdo neapykantos afektą, o objektas, turįs 
stiprų libidinės energijos kateksį, tampa meilės — plačiąja šio Žodžio 
prasme — šaltiniu. Nors Freudas dažnai vartojo kateksio sąvoką, tačiau 
niekados nėra jos išsamiau apibrėžęs. Dėl to randasi visa virtinė inter- 
pretacijos problemų. Pateiksime keletą pavyzdžių. Kateksis tenka vaiz- 
diniams arba mintims — sąmoningiems ir nesąmoningiems. *Psichoa- 
nalizėje juos vadiname bendru *objektų terminu. Bet ne visados aišku, 
kaip šią sąvoką taikė Freudas. Apskritai jis turi galvoje vaizdinius, tačiau 
kartais — ir fizinius asmenis. Šiuo antruoju atveju kateksio sąvoka darosi 
nesuprantama, nes ji čia tarytum reiškia, kad psichinė energija pereina 
nuo vieno asmens kitam. Kitas sunkumas randasi dėl psichikos daliji- 
mo į *Id, *Ego ir *Superego. Freudas teigia, kad energija kyla iš Id, 
kuris yra varų buveinė. Sykiu daugelis Freudo tekstų fragmentų byloja 
apie tai, kad Ego ir Superego veikla remiasi kitokia psichinės energijos 
atmaina. Kartais atrodo, lyg termino „kateksis“ turinys yra skirtingas, 

priklausomai nuo to, apie kurią *psichikos instanciją kalbame (Lapla- 
che £ Leclaire, 1961). Šiandieniai psichoanalitikai paprastai kateksį 
laiko parankia metafora. Kateksio sąvoka yra labai vertingas klinikinio 
darbo instrumentas. Tam tikros patologinės būsenos darosi supranta- 
mos, aiškinant jas kateksio distribucija įvairių objektų ir paties subjekto 
atžvilgiu. Be to, ši sąvoka labai naudinga, vertinant gydymo pažangą 
(Brenner, 1981). Galiausiai — terminologinė pastaba. Freudo veikalų 
vertėjas į anglų kalbą, psichoanalitikas Jamesas Strachey'us (1887— 
1967) vokišką terminą Besetzung perteikė graikiškos kilmės neologizmuų 
kathexis. Freudas buvo nepatenkintas šio termino vertimu, nes nemėgo 
nebūtinos techninės terminijos. 


KLOAKOS TEORIJA 


Angl. c/oacal theory; pranc. thėorie cloacal; vok. Kloakentheorie 


Seksualinis vaizdinys vaikų, neįžvelgiančių, kuo makštis skiriasi nuo 
išeinamosios angos. Vaikas daro prielaidą, kad moteris turi tik vieną 
angą išmatoms šalinti ir vaikams gimdyti. 


Šią teoriją Freudas pateikė straipsnyje Ūber infantile Sexualtheorien 
(Freud, 1908c). Empiriniai tyrinėjimai pateikė jam įrodymų, kad pana- 
šūs vaizdiniai labai paplitę vaikų tarpe. Jie randasi labai anksti ir, vaiko 
supratimu, yra protingas paaiškinimas mįslės, kaip vaikai ateina į pa- 
saulį. Nors empirinė *medžiaga buvo gauta daugiausiai iš berniukų, 
Freudas manė, kad tą pat mano ir mergaitės. 


KoMPLEKSAS 


Angl. complex; pranc. complexe; vok. Komplex 


Organizuotas *vaizdinių ir atsiminimų junginys, pasižymįs didele 
afekto galia. Kompleksas esti visiškai ar iš dalies nesąmoningas, 
tačiau teikia struktūrą individo išgyvenimams ir elgsenai, todėl gali 
daryti lemiamą įtaką jo suvokimui, jausmams, valios aktams, pažiū- 
roms, vertybėms ir veiksmams. 

Šį terminą išpopuliarino Carlas Gustavas Jungas (1875-1961), nors 
dar anksčiau jį vartojo jau Josefas Breueris (1842-1925). XX a. pra- 
džioje atliktuose eksperimentuose, susijusiuose su asociacijomis, Jun- 
gas tiriamiesiems pasiūlydavo įvairių pradinių žodžių, pvz., žodį 
„tėvelis“, ir prašydavo pateikti savo asociacijas. Taip Jungas nustatė, 
kad kartais atsakymuose rasdavosi ypatingų asociacijų. Pvz., žodis 
„tėvelis“ kai kuriems respondentams siejosi su „tironu, neapykanta, 
baime, valdžia, engimu“. Tokias asociacijas Jungas aiškino kaip ap- 
raiškas didelį emocinį krūvį turinčio komplekso, tam tikra linkme 
kreipiančio tiriamojo asociacijas (Jung, 1918). Šio termino populiaru- 
mą kasdienos gyvenime paskatino Alfredo Adlerio (1870-1937) idėja 
apie menkavertiškumo kompleksą kaip varomąją individo raidos jėgą 
(Adler, 1927). Freudas jau ir anksčiau rezervuotai Žiūrėjo į komplekso 
sąvoką. Jis manė, kad ši sąvoka pirmiausia atlieka aprašomąją funkci- 
ją: leidžia iš pirmo žvilgsnio paskiruose ir atsitiktiniuose elementuose 
įžvelgti didelės afektinės galios minčių ir vaizdinių ratus. Tačiau Freudas 
abejojo aiškinamąja šios sąvokos verte. Ypač kritiškai jis Žiūrėjo į viso- 
kių kompleksų „veisimąsi“. Girdi, vos pastebėjus kokį žmogaus elgse- 
nos savitumą, tuojau pat jis imamas vadinti kompleksu (Freud, 1914d). 
Pats Freudas santūriai naudojosi komplekso sąvoka. Pasak jo, komp- 
leksas formuojasi Žmonių tarpusavio santykiuose ankstyvosios kūdi- 
kystės laiku. Freudas laikėsi nuomonės, kad komplekso sąvoka turi 
remtis į psichoanalizės teorijos ir praktikos pamatą, o ne likti vien žodine 
etikete. Todėl tad savo tekstuose kalbėjo išimtinai apie *Edipo komp- 
leksą ir apie jo išvestinį - *kastracijos kompleksą. Vartodamas terminus 
„tėvo kompleksas“, „motinos kompleksas“, „brolių ir seserų komp- 
leksas“, Freudas tiesiog stengėsi išryškinti tam tikrą Edipo komplekso 
aspektą. Be to, jis manė, kad „kompleksas“ nevykusiai siejasi su pa- 
tologija. Kiekvienas žmogus išgyvena Edipo dramą ir šio komplekso 
liekanos suteikia struktūrą ir normalioms funkcijoms (Jones, 1955). 
Populiariojoje psichologijoje kompleksas įgijo pilietybės teises, kurios 
labai skiriasi nuo taupaus šio termino vartojimo klasikinėje *psi- 
choanalizėje. Profesinėje literatūroje aptinkama net penkios dešimtys 
įvairių kompleksų. 

KOMPROMISINIS DARINYS 


Angl. compromise-formation; pranc. formation de compromis; vok. 
Kompromissbildung 


Daugiau ar mažiau deformuota išstumto *vaizdinio atmaina, pra- 
sismelkusi į *sąmonę. Kompromisinis darinys gali patenkinti ir ne- 
sąmoningą *geismą, ir *gynybą. 


Kompromisinių darinių koncepciją Freudas sukūrė pirmuosiuose 
*įkyrumų neurozės mechanizmų tyrinėjimuose. Įkyrumų neurozės 
simptomams būdingas kompromisinis sprendimas *psichikos konflik- 
to, kuris kyla tarp išstumtojo geismo ir išstumiančiosios gynybos (Freud, 
1896b). 1916-1917 m. paskaitose apie *psichoanalizę Freudas šį me- 
chanizmą aprašo šitaip: [Neurozės simptomai] yra konflikto išraiška 
[...]. Abi išsiskyrusios jėgos [gynyba ir išstumtasis geismas] vėlei susi- 
tinka simptome ir tarytum susitaiko per kompromisą, kurio išraiška yra 
simptomo radimasis. Dėl tos pačios priežasties simptomas yra ir toks 
atsparus; jį palaiko abi pusės“ (Freud, 1916-1917, XXIII paskaita, 
p. 358—-359). Kompromiso radimosi sąvoką Freudas praplėtė, papil- 
dydamas ją, greta neurozės simptomų, ir kitomis raiškos atmainomis. 
Pavyzdžiui, psichikos konfliktų kompromisais jis laikė *sapnus ir *rik- 
tus. Šį mechanizmą galima taip pavaizduoti: 


Išstumiančioji instancija: gynyba 


Į 


Kantika > Konpronis> 


1 


Išstumtas nesąmoningas geismas 


Išstumtojo geismo ir išstumiančiosios gynybos jėgų santykis būna 
nevienodas. Kartais išstumtasis turinys yra taip gynybos iškraipytas, 


Raiškos forma 


Simptomas 

kad jo nebeįmanoma atpažinti. O kitais atvejais gynyba esti tokia silpna, 
kad nesąmoningas geismas prabyla visai nedeformuotas. Pavyzdžiui, 
tai pasakytina apie kai kuriuos geisminius sapnus. 


KONSTRUKCIJA 


Angl., pranc. construction; vok. Konstruktion 


Psichoanalitiko hipotezė apie tikrą ar fantazuotą nutikimą paciento 
vaikystėje. Ši hipotezė remiasi iš laisvųjų asociacijų gautais duo- 
menimis. Mat tie nutikimai yra taip nutolę praeitin, kad pacientas 
dažniausiai jų neprisimena. Konstrukcija yra drąsesnis žingsnis už 
*interpretaciją ta prasme, kad labai nutolsta nuo pateiktosios aso- 
ciacijų medžiagos. 


Konstrukcijos sąvoką Freudas aptaria vėlyvame darbe Konstruk- 
tionen in der Analyse (1937d). Jis pabrėžia, kaip sunku pacientui pri- 
siminti ankstyvojoje kūdikystėje vykusius procesus. Analitikas privalo 
stengtis hipotetiškai juos rekonstruoti, remdamasis turima medžiaga 
ir — deramu momentu — pateikdamas pacientui šią konstrukciją. Sėk- 
mingais atvejais, kai konstrukcija pritampa prie ankstyvosios vaikystės 
išgyvenimų, ji gali paskatinti išstumtųjų prisiminimų grįžimą. Tačiau 
konstrukcija vertinga net tada, kai šie prisiminimai vis dėlto negrįžta. 
Freudas rašo: „Labai dažnai nepavyksta nuvesti paciento iki to taško, 
kad jis prisimintų, kas buvo išstumta. Užtat, sėkmingai atliekant anali- 
zę, galima pasiekti, kad pacientas būtų smarkiai įsitikinęs konstrukcijos 
teisingumu. Terapiniu požiūriu rezultatas čia yra toks pat, kaip ir sugrą- 
žinus prisiminimus“ (Freud, 1937d, p. 265—266). Iš laisvųjų asociaci- 
jų gauta medžiaga dažnai daro chaoso įspūdį. Psichoanalitiko užduotis 
yra suteikti joms struktūrą, ir šiuo požiūriu konstrukcija gali kartais 
būti gera pagalba. Tam reikalingas ir kūrybingumas, ir žinios. Freudas 
šį užsiėmimą lygina su kinų dėlione. Viename ankstyvųjų veikalų — 
Ein Kind wird geschlagen (1919e) - jis pateikia įdomių išvadų apie 
konstrukcijos esmę. Nors laisvosios *asociacijos yra fragmentiškos ir 
iš pažiūros nedarnios, tam tikrais atvejais galima įžvelgti jų vidinę 

logiką, nepermaldaujamai ir primygtinai verčiančią kurti tam tikrą 
konstrukciją. Šias idėjas toliau plėtojo vadinamoji prancūzų froidizmo 
mokykla. Įžymiausias jos teoretikas Jacguesas Lacanas (1901-1981) 
*nesąmoningosios sferos struktūras traktuoja kaip analogiškas duoto- 
sios kalbos gramatikai. Ši mintis išreikšta aforizmu: „Nesąmoningosios 
sferos struktūra yra tokia pat, kaip kalbos“ (Lacan, 1977). Konstrukci- 
jos sąvoka — kaip ir derėjo tikėtis — susidūrė su itin smarkia psichologų 
kritika, nes šie reikalauja, kad, sprendžiant apie vidinį žmogaus gyve- 
nimą, būtų remiamasi tvirtu empiriniu pamatu. Freudas suvokė, kad em- 
piriniai konstrukcijos pamatai daugeliu požiūrių yra silpni. Kai kuriais 
atvejais jam pavyko įrodyti šios sąvokos teisingumą, pasitelkiant neprik- 
lausomus šaltinius. Šiems atvejams jis teikė didelę įrodomąją reikšmę. 
Kaip papildomą pastabą galima čia dar pridurti, kad empirinės psicho- 
logijos mokslo idealas — fizika — atsidūrė situacijoje, panašioje į *psi- 
choanalizės padėtį. Pavyzdžiui, kvantų mechanikos teorinės hipotezės 
yra ne kas kita kaip konstrukcijos, panašios į psichoanalizės konstruk- 
cijas, ir jų santykis su empiriniais duomenimis dažnai esti labai menkas. 
Panašu, kad ir klinikinės praktikos, ir teorijos domėjimasis konstrukci- 
jomis per paskutiniuosius dešimtmečius sumažėjo. Kai kurie psichoana- 
litikai ir toliau labai akcentuoja adekvačių konstrukcijų, dar vadinamų 
ir rekonstrukcijomis, reikšmę terapiniame darbe (Greenacre, 1975). 


KONTRAPERKĖLIMAS 


Angl. counter-transference; pranc. contre-transfer; vok. Gegeni- 
bertragung 


Nesąmoninga analitiko reakcija į pacientą, ypač į paciento *per- 
kėlimą. 


Freudas kontraperkėlimui nėra skyręs daug vietos savo raštuose. 
Jis žiūrėjo į jį kaip į „tai, kas [...] nutinka gydytojui dėl paciento įtakos 
nesąmoningiems gydytojo jausmams“, ir teigė, kad „[...| kiekvienas 
psichoanalitikas gali nueiti tik iki tos vietos, iki kurios jam leidžia eiti 
jo paties kompleksai ir vidinis priešinimasis [...]“ (Freud, 1910d, p. 144— 

145). Psichoanalitiniame gydyme kontraperkėlimą Freudas laikė kliu- 
dančiu elementu, kurį privalu eliminuoti. Apsauginė priemonė yra *mo- 
komoji psichoanalizė. Vėlesnieji analitikai kontraperkėlimui skyrė daug 
dėmesio. Kai kurie laikėsi nuomonės, kad kontraperkėlimą galima 
panaudoti kaip kelrodį interpretacijos darbe (Heiman, 1950; Little, 1951; 
Gitelson, 1952). 


KONVERSIJA 


Angl., pranc. conversion; vok. Konversion 


Reiškinys, kai *psichikos konfliktą pakeičia fizinis simptomas. Pa- 
sak Freudo, fizinis simptomas yra ne *vaizdinio turinio, bet su tuo 
turiniu susijusio afekto transformacijos padarinys. Fiziniai simp- 
tomai gali būti motoriniai, pvz., paralyžius, arba sensoriniai, pvz., 
skausmo pojūtis. 


Konversijos sąvoka pasirodo pačiose ankstyviausiose kazuistinė- 
se *psichoanalizės analizėse. Freudas vartoja konversijos sąvoką, nag- 
rinėdamas ponios Emmos von N. atvejį veikale Studien ūber Hysterie 
(1895d). Iš pradžių jis konversiją aiškina *ekonominėmis kategorijomis. 
*Libido energija, susijusi su konfliktiniu vaizdiniu, išsilaisvina per 
*išstūmimą. Tada libido pažadina nervus, o šie sukelia fizinį simptomą. 
Šis reiškinys visiškai prieinamas sąmonei, tačiau dažnai dėl paslėpto 
konflikto jis esti deformuojamas (Freud, 1894e). Su ekonomine per- 
spektyva, Freudo priimta konversijos atžvilgiu, siejasi požiūris, pasak 
kurio fizinis simptomas yra žinia, turinti reikšmę ir prasmę. Žinios in- 
terpretacija nėra lengvas dalykas, nes ji buvo deformuota dėl *sutirštė- 
jimo ir *perstūmimo (Freud, 1905e). Konversija taip pat yra pagrindinė 
*konversinės isterijos apraiška. Fiziniai simptomai, simboliškai susiję 
su nesąmoningomis *fantazijomis, reiškiasi visose Žmonių elgsenose, 
pradedant nuo atsitiktinių, teisingų apraiškų ir per švelnias *neurozes 
pasiekiant net sunkias psichozes. Psichiatras Georgas Groddeckas 
(1866-1934), su kuriuo Freudas daugelį metų susirašinėjo, puoselėjo 
radikalią tezę, pasak kurios visos somatinės ligos yra nesąmoningų 

konfliktų išraiška (Groddeck, 1970). Konversijos sąvoka gimininga 
platesnei somatizacijos sąvokai, priklausančiai psichosomatikai — 
šiandien nepaprastai reikšmingai sferai ir tiriamųjų darbų, ir praktinio 
taikymo požiūriu. Nors konversijos procesas, intuityviai žvelgiant, regisi 
visiškai prasmingas ir remiasi psichoanalizės praktika, filosofiniu 
požiūriu jis yra problemiškas. Konversija yra pavyzdys to, ką įprasta 
vadinti sielos ir kūno problema. Kitaip tariant, ji kelia klausimą, kaip 
psichikos procesai veikia fizinius procesus. Atlikta daug mėginimų 
atskleisti šį mįslingą „šuolį“, tačiau tų pastangų pagrįstumas vis tebekelia 
daug prieštaringų diskusijų (Szasz, 1970). 


KONVERSINĖ ISTERIJA 


Angl. conversion hysteria; pranc. hystėrie de conversion; vok. 
Konversionshysterie 


*Isterijos atmaina, kuriai būdingi fiziniai konversiniai simptomai. 


Šį terminą Freudas įvedė, analizuodamas Mažylio Hanso *nerimo 
isteriją. Konversinė isterija grynu pavidalu reiškiasi fiziniais simptomais 
be jokių *nerimo apraiškų. Pasak Freudo, „esama grynos konversinės 
isterijos, be menkiausio nerimo pėdsako, panašiai kaip esama papras- 
tos nerimo isterijos, kurios atveju reiškiasi nerimo jausmai ir fobijos be 
jokių konversijos požymių“ (Freud, 1909b, p. 116). Tikrosios konver- 
sinės isterijos atveju pacientas dažnai akceptuoja savo simptomus ir 
žiūri į juos su stebėtinu abejingumu — /a belle indiffėrence. Etiologijos 
požiūriu konversinė isterija panaši į *perkėlimo neurozę. Isterijos šal- 
tinis yra traumos išgyvenimas ankstyvame amžiuje ir tam tikra kon- 
stitucijos predispozicija. Išgyvenimas esti išstumiamas. Vėlesniame gy- 
venimo periode gali nutikti įvykis, aktualizuojąs anksčiau patirtą 
*traumą. Išstumtasis turinys grįžta fizinių simptomų pavidalu (Freud, 
1916-1917, XXII ir XXIII paskaitos). Kaip rodo prieinami duomenys, 
konversinė isterija, pasižyminti dramatiškais simptomais, pvz., para- 
lyžium, šiandien yra labai retas ligos paveikslas. 

LAISVOJI ENERGIJA / SUSAISTYTOJI ENERGIJA 


Angl. free energy / bound energy; pranc. ėnergie libre / ėnergie liee; 
vok. freie Energie / gebundene Energie 


Sąvokų pora, vartojama, taikant *ekonominę perspektyvą *psicho- 
analizėje. Laisvoji energija pasižymi paslankumu ta prasme, kad 
*vaizdiniai lengvai gali įgyti *kateksį arba jo netekti. Ji eikvojama 
tuomet, kai *Ego veikia pagal *pirminio proceso modelį. Susaisty- 
toji energija pasižymi mažesniu paslankumu. Kateksio įgijimas ir 
netekimas vyksta pagal *antrinio proceso modelį, vadovaujant ir 
kontroliuojant Ego. 


Josefas Breueris (1842-1925) ir Freudas šį terminą perėmė iš 
vokiečių fiziko Hermanno von Helmholtzo (1821-1894), kuris XIX a. 
viduryje išplėtojo fizinės energijos ir jos paskirų transformacijų teoriją. 
Ankstyviausiose psichoanalizės fazėse ypač Breueris domėjosi įvairiais 
*psichinės energijos pavidalais. O Freudas Breuerio hipotezę modi- 
fikavo ir išplėtojo. Pradedant 1900 m. energija tampa viena pagrindinių 
psichoanalizės sąvokų. Paskutiniajame psichoanalizės apibendrinime 
Freudas rašo: „Kituose gamtos moksluose esame pratę daryti tokio 
pobūdžio prielaidas, tad ir čia tariame [...], jog sielos gyvenime veikia 
tam tikra energijos atmaina [...], psichinė energija reiškiasi dviem pavi- 
dalais, kurių vienas yra laisvas ir paslankus, o kitas veikiau susaistytas“ 
(Freud, 1940, p. 164). 


LAISVOSIOS ASOCIACIJOS 


Angl. free association; pranc. libre association; vok. freie Asso- 
ziation (Einfall) 


Psichoanalizės technika, skatinanti pacientą kalbėti viską, kas jam 
ateina į galvą. 

Vokiečių psichologas Wilhelmas Wundtas (1832-1920) dar XIX a. 
aštuntame dešimtmetyje atliko eksperimentinius asociacijų tyrinėjimus. 
Jis tyrė asociacijas, sukeltas tam tikro žodinio dirgiklio ir net matavo 
reakcijos laiką. Ši technika prigijo *psichoanalizėje XIX a. paskutinia- 
me dešimtmetyje, pamažu pakeitusi ankstesnius įtaigos ir koncentracijos 
metodus. Freudas šia procedūra sistemingiau naudojosi, ėmęsis savo 
*autoanalizės. Tuo metu jis atrado, kad laisvosios asociacijos, susietos, 
pavyzdžiui, su tam tikru regimojo sapno elementu, gali suteikti informa- 
cijos apie slaptąsias sapno mintis. Dalis savianalizės *medžiagos buvo 
pateikta veikale Die Traumdeutung (1900a). Pulkui tų ankstyvųjų 
psichoanalitikų, kurie domėjosi laisvosiomis asociacijomis, pirmiausia 
priklausė Carlas Gustavas Jungas (1875-1961). Jis tęsė Wundto ekspe- 
rimentinės psichologijos tradiciją, tačiau nuo jo skyrėsi tuo, kad aso- 
ciacijas aiškino kaip emocinį krūvį turinčių nesąmoningų procesų 
apraišką (Jung, 1918). Terapinėje situacijoje ši technika paprastai at- 
rodo šitaip: pacientas gulasi ant kušetės ir atsipalaiduoja. Analitikas lie- 
pia jam laisvai ir be jokio tramdymosi kalbėti viską, kas tik jam ateina 
į galvą. Nieko nevalia atmesti kaip beprasmio ar nesvarbaus dalyko, 
nevalia vadovautis racionalia atodaira. Pacientas taip pat neturi vengti 
kalbėti apie gėdingus ar moraliniu požiūriu nemalonius dalykus. Šios 
technikos teorinis pamatas yra tas, kad tokioje ypatingoje situacijoje 
*cenzūra susilpnėja, todėl nesąmoningoji medžiaga gali palyginti lais- 
vai patekti į sąmonę. Laisvosios asociacijos yra vienas esmingiausių 
psichoanalitinės *pagrindinės taisyklės elementų. Freudas dažnai var- 
tojo terminą Einfall, reiškiantį „tai, kas šauna galvon“ ir tiksliau per- 
teikiantį šį procesą. Asociacijos esti laisvos tik ta prasme, kad Ego 
kontrolė yra susilpnėjusi. Jos visados determinuotos, tačiau dėl susilp- 
nėjusios cenzūros jas smarkiau veikia nesąmoningoji sfera. 


LATENCIJOS (SLAPTASIS) PERIODAS 


Angl. /atency period, pranc. pėriode de latence; vok. Latenzperiode 


Vaiko raidos periodas, trunkąs nuo *Edipo komplekso išsirišimo, 
vaikui sulaukus 5 ar 6 metų, iki brendimo periodo. Latencija yra 

seksualinės raidos pertrūkis. Šiame periode seksualinė veikla yra 
prislopusi. Deseksualizuota *psichinė energija dėl *sublimacijos su- 
telkiama į raidą pažintinių ir motorinių gebėjimų, kurie ir toliau 
tarnauja savisaugai. Seksualiniai *geismai artimiausios aplinkos 
asmenų atžvilgiu šiame periode pakeičiami *švelnumu. Latencijos 
metu dėl *tapatinimosi su tėvais susiformuoja *Superego, ir vaikas 
taip perima moralinius vaizdinius ir idealus, kurie vėliau gali 
konfliktuoti su tikruoju Ego elgesiu ir sukelti *kaltės ir gėdos 
jausmus. 


Šį terminą Freudas perėmė iš Wilhelmo Fliesso (1858-1928), o šio 
periodo radimąsi ir savybes aptarė veikale Drei Abhandlungen zur 
Sexualtheorie (1905d). Latencijos periodas ateina po Edipo komplekso 
sukelto emocinio chaoso. Freudas teigia, kad esama biologinių veiks- 
nių ir artimiausios socialinės aplinkos sąveikos. Pamatinės šio periodo 
apybraižos yra genetiškai užprogramuotos, tačiau jo konkretus pavida- 
las priklauso nuo socialinių ir kultūrinių veiksnių. Vis dėlto, atrodo, kad 
Freudas didesnę reikšmę teikia biologiniams veiksniams, o ne socializa- 
cijai, pavyzdžiui, ugdymui: „Iš tikrųjų ši raida yra organiškai sąlygota, 
nulemta paveldimumo ir kartais gali vykti, ugdymui visiškai neprisi- 
dedant. Ugdymas neperžengia savo įtakos sferos ribų, kol tenkinasi 
skatinimu to, kas organiškai apibrėžta, ir stengiasi tai smarkiau ir giliau 
išryškinti“ (Freud, 1905d, p. 177-178). Latencijos periodas nelaikomas 
seksualinės raidos faze, nes jame nevyksta jokių seksualinės organiza- 
cijos permainų. 


LEMTIES NEUROZĖ 


Angl. fate neurosis; pranc. nėvrose de destinėe; vok. Schicksalsneurose 


Gyvenimo būdas, kuris išsiskiria tuo, kad individas nuolatos at- 
siduria skaudžiose ir * Ego sunkiose situacijose. Aplinkai ir pačiam 
individui gali rodytis, kad jis ištiktas piktos lemties. Pasak psichoa- 
nalitinės teorijos, tai padarinys *nesąmoningosios sferos veiklos, 
kuri reiškiasi *būtinybe kartoti. 

Veikale Jenseits des Lustprinzips (1920g) Freudas aptaria elgseną, 
kuri pažymėta tariamai neišvengiamos lemties ženklu. Freudo nuomone, 
tokia elgsena esti būdinga ir neurotikams, ir neurozių nekamuojamiems 
žmonėms. Jie jaučiasi lemties persekiojami, jiems regisi, lyg juos veiktų 
tiesiog demoniška galybė. Tačiau toks lemties neišvengiamumas yra 
tik tariamas ir „psichoanalizė nuo pat pradžių tokią lemtį laikė daugiau- 
sia pačių asmenų susikurta ir ankstyvosios infantilinės įtakos determi- 
nuota“ (Freud, 1920g, p. 21). Freudas pateikia kelis tariamo lemties 
persekiojimo pavyzdžius: „Esama vyrų, kurių kiekviena draugystė bai- 
giasi tuo, kad draugas juos išduoda; esama Žmonių, kurie gyvenime 
gana dažnai patys sau ar viešuomenei kelia kitą asmenį kaip didelį 
autoritetą, o paskui, praėjus šiek tiek laiko, patys tą autoritetą nuvaini- 
kuoja, pakeisdami jį kitu; esama įsimylėjėlių, kurių kiekvienas intymus 
ryšys su moterimi pereina tas pačias fazes ir veda prie tos pačios pa- 
baigos ir t. t.“ (Freud, 1920g, p. 22). Taigi čia susiduriame su kartojimo 
būtinybe, kurios ištakos glūdi nesąmoningojoje sferoje. Tokie nelaimė- 
liai į Šias situacijas žiūri kaip į nepaprastai nemalonias. Pasitelkdamas 
Nietzsche's (1844-1900) formuluotę, Freudas šį procesą vadina skau- 
džiu „amžinu to paties kartojimusi“ (Freud, 1920g, p. 22). Tai vienas 
elementų samprotavimų virtinėje, kuri galiausiai paskatino Freudą iškel- 
ti hipotezę, kad esama *mirties varų. Prancūzų psichoanalitikas Renė 
Laforgue'as įvedė pralaimėjimo patyrimo neurozės sąvoką, gana panašią 
į lemties neurozę. Pralaimėjimo patyrimo neurozė (sindromas) reiškiasi 
tuo, kad pacientas vis atsiduria situacijose, kurių padariniai jam visados 
nelemti. Sąmonės lygmenyje pacientas siekia tam tikro tikslo, tačiau, jį 
bemaž jau pasiekęs, padaro kokią nors klaidą. Laforgue'as daro 
prielaidą, kad lemties neurozių atvejais prabyla baudžiamoji *Superego 
funkcija (Laforgue, 1939). 


LiBIDO 


Angl., pranc. /ibido; vok. Libido 


*Psichikos energija, kurios šaltinis, pasak Freudo pirmosios varų 
teorijos, yra *seksualinės varos. Pasak paskutinės varų teorijos, li- 

bido randasi iš *gyvybės varų. Libido pasiskirstymas, poslinkiai ir 
transformacijos yra regimų psichikos reiškinių pamatas. Carlas 
Gustavas Jungas (1875-1961) išplėtė šio termino erdvę. Jo teorijoje 
libido reiškia visus *psichikos energijos pavidalus. 


Lotynų kalbos žodis /ibido reiškia geismą arba troškimą. Šį termi- 
ną Freudas pradėjo vartoti apie 1895 m., susirašinėdamas su Wilhelmu 
Fliessu (1858-1928). Sisteminį šios sąvokos aptarimą randame veika- 
Ie Drei Abhandlungen zu Sexualtheorie (1905d), kur Freudas rašo: 
„Apibrėžėme libido kaip kiekybiniu požiūriu kintamą galią, kuri galėtų 
būti vartojama kaip seksualinėse paskatose besireiškiančių procesų ar 
transformacijų matas. Libido skiriame nuo energijos, kuri sudaro ap- 
skritai psichinių procesų pamatą [...Į“. „[Su Ego susijusio libido] ge- 
neracija, sustiprėjimas ar susilpnėjimas, dalijimasis ar poslinkis turi 
duoti mums galimybę paaiškinti stebimus psichoseksualinius reiškinius“ 
(Freud, 1905d, p. 217). Freudas taip pat įvedė skyrimą * libido, susijusio 
su Ego arba narcistinio libido, kurio atveju savasis Ego yra įsikrovęs 
libido energija, ir *libido, susijusio su objektu, kai kateksis susietas su 
kitais objektais. Freudas kritiškai vertino Jungo mintį apie pirminę va- 
rų vienovę bei jo pateiktą sampratą, kurioje libido laikomas bendriniu 
terminu, nusakančiu visą varų energiją (Freud, 1916-1917, XXVI pa- 
skaita). 1920 m. Freudui atlikus varų teorijos reviziją ir įvedus gyvybės 
ir mirties varų priešybę, libido terminas imtas vartoti gyvybės varų psi- 
chikos energijai nusakyti. Išgyvenimų požiūriu libido kateksis viduje 
patiriamas kaip meilė plačiąja šio žodžio prasme. Šioje paskutiniojoje 
varų teorijoje Freudas išsaugojo su objektu ir su savuoju Ego susijusio 
libido skyrimą (Freud, 1920g). 


LiBIDO FAZĖ 


Angl. Zibidinal stage (phase); pranc. stade libidinal; vok. Libidostufe 


Vaiko raidos tarpsnis, kuriam būdinga santykinė *libido organi- 
zacija aplink apibrėžtą *erogeninę sritį. Libido fazėje dominuoja 
apibrėžtas *santykio su objektu pobūdis. 

Libido fazės sąvoka pasirodo Freudo laiške Wilhelmui Fliessui 
(1858-1928), rašytame XIX a. paskutinio dešimtmečio viduryje. Pirma- 
jame veikalo Drei Abhandlungen zur Sexualtheorie leidime, pasiro- 
džiusiame 1905 m., ši sąvoka buvo veikiau antrareikšmė. Tik tarp 1913 
ir 1923 m. Freudas suformulavo ir patikslino savo garsiąją pregenita- 
linių raidos fazių — *oralinės, *analinės ir *falinės - teoriją. Kiekvieno- 
je šių fazių *libido yra organizuotas aplink vieną pagrindinę kūno sritį 
(Freud, 1916-1917, XIX paskaita; Freud, 1933a, XXXII paskaita). 
XX a. trečiame dešimtmetyje Freudas perėmė iš Karlo Abrahamo 
(1877-1925) detalesnę fazių teoriją (1927), kurioje atsižvelgė į tam 
tikrą *ryšio su objektu tipą. Ankstyvoji oralinė fazė pasižymi *pasyvia, 
o vėlyvoji — aktyvia *inkorporacija, kurioje neretai esama naikinamų- 
jų elementų. Ankstyvajai analinei fazei būdingas polinkis atmesti ar 
naikinti, o vėlyvoji reiškiasi dideliu troškimu kontroliuoti ir dominuoti. 


LiBIDO LIPNUMAS 


Angl. adhesiveness of the libido; pranc. viscositė de la libido; vok. 
Klebrigkeit des Libido 


*Libido polinkis šlietis prie tam tikro *objekto arba pasiduoti 
*fiksacijai tam tikroje raidos fazėje. Libido lipnumas priklauso nuo 
asmenybės ir esti skirtingas. 


Veikale Drei Abhandlungen zur Sexualtheorie (1905d) Freudas rašo 
apie individualų libido polinkį pasiduoti *fiksacijai tam tikroje seksua- 
linės raidos fazėje. Šią tendenciją vėliau jis pavadino „lipnumu“. Įvairūs 
lipnumo laipsniai, besireiškiantys paskirų Žmonių atvejais, pirmiausiai 
esti nulemti vaikystės faktorių, kurie su amžiumi gilėja. Didelis libido 
lipnumo laipsnis didina *neurozių ir *perversijų radimąsi. Be to, jis 
trukdo terapinį darbą, nes libido nėra linkęs atsižadėti savo varų kryp- 
ties ir savo objektų. O ypatingas libido *paslankumas, kai kateksis nuo- 
lat slankioja, gali apsunkinti terapinį darbą, ir šio darbo efektas nebus 
ilgalaikis (Freud, 1937c). Vietoj lipnumo Freudas taip pat vartojo „psi- 
chikos inertiškumo“ terminą. 

LIBIDO ORGANIZACIJA 


Angl. organization of the libido; pranc. organisation de la libido; 
vok. Organisation der Libido 


*Libido koordinacija, kuriai būdinga tai, kad psichoseksualinė rai- 
da vyksta santykinai aiškiai atsiskyrusiomis fazėmis, dominuojant 
vienai *dalinei varai ir vienai erogeninei sričiai. 


Pirmajame veikalo Drei Abhandlungen zur Sexualtheorie (1905d) 
leidime Freudas pateikia *pregenitalinę libido raidą kaip gana neorga- 
nizuotą procesą. Jis kalba apie oralinius ir analinius vaiko veiksmus, 
susijusius su dalinėmis varomis, tačiau šiame darbe dar nekelia hipote- 
zės apie paskirų fazių organizaciją. *Seksualumas darnesnę organizaciją 
įgyja tik brendimo periodu, kai dalinės varos darosi pavaldžios geni- 
talinėms funkcijoms. Garsią trijų pregenitalinių — oralinės, analinės ir 
falinės — fazių teoriją Freudas sukūrė tik po 1913 m. Kiekvienoje fazė- 
je dominuoja viena dalinė vara ir viena erogeninė sritis. Nors šios fazės 
viena nuo kitos gana aiškiai atsiskyrusios, vis dėlto jos esti viena ant 
kitos užslinkusios dėl to, kad nuolatos esama ankstesniųjų fazių lieka- 
nų. Galutinė organizacija išryškėja brendimo periodu, ketvirtojoje * ge- 
nitalinėje fazėje (Freud, 1940a). Greta arba iš dalies nepriklausomai 
nuo seksualinės fazių teorijos Freudas iškėlė ir kitą raidos hipotezę, 
kurioje libido organizuojamas pagal būdingą *objekto rinkimąsi. Vaiko 
raida prasideda nuo *autoerotinės būsenos, pereina *narcistinę stadiją, 
kurioje objekto rinkimasis esti homoseksualinis, o ši normaliais atvejais 
paskui nuveda į heteroseksualinį objekto rinkimąsi (Freud, 1916-1917, 
XXVI paskaita). 


LiBIDO PASLANKUMAS 


Angl. plasticity of libido; pranc. plasticitė de la libido; vok. Beweg- 
lichkeit der Libido 


*Libido gebėjimas lengvai keisti varos *objektą ir *tikslą. 

„Libido paslankumo“ terminą Freudas vartoja kaip „libido lipnumo“ 
antonimą. Jis teigia, kad *libido paslankumo laipsnis svyruoja priklau- 
somai nuo asmens, genetinių veiksnių ir skirtingų individo raidos isto- 
rijos aplinkybių. Apskritai daroma prielaida, kad libido yra palyginti 
paslankus objekto atžvilgiu, tačiau su amžiumi darosi inertiškesnis arba 
lipnesnis. Libido paslankumas susijęs ir su *varos tikslu. Pirminis varos 
tikslas gali būti pakeistas kitu per *sublimaciją. Vienos *dalinės varos 
nepatenkinimas gali būti kompensuojamas kitos dalinės varos patenki- 
nimu (Freud, 1916-1917). Libido paslankumo laipsnis turi didelę reikš- 
mę psichoanalitinės terapijos efektyvumui. Būtina gydymo sėkmės są- 
lyga yra paciento gebėjimas keistis arba perstumti libido *kateksį. Tačiau 
libido neturi būti pernelyg paslankus, nes tai menkina gydymo rezultatų 
tvarumą (Freud, 1937c). 


LiBIDO SANTVANKA 


Angl. damming up of libido; pranc. stase libidinale; vok. Libidostauung 


*Ekonominis procesas, kuris, pasak Freudo, yra *neurozių ir psi- 
chozių priežastis. Šis procesas reiškia, kad libido energijai nelei- 
džiama išsikrauti, ir dėl to ji akumuliuojama vidinėse psichikos 
struktūrose. Sukaupta energija sunaudojama *simptomo forma- 
vimuisi. 

Libido santvankos, kaip neurozių etiologinio veiksnio, sąvoka kilu- 
si iš ankstyvais laikais atliktų *aktualiųjų neurozių tyrinėjimų; šios neu- 
rozių atmainos pamatas, pasak Freudo, yra neatslūgusios seksualinės 
įtampos (Freud, 1898a). Freudas laikėsi nuomonės, kad libido santvanka 
yra lemiama aktualiųjų neurozių priežastis. Libido santvanka nebūtinai 
sukelia patogeninius padarinius. Ji gali turėti net pageidaujamą taisyk- 
lingos elgsenos efektą per *sublimaciją, teikiančią lyg ir kokį pakaitinį 
pasitenkinimą. Teoriniu požiūriu svarbiame darbe Zur Einfihrung des 
Narzissmus (1914c) Freudas libido santvankai *Ego sferoje, vadinama- 
jam narcistiniam Ego, priskiria lemiamą vaidmenį psichozės formavi- 
mesi. Štai jo apibendrinimas, paimtas iš vieno vėlesnių veikalų: „Atrodo, 


130 


kad narcistinio libido susikaupimas, pranokstąs tam tikrą kiekį, nėra 
toleruojamas“ (Freud, 1916-1917, p. 421). Tokie schizofrenijos simp- 
tomai, kaip hipochondrija ar kliedesiai, kuriuose libido gręžiasi į fan- 
tazijos darinius, byloja, kad ši riba yra peržengta. 


LiBIDO, susIJĘS Su EGo / LIBIDO, SUSIJĘS SU OBJEKTU 


Angl. ego-libido / object-libido; pranc. libido du moi / libido d 'objet; 
vok. Ichlibido / Objektlibido 


Skyrimas, kurį Freudas įvedė, iškėlęs * Ego varų ir *seksualinių varų 
dualizmo hipotezę. Tuo atveju, kai libido esti susijęs su Ego, seksua- 
linių varų energija krypsta į subjektą, o tuo atveju, kai libido susijęs 
su objektu, - į kitus *objektus. 


Šį skyrimą Freudas įvedė garsiame straipsnyje Zur Einfūhrung des 
Narzissmus (1914c). Iš pradžių libido krypsta Ego pusėn; tai vadina- 
masis *pirminis narcizmas. Tik vėlesnės raidos eigoje libido nukrypsta 
į išorės objektus. Su objektu susijusi libido energija, pavyzdžiui, nete- 
kus *objekto, gali vėl susisieti su Ego ir taip paskatinti antrinio narcizmo 
radimąsi. Tarp dviejų libido pavidalų nusistovi pusiausvyros santykis. 
Jeigu libido, susijęs su objektu, didėja, tai libido, susijęs su Ego, mažė- 
ja-— ir atvirkščiai. Kai kurių psichotinių būsenų atvejais pagrindinė libido 
dalis sutelkiama į savąjį Ego. Sąvokų pasiskirstymą, kurį Freudas vartojo 
šioje varų teorijoje, galima perteikti šia schema: 


Varos Ego varos Seksualinės varos 
Psichikos energija Ego interesas Libido 
Kryptis Objektas Ego Objektas Ego 


Libido, susijusio su Ego, ir libido, susijusio su objektu, skirtumas 
yra visiškai aiškiai išreikštas. Panašiai esti ir su *Ego interesu, kuris 
objekto pusėn krypsta savisaugos tikslais. Tačiau sunku nuo *narciz- 

mo atskirti Ego interesą, kuris krypsta savojo Ego pusėn, virsdamas 
*egoizmo priežastimi. Freudas kartais narcizmą traktuoja kaip libidi- 
nį egoizmo papildą (Freud, 1917d). Tai reiškia, kad narcizmas yra savęs 
meilė su stipriu seksualinių akcentu, o egoizmas seksualinio matmens 
neturi. Kitomis progomis Freudas tvirtina, kad libido, nukrypęs į Ego, 
patiria tam tikrą deseksualizaciją, o dėl to egoizmo ir narcizmo skirtumas 
ir vėl nyksta (Freud, 1923d). Šioje vietoje dera paaiškinti, kad termi- 
nas „objektas“ tokiose frazėse kaip *,„kateksis“ ar „objekto kateksis“, 
„libido, susijęs su objektu“ ir „vidinis objektas“, nusako ne konkretų, 
materialų objektą, bet jo reprezentaciją vaizdinių pasaulyje. Pavyzdžiui, 
tais atvejais, kai kalbame, kad motina yra vaiko libido objektas, turime 
galvoje ne tikrąją biologinę motiną, bet motinos vaizdinį, kuriam tenka 
libido krūvis ar kuris yra kateksio objektas. 


LIGOS NAUDA, PIRMINĖ IR ANTRINĖ 


Angl. gain from illness, primary and secondary; pranc. bėnėfice de 
la maladie, primaire et secondaire; vok. Krankheistgewinn, primūrer 
und sekundūrer 


Visokia nauda, paciento patiriama iš ligos būsenos. Pirminė ligos 
nauda reiškia *nerimo sušvelninimą, pasitelkiant simptomą, *pa- 
kaitinio darinio pavidalu teikiantį tam tikrą pasitenkinimą išstum- 
tiesiems impulsams. Antrinė ligos nauda ima reikštis, ligai prasi- 
dėjus. Ši nauda tiesiogiai nėra susijusi su simptomų geneze ar jų 
reikšme. Antrinė nauda ligoniui reiškia domėjimąsi jo asmeniu ir 
jo globojimą, sykiu leidžia jam daryti poveikį aplinkai ir ja mani- 
puliuoti. Pasitenkinimas, kurį teikia antrinė nauda, susijęs su nar- 
cistiniais poreikiais ir lieka tarnauti *savisaugos varoms. 


Jau pačiose ankstyviausiose neurozių teorijos formuluotėse Freu- 
das pabrėžia, kad ligos protrūkio ir jos tvermės priežastis yra mintis 
apie naudą arba pasitenkinimą, kurį pacientas sieja su liga. Ligos eigą 
reguliuoja *malonumo principas, kuris iš ligonio būsenos siekia išgauti 
*ekonominę naudą įtampos sumažinimo, sykiu ir nerimo redukavimo 

pavidalu. Pirminės ir antrinės ligos naudos išskyrimas yra vėlyvas 
teorijos papildas. Šį skirtumą Freudas detaliai aptaria vienoje savo 1916— 
1917 m. paskaitų (Freud, 1916-1917, XXIV paskaita). Ten Freudas 
teigia, kad *bėgimas į ligą individo *Ego tampa vidinio arba pirminio 
pasitenkinimo šaltiniu, nes taip redukuojama slapto *psichikos konflik- 
to sužadintas nerimas. Tačiau šio palengvėjimo kaina yra gana didelė, 
nes simptomai neretai esti skausmingi. Šioje vietoje randasi antrinė 
ligos nauda, suteikianti pacientui ryškių išorinių gėrybių ir galinti vi- 
siškai kompensuoti simptomų keliamus nemalonumus. Abi ligos nau- 
dos atmainos veikia išvien ir didina priešinimąsi gijimui, nors pacientas 
sąmoningai ir geidžia atgauti sveikatą. „Antrinė ligos nauda neurozės 
atveju [...] ateina į pagalbą Ego, trokštančiam įtraukti simptomą į savo 
sistemą ir padidinti jo fiksaciją. Tuomet, mėgindami suteikti Ego ana- 
litinę paramą jo kovoje su simptomu, pamatome, kad šie Ego ir simp- 
tomą jungiantys saitai veikia priešinimosi pusėje. Nebus mums lengva 
juos sutraukyti“ (Freud, 1926d, p. 99—100). Antrinė ligos nauda 
atskleidžia svarbų Ego aspektą — jo troškimą suvienyti ir integruoti 
asmenybės struktūroje besireiškiančius, nors jam ir svetimus elemen- 
tus. Freudas sako: „Ego nusiteikęs taikingai ir geistų įtraukti į save 
simptomą, priimti jį savo visumon“ (Freud, 1926d, p. 100). Antrinė li- 
gos nauda, tenkindama narcistinius ir savisaugos poreikius, leidžia taip 
internalizuoti simptomą. 

MALONUMO PRINCIPAS 


Angl. pleasure principle; pranc. principe de plaisir; vok. Lustprinzip 


Psichikos gyvenimą valdo du pamatiniai principai - malonumo ir 
*tikrovės. Pirmasis teigia, jog psichikos veikla krypsta taip, kad 
būtų vengiama nemalonumo ir ieškoma malonumo. 


Malonumo principas yra artimai giminingas hedonizmui, kurio 
požiūriu troškimas pasiekti malonumą ir išvengti nemalonumo yra 
žmonių veiklos pamatas ir aukščiausias gėris. Hedonizmo ištakos sie- 
kia tolimą filosofijos istoriją. Freudas šį terminą perėmė iš vokiečių 
psichofiziko Gustavo Theodoro Fechnerio (1801-1887), kuris dar ir kitu 
požiūriu paveikė jo mąstyseną. Fechnerio malonumo principas skiriasi 
nuo klasikinio hedonizmo, nes veiklos tikslo nelaiko lemiamu veiks- 
niu. Fechneris laikėsi nuomonės, kad malonumo principas kalba apie 
malonumą arba nemalonumą, susijusius su subjektyviu duotosios 
veiklos arba jos padarinių vaizdiniu. Jis taip pat pabrėžė, kad tam tikrų 
veiksmų motyvai gali būti nesąmoningi (Andkjaer Olsen £ Koppe, 
1981). Malonumo principą — arba „nemalonumo“ principą, kaip jis va- 
dintas pradžioje — Freudas aptaria baigiamajame teoriniame veikalo 
Die Traumdeutung (1900a) skyriuje. Šis principas *psichikos aparate 
atlieka reguliuojamąjį vaidmenį: „[...] jo [psichikos aparato] darbą re- 
guliuoja siekis vengti dirgiklių sankaupos ir kiek įmanoma laikytis 
nedirginamoje būsenoje [...]. Dirgiklių sankaupa [...] jaučiama kaip 
nemalonumas, ir tai skatina [psichikos] aparatą sugrąžinti pasitenkini- 
mo išgyvenimą, kuriame šis dirginimo sumažėjimas jaučiamas kaip 
malonumas“ (Freud, 1900a, p. 598). Freudas ir toliau laikėsi tokio po- 
žiūrio į malonumo principą ir tokiu pavidalu pateikė šį principą vė- 
lesniuose darbuose, tačiau tam tikrais aspektais jį sunku suderinti su 
kitomis teorinėmis sąvokomis. Šiuos sunkumas įžvelgė ir pats Freudas. 
Laikantis tokio požiūrio į malonumo principą, koks jis pateiktas veikale 

Die Traumdeutung, esama ypatingo ryšio tarp kiekybinio *psichinės 
energijos įtampos lygio ir subjektyvaus nemalonumo arba malonumo 
jausmo. Įtampos augimas jaučiamas kaip nemalonumas, o jo redukavimą 
lydi malonumo jausmas. Vis dėlto Freudas užsiminė, kad taisyklingos 
elgsenos psichologijoje ir psichopatologijoje esama aukštos įtampos 
būsenų, kurios jaučiamos kaip malonumas. Būdingas pavyzdys yra *pra- 
dinis malonumas. Pasak hipotezės, kurios Freudas išsamiau niekados 
nesuformulavo, ritmingi įtampos pokyčiai gali teikti malonumą (Freud, 
1924c). Kitas sunkumas randasi, kai malonumo principas reiškiasi 
drauge su *pastovumo principu. Laikantis Freudo ankstesniojo požiū- 
rio į pastovumo principą, psichikos aparatas stengiasi palaikyti kiek 
įmanoma žemesnį įtampos lygį. Tokiu atveju malonumo principas su- 
derinamas su pastovumo principu. Veikale Jenseits des Lustprinzips 
(1920g) pastovumo principas, pasak Freudo, reiškia, kad *gyvybės va- 
rų energijos įtampa palaikoma pastoviame, dažnai gana aukštame ir 
tam tikra prasme optimaliame lygyje. Ši tezė prieštarauja bendrajai ma- 
lonumo principo tendencijai siekti įtampos redukavimo. Tačiau Freu- 
das užsimena, kad pastovumo principas vėlesniąja reikšme tėra laikina 
funkcija. Palyginti su gyvybės varų pastovumo principu, *mirties varų 
siekis visiškai redukuoti įtampą pagal *nirvanos principą yra domi- 
nuojantis (Freud, 1920g). Tikrovės principas formuojasi, *Ego susidu- 
riant su aplinkos reikalavimais, ir pamažu įveikia malonumo principą, 
nors tikslas siekti malonumo ir toliau tebelieka. „Šitaip išugdytasis Ego 
pasidarė „protingas“ ir jau nebesiduoda valdomas malonumo principo; 
jis paklūsta tikrovės principui, kuris iš esmės irgi geidžia patirti ma- 
lonumą, tik šis malonumas, patiriamas atsižvelgiant į tikrovę, yra tik- 
resnis, nors atidėtas vėlesniam laikui ir mažesnis“ (Freud, 1916-1917, 
p. 357). Kritinį malonumo principo ir tikrovės principo santykio apta- 
rimą pateikė Rycroftas (1962). 


MaALOoNUMŲ EGo / TikRovės EGo 


Angl. pleasure-ego / reality-eg0; pranc. moi-plaisir / moi-rėalitė; 
vok. Lust-Ich / Real-Ich 

*Ego santykis su išorės pasauliu. Ego raida vyksta tikrovės Ego 
kryptimi, o šis tikrovės Ego kaip pamatiniais procesais vadovau- 
jasi *tikrovės principu ir *tikrovės tikrinimu. 


Malonumų Ego ir tikrovės Ego skyrimas pirmą kartą pasirodo veikale 
Formulierungen ūber die zwei Prinzipien des psychischen Geschehens 
(Freud, 1911b). Ego raida vyksta nuo malonumų Ego, kuris vadovaujasi 
*malonumo principu, į tikrovės Ego, kuriame kontrolės ir vadovavimo 
vaidmenį vaidina tikrovės principas. Ir *Ego varos, ir *seksualinės va- 
ros pamažu darosi pavaldžos tikrovės principui, tačiau seksualinių va- 
rų atveju ši raida vyksta lėčiau nei Ego varų atveju. Veikale Triebe und 
Triebschicksale (1915c), o paskui darbe Die Verneinung (1925h) 
Freudas grįžta prie malonumų Ego ir tikrovės Ego skirtingumų. Šiuose 
tyrinėjimuose jis pateikia sudėtingesnį ankstyvos Ego raidos paveikslą, 
teigdamas, kad egzistuoja primityvus, pirminis tikrovės Ego. Šis pir- 
minis tikrovės Ego, kurio pamatas yra nervų sistemos veikla, pajėgus 
primityviai skirti vidinius ir išorinius dirgiklius pagal tai, ar vaikui pa- 
vyksta juos redukuoti kūno judesiais. Ankstyvasis tikrovės Ego ma- 
lonumų Ego kryptimi evoliucionuoja šitaip: jis atlieka *introjekciją 
išorės objektų, teikiančių jam malonumą, sykiu ir *projekciją išorėn 
to, kas yra vidinio nemalonumo versmė. Malonumų Ego veikia tol, kol 
trunka *oralinė fazė. Pamažu malonumų Ego vietą užima tikrovės Ego, 
kuris vadovaujasi tikrovės principu. Šios sąvokų poros ir su ja sieja- 
mos hipotezės nėra antrojoje *psichikos aparato *topografinėje teorijoje 
(struktūriniame modelyje). 


MAZOCHIZMAS 


Angl. masochism; pranc. masochisme; vok. Masochismus 


*Seksualinė perversija, kurios esmė yra seksualinio pasitenkinimo 
jausmas, patiriant skausmą ar pažeminimą. Freudas išplėtė šią 
sąvoką, aprėpdamas ja tuos mazochistinius elementus, kurių esama 
daugumoje seksualinių veiksmų. Jo nuomone, šie elementai reiškiasi 
ir mažų vaikų elgsenoje. Freudas taip pat aprašo tas mazochizmo 

formas, kuriose tiesiogiai nesama seksualinio malonumo. Pvz., tas 
pasakytina apie moralinį mazochizmą, kai asmuo, išgyvendamas 
nesąmoningą *kaltės jausmą, pats sau pasiskiria bausmę. 


Richardas von Krafft-Ebingas (1840-1903), garsus seksologas, nuo 
1886 m. — psichiatrijos profesorius Vienoje, įvedė šį terminą, su- 
teikdamas jam specifinę klinikinę reikšmę. Pati sąvoka radosi iš pa- 
vardės austrų romanisto Leopoldo von Sacher-Masocho (1835-1895), 
kuris šią perversiją aprašo literatūrine forma. Aiškindamas šią sąvoką, 
Krafft-Ebingas šliejosi prie tuo metu psichiatrijoje viešpataujančio po- 
žiūrio ir teigė, kad mazochizmo priežastis yra įgimta nervų sistemos 
yda. Freudas priėmė Krafft-Ebingo pateiktą klinikinį mazochizmo 
paveikslą, tačiau atmetė jo etiologinę hipotezę. Freudas mazochizme 
arba, bendriau kalbant, sadomazochizme išskyrė tris *varos tikslus: su- 
naikinimą, užvaldymą ir skausmą. Veikaluose, pasirodžiusiuose prieš 
Jenseits des Lustprinzips (1920g), Freudas teigia, kad *sadizmas, kaip 
troškimas sunaikinti *objektą bei užvaldyti aplinką ir suteikti skausmą, 
yra pirminis reiškinys. O mazochizmas esąs antrinis reiškinys, kuris 
randasi dėl objekto netekties arba dėl *nerimo jo netekti. Sadistiniai 
impulsai nukreipiami prieš patį subjektą (Freud, 1915c). Įvedęs *mirties 
varų sąvoką, Freudas revidavo mazochizmo teoriją. Jis tvirtina, kad 
nuo pat pradžios egzistuoja pirminis mazochizmas kaip tiesioginė 
mirties varų išraiška. O sadizmas reiškiasi, kai mirties varų energija 
*agresijos pavidalu nukreipiama į išorės pasaulį. Vėliau mirties vara 
gali atsigręžti į paties individo pusę kaip antrinis mazochizmas. Antri- 
nio mazochizmo pamatas yra tas, kad individas, baimindamasis realios 
žalos, negali išlieti agresijos išorės pasaulyje (Freud, 1920g). Išsamiau- 
sią diskusiją mazochizmo tema aptinkame veikale Das 6konomische 
Problem des Masochismus (1924c), kur Freudas aprašo tris jo pavida- 
lus: erotinį, moteriškąjį ir moralinį. Erotinis mazochizmas reiškiasi 
seksualinio malonumo jungtimi su skausmu. Moteriškasis mazochiz- 
mas yra nulemtas konstitucijos ir sustiprintas visuomeninių santykių. 
Jis reiškiasi nuolankumu, agresijos tramdymu ir pasyvumu. Šiuo po- 
Žiūrių mazochistas prisiima moters pavidalą. Tai atsispindi mazochis- 
tų *fantazijose, kuriose išnyra smurto, kastracijos ir vaiko gimdymo 

vaizdiniai. Moralinis mazochizmas nuo dviejų ankstesnių atmainų 
skiriasi tuo, kad neturi seksualinio dėmens. Jo šaltinis yra kaltės jausmas 
ir poreikis bausti save. Struktūriniu požiūriu tai išraiška įtampos tarp 
reikalavimus keliančio *Superego ir tų reikalavimų netenkinančio *Ego. 
Varų požiūriu moralinis mazochizmas reiškia, kad Superego valdo 
sadistines varas, kurios kilusios iš mirties varų ir krypsta Ego pusėn. 


MEDŽIAGA 


Angl. material; pranc. matiėre; vok. Material 


Pamatiniai duomenys, gauti iš paciento žodinių pasisakymų ir laikyse- 
nų, kurie analitikui yra “interpretacijos ir * konstrukcijos išeities taškas. 


Savo darbuose psichoanalizės technikos klausimais Freudas vartoja 
šią sąvoką būtent tokia prasme. Įdomus paciento pateiktos medžiagos 
turinys yra tai, ką jis pats jaučia kaip svetimus ar mįslingus dalykus. 
Mat daroma prielaida, jog tokios medžiagos pamatas yra nesąmoningas. 
Analitiko užduotis yra išaiškinti medžiagą ir perteikti ją nesąmoningų 
motyvų ir *psichikos konfliktų kategorijomis. Freudas kartais pabrėžia 
griežtą ribą tarp analitiko ir paciento užduočių terapiniame procese. 
Paciento užduotis yra patiekti analizei medžiagos, pvz., savų laisvųjų 
asociacijų, 0 analitiko darbas iš esmės suvedamas į interpretaciją (Freud, 
1937d). Tačiau praktikoje visa tai klostosi pagal dialektinio bendradar- 
biavimo principą. Pavyzdžiui, tam tikra psichoanalitiko interpretacija 
tampa užuomazga, sudarančia sąlygas naujai paciento medžiagai rastis. 
Be to, pacientas neretai atlieka aktyvų vaidmenį interpretacijos proce- 
se. Paciento atliekamas *perdirbimas yra taip pat svarbus šio proceso 
elementas. Kartais vartojamas terminas „,nesąmoningoji medžiaga“ ne- 
sąmoningajam turiniui nusakyti. 


MENKAVERTIŠKUMO JAUSMAS 


Angl. sense of inferiority; pranc. sentiment d 'infėrioritė; vok. Min- 
derwertigkeitsgefiihl 

Jausmas, kurio pamatas, pasak Alfredo Adlerio (1870-1937), yra 
tikras fizinis menkumas. Tai reiškiasi menkavertiškumo jausmo 
kompleksu, kurio atveju individo *vaizdinius, nuostatas ir veiksmus 
reguliuoja siekis kompensuoti šiuos trūkumus. 


Pasak vadinamosios Adlerio inidividualiosios psichologijos, men- 
kavertiškumo jausmas yra pamatinis asmenybės formavimosi veiksnys. 
Menko vertingumo jausmas paprastai randasi vaikystėje, o jo šaltinis 
yra koks nors pastebėtas fizinis nukrypimas. Objektyviai žvelgiant, ši 
fizinė yda gali būti menkutė, tačiau vaiko vaizdiniuose ji įgyja milžinišką 
mastą. Nevisavertiškumo jausmas, virtęs menkavertiškumo komplek- 
su, įgyja įtakingumo arba valdžios troškimo pavidalą (Ansbacker, 1956). 
Freudas buvo nenuilstamas Adlerio teorijos kritikas. Apie tai liudija 
kad ir ši citata: „Nesvarbu, ar kas yra homoseksualas, ar nekrofilas, įsi- 
baiminęs isterikas, įkyrumų neuroze sergąs izoliuotas asmuo, ar šėlsmo 
apimtas pamišėlis, — Adlerio individualiosios psichologijos mokyklos 
atstovas kiekvienu tų atvejų nustato, kad varomoji jo būsenos jėga yra 
troškimas parodyti savo vertingumą, kompensuoti savo menkumą [...]“ 
(Freud, 1933a, p. 141). Kasdienos gyvenime dažnai sutinkami asme- 
nys, apnikti didesnio ar mažesnio menkavertiškumo jausmo. Šie jaus- 
mai psichopatologijoje pirmiausia reiškiasi dėl depresijos. Freudas tai 
suvokė, tačiau atmetė Adlerio hipotezę, skelbiančią, kad menkaver- 
tiškumo jausmo genezė susijusi su organinių defektu. Jo nuomone, šis 
jausmas gali rastis kaip meilės netekimo arba kastracinių *fantazijų 
padarinys. Tačiau apskritai menkavertiškumo jausmas yra *Ego ir *Su- 
perego reikalavimų konflikto išraiška. Kitu atveju čia susiduriame su 
ypatinga *kaltės jausmo apraiška. „Vaikas jaučia savo menkesnę vertę 
tada, kai pastebi, kad nėra mylimas; panašiai esti ir suaugusio asmens 
atveju“ (Freud, 1933a, p. 65). Pasak Freudo, vienintelis organas, kuris 
laikomas iš tikrųjų menkos vertės, yra silpnai išsivystęs vyro lyties 
organas ar mergaitės makštis. Tačiau pagrindinė menkavertiškumo 
komplekso priežastis yra Ego ir Superego santykis. Šis kompleksas, pa- 
našiai kaip ir *kaltės jausmas, yra tarp šių dviejų instancijų tveriančios 
įtampos išraiška. 

METAPSICHOLOGIJA 


Angl. metapsychology; pranc. mėtapsichologie; vok. Metapsychologie 


Bendrinis terminas abstraktiems *psichikos aparato modeliams 
nusakyti. Metapsichologijos sąvokos apskritai yra aukšto abstrak- 
cijos lygio, nes labai nutolusios nuo empiriškai suvokiamų reiškinių. 
Metapsichologinių modelių pavyzdžiai yra psichikos aparato *in- 
stancijų, *varų ir *psichikos energijos teorijos. Savo metapsicho- 
logijoje Freudas nagrinėja psichikos aparatą trimis požiūriais: *di- 
naminiu, *ekonominiu ir *topografiniu. 


Pirmą kartą metapsichologijos sąvoka pasirodo Freudo laiške Wil- 
helmui Fliessui (1858-1928). Šis terminas buvo nukaltas pagal analo- 
giją su „metafizika“, ir Freudas buvo užsimojęs sukurti psichologiją, 
siekiančią toli už sąmonės sferos ribų. Taip jis stengėsi atsitolinti nuo 
XIX a. pabaigos eksperimentinės psichologijos, kurios įŽymiausias 
atstovas buvo Wilhelmas Wundtas (1832-1920). Metapsichologija yra 
teorinis *psichoanalizės pamatas. Freudas suprato, kad principai, 
sąvokos ir teoriniai modeliai, kuriuos jis vartojo metapsichologijoje, 
yra hipotetiniai ir spekuliatyvūs. Keliskart savo metapsichologiją jis ir 
revidavo. Iš veikalų, kuriuose labiausiai įžvelgiamas metapsichologi- 
jos paveikslas ir jos raida, minėtini po Freudo mirties paskelbtas dar- 
bas Entwurf einer Psychologie (1895/1950a), paskutinis veikalo Die 
Traumdeutung (1900a) skyrius, Formulierungen ūber zwei Prinzipien 
des psychischen Geschehens (1911b), Jenseits des Lustprinzips, Das 
Ich und das Es bei paskutinis psichoanalizės teorijos susumavimas 
Abriss der Psychoanalyse. 


MIRTIES VAROS 


Angl. death instincts; pranc. pulsions de mort; vok. Todestriebe 


Organizmo siekis visas įtampas sumažinti iki nulinio taško. Mir- 
ties varų tikslas yra nuvesti gyvybę iki neorganinės būsenos — tuo 
jos skiriasi nuo *gyvybės varų, kurių tikslas yra išsaugoti individo 

ir žmonių giminės gyvybę. Mirties varos iš pradžių esti autodestruk- 
tyvios, tačiau laipsniškai gręžiasi į aplinkinio pasaulio pusę *agre- 
sijos varos pavidalu. 


Šią sąvoką Freudas įvedė savo vėlyvame ir sunkiai skaitomame 
veikale Jenseits des Lustprinzips (1920g). Ji atlieka lemiamą vaidmenį 
jo tolesniuose teoriniuose veikaluose ir užima centrinę vietą galutinia- 
me psichoanalizės apibendrinime — darbe Abriss der Psychoanalyse 
(1940a). 1933 m. skaitytame paskaitų cikle Freudas šitaip vartoja sąvo- 
ką „mirties varos“: „Jeigu teisybė, kad gyvybė - neatmenamais laikais 
ir neįmanomu suvokti keliu — radosi iš negyvosios materijos, tai, lai- 
kantis mūsų prielaidų, anuomet turėjo rastis ir vara, kuri siekia sunaikinti 
gyvybę ir sugrąžinti neorganinį būvį [...]. Visos varos, kurių egzistavimu 
mes tikime, dalijamos į dvi grupes: į erotines varas, kurios geidžia jungti 
gyvą substanciją į vis didesnius vienetus, ir į mirties varas, kurios prie- 
šinasi Šiai tendencijai ir tai, kas gyva, veda į neorganinį būvį. Iš šių 
dviejų grupių sąveikos ir grumtynių randasi gyvenimo apraiškos, kurias 
užbaigia mirtis“ (Freud, 1933a, p. 107). Įvesdamas sąvoką mirties varų, 
kartais dar vadinamų ir Tanatu, kaip priešingąjį gyvybės varų, vadina- 
mų Erotu, polių, Freudas šliejasi prie turtingos Europos mąstymo tra- 
dicijos, egzistenciją suvokiančios kaip dviejų galybių grumtynes. Jau 
V a. pr. Kr. graikų filosofo Empedoklio Akragiečio (apie 483—423 m. 
pr. Kr.) raštuose, kurie Freudui buvo gerai žinomi, aptinkame idėją, 
kad pasaulis randasi, veikiant dviems didžioms galybėms: meilei ir ne- 
apykantai. Meilė - tai gėris, o neapykanta — blogis. Tarp šių galių vyksta 
amžina kova, kurioje laimi tai viena, tai antra jų. Meilė yra statančioji, 
kuriančioji galybė, o neapykanta naikina ir griauna. Taigi mirties varų 
tikslas yra griovimas. Mirties varų *psichinė energija vadinama ag- 
resyviąja energija. Freudas nesuteikė jai lotyniško vardo, analogiško 
*libido energijai. Agresyvioji energija, kaip ir libido, gali būti nukreipta 
į objektus. Objektais dažnai esti kiti asmenys, tačiau agresija gali gręžtis 
ir prieš patį subjektą ar kitus pasaulio reiškinius. Jeigu agresyvus 
*kateksis prasismelkia į sąmonę, jį jaučiame kaip neapykantą, įtūžį, 
pasibjaurėjimą ir t. t. Kateksiai reiškiasi veikla, kuria mėginama padary- 

ti žalą tam tikriems objektams. Šios dvi varų atmainos retai reiškiasi 
cijomis esti susimaišę. Klasikinis pavyzdys čia yra seksualinė *per- 
versija, *sadizmas, kurio atveju stiprus seksualinis dėmuo jungiasi su 
smurtavimu prieš kitą asmenį. *Mazochizmo atveju agresyvioji energi- 
jasu libidinių elementų priemaiša gręžiasi prieš patį individą. Kasdienos 
gyvenime dažniausiai nusistovi tam tikra šių dviejų grupių pusiausvyra, 
arba, pasak Freudo: „Laimė, agresijos varos niekados nesireiškia vie- 
nos pačios, jos visada jungiasi su erotinėmis varomis. Pastarųjų užduotis 
yra, atsižvelgiant į žmogaus sukurtos viešpataujančios kultūros sąlygas, 
nešti sutaikymą ir užkirsti kelią visai virtinei reiškinių“ (Freud, 1933a, 
p. 104). Iki 1920 m. tvėrusioje savo varų teorijos versijoje Freudas 
postulavo dvi varų grupes — *seksualines varas, pirmiausia atliekan- 
čias žmonių giminės palaikymo funkciją, ir *savisaugos varas. Galima 
pasakyti, kad abi grupės turi pozityvų skambesį, nors tarp jų ir dažnai 
kyla konfliktai. Formuluodamas galutinę varų teoriją, Freudas sujungė 
jas į vieną kategoriją — į *gyvybės varas. Mirties varos šioje teorijoje 
atsiranda kaip visai nauja kategorija, apie kurią ankstesniuose Freu- 
do darbuose nebuvo kalbama. Postulatas apie mirties varų (arba mirties 
varos — Freudas pakaitomis vartoja abi formas) egzistavimą tikrai buvo 
kontroversiškiausias jo sukurtos teorijos elementas. Nėra žinoma, ko- 
kiais teoriniais principais Freudas čia vadovavosi. Kaip paprastai, em- 
su ankstesne varų teorija ir pamatinių *malonumo principu. Lemiama 
įžvalga buvo daugelio pacientų atveju pastebimas nuolatinis skaudžių 
gyvenimo situacijų grįžimas. Šią *būtinybę kartoti sunku buvo inter- 
pretuoti kaip libidinio pasitenkinimo paieškas. Toje būtinybėje Freudas, 
kaip pats sakė, įžvelgė demonišką galybę, nepriklausomą nuo malonumo 
principo ir dažnai jai net priešingą. Ši demoniškoji galybė, pasak Freudo, 
yra mirties vara. Tokios sąvokos, kaip *ambivalencija, *agresija, sa- 
dizmas ir mazochizmas, įgijo didelę reikšmę klinikiniame darbe. Šiuos 
reiškinius buvo sunku teoriškai paaiškinti, remiantis ankstesniąja va- 
rų teorija. Freudas taip pat susidūrė su sunkumais, mėgindamas kildinti 
neapykantą iš seksualinių varų, patekusių į konfliktą su savisaugos va- 

romis. Filosofiškesniu požiūriu vėlesnioji varų teorija taip pat atspindi 
ir principinį Freudo polinkį teorinius samprotavimus grįsti dualistinė- 
mis arba, kaip drįstame teigti, dialektinėmis kategorijomis. Nedera 
pamiršti ir ano meto filosofijos tėkmių įtakos Freudo mąstysenai. Jis 
skaitė Nietzsche'ę (1844—1900) ir Arthurą Schopenhauerį (1788-1860), 
o vėlesnėje jo teorijos raidoje išryškėja sąlyčio taškai su šių mąstytojų 
filosofija. Freudas puikiausiai suvokė, kad empirinis mirties varų pa- 
matas yra labai menkas, ir šią tezę traktavo kaip savotišką spekuliaciją 
arba mitą. Mitą jis suprato kaip giliai slypinčią tiesą apie žmogaus pri- 
gimtį, neprieinamą negrabiai mokslinei psichologijai. Mokymas apie 
mirties varas niekada nebuvo patenkinamai integruotas į kitą teorijos 
dalį. Veikale Žemmung, Symptom und Angst (1926d), nagrinėjančiame 
neurozinį konfliktą ir paskelbtame po šešerių metų nuo Jenseits des 
Lustprinzips pasirodymo, minėtos dvi antagonistinės varų grupės atlie- 
ka ankstesnį vaidmenį. Praktiniame terapiniame darbe mirties varų są- 
voka irgi teturi menką reikšmę ir nebuvo taip pripažinta kaip dauguma 
kitų Freudo koncepcijų. Tai tebėra vienas pačių prieštaringiausių teori- 
jos elementų. Daugelis Freudo įpėdinių pripažino agresijos varos idėją, 
tačiau atmetė hipotezę apie jos kilmę iš autodestrukcinio polinkio. Kiti 
kvestionavo net pačią agresijos varos sąvoką ir agresyvumą laikė objek- 
to sukeltos frustracijos padariniu (Montague, 1976). Teoretikė, kuri 
visiškai priėmė, o paskui dar ir radikalizavo Freudo hipotezę apie mir- 
ties varas, yra Melanie Klein (1882-1960). Ji šioms varoms priskiria 
lemiamą vaidmenį ankstyvosios vaikystės raidoje (Klein, 1948). 


MiIšRIOJI NEUROZĖ 


Angl. mixed neurosis; pranc. nėvrose mixte; vok. gemischte Neurose 


*Neurozė, kurios simptomai būdingi dvejoms ar kelioms paskiroms 
etiologinėms atmainoms. 


Freudas anksti atrado, kad esama mišrių neurozių. Tačiau tai ne- 
paskatino jo atsisakyti savosios, etiologija pagrįstos neurozių klasi- 
fikacijos. Mišriosios neurozės randasi, kelioms savitoms etiologinėms 

kategorijoms susijungus į vieną sudėtinį neurozės paveikslą (Freud, 
1895d). Dažniausias mišriosios neurozės pavyzdys yra isterijos ele- 
mentai, kurie bemaž visados reiškiasi *įkyrumų neurozės atvejais. Kita 
mišrios patologijos atmaina, atkreipusi į save didelį dėmesį, yra *ribinė 
būsena, kurioje pastebimi ir neuroziniai, ir psichoziniai simptomai 
(Kernberg, 1983). 


M0OKOMOJI PSICHOANALIZĖ 


Angl. training analysis; pranc. analyse didactigue; vok. Lehranalyse 


Psichoanalitinių studijų dalis. Būsimasis psichoanalitikas duodasi 
analizuojamas specialius įgaliojimus turinčio psichoanalitiko. Mo- 
komoji psichoanalizė apskritai trunka mažiausiai ketverius metus. 
Didelė dalis asmenų, pradedančių psichoanalizės studijas, jau anks- 
čiau esti patyrusi kelerių metų įprastinę psichoanalizę. 


1897 m. Freudas pradėjo *savianalizę, kurios metu, naudodamasis 
introspekcija ir pasitelkdamas *laisvąsias asociacijas bei *sapnų *in- 
terpretaciją, stengėsi įsismelkti į savo paties *nesąmoningąją sferą. Dalį 
šios medžiagos jis pateikė veikale Die Traumdeutung (1900a). Jis jau 
anksčiau teigė, kad tam tikra savianalizės atmaina būtina tam, kad 
galėtum sėkmingai imtis psichoanalitinės terapijos. Būsimasis psicho- 
analitikas privalo disponuoti žiniomis apie savo paties nesąmoningąją 
sferą, o ypač išmokti „[...] atpažinti ir įveikti savo kontraperkėlimą 
[...]“ (Freud, 1910d, p. 144—145). Freudo savianalizės variantas, kur 
jis pats buvo ir pacientas, ir analitikas, laikui bėgant buvo pakeistas 
reikalavimu atlikti savo psichoanalizę pas patyrusį ir šį darbą dirbti 
įgaliojimus turintį psichoanalitiką. Čia kalbama apie tai, kad būsimasis 
analitikas išmoktų naudotis savo paties nesąmoningąja sfera, kaip tam 
tikru didelio jautrumo įrankiu, padedančiu suprasti paciento nesąmo- 
ningąją sferą (Freud, 1912e). Esama skirtingų požiūrių, kokio masto ir 
gylio privalo būti mokomoji psichoanalizė. Freudas manė, kad ji ne- 
privalo būti tokia pat nuodugni kaip įprastinė terapinė analizė (Freud, 
1937c). Sandoras Ferenczis (1873—1933) laikėsi nuomonės, kad „ana- 

litikas privalo pažinti ir išmokti kontroliuoti net slapčiausias savo cha- 
rakterio silpnybes; tai neįmanoma, neatlikus absoliučiai visos analizės“ 
(Ferenczi, 1955, p. 83-84). Dauguma šiandienių analitikų, regis, palai- 
ko Ferenczio pusę. Kita su mokymu susijusi ir karštai diskutuota prob- 
Iema buvo teorinis kandidatų į psichoanalitikus pasirengimas. Dauguma 
XX a. pradžios psichoanalitikų buvo psichiatrijos ir neurologijos srityje 
specializavęsi gydytojai. Psichoanalizės sąjūdžiui išaugus ir parengus 
konkrečią mokymo programą, radosi pageidavimas, kad ateities anali- 
tikai turėtų medicininį išsilavinimą. Freudas buvo tokio požiūrio prieši- 
ninkas ir straipsnyje Die Frage der Laienanalyse (1926e) dalykiškai ir 
;žvalgiai išdėstė savo argumentus. Tačiau anglų ir amerikiečių psichoa- 
nalitikams pavyko prastumti šį reikalavimą Tarptautinėje psichoanali- 
zės asociacijoje. Psichoanalizės sąjūdžiui suskilus į kelias frakcijas, kai 
kurios jų paliko šį reikalavimą galioti, o kitos jo atsisakė. Šiandien dau- 
gumoje šalių reikalaujama, kad kandidatai į psichoanalitikus būtų baigę 
medicinos arba psichologijos studijas. 


MoOTINIŠKA GLOBA 


Angl. mothering; pranc. maternage; vok. mitterliches Betreuen 


Terapinė laikysena psichoterapijos darbe, pirmiausia — su schi- 
zofrenija sergančiais pacientais. Jos tikslas —- sukurti tarp terapeuto 
ir paciento ryšį, analogišką tam, kuris būdingas geros motinos ir 
vaiko santykiui. 


Kai kurių psichozių pamatas yra nepakankamas motinos gebėjimas 
apgaubti vaiką būtina globa pirmaisiais gyvenimo metais. Terapeutas 
stengiasi atitaisyti padarytą žalą aktyviai ir veikliai globodamas pacien- 
tą. Technika, kuri yra *tiesioginės analizės pavyzdys, nuo klasikinės 
analizės skiriasi ta prasme, kad *interpretacijos reikšmė pasitraukia į 
antrąjį planą (Scheflen, 1961). 

NARCISTINĖ NEUROZĖ 


Angl. narcissistic neurosis, pranc. nėvrose narcissigue, vok. nar- 
zissistische Neurose 


Terminas nusakyti sutrikimui, kurio atveju, pasak Freudo, *libido 
aiškiai atsitraukia iš aplinkinio pasaulio ir gręžiasi į savąjį * Ego. 
Šiandien šis terminas retai tevartojamas, 0 juo nusakoma būsena 
perteikiama veiklos psichozės arba *ribinės būsenos kategorijomis. 


Freudas skiria narcistines neurozes nuo *perkėlimo neurozių. 
Skirtumas yra tas, kad klininėje situacijoje antruoju atveju galima 
užmegzti perkėlimo santykį, 0 pirmuoju atveju tai sunku ar išvis ne- 
įmanoma. Tai sunkina narcistinių neurozių gydymą tradicinės *psi- 
choterapijos metodais (Freud, 1914c). Vėlesniuose darbuose Freudas 
„narcistinės neurozės“ terminą vartojo tik kalbėdamas apie depresi- 
nes būsenas ir skirdamas jas nuo perkėlimo neurozių bei psichozių 
(Freud, 1924b). 


NARCISTINIS OBJEKTO RINKIMASIS 


Angl. narcissistic object-choise; pranc. choix d'objet narcissigue; 
vok. narzistische Objektwahl 


*Objekto rinkimasis pagal tam tikrą panašumą į patį subjektą. 


Klasikinis narcistinio objekto rinkimosi pavyzdys yra tada, kai 
homoseksualas renkasi tos pačios lyties objektą. Freudas manė, kad 
homoseksualų ryšiai yra labiausiai įtikinamas narcizmo hipotezės 
įrodymas (Freud, 1914c). Pirmiausiai jis įvedė *šliejamojo objekto rin- 
kimosi tipo sąvoką, kuris, raidai teisingai klostantis, reiškia, kad vaikui 
modelis yra priešingos lyties tėvų poros narys (Freud, 1905d). Veikale 
Zur Einfūhrung des Narzissmus (1914c) atsiranda narcistinis objekto 

rinkimasis, pasak kurio individas vadovaujasi troškimų atrasti savąjį 
*Ego kitame asmenyje. Freudo nuomone, narcistinis objekto rinkimasis 
vyksta pagal įvairius principus, pvz., pagal esamą, ankstesnį ar pagei- 
daujamą duotojo asmens paveikslą (Freud, 1914c). Freudas teigia, kad 
narcistinį objekto rinkimąsi arba šliejamąjį objekto rinkimosi tipą lemia 
lyčių skirtumas. Kadangi motina yra pirmasis ir berniuko, ir mergaitės 
objektas, berniukas veikiau ima rinktis pagal šliejamąjį objekto rinki- 
mosi tipą, o mergaitė labiau linkusi į narcistinį rinkimąsi. Tačiau šis 
skirtumas nėra itin svarbus, nes „kiekvienam žmogui abu rinkimosi 
keliai yra atviri“ (Freud, 1914c, p. 88). Šiuos du rinkimosi variantus 
privalu laikyti teorine galimybe, kuri grynuoju pavidalu retai pasitaiko. 
Kasdienėse situacijose, konkrečiais atvejais paprastai esama kartu ir 
narcistinio objekto rinkimosi, ir rinkimosi pagal šliejamąjį objekto rin- 
kimosi tipą elementų. 


NARCIZMAS 


Angl. narcissism; pranc. narcissisme; vok. Narzissmus 
Meilė, nukreipta į patį save. 


Terminas kilęs iš mito apie Narcizą, kuris įsimylėjo savo paties 
atspindį vandenyje. XIX a. pabaigos psichiatrijoje narcizmas radosi 
kaip nusakymas seksualinės *perversijos, kuri reiškiasi tuo, kad kas 
nors savo paties kūną renkasi kaip seksualinį *objektą. Į psichoana- 
lizę narcizmo sąvoką įvedė Karlas Abrahamas (1877-1925) 1908 m., 
aprašinėdamas schizofrenijos būsenas. Schizofrenijai, pasak Abraha- 
mo, būdinga tai, kad *libido, normaliais atvejais krypstąs į konkrečius 
objektus, atitraukiamas nuo jų ir atgręžiamas į savąjį *Ego. Ši aplin- 
kybė paaiškina visagalybės jausmą, kuriuo paženklintos tam tikros 
schizofrenijos atmainos (Abraham, 1927). XX a. pradžioje Freudas 
daugelyje veikalų rašė apie narcizmą. Jis teigė, kad objekto meilės 
raidoje esama įžanginės vaikiško arba *pirminio narcizmo stadijos, kuri 
ima reikštis, pasibaigus ankstyvajam autoerotizmo periodui (Freud, 
1911c). Pirminis narcizmas laiko atžvilgiu susiliečia su vėlesniąja 

*oraline faze. Klasikiniame straipsnyje Zur Einfūhrung des Narzissmus 
(1914c) Freudas plėtoja Abrahamo požiūrį narcizmo tema. Jis traktuoja 
*Ego kaip tam tikrą libido rezervuarą. Libido iš Ego persikelia į kitus 
objektus, tačiau Ego yra visados pasirengęs su objektais susijusį li- 
bido įtraukti į Ego. Tarp *libido, susijusio su Ego, ir libido, susijusio su 
objektu, susiklosto tarpusavio priklausomybės santykis: „Juo daugiau 
sunaudojama vieno, juo skurdesnis darosi antrasis“ (Freud, 1914c, 
p. 75—76). Patartina, kad libido pasiskirstyme viešpatautų tam tikra 
pusiausvyra. Freudui galutinėje *psichikos aparato teorijoje įvedus *Id 
sąvoką, prireikė prie jos priderinti ir narcizmo teoriją. Id čia traktuoja- 
mas kaip pirminis energijos rezervuaras, o kitos *psichikos instanci- 
jos — kaip Id diferenciacijos padarinys. Ankstyvojoje oralinėje fazėje 
objektai tampa libido kateksio dalyku, o libido šaltinis yra Id. Ego geba 
gauti šią energiją narcistinio libido pavidalu per *tapatinimąsi su 
kateksio apimtu objektu arba per *introjekciją. Taip Ego įgyja objek- 
tui būdingų bruožų ir įsiperša Id kaip meilės objektas. Per šį procesą 
Ego pradeda kontroliuoti Id. Freudas rašo: „Pačioje pradžioje visas 
libido yra sutelktas Id sferoje, o Ego tik formuojasi ir dar yra silpnas. 
Id perkelia dalį šio libido į erotinį objektų kateksį, o tada sustiprėjęs 
Ego stengiasi perimti objekto libido ir įsipiršti Id kaip meilės objektas. 
Taigi Ego narcizmas yra antrinis, perimtas iš objektų“ (Freud, 1923b, 
p. 46). Freudo pateiktą narcizmo sampratą jo sekėjai ėmė kritikuoti. 
Itin kritiškai vertintas teiginys, kad vaikas ankstyviausiose raidos fazė- 
se yra tartum užsisklendęs savyje. Kai kas mano, kad nuo pat pradžių 
kūdikis turi rudimentinį Ego, kuris ieško objekto. Vaiko raida vyksta 
sąveikaujant su objektais. Kad ši raida galėtų vykti be sutrikimų, 
objektas privalo patenkinti ir narcistinius vaiko poreikius. Freudo min- 
tis apie varų valdomą libido energijos tekėjimą buvo pakeista hipote- 
ze, kurios esmė ta, kad normalus narcizmas ir stiprus Ego randasi kaip 
pozityvių ryšių su objektais internalizacijos padarinys (Kohut, 1971; 
Kernberg, 1983). Paskutiniaisiais dešimtmečiais klinikinėje psicho- 
logijoje ir psichiatrijoje pastebėta, kad gausėja charakterio sutrikimų, 
kuriuos galima klasifikuoti kaip narcistinius. Simptomai dažnai esti ne- 
ryškūs ir pacientas skundžiasi tiksliau neapibrėžiamu nepasitenkinimu 

gyvenimu, tuštumos ir beprasmybės jausmu. Atrodo, kad tų sutrikimų 
pamatas yra ankstyva objektų netektis. Šiuo metu išsivysčiusiuose kraš- 
tuose viešpataujantys socialiniai santykiai sukuria palankią dirvą narcis- 
tiniams sutrikimams rastis (Lasch, 1981). 


NEIGIAMA TERAPINĖ REAKCIJA 


Angl. negative therapeutic reaction; pranc. reaction thėrapeutigue 
negative; vok. negative therapeutische Reaktion 


Reiškinys, kartais pasitaikąs psichoanalitinėje terapijoje. Ši reakci- 
ja- tai savotiškas *priešinimasis, kuris reiškiasi tuo, kad pacientas 
tam tikroje gydymo fazėje, nepaisant pasiektos pažangos, jaučiasi 
prasčiau. Susidaro įspūdis, kad pacientas ligą brangina labiau už 
pasveikimą. 


Šį reiškinį Freudas nuodugniai aptaria darbe Das Ich und das Es 
(1923b): „Esama asmenų, kurie analitiniame darbe elgiasi labai keis- 
tai. [...| Kiekvienas dalinis sprendimas, turįs atnešti ir kitiems atnešąs 
gerėjimą ar laikiną simptomų dingimą, jiems išsyk sukelia tik jų nega- 
lios smarkėjimą, gydami jie eina blogyn, o ne taisosi. Tai vadinamoji nei- 
giama terapinė reakcija“ (Freud, 1923b, p. 49). Veikale Das Ich und 
das Es Freudas aiškina šią reakciją, pasitelkdamas hipotezę, pasak ku- 
rios pacientas išgyvena nesąmoningą *kaltės jausmą ir *bausmės po- 
reikį. Freudas rašo, kad tai yra „[...] kaltės jausmas, kuriam liga teikia 
pasitenkinimą ir kuris nenori atsisakyti negalios pavidalu tveriančios 
bausmės“ (Freud, 1923b, p. 49). Sunku įtikinti pacientą, kad jis šią 
hipotezę priimtų. Jis linkęs manyti, kad jo problemų psichoanalitinis 
gydymas negali įveikti. Freudas laikosi požiūrio, kad priešinimasis 
gydymui, kuris reiškiasi neigiama terapine reakcija, susijęs su Superego. 
Ši reakcija yra pavyzdys reiškinio, kurį vadiname moraliniu mazochiz- 
mu ir kuris nuo įprasto mazochizmo skiriasi tuo, kad seksualinis dėmuo 
čia smarkiai nublankęs (Freud, 1924c). Savo darbuose Freudas kaip 
galutinį negatyvios terapinės reakcijos paaiškinimą nurodo *mirties 
varas ir *būtinybę kartoti. Jo nuomone, *mirties vara daro mįslingą ir 

sudėtingą įtaką terapijos procesui, dėl kurios kartais priverstinio kar- 
tojimo darosi neįmanoma nugalėti (Freud, 1937c). Be abejo, esama ga- 
limybės, kad analitikas, dangstydamasis neigiama terapine reakcija, ims 
teisinti savo paties klaidas ir kitus suklupimus. Tvirtindamas, kad paci- 
entas linkęs ne gyti, o sirgti, analitikas šitaip suverčia jam atsakomybę 
už susiklosčiusią situaciją. Prancūzų psichoanalitikas Jeanas-Bertrandas 
Pontalis, atlikęs kritinę neigiamos terapinės reakcijos analizę, pasiūlė 
atsisakyti šios sąvokos (Pontalis, 1981). 


NEIGIMAS 


Angl. negation; pranc. (dė)negation; vok. Verneinung 


Procesas, kai išstumti *geismai, mintys arba jausmai pasiekia 
*sąmonę prieštaravimo pavidalu. Neigimas arba teigimas „Tai 
netiesa“ reiškia, kad išstumtojo turinio atžvilgiu ir toliau laikomasi 
*synybos. 


Neigimo procesą Freudas aptaria trumpame, tačiau turiningame 
straipsnyje Die Verneinung (1925h). Klinikiniame darbe neigimas gali 
reikštis tuo, kad pacientas griežtai atmeta analitiko jam pateiktą *inter- 
pretaciją. Jeigu, pavyzdžiui, pacientas puoselėja išstumtus priešiškus 
geismus tėvo atžvilgiu, ką nors panašaus peršanti interpretacija gali 
būti atmesta neigimu. Pasak Freudo, tvirtinimas „Ne, taip nėra“, nesi- 
kirsdamas su sąmoninga paciento jausena, yra nenuneigiamas kontak- 
to su *nesąmoningąja sfera ženklas. Freudas suvokė, kad neigimo 
sąvoka gali kiekvienai psichoanalitinei interpretacijai suteikti imunite- 
tą, apsaugantį ją nuo klaidos: „[...] jeigu [pacientas] su mumis sutinka, 
vadinasi, esame teisūs; o jei jis mums prieštarauja, tai čia tik jo prie- 
šinimosi ženklas, irgi patvirtinąs, kad mūsų teisybė“ (Freud, 1937d, 
p. 257). Bet kuri interpretacija — nepriklausomai nuo to, ar pacientas ją 
priima, ar ne — turi, pasak Freudo, būti patvirtinama kitų terapinio 
proceso elementų. Neigimo nedera painioti su *atmetimu. Šis terminas 
reiškia atmetimą, kad būta kokio nors skaudaus išgyvenimo. 

NERIMAS 


Angl. anxiety; pranc. angoisse; vok. Angst 


Nemalonus įvairaus smarkumo *afektas, kyląs *Ego sferoje dėl 
situacijos, kuri jaučiama kaip pavojinga. Nerimą sužadina varų 
impulsų arba išorės sąlygų dirgikliai. * Automatinio nerimo atveju 
randasi slogus nemalonumo potyris, eliminuojąs Ego funkcijas. 
Silpnesnės atmainos dirgiklis sukelia *signalinį nerimą, kurio tikslas 
yra *gynybos ir adaptacinių mechanizmų aktyvizacija, užkertanti 
kelią tolesniam nerimo augimui. 


Nuo pat ankstyviausių *psichoanalizės pradmenų nerimo sąvoka 
užima joje centrinę vietą. Metams bėgant, Freudas pateikė įvairių 
teorinių modelių, aiškinančių nerimo funkciją ir jį sukeliančius mecha- 
nizmus. XIX a. paskutinio dešimtmečio viduryje Freudas suformula- 
vo pirmąją nerimo teoriją, pasak kurios nerimas yra padarinys *libido 
susitvenkimo, kurį sukelia nepatenkinamas seksualinis gyvenimas 
(Freud, 1895b). Tačiau gana greit jis atsisakė šios vadinamosios toksinio 
nerimo teorijos. 1916-1917 m. XXV paskaitoje Freudas aptaria nerimo 
afektą nauju požiūriu. Įžangoje jis teigia, kad gniuždantis, automatinis 
nerimas, kalbant apie išgyvenimą, nėra tikslingas, nes dėl jo Žmogus 
dažnai visiškai nebegali veikti. Funkcionalus nerimas yra tik tada, kai 
reiškiasi saikingais mastais. „Juo labiau nerimo apraiškos apsiriboja 
išimtinai vien pradine stadija, vienu signalu, juo labiau nekliudomai 
nerimastinga parengtis pakeičiama į veiklą, juo tikslingiau vyksta visas 
procesas“ (Freud, 1916-1917). Visiškai atsiskleidęs nerimas reiškiasi 
tada, kai Ego mėginimai apsisaugoti nuo gresiančio pavojaus esti ne- 
sėkmingi. Aiškindamas automatinio nerimo genezę, Freudas naudojasi 
hipoteze Otto Ranko (1884—1939), tvirtinusio, kad visų vėlesnių nerimo 
išgyvenimų priežastis yra *gimimo trauma (Rank, 1924). „Mums regisi, 
kad žinome, kokie ankstesni įspūdžiai kartojami nerimo afekte. Mūsų 
nuomone, būtent per gimimo aktą įvyksta nemalonių potyrių, iškrovos 
impulsų ir fizinių sukrėtimų susijungimas daiktan, šis aktas yra pavojaus 
gyvybei modelis ir mes jį nuo to momento kartojame nerimo būsenos 

pavidalu“ (Freud, 1916-1917, p. 396). Veikale Hemmung, Symptom 
und Angst (1926d) Freudas atlieka savo nerimo teorijos reviziją, su- 
teikdamas jai tą pavidalą, kuris bendraisiais bruožais ir šiandien te- 
begalioja. Nerimo signalo reiškiniui Freudas teikia itin svarbią reikšmę. 
Signalinis nerimas mobilizuoja Ego atitolinti —- pasitelkiant gynybos 
mechanizmus ir tikslingą veiklą - gresiantį pavojų. Ši signalinė funkcija 
remiasi ankstesniais panašių atvejų potyriais. Freudas aprašo keletą 
būdingų nerimo situacijų, su kuriomis vaikas susiduria taisyklingos rai- 
dos eigoje. Nors grėsmingos situacijos prototipas ir yra atėjimo į pasau- 
lį akimirka, vis dėlto ji, pasak Freudo, yra vienas iš daugelio esminių 
traumuojamųjų nutikimų. Taigi Freudas atmeta radikalią Ranko pažiū- 
rą. Ką tik gimęs kūdikis tveria bejėgystės būsenoje. Iš pradžių jis visiškai 
priklausomas nuo globėjo, galinčio susilpninti varų keliamą įtampą. 
Globėjo pasitraukimas — nors ir trumpalaikis — jaučiamas kaip grėsmė, 
žadinanti vadinamąjį separacijos nerimą. Šiek tiek vėliau atsiranda 
naujas pavojus — grėsmė netekti globėjo meilės. Dėl *Edipo komplek- 
so vaikas patiria kastracijos nerimą. Edipo kompleksui išsisprendus ir 
susiformavus Superego, jis ima jausti Superego bausmės nerimą arba 
nerimą, kad savasis Superego jį gali palikti (Freud, 1926d). Šių pavojų 
sužadintų *vaizdinių ir *fantazijų liekanos įvairiu mastu reiškiasi suau- 
gusio žmogaus *nesąmoningojoje sferoje. Šiuos procesus lydi paslėp- 
tas nerimas. Suaugusio Žmogaus gyvenime pasitaikančios situacijos, 
kaip nors — dažnai gana tolimai — susijusios su ankstyvojoje kūdikystė- 
je patirtu pavojaus jausmu, gali pažadinti šiuos pirminius išgyvenimus. 
Normaliais atvejais pirmiausia reiškiasi signalinis nerimas, kuris mobi- 
lizuoja Ego gynybinę parengtį, ir šitaip nerimo raida sustabdoma. Tačiau 
jei Ego yra silpnas, o vidiniai ir išoriniai dirgikliai labai smarkūs, įvyks- 
ta paniško nerimo proveržis, eliminuojąs normalų Ego funkcionavi- 
mą. Nors dėl paskutiniosios Freudo nerimo teorijos vėlesnieji psichoa- 
nalitikai ginčijosi, nors ją kritikavo, vis dėlto ji ligi šiol tebėra nerimo 
teorijos atskaitos taškas (Sjoback, 1984). 

NERIMO ISTERIJA 


Angl. anxiety hysteria;, pranc. hystėrie d'angoisse; vok. Angsthysterie 


*Neurozė, kurios dominuojantis simptomas yra fobija, kitaip ta- 
riant, *nerimas, susijęs su tam tikrais daiktais ar situacijomis. 


Nerimo isterija etiologijos požiūriu yra gimininga *konversinei 
isterijai, tačiau skiriasi savo apraiškomis. Konversinės isterijos atveju 
išstumtieji impulsai išvirsta į fizinius simptomus. O nerimo isterijos 
atveju išstumtieji turiniai siejasi su pakaitiniais *vaizdiniais — su fobi- 
jos *objektais, kurių privalu bet kokia kaina vengti, kad nerimas 
neprasiveržtų visa apimtimi. Freudas fobinį nerimą laikė perkeltu 
kastracijos nerimu. Mintis išskirti nerimo isteriją kaip savitą neurozės 
atmainą jam kilo analizuojant arklio fobiją, kamavusią Mažylį Hansą 
(Freud, 1909b). Fobijos elementai dažnai reiškiasi kitų neurotinių ir 
psichotinių būsenų, pvz., *įkyrumų neurozės, *nerimo neurozės ir schi- 
zofrenijos, atvejais. 


NERIMO NEUROZĖ 


Angl. anxiety neurosis; pranc. nėvrose d'angoisse; vok. Angst- 
neurose 


*Aktualioji neurozė, kurios pagrindinis simptomas yra bendras 
nerimas. Nerimo neurozė nėra susijusi su ankstesniais tikrais ar 
fantazuotais trauminiais išgyvenimais. 


Etiologijos požiūriu Freudas teigė, kad nerimo neurozė randasi dėl 
seksualinės įtampos, kuri, susidėjus įvairioms aplinkybėms, negali rasti 
tinkamos išeities. Dėl to seksualinė energija esti blokuojama, o pasie- 
kusi tam tikrą slenkstį tiesiogiai virsta nerimu. Šį jausmą lydi somatiniai 
simptomai, pvz., širdies plakimas ir kvėpavimo sunkumai (Freud, 
1895b). Šiandieniai psichoanalitikai atmetė Freudo hipotezę, tačiau ir 
toliau taiko nerimo neurozės sąvoką kaip klinikinę diagnozę, kurios 
genezė paprastai esti labai sudėtinga (Tahka, 1987). 

NERIMO RAIDA 


Angl. generation of anxiety; pranc. dėvelopement d'angoisse; vok. 
Angstentwicklung 


Į nerimą ir nerimo raidą Freudo požiūris įvairiais periodais buvo 
skirtingas. Paskutinėje nerimo teorijoje jis atskyrė *automatinį ne- 
rimą nuo *signalinio nerimo. Situacijoje, kai žmogus jau anksčiau 
yra patyręs grėsmę, pirmiausia prabyla signalinis nerimas, kurio 
tikslas yra sutelkti Ego gynybines priemones ir šitaip, užkirtus kelią 
pavojui, neleisti nerimui toliau plėtotis. Nepasisekus šis procesas pa- 
sistūmėja toliau ir nerimo raida išsiplėtoja per visą skalę (Freud, 
1926d). Nerimo raida, pasak Freudo, susijusi su simptomų radimusi 
*neurozių atvejais: „nerimo raida pradeda simptomo formavimąsi; 
maža to, ji yra būtina simptomo radimosi sąlyga“ (Freud, 1926d, 
p. 144). Simptomo formavimasis užkerta kelią visiškai nerimo ek- 
spansijai pavojaus situacijoje. 


NESĄMONINGOJI SFERA 


Angl. unconscious; pranc. inconscient; vok. Unbewupte 


Bendrąja reikšme šis terminas nusako bet kokį psichikos turinį, 
kuris laikinai nėra pasiekęs *sąmonės. Šia reikšme ikisąmoningoji 
*medžiaga taip pat priklauso nesąmoningajai sferai. Freudas įve- 
dė nesąmoningosios sferos sistemą pirmojoje *psichikos aparato 
*topografijos teorijoje. Ši sistema yra dinamiškai nesąmoninga, 
o jos turinys — tai išstumtoji medžiaga. Procesus, kurie vyksta ne- 
sąmoningojoje sferoje, reguliuoja *pirminis procesas. Nesąmo- 
ningasis turinys turi didelį varų energijos krūvį ir stengiasi pra- 
siveržti į ikisąmoningąją sferą ir į sąmonę. Tačiau šis veržimasis 
realizuojamas tik per *kompromisinius darinius, nesikertančius su 
*cenzūros reikalavimais. Antrojoje Freudo topografinėje teorijo- 
je, postuluojančioje, kad esama trijų psichikos *instancijų — *Id, 
*Ego ir *Superego - Id visiškai priklauso nesąmoningajai sferai, o 

Ego ir Superego turi nesąmoningą, ikisąmoningą ir sąmoningą 
sluoksnius. 


Nesąmoningosios sferos sąvoka psichoanalizės teorijoje užima 
centrinę vietą. Kai kurie analitikai apibrėžia savo veiklą kaip nesą- 
moningosios sferos ir jos poveikio žmogaus išgyvenimams ir elgsenai 
tyrinėjimus. Šios sąvokos istorija ilga, XIX a. ji dar prieš Freudą buvo 
plačiai taikoma įvairiuose teoriniuose samprotavimuose (Whyte, 1960). 
Nesąmoningoji sfera buvo jau žinoma koncepcija Freudui, kai jis apie 
1890 m. klojo psichoanalizės teorijos pamatus. Tačiau Freudas nuo 
pirmtakų skyrėsi tuo, kad nesąmoningąją sferą perkėlė į naują teorinį 
kontekstą, iškeldamas mintį, kad nesąmoningi procesai daro lemiamą 
įtaką psichiniam Žmogaus gyvenimui. Topografinis ir *dinaminis po- 
žiūriai į nesąmoningąją sferą išsikristalizavo terapinių eksperimentų 
pagrindu. Freudas atrado, kad psichiniame pacientų gyvenime esama 
aktyvių, tačiau nesąmoningų vaizdinių ir kad pacientų simptomai iš tų 
vaizdinių randasi. Taigi tuos vaizdinius Freudas priskyrė specialiai 
psichikos sistemai — nesąmoningajai sferai, kuri užpildyta savu turiniu 
ir valdoma specialių veiklos mechanizmų. Nesąmoningosios sferos tu- 
rinys gali pasiekti sąmonę tik susilpnėjus *gynybai (Freud, 1912g). Ne- 
sąmoningosios sferos turinį sudaro *varų reprezentacijos turinys, O Ši 
reprezentacija yra psichinė *varų išraiška vaizdinių pavidalu. Su vaiz- 
diniais per *fiksaciją susijusi varų energija. Nesąmoningi vaizdiniai daž- 
nai esti sujungti į *fantazijas, panašias į scenarijus su daugybe sąsajų 
(Freud, 1915e). *Psichoanalizės požiūriu svarbiausia nesąmoningosios 
sferos dalis yra turinys, kuris anksčiau buvo sąmonėje, tačiau dėl tam 
tikrų sumetimų yra išstumtas į nesąmoningąją sferą. Ši nesąmoningo- 
sios sferos dalis paprastai esti kilusi iš vaikystės periodo išgyvenimų. 
Išstumti ankstyvosios vaikystės vaizdiniai turi skirtingo laipsnio psi- 
chinės energijos kateksį ir tampa — kaip sako Freudas — išsikrauti be- 
siveržiančių geismų impulsų nešėjais. Tačiau tiesioginei iškrovai kelią 
užkerta cenzūra, veikianti tarp nesąmoningosios ir ikisąmoningosios 
sterų. Dėl tam tikros deformacijos geismų impulsai gali prasismelkti 
pro cenzūrą ir pasiekti ikisąmoningąją sferą arba sąmonę (Freud, 1915e). 

Nesąmoningojoje sferoje vykstą psichiniai procesai yra visai kitokio 
pobūdžio nei *antrinis procesas, susijęs su *realybės principu, reguliuo- 
jančiu ikisąmoningąją sferą ir sąmonę. Mat nesąmoningosios sferos 
procesai priklauso *malonumo principo valdomam pirminiam proce- 
sui ir rūpinasi eliminuoti nemalonias įtampos būsenas. Svarbiausiems 
pirminio proceso mechanizmams priklauso *sutirštinimas ir *perstū- 
mimas (Freud, 1900a). Pažinimo teorijos požiūriu nesąmoningoji sfera 
yra sunkiai suprantama ir mįslinga sistema. Tiesiogiai ji retai atsisklei- 
džia Žmogaus elgsenoje ir nėra pasiekiama sąmoningai introspekcijai. 
Vienas Freudo nesąmoningosios sferos teorijos bruožų yra tas, kad ne- 
sąmoningoji sfera, kad ir būdama slėpiningo pobūdžio, nuolatos reiš- 
kiasi Žmogaus psichiniame gyvenime. Psichopatologijoje daroma prie- 
laida, kad neurozių simptomai yra gynybinių veiksmų ir nesąmoningų 
geismų impulsų kompromiso padarinys. Tokios pat struktūros yra ir 
*sapnai bei *riktai. Apskritai Freudo pateiktą nesąmoningosios sferos 
ir jos funkcijų sampratą, metams bėgant, empiriškai pagrindė ne vien 
psichoanalitikai, bet ir atitinkamų metodologinių reikalavimų griežtai 
besilaikantys eksperimentinės psichologijos atstovai (Sjobūck, 1985). 
Kita vertus, metapsichologinės ir ypač *ekonominės Freudo prielaidos 
nesąmoningosios sferos klausimais kelia didelių kontroversijų. Freu- 
do pateikta nesąmoningos *psichinės energijos samprata yra neaiški, 
net pilna vidinių prieštaravimų. Pasak išstūmimo teorijos, ši energija 
pasižymi traukos jėga, išlaikančia išstumtuosius vaizdinius nesąmo- 
ningojoje sferoje ir šitaip veikiančia išvien su išstumiančiosiomis 
instancijomis (Freud, 1915d). Kitoje vietoje ši energija duoda pradžią 
galiai, kuri stengiasi, kad išstumtas turinys patektų į sąmonę, tačiau 
jos veiklą trukdo cenzūra (Freud, 1915e). Pulkui teoretikų, kurie po 
Freudo mirties nesąmoningajai sferai skyrė ypatingą dėmesį, dera 
priskirti Jacgues'ą Lacaną (1901-1981). Jis iškėlė mintį, kad nesą- 
moningosios sferos struktūra yra kaip specifinę gramatiką turinčios 
kalbos (Lacan, 1977). 

NESĄMONINGOSIOS SFEROS IŠVEDINYS 


Angl. derivative of the unconscious; pranc. rejeton de V'inconscient; 
vok. Abkėmmling des Unbewuften 


*Nesąmoningajai sferai būdinga nuolatinė tendencija smelktis per 
*ikisąmoningąją sferą iki *sąmonės, o paskui daryti įtaką išgyveni- 
mams ir veiksmams. Tai vyksta per išstumtosios *medžiagos defor- 
maciją, kuri šitaip gali prasismelkti pro cenzūrą, skiriančią nesąmo- 
ningąją sferą nuo ikisąmoningosios sferos. Deformuoti ir išstumti 
impulsai, veikią sąmoningą funkcionavimą, vadinami nesąmonin- 
gosios sferos išvediniais. Nors tie išvediniai yra labai deformuoti, 
jų kilmė dažnai esti pakankamai vienareikšmė, kad prieš jas būtų 
sutelktos naujos gynybos priemonės. 


Nesąmoningosios sferos išvedinių sąvoka aptarta svarbiuose me- 
tapsichologijos straipsniuose Die Verdrūngung (1915d) 1 Das Unbe- 
wufte (1915e). Šis terminas artimai siejasi su *išstūmimo teorija, kurioje 
nesąmoningosios sferos išvedinio pavyzdys yra *išstumtosios medžia- 
gos grįžimas *fantazijų ir simptomų pavidalu. Nesąmoningosios sferos 
išvedinys išryškina tam tikrą nesąmoningajai sferai būdingą savybę. Ji 
nuolatos veikia ir be paliovos veržiasi sąmonės pusėn. Tačiau galimybes 
patekti į sąmonę riboja cenzūra. Kad galėtų prasismelkti iki sąmonės, 
nesąmoningieji impulsai turi reikštis tarytumei persirengę svetimu 
drabužiu. 


NEURASTENIJA 


Angl. neurasthenia; pranc. neurasthėnie; vok. Neurasthenie 


Viena *aktualiųjų neurozių Freudo diagnostinėje sistemoje. Jos 
būdingi simptomai yra nuovargis ir įvairios psichosomatinės re- 
akcijos. 


Šį terminą į psichiatriją įvedė amerikiečių gydytojas George'as 
Beardas 1869 m. Freudas gana anksti susidomėjo neurastenija. Kalbama, 

kad dingstis buvo tas faktas, jog jis pats save laikė neurasteniku. Kurį 
laiką (apie 1885 m.) simptomams švelninti jis net vartojo kokainą. Neu- 
rastenija Freudas domėjosi daugiausiai ankstyvuosiuose savo veika- 
luose, tačiau ir vėlesnėse monografijose grįžo prie šios diagnostinės 
kategorijos. Jis teigė, kad šią liguistą būseną sukelia fiziologinės sek- 
sualinės energijos trūkumas. Šio trūkumo šaltinis galinti būti pernelyg 
dažna masturbacija (Freud, 1988a). Kaip diagnostinė kategorija šiuolai- 
kinėje psichiatrijoje neurastenija sutinkama retai. Simptomų paveiks- 
las iš tikrųjų panašus į Freudo aprašytąjį, tačiau daroma prielaida, kad 
neurastenijos priežastis yra organiniai sutrikimai (Cullberg, 1984). 


NEUTRALIZACIJA 


Angl. neutralization; pranc. neutralisation; vok. Neutralisierung 


Procesas, reiškiąs, kad pirminė seksualinė ir agresyvi energija 
kokybiškai pakinta ir nebetenka seksualinės ar agresyvios orien- 
tacijos. Neutralizuota energija gali būti perduota *Ego ir jo adap- 
tacinės veiklos dispozijai. 


Ši sąvoka priklauso amerikiečių Ego psichologijai, kuri yra *psi- 
choanalizės atmaina. Ego psichologijai būdinga tai, kad ji priskiria Ego 
stiprias pozicijas. Iš dalies Ego funkcionuoja nepriklausomai nuo *va- 
rų, 0 jo funkcija yra valdyti individo adaptaciją prie aplinkos reikalavi- 
mų (Hartman, 1958). Neutralizacijos proceso ir kitas Ego psichologi- 
jos sąvokas dažnai kritikavo Europos psichoanalitikai (Guntrip, 1968; 
Fromm, 1973). 


NEUROZĖ 


Angl. neurosis; pranc. nėvrose; vok. Neurose 


Bendrinis terminas nusakyti psichikos sutrikimams, kurių pamatas 
yra psichologinis, t. y. kuriuos sukelia psichologiniai, o ne organiniai 
veiksniai. Pasak Freudo, neurozes galima skirstyti į *aktualiąsias 

ir *perkėlimo neurozes. Pirmosios grupės šaltinis esti aktualioji 
paciento situacija. Perkėlimo neurozių atveju simptomas esti sim- 
bolinė išraiška *psichikos konflikto, kurio šaknys siekia individo 
vaikystę. Simptomai yra *geismo ir *gynybos kompromisas. 


„Neurozės“ terminą jau 1777 m. vartojo škotų medicinos profeso- 
rius Williamas Cullenas (1710-1790). XIX a. ši sąvoka dažnai vartota 
psichiatrijoje. Neurozės laikytos apibrėžtos lokalizacijos nervų sistemos 
veiklos ligomis. XIX a. pabaigoje Freudas įvedė neurozių skirstymą į 
*aktualiąsias ir *psichoneurozes (Freud, 1894a; 1896b). Psichoneuro- 
zės savo ruožtu skirstytos į *perkėlimo neurozes ir *narcistines neurozes. 
Pastaroji kategorija vėliau buvo priskirta psichozėms. Galutinę Freudo 
aptartų psichikos sutrikimų klasifikaciją galima perteikti, pasitelkiant 
tokią lentelę (Freud, 1916-1917): 


Perversijos Aktualiosios | Perkėlimo | Psichozės 
neurozės neurozės 


Sadizmas ir Neurastenija | Įkyrumų Paranoja 
mazochizmas neurozė 


Vojerizmas ir Nerimo Konversinė | Schizofrenija 
ekshibicionizmas neurozė isterija 


Fetišizmas Hipochondrija | Nerimo Maniakinė 
isterija depresinė 
psichozė 


Homoseksualizmas 


Šiandienė *psichoanalizės ir psichiatrijos klasifikacinė sistema — 
su tam tikromis modifikacijomis — sutampa su Freudo sistema. Riba, 
skirianti aktualiąsias ir perkėlimo neurozes dabar pasidariusi ne tokia 
griežta. Be to, prisidėjo daug kategorijų, pavyzdžiui, psichosomatiniai 
sutrikimai, narcistiniai sutrikimai ir *ribinės būsenos. Šiuolaikinėje 
psichiatrijoje skiriamos simptomų neurozės ir charakterio neurozės. Pir- 
mosios reiškia apibrėžtus individo elgsenos, jausmų gyvenimo arba 

mąstymo sutrikimus, kurie, kilus frustracijai, pasižymi dideliu *nerimu. 
Charakterio neurozių sutrikimai sudaro organizuotą asmenybės dalį ir 
pacientas nelaiko savęs ligoniu ar žmogum, nukrypstančiu nuo normos. 
Sunkiose gyvenimo situacijose charakterio neurozė gali pavirsti simp- 
tomų neuroze (Cullberg, 1984). 


NEUROZĖS RINKIMASIS 


Angl. choice of neurosis; pranc. choix de lan nėvrose; vok. Neu- 
rosenwahl 


Procesas, kuriam vykstant randasi apibrėžta “neurozės atmaina. 


Tam tikros neurozės atmainos pasirinkimas yra pamatinė psi- 
choanalitinės psichopatologijos problema. Ši tema persmelkusi visą mo- 
kymą apie neurozes. Freudas įvairiais periodais domėjosi vis kitomis 
neurozių apraiškomis. Apskritai kalbant, jis laikėsi nuomonės, kad 
pasirinkimas priklauso nuo paveldėtos predispozicijos, tam tikrų vai- 
kystės išgyvenimų ir tam tikros *fiksacijos tam tikroje psichoseksua- 
linės raidos fazėje (Freud, 19131). Tai nereiškia, kad tam tikram asmeniui 
esama kelių galimybių, iš kurių jis gali racionaliai pasirinkti kurią nors 
vieną. Pasak psichinio determinizmo prielaidų, neurozės pasirinkimą 
lemia sąmoningai kontrolei nepasiduodančios konstitucinės ir istori- 
nės aplinkybės. 


NEUTRALUMAS 


Angl. neutrality; pranc. neutralitė, vok. Neutralitūt 


Laikysena, kurią gydymo metu privalo priimti psichoanalitikas. 
Tai reiškia, kad analitikui nevalia vertinti paciento išsisakymų 
moralės, politikos ar socialinių normų požiūriu. Jam taip pat nedera 
teikti pacientui patarimų, susijusių su apibrėžtos veiklos arba/ir 
gyvenimo būdo rinkimusi. *Perkėlimo atžvilgiu analitikas irgi 
privalo laikytis neutraliai ir nedalyvauti paciento žaidime. Vienodai 
paskirstytas analitiko *dėmesys yra vienas jo neutralumo aspektų. 

Neutrali laikysena į *psichoanalizę buvo įvesta laipsniškai. Tai įvy- 
ko, atsisakius ankstesnių įtaigos technikų, kai analitikas tikslingai 
stengėsi paveikti pacientą, ir pakeitus šias technikas *laisvosiomis aso- 
ciacijomis. Jau veikale Studien tiber Hysterie (1895d) Freudas primena, 
kad neutralumas yra pageidautina analitiko laikysena. Daugelyje darbų 
psichoanalizės technikos klausimais, parašytų XX a. pirmame dešimt- 
metyje, jis pabrėžia neutralumo būtinybę. Analitiko laikyseną jis lygina 
su situacija chirurgo, kuris stengiasi atlikti operaciją kuo deramiau, ne- 
priklausomai nuo savo jausmų ir vertinimų (Freud, 1912e). Viename vė- 
lesnių veikalų Freudas rašo: „Griežtai atsisakėme žiūrėti į pacientą, 
kuris, ieškodamas pagalbos, atsidavė į mūsų rankas, kaip į mūsų nuo- 
savybę, atsisakėme mėginimų lemti jo likimą, primetinėti jam savo 
idealus [...]“ (Freud, 1919a, p. 164). Dauguma šiuolaikinių psichoa- 
nalitikų pritaria neutralumo reikalavimui, jei kalbama apie suaugusių 
neurotikų gydymą. Tačiau daugelis jų atsisako šio principo, dirbdami 
su kitomis pacientų kategorijomis, pvz., su vaikais, *ribinės būsenos 
pacientais arba psichotikais (Tahka, 1987). 


NIRVANOS PRINCIPAS 


Angl. Nirvana principle; pranc. principe de Nirvana; vok. Nirva- 
naprinzip 


*Psichikos aparato tendencija redukuoti visas įtampas iki nulinio 
taško ar iki mažiausio įmanomo lygio. 


Nirvana yra viena pamatinių budizmo filosofijos sąvokų. Ji reiškia 
tokią proto būseną, kurioje pradingę visi geismai. Drauge tai ramybės 
ir palaimos būsena. Vakaruose šią sąvoką išpopuliarino Arthuro Scho- 
penhauerio (1788-1860) filosofija. Pasak Schopenhauerio, nirvana yra 
tokia būsena, kurioje nėra nei valios, nei kančios, kur lieka tik vienas 
pažinimas. Freudas nirvanos sąvoką perėmė iš anglų psichoanalitikės 
Barbaros Law ir pavartojo ją veikale Jenseits des Lustprinzips (1920g). 
Štai ką jis šia tema rašo: „[...| viešpataujančia psichikos, galbūt net 
apskritai nervų gyvenimo tendencija pripažinome vidinės dirgiklių 

įtampos mažinimą, jos pastovumo palaikymą, jos šalinimą [...]“ (Freud, 
1920g, p. 55—56). Nirvanos principas, kuris, Freudo supratimu, yra vieš- 
pataujanti *mirties varų išraiška, tveria anapus *malonumo principo. 
Be to, jis giminingas ir *pastovumo principui, nors yra už jį šiek tiek 
radikalesnis. Taip pat regisi, kad nirvanos principas yra artimesnis bio- 
loginėms spekuliacijoms, išdėstytoms darbe Jenseits des Lustprinzips, 
nei pastovumo principui. Neatmestina tikimybė, kad Freudas šį terminą 
pasirinko dėl su juo susijusių įtaigių filosofinių asociacijų. 

OBJEKTAS 


Angl. object; pranc. objet; vok. Objekt 


*Psichoanalizėje šis terminas iš principo turi dvi reikšmes. *Varų 
teorijoje jis nusako asmenį, asmens dalį ar daiktą, galinčius nu- 
maldyti varas. Toks objektas gali būti tikras arba sufantazuotas. 
Objektas antrąja reikšme nusako *vaizdinius, psichikoje reprezen- 
tuojančius asmenis ar daiktus, kuriems tenka duotojo individo psi- 
chinės energijos krūvis. Psichinės energijos distribucijos stipriausios 
apraiškos yra meilės ir neapykantos jausmai. Kartais šis terminas 
dar vartojamas ir tradicine filosofine prasme, vartojant jį nusakyti 
aplinkinio pasaulio daiktui, kai neatsižvelgiama į subjektyvius duo- 
tojo asmens išgyvenimus. 


Sąvoka „objektas“ varos objekto reikšme pasirodo veikale Drei Ab- 
handlungen zur Sexualtheorie (1905d). Objektą galima traktuoti kaip 
priemonę, leidžiančią varai pasiekti savo tikslą. Turint galvoje tai, kad 
tikslą, kitaip tariant, — varos patenkinimą, galima pasiekti įvairiais bū- 
dais, objektas, pasak Freudo, tam tikrose ribose yra pakeičiamas. Tikslas 
nulemtas konstitucijos, o objektą daugiausia apibrėžia ankstesnė pa- 
tirtis. Freudas teigė, kad pasitenkinimas yra fundamentalesnis dalykas 
nei *ryšys su objektu. Objektų ryšių mokyklos atstovai šiuo požiūriu 
laikosi kitos nuomonės. Nuo Freudo jie skiriasi tuo, kad mano, jog 
vaikas pirmiausiai ieško objekto, o ne pasitenkinimo (Fairbairn, 1953; 
Guntrip, 1971). Objektas antrąja reikšme paprastai nusako reprezenta- 
ciją asmens, į kurį nukreipti *Ego afektai. Šis terminas pasirodo tokiuose 
junginiuose kaip „meilės objektas“ arba „neapykantos objektas“. To- 
kiais atvejais kalbama ne apie tam tikros varos santykį su patenkinimą 
atnešančiu objektu, bet apie visą Ego ryšį su objektu (Freud, 1915c). 

OBJEKTO RINKIMASIS 


Angl. object-choice; pranc. choix d'objet; vok. Objektwahl 
Asmens, kaip meilės *objekto, rinkimasis. 


Freudas šį terminą įvedė veikale Drei Abhandlungen zur Sexual- 
theorie (1905d), ir jis tebėra vartojamas pirmine prasme. Žodis „rinki- 
masis“ yra truputį klaidinantis, nes čia nėra kalbama apie laisvą rinki- 
mąsi iš kelių galimybių. Laikantis psichinio determinizmo prielaidos, 
rinkimasis visados yra griežtai apibrėžtas individo istorijos. Darbe apie 
*narcizmą Freudas išskiria dvi pamatines objekto rinkimosi atmainas: 
*anaklitinį ir *narcistinį (Freud, 1914c). 


OBJEKTO SKĖLIMAS 


Angl. splitting of the object, pranc. clivage de I'objet, vok. Ob- 
jektspaltung 


Melanie Klein (1882-1960) aprašytas mechanizmas, kuris yra anks- 
tyva, primityvi *gynyba nuo *nerimo. *Objektas, į kurį nukreipti 
erotiniai ir griaunamieji *varų impulsai, suskaidomas į „gerą“ ir 
„blogą“ objektus. Šios dvi dalys atlieka skirtingą vaidmenį *in- 
trojekcijoje ir *projekcijoje. 

Šis mechanizmas, aprašytas Melanie Klein dar XX a. trečio dešimt- 
mečio pradžioje, tapo centrine jos teorijos sąvoka (Klein, 1932). Pasak 
Klein, objekto skėlimas yra itin ryškus ankstyvojoje schizoidinėje- 
paranoidinėje *nuostatoje. Šioje nuostatoje įvyksta ir *dalinio objekto 
skėlimas. Klasikinis pavyzdys yra motinos krūties skėlimas į „gerą“, 
kurios pusėn krypsta erotinės varos, ir „blogą“, kuri tampa griaunamų- 
jų varų objektu. Objekto skėlimas vyksta ir depresinėje nuostatoje bei 
vėlesniais gyvenimo periodais, tačiau tuomet tai aprėpia visą objektą. 
Objekto skėlimą į mylimą ir nekenčiamą dalį regime, pvz., vyrų mušamų 
moterų atvejais. Pasak Klein teorijos, *Ego formavimasis vyksta objekto 
introjekcijos keliu. Tad objekto skėlimą lydi Ego pasidalijimas į „gerą“ 

ir „blogą“ dalis. Privalu atkreipti dėmesį, kad Klein terminą „Ego 
skilimas“ supranta kitaip negu Freudas (Segal, 1973). Termino „skili- 
mas“ klausimu žr. *, „Ego skilimas“. 


ORALINĖ FAZĖ 


Angl. oral stage (phase); pranc. stade oral; vok. orale Stufe (Phase) 


Pirmoji *libido raidos fazė, trunkanti nuo gimimo iki antrųjų gy- 
venimo metų. Šioje fazėje seksualinis malonumas siejasi su burnos 
ertmės ir skruostų dirginimu. Ankstyvojoje oralinėje fazėje malo- 
numo potyris siejasi su valgymu. 


Oralinį *seksualumą Freudas aptaria pirmojoje veikalo Drei 
Abhandlungen zur Sexualtheorie (1905d) laidoje. Įrodymas, patvirti- 
nantis, kad ši tezė teisinga, Freudui buvo oraliniai suaugusių asmenų 
iškrypimai, lūpų srities reikšmė meilės žaidimo pradžioje bei vaikų 
stebėjimai, iš kurių jis darė išvadą, kad nykščio čiulpimas atlieka mas- 
turbacijos vaidmenį. Oralinę fazę kaip pradinę seksualinės organizaci- 
jos stadiją Freudas pateikė tik minėtojo darbo 1915 m. laidoje. Šios 
*dalinės varos versmė yra lūpos. *Objektas paprastai esti motinos krūtis 
ir pienas, patenkinantys maisto poreikį ir dalinę oralinę varą. Pirmaisiais 
gyvenimo mėnesiais *seksualinė vara per maisto poreikį remiasi *sa- 
visaugos vara. Laikui bėgant, oralinė seksualinė vara atsiskiria nuo savi- 
saugos varos ir gali būti patenkinama autoerotiškai, pavyzdžiui, čiulpiant 
nykštį. *Varos tikslas oralinėje fazėje, kurią Freudas dar vadino ir *ka- 
nibalistine, yra *inkorporacija. Karlas Abrahamas (1877-1925) orali- 
nę fazę padalijo į du periodus, kuriems būdingi skirtingi santykiai su 
objektu. Ankstyvojoje fazėje vaiko santykis su objektu esti pasyvus, 
įsiurbiamasis, ir jo požymis yra čiulpimo veiksmas. Vėlesnioji fazė, su- 
tampanti su dantų dygimo metu, pasižymi aktyvia inkorporacija, kuri 
reiškiasi graužimu ir troškimu sunaikinti objektą. Ši vėlesnioji fazė 
paprastai vadinama *oraline sadistine (Abraham, 1927). Melanie Klein 
(1882-1960) ir *objektų ryšių mokykla abipusei motinos ir vaiko są- 
veikai oralinėje fazėje teikia kur kas daugiau reikšmės, nei jos teikė 

Freudas (Klein, 1952; Fairbairn, 1952; Winnicott, 1965). Tiesa, Freudas 
pripažįsta, kad motina yra „pirmasis vaiko meilės objektas“ (Freud, 
1916-1917, p. 329), tačiau, lyginant su vėlesniu *Edipo kompleksu, šį 
ryšį formuojanti galia yra menka. 


ORALINĖ SADISTINĖ FAZĖ 


Angl. oral-sadistic stage (phase); pranc. stade sadigue-oral; vok. 
oral-sadistische Stufe (Phase) 


Terminas vėlesniajai *oralinei fazei nusakyti, įvestas Karlo Abra- 
hamo (1877-1925). Ši fazė sutampa su dantų dygimo metu, kai vaiko 
veikla nuo čiulpimo pereina prie aktyvios *inkorporacijos grauži- 
mo pavidalu. Graužimo tikslas yra *geismas sunaikinti *objektą. 
Oralinėje sadistinėje fazėje vaikas kreipia ir *libido, ir *agresiją į 
tą patį objektą, paprastai — į motinos krūtį. Santykiui su objektu 
būdinga *ambivalencija. 


Iš vėlesnių teoretikų oralinio sadizmo reikšmę itin pabrėžė Melanie 
Klein. Nuo Abrahamo jos požiūris skiriasi tuo, kad ji mano, jog visoje 
oralinėje fazėje esama ryškių sadizmo ir agresijos elementų, nukreiptų 
į motinos krūtį. 


ORGANINIS MALONUMAS 


Angl. organ-pleasure; pranc. plaisir d'organe; vok. Organlust 


Malonumo potyris, lydįs autoerotinį *dalinės varos tenkinimą, 
dirginant *erogeninę sritį. Freudas laikėsi nuomonės, kad organi- 
nis malonumas iš prigimties yra seksualinis, net jei kalbame apie 
malonumą, paremtą *savisaugos varos tenkinimu, pvz., apie 
valgymą. 


Šią sąvoką Freudas detaliai nagrinėja 1916-1917 m. paskaitoje 
(Freud, 1916-1917, XXI paskaita), pabrėždamas seksualinį organinio 
malonumo pobūdį net pačiomis ankstyviausiomis vaiko raidos fazėmis. 

Šiai tezei patvirtinti jis pasitelkia seksualinių *perversijų tyrinėjimus, 
pacientų *psichoanalizės *medžiagą, vaikų stebėjimą ir raidos biologiją. 
Vienoje vėlyvųjų paskaitų Freudas šitaip apibendrina seksualinę teoriją: 
„Nėra taip, kad matytume seksualinę varą, nuo pat pradžių krypstan- 
čią į seksualinės funkcijos tikslo siekimą [-... |. Užtat regime didelį kiekį 
dalinių varų, kylančių įvairiose kūno dalyse ir srityse, gana nepriklau- 
somai siekiančių patenkinimo ir atrandančių šį patenkinimą tame, ką 
galime pavadinti organinių malonumų. Genitalijos yra paskutinė šių 
erogeninių sričių, 0 jų organiniam malonumui nusakyti jau nebegali- 
me išvengti termino „seksualinis malonumas““ (Freud, 1933a, p. 98). 
Šia baigiamąja formuluote Freudas siekia pabrėžti, kad jis - kitaip negu 
jo kritikai — pregenitalinį organinį malonumą laiko seksualiniu. 

PAGRINDINĖ TAISYKLĖ 


Angl. fundamentali rule; pranc. rėgle fondamentale; vok. Grundregel 


Taisyklė, raginanti pacientą leistis į “laisvąsias asociacijas. Pacientas 
privalo kalbėti viską, kas jam ateina į galvą, dėstyti mintis, jausmus, 
valios aktus, nepriklausomai nuo to, ar tai būtų skaudu, nepatogu, 
nemalonu ar pažiūrėti neįdomu arba neesminga. 


Laisvosios asociacijos, apie kurias kalba pagrindinė taisyklė, yra 
svarbiausias ir gydymo, ir psichoanalitinių tyrinėjimų metodas. Jei pa- 
cientas šios taisyklės laikysis, analitikas gaus informacijos apie *nesą- 
moningojoje sferoje vykstančius procesus. Laisvųjų asociacijų išeities 
taškas paprastai esti *sapnai arba *riktai (Freud, 1910a). Pagrindinė tai- 
syklė suteikia struktūrą paciento ir analitiko interakcijai. Visišką pa- 
ciento nuoširdumą, kasdieniame bendravime įprastų logikos, konteks- 
to ir diskretumo atsisakymą atitinka priimti linkusi analitiko nuostata, 
kuriai būdingas *neutralumas. Tokia struktūra sumenkina paciento 
*priešinimąsi ir *gynybą, leisdama dar geriau prabilti nesąmoningajai 
sferai. Po kurio laiko pasirodo, kad asociacijos kertasi tam tikruose 
esminiuose taškuose, suteikdamos pamatą analitiko *interpretacijai. 
Kitas esminis psichoanalitinės terapijos bruožas yra grynai verbalinis 
komunikacijos pavidalas. Visi psichikos procesai — skaudūs prisimini- 
mai, chaotiški jausmai ir ypatingi *geismai — privalo atsiskleisti ir įgyti 
kalbinę išraišką. Pagrindinį kalbos vaidmenį *psichoanalizėje pabrėžė 
Jacgues'as Lacanas (1901-1981). Jo aforistinė formuluotė yra tokia: „Ne- 
sąmoningosios sferos struktūra yra tokia, kaip kalbos“ (Lacan, 1977). 


PAKAITINIS DARINYS 


Angl. substitute-formation; pranc. formation substitutive; vok. Er- 
satzbildung 

Simbolinė nesąmoningosios *medžiagos išraiška, pvz., *simptomų, 
*riktų ar *sapnų pavidalu. 


Ši sąvoka radosi iš termino „surogatas“, kuris pasirodo labai anks- 
tyvuose Freudo veikaluose (Freud, 1894a). Per *cenzūros toleruojamą 
pakaitinį darinį išstumtasis *varos impulsas gali pasiekti tam tikrą 
patenkinimą. Pakaitinis darinys esti *perstūmimo arba *sutirštinimo 
padarinys, turįs — kad ir tolimą — sąsają su impulsu (Freud, 1926d). 
Kiekviena simbolinė nesąmoningųjų procesų apraiška yra kompromi- 
sas, atsiradęs kilus konfliktui tarp nesąmoningų *geismų ir gynybos 
priemonių. Galima pasakyti, kad tuo atveju, jei pakaitinis darinys nusi- 
sekęs, nesąmoningieji impulsai iš kompromiso turi naudos. 


PAPILDOMOJI GRANDINĖ 


Angl. complemental series; pranc. sėrie complėmentaire; vok. Er- 
gčinzungsreihe 


kė 


Sį terminą Freudas įvedė, norėdamas pateikti *neurozės etiolo- 
giją tokioje perspektyvoje, kuri neverstų rinktis tarp egzogeninių 
(kylančių iš išorės) ir endogeninių (kylančių iš vidaus) veiksnių. 
Šias dvi veiksnių atmainas jis traktavo kaip papildančias viena 
kitą ta prasme, kad, formuojantis neurozei, jos paprastai prisi- 
deda abi. 


Endogeninė neurozės predispozicija reiškiasi *fiksacija, kurią le- 
mia seksualinė konstitucija ir ankstyvosios vaikystės išgyvenimai. 
Egzogeninis veiksnys, sukeliąs neurozę, yra *trauma, įvykstanti vė- 
lesniame gyvenimo periode ir sukelianti *frustraciją. Endogeninių ir 
egzogeninių veiksnių jėgų santykis gali svyruoti. Jeigu fiksacija esti 
stipri, neurozė kartais gali kilti ir dėl iš pažiūros menkos traumos, — ir 
atvirkščiai. Kraštutiniai atvejai, kai vienas minėtų veiksnių nedalyvau- 
ja, yra, pasak Freudo, retenybė (Freud, 1916-1917, XXI ir XXIII pa- 
skaitos). Papildomąją grandinę Freudas pavaizdavo šitaip: 

Neurozės Predispozicija Frustracija dėl 


priežastis dėl fiksacijos traumos 


Seksualinė Vaikystės 
konstitucija išgyvenimai 


Taigi papildomoji grandinė arba neurozę sukelianti aplinkybių 
visuma susideda iš seksualinės konstitucijos, vaikystės išgyvenimų ir 
neurozę sužadinančios traumos. 


PARANOIDINĖ NUOSTATA 


Angl. paranoid position; pranc. position paranoide; vok. paranoide 
Einstellung 


Melanie Klein (1882-1960) teorijos sąvoka. Vaikas tveria šioje 
nuostatoje pirmuosius keturis gyvenimo mėnesius. *Mirties varos 
ir *gyvybės varos yra nukreiptos į *dalinį objektą — paprastai šis 
objektas yra motinos krūtis. Objektas suskaidomas į „gerą“ ir 
„blogą“. Gyvybės varos krypsta į „gerojo“ objekto pusę ir patiria 
*introjekciją, o mirties varos kreipiamos į „blogąjį“ objektą. „Blo- 
gasis“ objektas dėl to suvokiamas kaip persekiojanti ir griaunamo- 
ji galia, kelianti didelį “nerimą. Normaliais atvejais paranoidinė 
nuostata baigiasi po keturių mėnesių, ir vaikas įžengia į *depresinę 
nuostatą. Tačiau abi nuostatos gali vėl pasireikšti vėlesniu gyvenimo 
periodu. 


Paranoidinėje nuostatoje pasirodo pirmieji vaiko ryšiai su objektu. 
Dominuojantis šios nuostatos motyvas yra nerimą keliančios *fantazi- 
jos blogo, persekiojančio ir griaunamojo objekto tema; nuo šio objekto 
vaikas stengiasi gintis, pasitelkdamas primityvius *gynybos mechan1Z- 
mus. Įrodymų medžiagą savo tezėms Klein ima iš vaikų, ypač psicho- 
tinių, psichoanalizės. Veikale Some theoretical conclusions regarding 

the emotional life of the infant ji pateikia būdingų paranoidinės nuosta- 
tos bruožų apžvalgą (Klein, 1952). Pasak Klein, gyvybės ir mirties varos 
prabyla jau nuo pat vaiko gyvenimo pradžios. Varų generuojama energi- 
ja- *libido ir agresyvioji energija — vaiko vaizduotėje reiškiasi stipriais 
jausmais. Pirmasis objektas jam paprastai esti motinos krūtis. Šis dalinis 
objektas patiria *skėlimą į „gerą“ ir „blogą“. Libido krypsta į geros, mai- 
tinančios ir maldančios krūties pusę, o blogoji, pasišalinusi ir frustraciją 
kelianti krūtis gauna agresyvios energijos krūvį. Dėl skėlimo geroji krū- 
tis darosi palyginti nepriklausoma nuo blogosios. Geroji krūtis ideali- 
zuojama, o jos *introjekcija saugo vaiką nuo — *projekcija pagrįstų — 
blogojo objekto persekiojimų ir naikinamųjų tendencijų. Silpnas *Ego 
apsigina nuo nerimo, griebdamasis net blogojo objekto egzistencijos 
*atmetimo. Pasak Klein, paranoidines ir schizofrenines ar schizoidines 
būsenas lemia aplinkybės, dėl kurių vaikas negali palikti paranoidinės 
nuostatos. Čia slypi ir *įkyrumų neurozių ištakos. Šių neurozių atveju 
anksti įvyko blogojo, persekiojančio objekto introjekcija, ir šis objektas 
įsikūrė *Superego sferoje (Segal, 1976). Klein tvirtina, kad visi žmonės 
savo raidoje pereina į psichozę panašias būsenas, būdingas paranoidi- 
nei ir depresinei nuostatoms. Nuo gyvybės ir mirties varų jėgos santykio 
priklauso, ar vaikui pavyks išeiti iš paranoidinės būsenos. Vėlesniuose 
raštuose Klein paranoidinę nuostatą vadina schizoidine-paranoidine. 


PARANOJA 


Angl. paranoia; pranc. pranaoia; vok. Paranoia 


Psichozinė būsena, kuriai būdingas didybės ir persekiojimo klie- 
desys, nors mąstymo sutrikimai drauge nesireiškia. 


Šis terminas kilęs iš graikų kalbos ir reiškia „greta proto“. XIX a. 
Jis vartotas nusakyti įvairioms ligos būsenoms, kurių dominuojantis 
simptomas buvo kliedėjimas. XIX ir XX a. sandūroje šiai sąvokai 
tikslesnę reikšmę suteikė Emilis Kraepelinas (1856-1926) ir Euge- 
ne'as Bleuleris (1857-1939), centrinės ano meto Europos psichiatri- 
Jos asmenybės (Lewis, 1970). Freudas apie paranoją kalba keliuose 

veikaluose — pradedant 1911 m. (Freud, 1911c; 1915f; 1922b). Greta 
megalomanijos ir manijos jis paranojai priskiria ir erotomaniją bei 
maniakinį pavydą. Freudo raštuose sunku įžvelgti aiškią ribą tarp 
paranojos ir schizofrenijos, nors jis dažnai šliejasi prie Kraepelino 
pažiūrų, o šis teigė, kad tas ligų grupes privalu skirti. Tai matyti iš 
Freudo mėginimų skirti paranoją nuo schizofrenijos, atsižvelgiant į 
*fiksaciją ir radimosi mechanizmus. Kartais Freudas pabrėžia šių bū- 
senų giminingumą: „Jos [paranoia| ryšys su dementia praecox [schi- 
zofrenija] nekelia abejonių. Kitados leidau sau siūlyti, kad paranoją ir 
dementia praecox derėtų vadinti bendru parafrenijos vardu“ (Freud, 
1916-1917, p. 424). Paranoidiniai ir schizofreniniai reiškiniai pa- 
rafrenijoje pastebimi skirtingomis proporcijomis. Freudas teigia, kad 
tais atvejais, kai paranojoje dominuoja persekiojimo manija - para- 
noia persecutoria, — kliedesiai yra gynyba nuo homoseksualizmo: 
„Iš [...] nuolat gausėjančių išnagrinėtų atvejų padarėme išvadą, kad 
paranoia persecutoria yra toji forma, kuria individas ginasi nuo 
pernelyg stipriu tapusio homoseksualinio impulso“ (Freud, 1916— 
1917, p. 424). Teoretikams, išplėtojusiems psichoanalitinę paranojos 
teoriją, priklauso Melanie Klein (1882-1960) (Klein, 1948). 


PASĄMONĖ 


Angl. subconscious; pranc. subconscient; vok. Unterbewupte 


Bendrojoje psichologijoje šis terminas paprastai nusako *vaizdinius, 
mintis, jausmus ir valios aktus, kurie tveria žemiau jautrumo slenks- 
čio, taigi nėra prieinami sąmonei. Anksčiau šis terminas *psichoana- 
lizėje vartotas kaip *nesąmoningosios sferos sinonimas, tačiau dabar 
jis išėjęs iš apyvartos. 


Freudas retsykiais vartoja šį terminą savo ankstyvuosiuose XIX a. 
paskutinio dešimtmečio darbuose „nesąmoningosios sferos“ prasme. Ta- 
čiau, pradedant nuo veikalo Die Traumdeutung (1900a) jis šio termino 
nebevartoja, kritikuodamas jo taikymą psichoanalizėje. Kritikos dings- 
tis yra ta, kad tasai terminas perša mintį, tarytum pasąmonė būtų lyg ir 

kokia antroji sąmonė, funkcionuojanti pagal tuos pačius principus, kaip 
ir aiškioji sąmonė. Freudas išdėsto argumentus už sąvoką „nesąmonin- 
goji sfera“, aiškiau nusakančią tai, kad čia susiduriame su dviem skir- 
tingomis sferų rūšimis, kurios aprėpia skirtingus psichikos procesus ir 
vadovaujasi skirtingais principais (Freud, 1915e). Bent jau psichoa- 
nalitiniame kontekste derėtų klausyti Freudo patarimo ir vietoj „,pasą- 
monės“ vartoti tik terminą „nesąmoningoji sfera“. 


PASITENKINIMO IŠGYVENIMAS 


Angl. experience of satisfaction; pranc. expėrience de satisfaction; 
vok. Befriedigungserlebnis 


Ankstyvas kūdikio išgyvenimas, kuris pagrįstas tuo, kad, globėjui 
įsikišus, atslūgsta tam tikro poreikio sukelta įtampa. Pasitenkinimą 
suteikiančio *objekto vaizdinys išlieka atmintyje. Poreikiui vėlei 
prabilus, atminties vaizdinys - nesant tikrojo objekto — tampa trum- 
palaikį haliucinacinį pasitenkinimą suteikiančios psichinės energijos 
*kateksio objektu. Freudas teigia, kad šis išgyvenimas yra pirma- 
sis žingsnis, mokantis *specifinių veiksmų ir įsisavinant *realybės 
principą. 


Šį terminą Freudas vartoja veikaluose Entwurf einer Psychologie 
(1895/1950a) ir Die Traumdeutung (1900a). Šio pasitenkinimo iš- 
gyvenimo išeities taškas yra pirminė kūdikio *bejėgystė. Be pašalinės 
pagalbos kūdikis negali specifiniais veiksmais išsivaduoti nuo tam tikrų 
vidinių dirgiklių, pvz., nuo alkio. Asmuo (paprastai motina), paten- 
kinanti tuos poreikius, ir nevalingi paties vaiko judesiai sužadina jungtį 
su malonumo potyriu, ir tai reiškiasi *atminties pėdsaku. Alkio atveju 
motinos — ar veikiau motinos krūties — paveikslas ir nevalingi čiulpimo 
Judesiai vėliau siesis su pasitenkinimo jausmu. Vėl atsiradus poreikiui, 
atminties paveikslas aktyvizuojamas ir taip atgaminama pasitenkini- 
mą teikianti situacija. Pasak Freudo, kūdikis negeba atskirti atminties 
paveikslo nuo tikrovės situacijos. Atminties paveikslas parodo tą tikro- 
vę, kurią Freudas vadina *suvokimo tapatumu. Taip atsiveria galimybė 

haliucinaciškai išgyventi pasitenkinimą. Normaliomis sąlygomis haliu- 
cinacinis išgyvenimas yra trumpalaikis. O poreikis ir toliau lieka nepa- 
tenkintas. Šis suvokimas, pasak Freudo, yra pirmasis *psichikos aparato 
žingsnis taikymosi prie tikrovės kryptimi. Šis ankstyvas potyris stabdo 
ir silpnina atminties paveikslo *kateksį. Tai leidžia vaikui skirti atmin- 
tyje tveriantį objekto paveikslą nuo faktiškai suvokiamo objekto. Anks- 
tyvas *tikrovės tikrinimas yra ilgo mokymosi proceso pradžia, ir per šį 
procesą pamažu susiklosto darniai funkcionuojąs *Ego, gebąs vado- 
vautis tikrovės principu. Pamatinė Freudo tezė yra teiginys, kad kūdikio 
ir aplinkos sąveiką išreiškia troškimas patenkinti biologinius poreikius 
ir *varas. Šis požiūris kertasi su šiandien plačiai skelbiamu įsitikini- 
mu, jog vaikas jau nuo pat pradžios ieško objekto, t. y. gyvo, žmogiško 
objekto, su kuriuo galima užmegzti simbiotinį santykį. Pakankamai 
geras ankstyvas artimo santykio su žmogumi patyrimas turi lemiamą 
reikšmę teisingai vaiko raidai (Fairbairn, 1954; Winnicott, 1967). 


PASMERKIMAS 


Angl. condemnation; pranc. jugement de condamnation; vok. Ve- 
vurteilung, Urteilsverwerfung 


Gynybos operacija, kuria individas įsisąmonina *gesimą, tačiau ne- 
leidžia sau jo patenkinti etiniais sumetimais arba dėl to, kad jis yra 
nederamas. 


Freudas gana anksti sąmoningą pasmerkimą traktavo kaip adekva- 
čią ir brandžią gynybos nuo varų impulsų operaciją. Ji yra sėkminga 
*išstūmimo modifikacija. Apibendrindamas Mažylio Hanso analizę, 
Freudas rašo: [Analizė] pakeičia automatišką ir perdėtą išstūmimo pro- 
cesą pasverta ir tikslinga kontrole, kuriai pasitelkiamos aukščiausios 
(Freud, 1909b, p. 145). Gynybos operacijas Freudas išdėstė hierarchi- 
nėje skalėje pagal jų primityvumą. Išorinės grėsmės akivaizdoje ne- 
valingas bėgimas yra primityvi gynybos reakcija. Kalbant apie grėsmę 
draudžiamo varų impulso pavidalu išstūmimas yra aukštesnė gynybos 

atmaina. O sąmoningas varos impulso pasmerkimas ir jo kontroliavi- 
mas yra gerai išplėtotos ir sėkmingos gynybos pavyzdys. Pasmerkimas 
atlieka tą pačią funkciją kaip ir išstūmimas, o kartais yra ir jo intelek- 
tualinis substitutas (Freud, 1915d; 1925h). 


PASTOVUMO PRINCIPAS 


Angl. priciple of constancy; pranc. principe de constance; vok. Kon- 
stanzprinzip 


*Psichikos aparato tendencija palaikyti pastovų, palyginti žemą 
arba, kitaip tariant, optimalų įtampos lygį. 


Pastovumo principo sąvoka pasirodo dar Freudui 1892-1895 m. 
bendradarbiaujant su Breueriu (1842-1925) kaip savotiškas *ekonomi- 
nės teorijos kertinis akmuo. Šis principas kontroliuoja psichikos aparato 
funkcionavimą, stengdamasis palaikyti pastovų žemą psichinės įtampos 
lygį. Individas vengia išorinių dirgiklių, kurių poveikis didina įtampos 
lygį. Vidinės kilmės įtampa redukuojama, pasitelkiant *gynybos mecha- 
nizmus ir *išreagavimą. Galutinis psichikos aparato tikslas yra suval- 
dyti ir pašalinti ir iš išorės, ir iš vidaus kylančius ir įtampą didinančius 
dirgiklius (Freud, 1916-1917). Pastovumo principą Freudas traktavo 
kaip biologinį ir fizinį. Pamatinės šio principo sąvokos rėmėsi XIX a. 
fizikos energetinėmis teorijomis. Freudas jas pritaikė savajai psichikos 
aparato teorijai. *Nesąmoningojoje sferoje, pagal *pirminį procesą val- 
domoje *malonumo principo, reiškiasi mažiausio priešinimosi taisyklę 
atitinkanti nedelsiamos iškrovos tendencija. Kalbama apie įmanomai 
žemo įtampos lygio palaikymą. Ikisąmoningosios sferos ir sąmonės sis- 
temose, turinčiose atsižvelgti į aplinkos reikalavimus, procesai vyksta, 
laikantis *tikrovės principo ir pagal *antrinį procesą. Šios sistemos tu- 
ri pakęsti laikiną įtampos padidėjimą. Tačiau šis padidėjimas turi būti 
saikingas ir optimaliai pritaikytas tikslingai veiklai (Freud, 1900a). Iš- 
gyvenimų sferoje įtampos padidėjimas reiškiasi nemalonumo pojūčiu, 
O įtampos sumažėjimas patiriamas kaip malonumas. Tačiau šis principas 
turi išimčių. Pavyzdžiui, įtampos padidėjimas per pradinį meilės žaidimą 

esti aiškiai malonus - tai vadinamasis *pradžios malonumas. Šioje fazė- 
je nesireiškia troškimas palaikyti pastovų, žemą įtampos lygį. Šiame ir 
dar kituose kontekstuose pastovumo principo turinys nėra aiškus, ir 
vietomis Freudas stringa prieštaringumuose. Tie prieštaringumai pasi- 
darė itin ryškūs, jam įvedus priešingas *gyvybės varų ir *mirties varų 
sąvokas (Freud, 1920g). Freudas kaip ir anksčiau teigia, kad troškimas 
redukuoti įtampą, palaikyti jos lygį pastovų ar ją pašalinti, yra pamati- 
nė psichikos funkcija, išreiškianti vieną principą — pastovumo principą. 
Atrodo, kad toks požiūris gali būti taikomas mirties varų atveju, nes jų 
tikslas yra grįžimas į neorganinį būvį. Kraštutinis pastovumo principo 
variantas yra *nirvanos principas. Tačiau gyvybės varos anaiptol ne- 
sivadovauja pastovumo principu. Net priešingai, jų tikslas yra pratęsti 
žmonių giminę, o tai dažnai esti susiję su ilgalaikių aukštos įtampos 
palaikymu. Didelė žmonių veiklos dalis nukreipta įtampą veikiau ne ma- 
žinti, bet didinti. Mėgindamas išgelbėti pastovumo principą, Freudas 
teigia, kad jis visados dominuoja likusių, labiau atsitiktinių funkcio- 
navimo būdų atvejais. Tačiau empiriniai šios tezės pamatai nėra pa- 
kankami. Freudas pats pripažino, kad jo suformuluotam pastovumo 
principui daug ko stinga, tačiau niekados jo neatsisakė (Freud, 1940a). 


PAŠALINIMAS 


Angl. foreclosure (repudiation); pranc. forclusion; vok. Verwerfung 


Jacgues'0o Lacano (1901-1981) terminas, nusakąs primityvų me- 
chanizmą, reiškiantį, kad ankstesni *vaizdiniai visiškai pašalinami 
iš simbolinio registro arba kalbos. Šis mechanizmas yra psichozės 
radimosi pamatas. Nuo dominuojamojo neurozės mechanizmo — 
*išstūmimo — pašalinimas skiriasi tuo, kad pašalintasis turinys 
niekados negali tapti integralia individo *nesąmoningosios sferos 
dalimi. Jis pasirodo išimtinai vien haliucinaciniu pavidalu. 


Lacano sąvokų aparatas yra tęsinys minties, kurią aptinkame Freu- 
do veikaluose. Freudas dar 1894 m. rašė: „Tačiau esama stipresnės ir 
veiksmingesnės gynybos atmainos, kurios esmė ta, kad Ego atmeta ne- 

tinkamą vaizdinį drauge su jo afektu ir elgiasi taip, tarytum šis vaizdi- 
nys niekados nebūtų Ego pasiekęs“ (Freud, 1894a, p. 58). Pašalinimo 
mechanizmą Freudas nagrinėja ir vėlesniuose raštuose. Tiesioginis La- 
cano įkvėpimo šaltinis buvo kazuistinė „Vilkažmogio“ analizė. Pasak 
Freudo, „Vilkažmogio“ pašalino labai ankstyvą kastracijos vaizdinį. Vė- 
liau pašalintasis turinys grįžo haliucinacijos pavidalu (Freud, 1918b). 
Lacanas pašalinimo sąvoką įpina į lingvistinę *psichoanalizės inter- 
pretaciją. Tačiau jo vartojamų sąvokų reikšmę galima užčiuopti tik pasi- 
telkus terminologinius apibrėžimus. Jų prasmę tiksliau įmanu suvokti 
tik pačiame teoriniame kontekste. Pašalinimą ir jo vaidmenį, mėginant 
suprasti psichozę, suprantamai ir aiškiai aptaria Lemaire'as (1977). 


PENIO PAVYDAS 


Angl. penis envy; pranc. envie du pėnis; vok. Penisneid 


Mergaitės pavydas berniukui dėl to, kad ji neturi penio. Penio pa- 
vydas ima reikštis, kai mergaitė atranda anatominį lyčių skirtin- 
gumą. Tuomet ji jaučiasi likimo nuskriausta ir geidžia taip pat būti 
apdovanota vyrišku lyties organu. Ši potyrių konsteliacija tampa 
mergaitės *kastracijos kompleksu. Dėl mergaitės * Edipo komplekso 
penio geismas išvirsta į troškimą turėti kūdikį, o vėlesnėje raidoje 
atsiranda vyro lyties organo geismas per lytinį santykį. Pasak Freu- 
do, penio pavydas lemiamai veikia moters *seksualumą ir jos asme- 
nybės struktūrą. 


Pirmą kartą šį terminą Freudas pavartojo darbe Ūber infantile 
Sexualtheorien (1908c), kuriame atkreipia dėmesį į tai, kaip maža 
mergaitė domisi berniuko lyties organu. Šis domesys veikiai virsta į 
pavydą: „[...] kai ji [mergaitė] reiškia pageidavimą: „Norėčiau būti 
berniukas“, mes žinome, kokį stygių ji taip trokšta pašalinti“ (Freud, 
1908c, p. 218). Penio pavydo sąvoka įgijo reikšmę Freudo pateiktoje 
moters seksualumo raidos teorijoje. Mergaitės Edipo komplekse pe- 
nio pavydas atlieka centrinį vaidmenį. Mergaitė, panašiai kaip ir ber- 
niukas, jaučia ikiedipinį ryšį su motina. *Falinėje fazėje penio pavydas 

itin susmarkėja. Tada mergaitė jaučia kartėlį dėl to, kad neturi penio, o 
kaltę už tai verčia motinai, kurią suvokia kaip iškastruotą. Dėl šių potyrių 
motina nuvertinama. Emocinis mergaitės ryšys su tėvu darosi artimesnis 
dėl vilties, kad tėvas gebės jai duoti penį. Šis troškimas pakeičiamas 
geismu gauti iš tėvo kūdikį kaip simbolinę penio stygiaus kompensaciją 
(Freud, 1931b). Freudo hipotezė, susijusi su penio pavydu, nuosekliai 
plaukia iš pamatinio teiginio, kad penis yra geidžiamas ir berniuko, ir 
mergaitės organas. Pasak Freudo, moteris niekados neįstengs visiškai 
įveikti penio pavydo. Šio jausmo likučių visados esama jos elgsenoje 
(Freud, 1937c). Normalios raidos tėkmėje penio pavydas gali reikštis 
sublimuotu pavidalu kaip perdėtas vyriškumas arba valdžios troškimas. 
Jau XX a. trečiame dešimtmetyje daug moterų psichoanalitikių ėmė 
kvestionuoti tą centrinį vaidmenį, kurį moters raidoje Freudas skyrė 
penio pavydui. Tarp šių diskusijų dalyvių paminėtinos Karen Horney 
(1882-1952) (1924) ir Helene Deutsch (1884-1982) (1925). 


PERDIRBIMAS 


Angl. working-through; pranc. perlaboration; vok. Durcharbeitung 


Psichoanalitinės terapijos etapas, kai pacientas „perdirba“ interpre- 
taciją ir įveikia dalį jos sukelto *priešinimosi. Perdirbimas leidžia 
pacientui pamažu akceptuoti išstumtąją *medžiagą ir išsivaduoti 
nuo kartojimo mechanizmų. Perdirbimas turi vykti ir intelektua- 
liuoju, ir jausmų keliu. Sėkmingas perdirbimas baigiasi tuo, kad 
pacientas priima ir susitaiko su dalimi savo istorijos ir sąmoningai 
susieja analizės aiškinimus su savo asmenybe. 


Terminą „perdirbimas“ aptinkame jau veikale Siudien iber Hysterie 
(1895d), tačiau sistemingai šis reiškinys buvo aptartas tik po dviejų de- 
šimtmečių (Freud, 1914g). Sėkminga interpretacija paprastai sukelia 
paciento priešinimąsi, ir pacientas ją arba atmeta, arba akceptuoja vien 
intelektualiai, nedalyvaujant jausmams. Vis dėlto interpretacija gali išju- 
dinti psichikos procesą, kurio veikiamas pacientas pradeda laipsniškai 
ją pripažinti. Neretai perdirbimas vyksta paslėptu pavidalu, patyliukais, 

kai iš pažiūros regisi, kad terapinis darbas įstrigęs mirties taške. Per- 
dirbimas aprėpia ir ankstesnių išgyvenimų prisiminimą, ir jų pakarto- 
jimą. Dėl to sėkmingais atvejais įvyksta išstumtojo *Ego turinio 
integracija, ir pacientas išgelbstimas nuo patologinio tam tikrų elgsenų 
kartojimo. Perdirbimas atlieka daugmaž tą pačią funkciją kaip ir *iš- 
reagavimas pirmojoje versijoje, taikytoje psichoanalitinės technikos 
ribose. Tai yra psichikos darbas, kurį atlieka pirmiausiai pats pacientas. 
Tačiau analitikas privalo palaikyti jo pastangas, aktualizuodamas anks- 
čiau įgytas Žinias ir įžvalgas (Klein, 1961). „Perdirbimo“ terminas var- 
tojamas ir kalbant apie normalius psichinius procesus, kurių pamatas 
yra laipsniškas naujo gyvenimo stiliaus priėmimas. Būdingas pavyzdys 
yra „gedulo darbas, kurio padedamas žmogus, išvengdamas *atmetimo, 
įstengia susitaikyti su jam artimo asmens netektimi. 


PEREINAMASIS OBJEKTAS 


Angl. transitional object; pranc. objet transitionnel; vok. Ubergang- 
sobjekt 


Donaldo Woodso Winnicotto (1896-1971) terminas, reiškiąs kokį 
nors kūdikio daiktą, turintį jam ypatingą reikšmę. Tai gali būti, 
pvz., skudurėlis ar pliušinis meškiukas. Vaiko santykis su tuo daiktu 
yra oralinis; paprastai jis daikto dalį kišasi į burnytę ir čiulpia. 
Pasak Winnicotto, pereinamasis objektas yra ant vidinės, subjek- 
tyvios, ir išorinės, objektyvios, tikrovės ribos. Pereinamojo objekto 
turėjimas yra normalus reiškinys, palengvinantis švelnų perėjimą 
nuo pirminio, oralinio ryšio su motinos krūtimi prie vėlesnių *ryšių 
su objektais. 


Kasdienis vaikų stebėjimas mums rodo, kad 4—12 mėnesių vaikas 
ypatingai prisiriša prie kokio nors daikto. Dažniausiai tas daiktas esti 
minkštas — skudurėlis ar talismanas. Stiprus prisirišimas prie daikto 
išoriškai reiškiamas įvairiais būdais. Dažnai vaikas nori, kad tas daiktas, 
jam einant miegoti, būtų ranka pasiekiamas. Iš to daikto vaikas ieško 
paguodos, kai esti frustruotas ar nusiminęs. Šie stebėjimai tapo anglų 

psichoanalitiko Winnicotto veikale Zransitional objects and transitional 
phenomena (1953) pateiktos pereinamojo objekto teorijos išeities taš- 
ku. Ankstyviausiame, oraliniame vaiko ryšyje su motina nėra griežtos 
ribos, skiriančios vidinį pasaulį nuo išorinio. Laikui bėgant dėl *tikrovės 
tikrinimo išryškėja palyginti aiški riba tarp išgyvenančiojo subjekto ir 
objektyviosios tikrovės. Winnicottas dėmesį kreipia į tą vaiko raidos 
periodą, kuris tveria tarp ankstyvosios vaiko bejėgystės ir jo augančio 
gebėjimo pažinti ir akceptuoti objektyviąją tikrovę. Pereinamasis 
objektas šioje teorijoje užima centrinę vietą. Vaikas jo nejaučia kaip 
savo paties dalies, bet sykiu ir nelaiko jo objektyviosios tikrovės frag- 
mentu. Taigi pereinamasis objektas tveria subjektyvybės ir objekty- 
vybės paribyje. Winnicottas vaiko ryšį su pereinamuoju objektu patei- 
kia kaip atmainą iliuzijos, palaikomos ir vidinio, ir išorės pasaulio. Vaiko 
ryšys su pereinamuoju objektu gali tverti ilgai, tačiau apskritai pama- 
žu netenka savo reikšmės. Prislėgtumo, gedulo ar depresijos situacijose 
1r suaugę asmenys grįžta prie seniai pamiršto pereinamojo objekto. Kai 
kuriais atvejais Šis objektas gali ir transformuotis į fetišą, tapdamas 
svarbiu suaugusio asmens seksualinio gyvenimo elementu. Winnicot- 
tas pabrėžia tarpinės iliuzijos erdvės reikšmę suaugusiam žmogui. „Toji 
tarpinė išgyvenimų erdvė, kurios ryšys su išorine (bendra su kitais) 
arba vidine realybe nėra kvestionuojamas, tampa pagrindine vaiko 
potyrių dalimi. Ši erdvė funkcionuoja per visą gyvenimą ir prabyla in- 
tensyviuose meno ir religijos išgyvenimuose, vaizduote pasižyminčio- 
je gyvensenoje ir kūrybiniame mokslo darbe (Winnicott, 1953, p. 97). 
Winnicottas dėl savo teisingų įžvalgų, sėkmingos vaikų psichoanalizės 
ir vertingo teorinio indėlio padarė didelę įtaką britiškajai objektų ryšių 
mokyklos raidai. 


PERKĖLIMAS 


Angl. /ransference; pranc. transfert; vok. Ubertragung 


Nesąmoningas procesas, reiškiąs, kad jausmai, nuostatos, lūkesčiai, 
*seismai ir t. t., anksčiau krypę į vaikystėje svarbius asmenis, 

perkeliami į kitus *objektus. Nors pats reiškinys yra visuotinai pa- 
plitęs, šis terminas paprastai vartojamas, siejant jį su psichoana- 
litiniu gydymu, kai pacientas su analitiku elgiasi taip, lyg šis pirma 
būtų buvęs jo gyvenimo objektas. Klasikinėje psichoanalizėje 
perkėlimas ir jo “interpretacija, o paskui — išrišimas yra pati gydy- 
mo šerdis. 


Perkėlimo reiškinys ryškiai atsiskleidė XIX a. devinto dešimtmečio 
pradžioje Josefui Breueriui (1842-1925) gydant Anną O., kuri įsimy- 
lėjo Breuerį. Anuo metu dar nebūta sąvokų aparato, kuris būtų leidęs 
išsiaiškinti šį procesą arba pasinaudoti juo terapiniais tikslais. Roman- 
tiško atspalvio ryšys, į kurį pateko Breueris, buvo palaikytas terapiniam 
darbui kliudančiu elementu (Jones, 1953). Freudas perkėlimo teoriją 
pateikia veikale S/udien iiber Hysterie (1895d). Pacientas savo nesą- 
moningus geismus, kurių šaltinis yra anksčiau buvę ryšiai su objektais, 
perkelia į čia ir dabar esantį analitiką. Pacientas dažnai jaučia stiprų 
emocinį ryšį su analitiku, tačiau istorinis tokio išgyvenimo pamatas 
jam lieka nesąmoningas. Freudas perkėlimą aprašo kaip „klaidingą 
jungtį“, kurioje su ankstesniu objektu susijęs paciento *afektas esti 
perkeliamas į analitiko asmenį. Iki 1912 m. Freudas neteikė perkėlimui 
ypatingos reikšmės terapiniame procese. Perkėlimas laikomas savita 
*priešinimosi atmaina. Šiame ankstyvame gydymo periode jis yra ne 
vertingas terapinio darbo įrankis, o veikiau kliuvinys (Freud, 1905e). 
Freudo požiūris į perkėlimą pakito, jam atradus *Edipo kompleksą. 
Freudas pastebėjo, kad perkėlimas paprastai esti išraiška ankstyvoje 
vaikystėje tvėrusio santykio su mylimu arba nerimą keliančiu asmeniu, 
neretai — su tėvu, bet gali būti ir su motina ar kitu reikšmingu žmogum. 
Sykiu Freudas ėmė skirti teigiamą ir neigiamą perkėlimą. Pirmuoju 
atveju terapeutas tampa meilės, o antruoju — priešiškumo objektu. Abi 
formos siejasi su emocijomis, kurios reiškiasi Edipo komplekse (Freud, 
1912b). Su laiku perkėlimui imta teikti vis daugiau reikšmės klini- 
kiniame darbe. Jis tapo lemiamu terapijos procesu. Perkėlimas terapijai 
suteikia būdingą struktūrą ir dinamiką. Teorinė šios sąvokos evoliucija 
ir jos taikymas klinikoje apogėjų pasiekė, įvedus *perkėlimo neurozės 

sąvoką. Perkėlimo neurozė yra dirbtinė neurozė, kuri randasi analitinėje 
situacijoje. Tai klinikinis neurozės modelis, terapijos metu atspindįs 
ankstyvosios vaikystės konfliktus: „[...] mums reguliariai pavyksta 
visiems ligos simptomams suteikti naują perkėlimo reikšmę, paprastą 
neurozę pakeisti „perkėlimo neuroze“, nuo kurios pacientą galima 
išgydyti terapiniu darbu“ (Freud, 1914g, p. 154). „Šios naujos, dirbtinės 
neurozės įveikimas praktiškai prilygsta atsikratymui ligos, kuri buvo 
pateikta gydymui, mūsų terapinio uždavinio išsprendimui“ (Freud, 
1916-1917, p. 444). Perkėlimas yra vienas tų reiškinių, kuriais Freudas 
rėmėsi veikale Jenseits des Lustprinzips (1920g), suteikdamas centrinę 
vietą *būtinybės kartoti sąvokai. „[..] analizuojant darosi aišku, kad 
būtinybė perkėlimo metu kartoti savo infantilinio gyvenimo periodo 
nutikimus visais atžvilgiais išeina už *malonumo principo ribų“ (Freud, 
1920g, p. 36). Sykiu Freudas pabrėžia, kad perkėlimo kartojimas pats 
savaime nėra terapinis. Pradedant maždaug nuo 1915 m. savo raštuose 
Freudas dažnai akcentuoja, kad perkėlimo santykis yra būtina psichoa- 
nalitinės terapijos sėkmės sąlyga. Ši sąlyga paprastai susiklosto *nerimo 
isterijos, *konversinės isterijos ir *įkyrumų neurozės atvejais. Šios neu- 
rozių atmainos visos drauge vadinamos „perkėlimo neurozėmis“. Kitų 
patologinių būsenų atvejais sukurti perkėlimo santykį esti sunku. Pasak 
Freudo, klasikine psichoanalize tokiais atvejais pasiekiamas tik nedide- 
lis efektas ar apskritai nepasiekiama jokio efekto. Šiai pacientų grupei 
Freudas priskiria paranojikus, melancholikus ir schizofrenikus (Freud, 
1916-1917, XVII paskaita). Perkėlimo reikšmės terapiniam darbui at- 
skleidimas paskatino suabejoti *savianalizės vertingumu, nes čia perkė- 
limas per definitione yra neįmanomas. Psichoanalitinis gydymas ir jį 
saistančios taisyklės sukuria itin geras prielaidas perkėlimui rastis. Šis 
reiškinys yra universalus ir reiškiasi daugybėje kasdienių Žmonių tar- 
pusavio santykių. Perkeliame nesąmoningus jausmus ir nuostatas į savo 
aplinkos asmenis, tarytum jie būtų nauja mūsų vaikystės reikšmingų 
asmenų versija (Tahka, 1978). Perkėlimo reiškinys terapiniame proce- 
se sulaukė nuodugnių aptarimų garsiuose psichoanalizės Žinynuose 
(Fenichel, 1945; Glover, 1955; Greenson, 1967). 

PERKĖLIMO NEUROZĖ 


Angl. transference neurosis; pranc. nėvrose de transfer; vok. Ūber- 
(ragungsneurose 


Terminas, vartojamas dviem reikšmėmis. Pirma, jis reiškia dirbtinę 
neurozę, kuri atsiranda psichoanalitinėje situacijoje ir yra pirminės 
klinikinės neurozės modelis. *Interpretacija ir perkėlimo neurozės 
turinio įsisąmoninimas leidžia išsiaiškinti bei išspręsti ir klinikinę 
paciento neurozę. Antra, tai diagnostinė kategorija, aprėpianti *ne- 
rimo isteriją, *konversinę isteriją ir *nerimo neurozę. Šioms neu- 
rozėms būdinga tai, kad visada vyksta *libido *poslinkis nuo objekto 
prie objekto, ir tuo jos skiriasi nuo narcistinių neurozių, kurių atveju 
libido atsitraukia nuo objektų ir gręžiasi į savąjį * Ego. Taigi perkė- 
limo neurozės lengviau pasiduoda psichoanalitiniam gydymui. 


Perkėlimo neurozės sąvoką Freudas įvedė veikale Erinnern, Wie- 
derholen und Durcharbeiten (1914g). Psichoanalitinės terapijos pra- 
džioje perkėlimas dažnai esti gana neryškus, nestabilus ir nesupran- 
tamas. Psichoanalitinės technikos tikslas yra tų pasklidų perkėlimo ap- 
raiškų organizacija ir sutelkimas į perkėlimo neurozę, kurioje pacientas 
veikiant analitikui pakartoja savo ankstyvosios vaikystės konfliktus. 
Jei tas pasiseks, visas simptomų kompleksas susisies su analitine si- 
tuacija, ir taip rasis gera dirva terapiniam darbui. ,„Nauja būsena pasi- 
žymi visais ligos bruožais; tačiau tai dirbtinė liga, kuri visais atžvilgiais 
pasiduoda mūsų įsikišimui“ (Freud, 1914g, p. 154). „Šios naujos, dirb- 
tinės neurozės sutramdymas praktiškai prilygsta gydymui, pateiktos 
ligos atsikratymui, mūsų terapinės užduoties išsprendimui“ (Freud, 
1916-1917, p. 444). Carlas Gustavas Jungas (1875-1961) perkėlimo 
neurozę kaip diagnostinę kategoriją įvedė jau 1907 m., atskirdamas ją 
nuo psichozės. Psichozės atveju *libido krypsta į vidų arba, laikantis 
Jungo terminologijos, patiria *introversiją. O perkėlimo neurozės atve- 
ju libido patiria ekstraversiją ir gręžiasi objektų pusėn (Hall £ Nordly, 
1973). Veikale Zur Einfiihrung des Narzissmus (1914c) Freudas perė- 
mė diagnostinį Jungo skyrimą, sykiu kritikuodamas jį už libido sąvokos 

deseksualizaciją. Psichozių arba — kaip jas vadino Freudas — narcistinių 
neurozių atvejais paciento gebėjimas perkelti libido yra ribotas. Tai 
reiškia, kad klasikinė analizė nėra itin sėkminga psichozių atvejais. 
Kitaip tariant, klasikinė psichoanalizė labiausiai tinkama perkėlimo 
neurozei gydyti (Tahkd, 1987). 


PERSTŪMIMAS 


Angl. displacement; pranc. dėplacement; vok. Verschiebung 


*Psichinės energijos perkėlimas nuo vieno *vaizdinio prie kito, aso- 
ciacijų grandine susijusio su pirmuoju. Manoma, kad perstūmimai 
*nesąmoningojoje sferoje vyksta be paliovos ir sudaro vieną pačių 
ryškiausių *pirminio proceso bruožų. Vaizdiniai, anksčiau netraukę 
dėmesio ir buvę emociniu požiūriu neutralūs, dėl perstūmimo įgyja 
reikšmę ir jausminį krūvį. 

Perstūmimo sąvoka pasirodo ankstyviausiuose psichoanalitiniuose 
raštuose. Freudas šį terminą vartojo jau 1892 m. laiške Josefui Breueriui 
(Freud, 1982). Šios sąvokos pamatas yra klinikinis stebėjimas, leidžiąs 
daryti išvadą, kad tarp vaizdinių ir *afektų nusistovi santykinės neprik- 
lausomybės santykis. Dėl to tam tikras afektas gana laisvai gali sukiotis 
tarp kaip nors giminingų vaizdinių. Teorinis šio reiškinio aiškinimas 
yra tas, kad psichinė energija, susijusi su tam tikru vaizdiniu, atitrau- 
kiama ir pereina prie kito vaizdinio, kuris savo ruožtu tampa *kateksio 
objektu, kitaip tariant, į kurį nukrypsta energijos krūvis (Freud, 1894a). 
Ryškiausius perstūmimo pavyzdžius regime sapnų atvejais. Greta *su- 
tirštinimo, tai pats svarbiausias teorinis sapnų *interpretacijos instru- 
mentas. Veikale Die Traumdeutung Freudas šitaip pristato šią sąvoką: 
„Galėjome pastebėti, kad elementai, kurie yra svarbūs [regimojo] sapno 
turinio dėmenys, sapno idėjose visiškai neatlieka panašaus vaidmens. 
Taip pat galėjome parodyti ir šio teiginio priešybę. Tai, kas akivaizdžiai 
sudaro tikrąjį sapno idėjos turinį, nebūtinai turi sapne pasirodyti“ (Freud, 
1900a, p. 305). Dėl savo vaizdinių lankstumo perstūmimas padeda vykti 
ir kitiems *sapno darbo procesams. Jis taip pat atlieka esminį vaidmenį 

randantis *neurozėms. Klasikinis pavyzdys yra gyvūnų fobijos, kurių 
šaltinis gali būti tėvo *nerimas. Dėl kateksio perstūmimo nuo tėvo prie 
gyvūnų pacientui lengviau sekasi nerimą kontroliuoti. Šis pavyzdys, be 
to, atskleidžia gynybinę tokio reiškinio funkciją. Perstūmimai, be abejo, 
nuolatos lydi mus kasdieniame gyvenime. Ir agresyvūs, ir seksualiniai 
*varų impulsai lengvai gali pasislinkti nuo vieno *objekto prie kito. 
* Varos tikslas taip dažnai esti paslenkamas. Daroma prielaida, kad aso- 
ciacijos su įvairiais vaizdiniais sąmonėje ir nesąmoningojoje sferoje 
randasi arba pagal panašumo principą, arba dėl artimumo laike ir erdvė- 
je. Pavyzdžiui, banano asociacija su *falu remiasi išoriniu panašumu. 
Klausimą „Ar išgersi dar puodelį?“ iškart asocijuojame su tam tikrų 
gėrimu dėl to, kad erdvėje esama gėrimo ir puodelio. Simbolinė arba 
vaizdinė falo ir banano reprezentacija stilistikoje vadinama metafora, 
o žodis „puodelis“, atstojąs gėrimą, yra metonimijos pavyzdys. Prancū- 
zų psichoanalitikas Jagues'as Lacanas (1901-1981) lingvistikos tezių 
inspiruotuose savo darbuose perstūmimus aiškina kaip tam tikras me- 
tonimijas, o sutirštinimus — kaip metaforas (Lamaire, 1977). 


PERVERSIJA 


Angl. perversion; pranc. perversion; vok. Perversion 


Suaugusių asmenų seksualinė elgsena, kuri nuo normalaus seksua- 
linio akto skiriasi kitu tikslu arba *objektu. Pagal apibrėžimą, norma- 
lus lytinis aktas yra genitalinis vyro ir moters santykis, kurio tiks- 
las yra pasiekti orgazmą per lyties organų susijungimą. 


Lytiniai nukrypimai, kitaip vadinami perversijomis, nuo seno yra 
gerai žinomas reiškinys, tačiau tik XIX a. pabaigoje jais susidomėjo ir 
mokslas. Įtakingi ano meto seksologai buvo austras Richardas von 
Krafft-Ebingas (1840-1903) ir anglas Havelockas Ellisas (1859—1939). 
Jie pateikė gausų ir detalų perversijų aprašymą, tačiau jų hipotezės apie 
perversijos kilmę buvo gana netikslios. Klasikiniame darbe Drei Ab- 
handlungen zur Sexualtheorie (1905d) Freudas perversijoms skyrė vi- 
są pirmą skyrių. Nuodugnus perversijų aptarimas jam pirmiausia buvo 

išeities taškas kasdienio gyvenimo *seksualumo teorijai išplėtoti. Štai 
kokį apibendrinimą Freudas pateikia: „Taigi, regėdami nepaprastai didelį 
perversijų visuotinumą, privalome daryti prielaidą, kad predispozicija 
perversijai nėra reta išimtis, kad ji turi būti normalia laikomos struktū- 
ros dalis“ (Freud, 1905d, p. 171). Predispozicija vėlesnėms perversijoms 
reiškiasi jau vaikų seksualume, drauge su *dalinėmis varomis ir *eroge- 
ninėmis sritimis. Perversija yra *regresija, grįžimas į ankstesnę psi- 
choseksualinės raidos fazę, kurioje įvyko *libido *fiksacija. Perversijos 
patogenezė slypi konstitucinių prielaidų ir išorinių ankstyvesnio raidos 
etapo aplinkybių sąveikoje: „[...] iš tikrųjų perversijos pamatuose esama 
tam tikrų įgimtų dalykų, tačiau tai, kas įgimta visiems žmonėms, kaip 
predispozicija gali būti įvairaus intensyvumo ir laukti, kol bus išryškinta 
gyvenimo įtakų“ (Freud, 1905, p. 171). Normalios raidos eigoje dalinės 
varos drauge su predispozicijomis, pradedant brandos periodu, darosi 
pavaldūs genitalinei organizacijai. Suaugusių asmenų genitaliniame 
sambūvyje paprastai reiškiasi ankstesnių perversinių tendencijų lie- 
kanos. Jos pasimato per įžanginį žaidimą, kurioje ypač burnos ir analinė 
sritys pasižymi smarkiu libido kateksiu. Pasak Freudo, normali sek- 
sualinė raida reiškia, kad suaugęs asmuo geba patenkinti seksualinę 
varą per genitalinį santykį su priešingos lyties asmeniu. Taigi ši galutinė 
raidos fazė tampa norma, o nukrypimai nuo jos yra laikomi perver- 
sijomis. Ši norma nėra priklausoma nuo duotojoje visuomenėje vieš- 
pataujančios vertybių sistemos. Pavyzdžiui, homoseksualizmas, pasak 
Freudo, lieka perversija net ir tais atvejais, kai tam tikrose visuomenė- 
se jis yra visuotinai išplitęs ir priimtinas. Beje, Freudas nebuvo linkęs 
žiūrėti į perversijas kaip į psichikos ligas. Nuo pat pradžių jis laikėsi 
nuomonės, kad perversijos yra nuoširdi įvairių ankstyvosios vaikystės 
seksualumo aspektų išraiška. Ankstyvosios vaikystės seksualiniai geis- 
mai gana aiškiai regimi seksualinėje perversiškos asmenybės laikyse- 
noje. Perversijų priešybe Freudas laiko *neurozes, kurių atveju anksty- 
vųjų seksualinių geismų *išstūmimas sukelia simptomus, netiesiogiai 
susijusius su savo ištakomis. Garsi Freudo formulė teigia: „[...] neurozė, 
sakytume, yra perversijos negatyvas“ (Freud, 1905d, p. 165). Pasku- 
tiniuosiuose darbuose Freudas ir toliau teigia, kad perversijų atvejais 

išstūmimas nesireiškia, užtat atsiranda kiti *gynybos mechanizmai, pvz., 
fetišizmo atveju regime *atmetimo ir *skėlimo elementus kaip gynybą 
nuo kastracijos nerimo (Freud, 1940a, 1940e). Tarp lytinių perversijų, 
kurias Freudas aptaria įvairiomis progomis, reikia paminėti *mazochiz- 
mą, *vojerizmą, *ekshibicionizmą ir homoseksualizmą. 


PIRMINĖ IDENTIFIKACIJA — ŽR. PIRMINIS TAPATINIMASIS 


PIRMINĖ SCENA 


Angl. primal scene; pranc. scėne originaire; vok. Urszene 


Vaiko *vaizdinys apie tėvų lytinius santykius. Šis vaizdinys gali 
susidaryti dėl to, kad vaikas iš tikrųjų tuos santykius matė arba 
kad padarė tokią išvadą, remdamasis įvairiais ženklais. Freudas 
taip pat daro prielaidą, kad pirminė scena yra įgimta pirminė *fan- 
tazija, susidaranti visiems vaikams, nepriklausomai nuo to, ar jie 
buvo tiesioginiai ar netiesioginiai tėvų lytinių santykių stebėtojai. 
Paprastai vaikas pirminę sceną interpretuoja kaip tėvo smurtą prieš 
motiną. 


XIX a. paskutinio dešimtmečio pabaigoje Freudas vartoja pirminės 
scenos terminą faktiniams ankstyvojo vaiko gyvenimo periodo trau- 
muojamiems įvykiams nusakyti. Atsiminimas apie tuos įvykius, veikiant 
fantazijai, gali būti sustiprintas, deformuotas arba nuslopintas. Freudo 
išeities taškas vis dėlto yra prielaida, kad atsiminimai turi realų pamatą, 
tačiau ankstyvojoje teorijos raidos fazėje neteikia šiems vaiko potyriams 
didesnės reikšmės; pasak Freudo, tik kai kurie tų įvykių padaro trau- 
muojamą efektą (Freud, 1950a). Dirbdamas klinikinį darbą, Freudas 
pamažu ėmė teikti didesnį svorį vaiko vaizdiniams apie tėvų lytinius 
santyius — ir normalios, ir patologinės raidos atvejais. „Fantazija apie 
tėvų meilės akto stebėjimą yra toks nesąmoningų fantazijų lobyno 
elementas, kurio retai kada neaptiksime kiekvieno neurotiko, o pana- 
šu, kad ir kiekvieno žmogaus atveju [...]“ (Freud, 1915f, p. 269). Terminą 

„pirminė scena“ Freudas pavartoja „Vilkažmogio“ analizėje. Pirminė 
scena yra viena pirminių fantazijų. Vaikas ją aiškinasi kaip tėvo agresijos 
išraišką, O ryšys tarp tėvų jam regisi kaip sadomazochistinis. Daroma 
prielaida, kad ši scena sukelia vaikui seksualinį susijaudinimą, todėl ji 
yra kastracijos nerimo pamatas (Freud, 1918b). Freudo požiūris į tik- 
roviškąjį pirminės scenos pamatą yra šiek tiek neapibrėžtas. Kai kuriuose 
raštuose jis šią sceną traktuoja kaip pirminę fantaziją, įgytą per filo- 
genezę (Freud, 1916-1917, XXIII paskaita). Pirmojoje „„Vilkažmogio“ 
analizės versijoje Freudas remiasi prielaida, kad vaikas tikrai matė tė- 
vų lytinį santykį. Šis išgyvenimas vaiko fantazijoje performuojamas, o 
paskui — dėl *atgalinio įreikšminimo - sukelia patologiją. Papildymuose 
prie paskutiniojo „„Vilkažmogio“ pristatymo Freudas sumenkina reikšmę 
klausimo, ar vaikas iš tikrųjų matė tėvų sueitį. Šiai fantazijai sužadinti 
pakanka ir stebėjimų, kuriuos vaikas atlieka ir normaliu atveju, pvz., 
matydamas gyvūnų kopuliaciją ar apžiūrinėdamas lytinį santykiavimą 
vaizduojančius paveikslus (Freud, 1918b). Freudas teigia, kad vaikas 
turi įgimtą polinkį kreipti fantaziją tam tikromis vėžėmis. Ankstyvojo 
gyvenimo periodo aplinka pateikia jam daug medžiagos pirminės scenos 
ir kitų pirminių fantazijų kūrimui. 


PIRMINĖS FANTAZIJOS 


Angl. prima! phantasies, pranc. fantasmes originaires; vok. 
Urphantasien 


Nesąmoningos fantazijos, kurių - pasak Freudo - turi visi Žmonės, 
nepriklausomai nuo jų gyvenimiškos patirties. Būdingas pavyzdys 
yra fantazija apie tėvų lytinius santykius, vadinamąją *pirminę 
sceną, bei kastracijos ir suviliojimo fantazijos. Pirminės fantazijos 
lemiamai veikia pasaulio organizaciją ir individo raidą. 


XIX a. paskutiniame dešimtmetyje ieškodamas *neurozių prie- 
žasties, Freudas iš pradžių vadovavosi hipoteze, pasak kurios neurozės 
versmė yra tikri ankstyvi individo išgyvenimai. Dešimto dešimtmečio 
viduryje Freudas kelerius metus buvo atsidėjęs *suviliojimo teorijai, pa- 

sak kurios visų svarbiausioji neurozės priežastis yra tikras seksualinis 
suviliojimas (Freud, 1896c). Po 1897 m. tokia neurozių etiologijos kon- 
cepcija jo darbuose pasitraukė į antrą planą. Freudas tuo metu laikėsi 
požiūrio, kad neurozes sukelia ne trauminiai išgyvenimai, bet fantazijos, 
kurios tampa *psichine tikrove. Pirminės fantazijos hipotezė yra vie- 
nas šios evoliucijos etapų. „Pirminės fantazijos“ terminą Freudas įvedė 
1915 m.: „Tokias fantazijas — susijusias su tėvų lytinio santykio obser- 
vacija, suviliojimu, kastracija ir t. t. —- vadinu „pirminėmis fantazijomis“ 
(Freud, 1915f, p. 269). Drauge jis teigė, kad pirminės fantazijos yra 
universalios ta prasme, jog jų turi visi žmonės, nepriklausomai nuo 
gyvenimo sąlygų. Stengdamasis paaiškinti pirminių fantazijų uni- 
versalumą, Freudas iškėlė hipotezę, kad jos esančios įgimtos ir priklauso 
biologiniams žmogaus rekvizitams. Be to, jis teigia, kad įvykiai, kurie 
yra pirminių fantazijų objektas, iš tikrųjų nutiko priešistoriniais laikais. 
„Manau, kad šios pirminės fantazijos [...] yra filogenetinis paveldas 
[...]. Be to, man regisi labai įtikima, kad visa tai, apie ką šiandien anali- 
zėje kalbama kaip apie fantaziją [...|, kitados, žmonių giminės istorijos 
pradžioje, buvo tikrovė“ (Freud, 1916-1917, p. 371). Pasak Freudo, 
pirminės fantazijos yra žmogaus seksualinės konstitucijos dalis. Taigi 
jos visada daro įtaką individo raidai. Tačiau pirminės fantazijos pada- 
riniai nepriklauso nuo individo faktinių vaikystės išgyvenimų. Pirminės 
fantazijos ir ankstyvoji vaiko patirtis tampa žmogaus raidos tėkmę nu- 
sakančios *papildomosios grandinės dalimi. Garsi kazuistinė „vilka- 
žmogio“ analizė leidžia pamatyti, kokia sudėtinga yra seksualinės kons- 
titucijos su jos pirminėmis fantazijomis ir tikrųjų vaiko išgyvenimų 
žaismė. „Vilkažmogio“ atveju nelaimingų aplinkybių padarinys buvo 
sunki *mišri neurozė, apimanti *nerimo isteriją ir žįkyrumų neurozę 
(Freud, 1918b). Verta paminėti, kad visos pirminės fantazijos susijusios 
su kilmės ir pradžios klausimais. Pirminės scenos fantazija siejasi su 
individo kilmės klausimu, kastracijos fantazija — su lyčių skirtingumo 
misle, o suviliojimo fantazija —- su *seksualumo geneze. Pirminės fan- 
tazijos pateikia lyg ir kokius mitologinius atsakymus į kilmės klausimus, 
su kuriais grumiasi vaikas. Freudo hipotezė, kad pirminės fantazijos 
turi genetinį pamatą, be abejo, sulaukia prieštaringų vertinimų. Dauguma 

psichoanalitikų laikosi nuomonės, kad jos yra esminės individo *nesą- 
moningosios sferos gijos ir todėl turi didžiulę teorinę ir praktinę reikšmę 
(Laplanche £ Pontalis, 1968). 


PIRMINIS IŠSTŪMIMAS 


Angl. primal repression; pranc. refoulement originaire; vok. Ur- 
verdrūngung 


Procesas, kuris, pasak Freudo, yra pirmasis šišstūmimo etapas. Dėl 
pirminio išstūmimo susiformuoja nesąmoningų *vaizdinių bran- 
duolys, lyg traukos jėga veikiantis vėlesnę *sąmoningą medžiagą. 
Dėl savo pobūdžio ši medžiaga pašalinama iš *sąmonės per tikrąjį 
arba antrinį išstūmimą. Vykstant antriniam išstūmimui, pirminio 
išstūmimo vaizdiniai sąveikauja su aukštesniosiomis *psichikos 
instancijomis. 


Metapsichologiniuose raštuose, sukurtuose apie 1915 m., Freudas 
šiai sąvokai priskiria pamatinį vaidmenį išstūmimo proceso teorijoje. 
Pirminį išstūmimą sudaro *varos reprezentacijos, negavusios galimybės 
patekti į *sąmonę. Dėl to randasi *fiksacija, 0 varos reprezentacija ir 
toliau nepakitusi lieka *nesąmoningojoje sferoje drauge su nuo jos neat- 
skiriamu varos impulsu (Freud, 1915d). Freudas niekada patenkinamai 
nėra išdėstęs, kokios jėgos dalyvauja pirminiame išstūmime. Pasak jo, 
tai esąs *antikateksis, tačiau šis reiškinys taip 1r nesulaukė aiškaus ap- 
rašymo. Pats Freudas pabrėžia: „Išstūmimo pagrindų ir pradinių etapų 
klausimu dar žinoma aiškiai per mažai“ (Freud, 1926d, p. 94). Nors 
pirminio išstūmimo genezė gana neaiški, Freudas yra įsitikinęs, kad jis 
turi lemiamą reikšmę tikrajam išstūmimui. Sąmoningas vaizdinys gali 
būti išstumiamas tik tada, kai jį veikia dvi jėgos: viena, kylanti iš vaizdi- 
nį atmesti trokštančių aukštesniųjų psichikos instancijų, iš *Ego arba 
*Superego, o kita — anksčiau išstumtojo turinio traukos jėga. „Panašu, 
kad išstūmimo tendencija nepasiektų savo tikslo, jeigu tos dvi jėgos 
nesąveikautų, jeigu tai, kas anksčiau išstumta, nebūtų pasirengę priimti 
to, kas atmetama iš sąmonės“ (Freud, 1915d, p. 148). 

PIRMINIS NARCIZMAS / ANTRINIS NARCIZMAS 


Angl. primary narcissism / secondary narcissism; pranc. narcissisme 
primaire / narcissisme secondaire, vok. primūrer Narzissismus / se- 
kundūrer Narzissismus 


Pirminis narcizmas reiškia tą ankstyvą vaiko raidos etapą, kai jis 
yra pats sau meilės *objektas. Antrinis narcizmas reiškia vėlyvesnį 
raidos etapą, kuriame iš tikrųjų reiškiasi objekto meilė, tačiau 
kuriame *libido atsitraukia nuo objekto ir šliejasi prie savo paties 
asmens. 


Freudo požiūris į pirminį narcizmą patyrė tam tikrų pokyčių. Veika- 
le Zur Einfūhrung des Narzissmus (1914c) jis teigia, kad pirminis 
narcizmas yra raidos fazė, einanti po pirminės *autoerotizmo fazės. 
Pirminis narcizmas reiškiasi vienu metu su ankstyvąja *Ego raida ir 
yra pirmesnis už objekto meilės radimąsi. Šį požiūrį Freudas revidavo, 
paskelbdamas antrąją *topografiją. Pirminis narcizmas reiškiasi gyve- 
nimo pradžioje, iki išsikristalizuojant Ego struktūrai (Freud, 1923b). 
Tolesnis ankstyvosios autoerotizmo fazės ir pirminio narcizmo skyri- 
mas šitaip nebeteko reikšmės. Vėlesniuose Freudo veikaluose sunku 
susigaudyti, kas pirminiame narcizme yra libido *kateksio objektas, 
nes vaikas gyvena tokioje būsenoje, kai objektų jam dar nėra, o Ego 
raida tuo metu dar neprasidėjusi. Daugelis vėlesnių teoretikų atmetė 
Freudo pirminio narcizmo teoriją. Jų nuomone, vaikas jau nuo pat pra- 
džių yra apdovanotas pirminiu Ego, kuris ieško objekto (Balint, 1952; 
Fairbairn, 1952; Jacobson, 1964). Antrinio narcizmo atveju meilės 
objektas netenka libido krūvio, o atsilaisvinęs libido grįžta prie Ego. 
Normali būsena, pasak Freudo, esti tada, kai egzistuoja tam tikra libido, 
susijusio su objektu, ir *libido, susijusio su Ego, *ekonominė pusiaus- 
vyra. Patologinėse būsenose ši pusiausvyra gali sutrikti, nes į savąjį 
Ego perkeliamas toks didelis libido kiekis, kad pacientas netenka kon- 
takto su tikrove. Dėl šio mechanizmo schizofrenija sergąs Žmogus 
gręžiasi nuo pasaulio: „Atrodo, kad jis iš tikrųjų atitraukė savo libido 
nuo išorės pasaulio žmonių ir daiktų“ (Freud, 1914c, p. 74). 

PiRMINIS PROCESAS / ANTRINIS PROCESAS 


Angl. primary process / secondary process; pranc. processus pri- 
maire / processus secondaire; vok. Primūrvorgang / Sekundūrvorgang 


Dvi atskiros *psichikos aparato funkcijos. Pirminiame procese *psi- 
chinė energija laisvai ir be kliūčių teka nuo vieno *vaizdinio prie 
kito, pasitelkiant *sutirštinimo ir *perstūmimo mechanizmus. Pir- 
minį procesą reguliuoja *malonumo principas. Jo tikslas yra *katek- 
sis, krūvio nukreipimas į ankstyvuosius, *geismus patenkinusius 
išgyvenimus. Pirminis procesas vyksta *nesąmoningojoje sferoje. O 
antriniame procese psichinė energija yra griežčiau susijusi su vaiz- 
diniais, ir jos tekėjimas yra kontroliuojamas. Geismų patenkinimas 
gali būti atidedamas, o individas, pasitelkdamas mąstymą ir atsi- 
žvelgdamas į išorės pasaulio reikalavimus, geba ieškoti atitinkamų 
patenkinimo būdų. Antrinį procesą valdo *tikrovės principas, ir jis 
vyksta *ikisąmoningojoje ir *sąmonės sferose. 


Pirminio ir antrinio procesų skyrimą Freudas įvedė jau 1895 m. po 
mirties paskelbtame neurofiziologinio pobūdžio darbe Entwurf einer 
Psychologie (1895/1950a). Veikale Die Traumdeutung (1900a) minė- 
tasis skyrimas vėl atsiranda, tik šįkart jis vartojamas jau psichologinių 
sąvokų rėmuose. Nors, laikui bėgant, teorija patyrė daug pokyčių, šias 
sąvokas Freudas išsaugojo, nekeisdamas jų reikšmės. Tradicinė XIX a. 
pabaigos psichologija dėmesį buvo sutelkusi pirmiausia į sąmoninguo- 
sius išgyvenimus. Tokie sąmonės procesai kaip suvokimas ir mąstymas 
yra tvirtai suleidę šaknis į tikrovę ir logiką. Simptomų ir sapnų tyrinė- 
jimai įtikino Freudą, kad nesąmoningojoje sferoje vyksta procesai, kurių 
pobūdis yra visiškai kitoks. Surinkęs visus daiktan, Freudas juos pa- 
vadino pirminio proceso vardu. Nusakymas „pirminis“ reiškia, kad čia 
kalbama apie primityvų psichikos aparato funkcionavimą, vykstantį pir- 
miau už antrinį procesą. Pirminiam procesui būdingi du mechanizmai: 
*perstūmimas ir *sutirštinimas. Perstūmimas reiškia, kad psichinė ener- 
gija duodasi lengvai perkeliama nuo vieno vaizdinio prie kito, su pir- 
muoju susijusio tolimomis sąsajomis. O sutirštinimas reiškia, kad daug 

vaizdinių susijungia į vieną sudėtinį vaizdinį. Šie mechanizmai laiko, 
erdvės ir logikos požiūriu neatsižvelgia į kasdienos gyvenimo reikala- 
vimus, jų padariniai ypač matomi sapnuose. Laisvą psichinės energijos 
tekėjimą nesąmoningojoje sferoje valdo *malonumo principas (Freud, 
1915c). Funkcionavimas pagal antrinį procesą prabyla vėliau, kaip 
padarinys atradimo, kad individas, geisdamas realizuoti savo lūkesčius, 
privalo atsižvelgti į jį supančio pasaulio aplinkybes. Antrinis procesas 
paženklina savo antspaudu procesus, vykstančius ikisąmoningojoje 
sferoje ir sąmonėje. Grynu pavidalu jis reiškia racionalų ir į tikrovę 
orientuotą suaugusio asmens suvokimą, jo mąstymą ir veiklą pagal lo- 
gikos ir kalbos principus, o šio antrinio proceso radimasis susijęs su 
*Ego raida, - mat Ego, tarp kitų funkcijų, atlieka ir tą, kad stabdo pirminį 
procesą, susiedamas psichinę energiją su vaizdiniais. Antrinis procesas 
valdomas tikrovės principo, dėl kurio nemalonūs potyriai redukuojami, 
drauge laikantis ir aplinkinio pasaulio reikalavimų (Freud, 1920g). 


PIRMINIS TAPATINIMASIS 


Angl. primary identification; pranc. identification primaire; vok. 
primūre Identifizierung 


Ankstyva *tapatinimosi atmaina, pasirodanti *oralinės fazės pra- 
džioje — kol dar nėra *objektų, - iki vaikas įgyja gebėjimą atskirti 
save nuo kitų. Pirminis tapatinimasis yra tiesiogiai susijęs su *fan- 
tazijomis oralinės, *kanibalistinės *inkorporacijos tema. 


Ši sąvoka pasirodo XX a. trečio dešimtmečio Freudo veikaluose. Ji 
yra ankstesnė už vėlesnįjį, tikrąjį arba antrinį tapatinimąsi su objektu, 
kuris jau turi nepriklausomą statusą. Pirminį tapatinimąsi Freudas apra- 
šo kaip pradinę emocinio ryšio su objektu atmainą. Ji ima reikštis prieš 
susiklostant santykiui su objektu tikrąja šio žodžio prasme: „Darome 
prielaidą, kad iš pradžių, primityviojoje, oralinėje individo raidos fazėje 
objekto kateksio neįmanoma atskirti nuo tapatinimosi“ (Freud, 1923b, 
p. 29). Nėra abejonės, kad pirminio tapatinimosi radimasis artimai su- 
sijęs su motina. Šį ryšį pažymi motinos krūties inkorporacija. Tačiau 

Freudas kalba apie pirminį tapatinimąsi ir tuo atveju, kai berniukas 
išsirenka tėvą kaip savo *ikiedipinės priešistorės pavyzdį. Pirminis ta- 
patinimasis „nėra objekto kateksio padarinys ar paveldas. Šis tapa- 
tinimasis yra tiesioginis, neatidėliojamas ir ankstesnis už bet kurį kitą 
objekto kateksį“ (Freud, 1923b, p. 31). Pirminis tapatinimasis — tai pro- 
cesas, vykstąs tame vaiko raidos tarpsnyje, kuris nėra lengvai prieina- 
gyvenimo tarpsniui skirta daug dėmesio. Šiuolaikinės literatūros šia 
tema apžvalga — plg. Mahler, Pine 6££Bergman (1984). 


PRADŽIOS MALONUMAS / PABAIGOS MALONUMAS 


Angl. fore-pleasure / end-pleasure; pranc. prėplaisir / plaisir de fin; 
vok. Vorlust / Endlust 


Malonumas, susijęs su *erogeninių sričių dirginimu per įžanginį 
meilės žaidimą, arba palaimos jausmas, patiriant orgazmą. 


Šis skyrimas įvestas darbe Drei Abhandlungen zur Sexualtheorie 
(1905d). Pradžios malonumo šaltinis yra *pregenitalinių, ypač *oralinių 
ir *analinių, potyrių kartojimas sušvelnintu laipsniu. Dėl to radosi tam 
tikra problema; yra žinoma, kad pradžios žaidimas padidina seksualinės 
įtampos lygį. Taigi įtampą lydįs *afektas turi būti nemalonus, tačiau 
žinoma, kad taip nėra. Freudas teigia, kad erogeninių sričių paskirtis — 
iki pat brandos periodo imtinai — yra suteikti tam tikrą malonumą, dėl 
kurio didėja įtampa. Ši įtampa savo ruožtu turi mobilizuoti motorinę 
energiją, būtiną lytiniam aktui atlikti. Nors toks aiškinimas regisi pras- 
mingas, nėra abejonės, kad šis atvejis yra išimtis iš taisyklės, pasak 
kurios, dirginimo procesai žadina nemalonius jausmus. Pabaigos ma- 
lonumas yra visiškai akivaizdus reiškinys. Jis yra pavyzdys malonaus 
afekto, kylančio dėl įvykusios iškrovos. 


PREGENITALINIS 
Angl. pregenital; pranc. prėgėnital; vok. prūgenitai 

Terminas, paprastai pasirodąs tokiuose junginiuose kaip „prege- 
nitalinė fazė“ ir nusakąs kurią nors vieną raidos fazę, einančią prieš 
galutinę seksualinę organizaciją, kurioje pagrindinė sritis yra 
genitalinė. Sį būdvardį vartojame ir kalbėdami apie procesus ir 
reiškinius, pastebimus prieš *genitalinę fazę, pavyzdžiui, tokiuose 
junginiuose kaip „pregenitalinė vara“, „pregenitalinė fiksacija“ ir 
„pregenitalinė regresija“. 


Veikale Drei Abhandlungen zur Sexualtheorie Freudas aptaria 
negenitalines *dalines varas. Terminą „negenitalinis“ laikui bėgant pa- 
keitė „pregenitalinis“ (Freud, 19131). Šis nusakymas vartojamas įvai- 
riuose junginiuose. Neurozės, kurių versmė yra *fiksacija kurioje nors 
pregenitalinėje fazėje, vadinamos pregenitalinėmis neurozėmis. Taip 
pat kalbama apie pregenitalines asmenybes, pvz., apie *analinį 
charakterį. 


PRIEŠYBIŲ PORA 


Angl. pair of opposites; pranc. couple d'opposės; vok. Gegen- 
satzpaar 


Freudas vartoja šį terminą pamatiniam tam tikrų psichologinių 
reiškinių poliarumui nusakyti. Būdingi pavyzdžiai yra tokios poros: 
*aktyvumas / pasyvumas; *sadizmas / mazochizmas ir *gyvybės va- 
ros / mirties varos. 


Sisteminis priešybių porų aptarimas pasirodo veikale Drei 4b- 
handlungen zur Sexualtheorie (1905d), kalbant apie seksualines 
aberacijas: ,„Pastebime, kad tam tikros perversijų tendencijos nuolatos 
reiškiasi kaip priešybių poros“ (Freud, 1905d, p. 160). *Perversijoms 
dažnai būdinga tai, kad jos turi aktyvųjį ir pasyvųjį polius. Pavyzdžiui, 
sadizmas arba vojerizmas yra aktyvieji poliai, o mazochizmas ir ekshi- 
bicionizmas — tų *dalinių varų pasyvieji poliai. Priešybių porų tema 
nuolatos aptinkama Freudo raštuose. Mąstymas priešybių, antagoniz- 
mų, poliarumo ir konfliktų kategorijomis yra ryškus bruožas to pažinimo 

stiliaus, kurį Freudas priėmė, nagrinėdamas psichologinius reiškinius. 
Tokios mąstysenos išraiška yra paskutinioji varų teorija, kurioje gyvybės 
ir mirties varų priešybė ir jų dialektinė žaismė nusako patį gyvenimo 
fenomeną (Freud, 1920g). 


PRIEŠINGA REAKCIJA 


Angl. reaction-formation; pranc. formation rėactionelle; vok. Re- 
aktionsbildung 


Priešinga reakcija yra *gynybos mechanizmas, kuris reiškia, kad 
išstumtas *varos impulsas sąmoningame *Ego funkcionavime 
pakeičiamas priešingos krypties troškimu. Priešinga reakcija gali 
būti internalizuojama tik išimtinėse situacijose. Kartais šis mecha- 
nizmas esti toks visuotinis, kad dėl jo randasi tam tikri charakterio 
bruožai, vėliau tampą integralia asmenybės dalimi. Psichopato- 
logijoje priešinga reakcija yra būdinga gynyba *įkyrumų neurozių 
atvejais. 


Freudas šį mechanizmą dar XIX a. paskutinio dešimtmečio vidu- 
ryje aprašė kaip būdingą įkyrumų neurozių atvejais. Pirminis skaudus 
ir atmestas impulsas pakeičiamas — kaip sako Freudas — „priešingu 
simptomu“. Įkyrus švaros ir tvarkos pomėgis arba liguistas taupumas 
gali būti gynyba nuo impulsų, atsiliepiančių iš *analinės fazės, kuriai 
būdingas troškimas viską jaukti, teršti ir naikinti (Freud, 1896b). Prie- 
šinga reakcija ne vien reiškiasi paskirais pavyzdžiais, kai prabyla *varų 
impulsai, bet gali ir apskritai pakeisti asmenybę. Kalbant *ekonomikos 
kategorijomis, tai reiškia, kad radosi nuolatinis varų impulsų *anti- 
kateksis. Priešinga reakcija dažnai reiškiasi vadinamojo *analinio cha- 
rakterio atvejais. Ji pastebima ir isterijos atvejais, tačiau čia ji reiškiasi 
vien tam tikrose situacijose ir sąryšiuose. Isterikas, pavyzdžiui, gali 
rodyti perdėtą meilę savo 1š tikrųjų nekenčiamoms atžaloms, tačiau ši 
reakcija netampa visuotine ir neapima kitų vaikų (Freud, 1926d). Ana- 
litikas, geidžiąs nustatyti, ar paciento charakterio bruožai arba elgsenos 
modeliai yra priešingos reakcijos apraiškos, paprastai remiasi tam tikrais 

stebėjimais. Jeigu Žmogaus elgesiui būdingas koks nors perdėtumas ir 
stebėtojas intuityviai jaučia natūralumo stoką, vadinasi, turime prieš akis 
priešingą reakciją. Tam tikras asmuo paprastai negeba veikti spontaniš- 
kai ir improvizuoti, tai jį trikdo ir kelia jam *nerimą. Anksčiau ar vėliau 
priešinga reakcija apvilia, slopintasis impulsas pasiekia sąmonę ir pa- 
skatina imtis veiksmų. Toks lūžis dažnai įgyja dramatišką mastą, pvz., 
ramus, padorus vyras, kenčiąs nuo agresijos tramdymo, ūmai atima 
gyvybę visai savo šeimai (Sjobūck, 1984). Veikale Drei Abhandlungen 
zur Sexualtheorie (1905d) pabrėžiama šio mechanizmo reikšmė norma- 
lioje charakterio raidoje. Priešinga reakcija drauge su *sublimacija yra 
tasai mechanizmas, kuris pirminiams varų impulsams suteikia kon- 
struktyvią ir socialiai naudingą kryptį. Freudas teigė, kad priešinga re- 
akcija dažniausiai formuoja *Superego moralinius principus (Freud, 
1923b). 


PRIEŠINIMASIS 


Angl. resistance; pranc. rėsistance; vok. Wiederstand 


Visi paciento veiksmai, apsunkinantys skverbimąsi į *nesąmonin- 
ąją sferą 


Paciento priešinimąsi Freudas pastebėjo anksti. Priešinimasis daž- 
nai reiškiasi tuo, kad pacientas vienaip ar kitaip laužo psichoanalizės 
*pagrindinę taisyklę. Psichoanalizės procesui būtina nuolatinė priešini- 
mosi *interpretacija. Priešinimosi galių šaltinis yra toks pat, kaip ir išstū- 
mimo (Breuer 6 Freud, 1895d). Veikaluose, parašytuose po 1920 m., 
Freudas pabrėžia gynybinį priešinimosi aspektą. *Psichikos instancija, 
organizuojanti priešinimąsi, yra *Ego. Viename savo paskutinių darbų 
Freudas rašo: „Gynybos mechanizmai, nukreipti ankstesnių grėsmių 
pusėn, gydymo metu grįžta priešinimosi gijimui pavidalu. Taigi išeina, 
kad Ego gydymą laiko nauja grėsme“ (Freud, 1937c, p. 238). Veikale 
Hemmung, Symptom und Angst (1926d) Freudas aptaria įvairias prie- 
šinimosi atmainas. Tris jų priskiria Ego — priešinimąsi išstumtajai 
*medžiagai, priešinimąsi *perkėlimo pavidalu ir priešinimąsi, nenorint 

netekti pirminės *ligos teikiamos naudos. Paskui Freudas išskiria 
priešinimąsi, susijusį su *Id, kuris reiškiasi *būtinybe kartoti. Superego 
irgi priešinasi, o tai kyla iš nesąmoningo *kaltės jausmo ir *bausmės 
poreikio. Freudo pateiktas tų priešinimosi atmainų aprašymas yra labai 
schematiškas. Apie diskusijas šia tema ir nuodugnesnį šios sąvokos 
aiškinimą žr. Gloverio veikalą (1955). Praktiniame klinikiniame darbe 
priešinimasis reiškiasi įvairiais būdais. Pavyzdžiui, pacientas ryžtingai 
atsisako priimti analitiko interpretacijas arba „pamiršta“ ateiti į sesiją 
ar tiesiog nutraukia gydymą. Svarbus terapijos elementas yra pastebėti 
visas priešinimosi atmainas ir išaiškinti jas nesąmoningų motyvų ir 
*psichikos konfliktų kategorijomis (Fenichel, 1941; Greenson, 1967; 
Tahkd, 1987). 


PRIŽIŪRIMOJI PSICHOANALIZĖ 


Angl. control analysis; pranc. psychoanalyse controlėe; vok. Kon- 
trollanalyse 


*Psichoanalizė, atliekama asmens, kuris rengiasi tapti psichoa- 
nalitiku. Atlikdamas prižiūrimąją psichoanalizę, kandidatas 
reguliariai informuoja savo supervizorių apie jos eigą. Supervi- 
zorius yra atitinkamus įgaliojimus turįs patyręs psichoanalitikas. 
Priežiūros tikslas yra pagilinti psichoanalitinio gydymo specifikos 
supratimą. 


Tarptautinė psichoanalizės draugija (International Psychoanalytic 


šalių draugijos reikalauja, kad būtų pravestos bent dvi prižiūrimosios 
analizės. Apskritai kandidatas pradeda imtis prižiūrimosios psichoana- 
lizės antraisiais studijų metais, kai jo paties *mokomoji psichoanalizė 


jau pasiekusi baigiamąją fazę. Prižiūrimosios analizės turi trukti tam 
tikrą apibrėžtą laiką, paprastai — bent dvejus metus. 

PROJEKCIJA 


Angl. projection; pranc. projection; vok. Projektion 


*Gynybos mechanizmas, kurio esmė yra ta, kad kitiems asmenims 
ar daiktams priskiriamos savybės, mintys, jausmai, nuostatos ir 
*geismai, kurių individas nepripažįsta turįs pats. 


Projekcijos mechanizmą Freudas aptaria įvairiuose teoriniuose 
kontekstuose. Projekcija yra pagrindinis *gynybos mechanizmas, mi- 
nimas jau XIX a. paskutinio dešimtmečio vidurio veikaluose, nagri- 
nėjančiuose *paranoją. Pasak Freudo, paranojikas naudojasi normaliu 
mechanizmu — ieško išorinės nemalonaus išgyvenimo versmės, tačiau 
tai daro labai viską perdėdamas. Jis sistemingai svaido jį kamuojan- 
čius *vaizdinius į aplinką. Paskui šie vaizdiniai grįžta minties apie pik- 
tą ir persekiojančią aplinką pavidalu (Freud, 1896b). Kazuistinėje 
Schreberio analizėje Freudas grįžta prie projekcijos reikšmės parano- 
jos atveju. Jis teigia, kad šiuo atveju paranoja yra išraiška homosek- 
sualinės meilės, kuri, išstumta ir pakeista į neapykantą, primetama sa- 
vos aplinkos žmonėms. Pasak šios hipotezės, paranoja yra gynyba nuo 
slepiamo homoseksualizmo (Freud, 1911c). Kitas patologinis reiškinys, 
kuriame reiškiasi projekcija, yra *nerimo isterija su fobijų simptomais. 
Freudas rašo: „Ego elgiasi taip, tarytum jaustų, kad grėsmė, susijusi su 
*nerimo raida, kiltų ne iš varų impulsų, bet iš percepcijos pusės. Taigi 
jis gali reaguoti į šią išorinę grėsmę mėgindamas pabėgti — 0 tai ir yra 
fobiniai išsisukinėjimai“ (Freud, 1915e, p. 184). Kitas gana visuotinis 
reiškinys yra projektuojamasis pavydas, tveriąs ties normalumo ir 
patologijos riba. Tokiu atveju individas ginasi nuo geidžiamos santuo- 
kinės neištikimybės, pats reikšdamas perdėtą pavydą sutuoktinio at- 
Žvilgiu (Freud, 1922b). Normalioje elgsenoje galima pastebėti daug 
*gynybos priemonių, kurių pamatas yra projekcija. Jeigu, pavyzdžiui, 
ką nors kamuoja nesąmoningas *kaltės jausmas dėl kokios nors ne- 
sėkmės, jis gali gintis, versdamas kaltę aplinkai arba lemčiai. Projekci- 
Ja taip pat svarbi randantis prietarams, susijusiems su kai kuriomis 
grupėmis. Prietarus ir mitologiją Freudas laiko projekcijos padariniais 

(Freud, 1901b). Projekcijos mechanizmas Freudo teorijoje siejamas su 
dviem organizmo dirginimo atmainomis — vidine ir išorine. Nuo išorinės 
stimuliacijos organizmas gali pabėgti ar kaip nors gintis. Tačiau jis to 
negali vidinio dirginimo atveju. Projekcija iš pradžių randasi kaip 
primityvi gynybos atmaina, skaudžią vidinę stimuliaciją nustumianti į 
išorės objektų pusę: „Esama tendencijos juos [iš vidaus kylančius 
dirgiklius] traktuoti taip, lyg jie veiktų ne iš vidaus, bet iš išorės, — 
jeigu tik tai galima panaudoti kaip priemonę, padedančią nuo jų 
apsiginti. Tokia yra projekcijos kilmė [-..]“ (Freud, 1920g, p. 29). Pasak 
Freudo, projekcija drauge su *introjekcija atlieka esminį vaidmenį, 
randantis skirtumui tarp subjekto (savęs suvokimo) ir objekto (išorinio 
pasaulio vaizdinio): „Visus prieinamus objektus, kurie yra malonumo 
šaltinis, [Ego] perkelia į kūną, atlieka (pasitelkiant Ferenczio terminą) 
jų „introjekciją“, drauge, antra vertus, atmesdamas viską, kas jam viduje 
yra nemalonumo priežastis (Žr. žemiau — projekcijos mechanizmas)“ 
(Freud, 1915c, p. 136). Melanie Klein (1882-1960) išplėtojo šią mintį. 
Dinaminę „gerų“ ir „blogų“ objektų introjekcijos ir projekcijos žaismę 
ji traktuoja kaip vidinio ir išorinio pasaulio skyrimo pamatą (Segal, 
1976). Kartais projekcija yra *perkėlimo dėmuo. Pvz., sakydamas: ,„Da- 
bar Tamsta manai, kad noriu papasakoti..., tačiau aš to neketinu“, pa- 
cientas primeta savo mintis terapeutui (Freud, 1925h). Kitas projekcijos 
perkėlimo atveju pavyzdys yra tada, kai pacientas dalį *Superego 
įkurdina terapeuto asmenyje (Freud, 1925h). Tačiau tada, kai terapeu- 
tas reprezentuoja pacientui svarbų jo gyvenimo asmenį, turime kalbėti 
ne apie projekciją, bet apie tikrą perkėlimą. Ypatingas projekcijos me- 
chanizmo taikymo atvejis yra Rorschacho ar TAT pobūdžio projekciniai 
testai. Šie testai susideda iš gana neaiškaus ir daugiaprasmio turinio 
paveikslų. Testuojamasis asmuo pasakoja, ką tuose paveiksluose regi. 
„Iliustracijos daugiaprasmiškumas leidžia ją įvairiai interpretuoti. 
Manoma, kad testuojamasis asmuo nesąmoningai renkasi paveikslą ir 
aiškina jį taip, kad šiame aiškinime atsispindi jo asmenybė. Kitaip 
tariant, testuojamojo asmens atsakymas yra jo projekcija“ (Anderson 
6 Anderson, 1961). 

PROJEKCINĖ IDENTIFIKACIJA — ŽR. PROJEKCINIS TAPATINIMASIS 


PROJEKCINIS TAPATINIMASIS 


Angl. projective identification; pranc. identification projective; vok. 
Projektionsidentifizierung 


Melanie Klein (1882-1960) šiuo terminu pavadino mechanizmą, 
besireiškiantį *fantazijomis, kuriose individas projektuoja save ar 
savęs dalį į *objektą, geisdamas padaryti jam žalos, kontroliuoti jį 
arba jį užvaldyti. Rezultatas esti tas, kad objektas tampa paties sub- 
jekto atstovu. 


Melanie Klein projekcinio tapatinimosi aprašymą pateikė veikale 
Notes on some schizoid mechanisms (1952). Šis tapatinimasis reiškia 
paranoidinę-schizoidinę *nuostatą vaiko raidoje ir reiškiasi blogųjų Ego 
dalių projekcija į *objektą, paprastai į motiną. Vaikas priima motiną ne 
kaip atskirą individą, bet kaip blogą „Ego“. Taigi jo neapykanta blo- 
gajam „Ego“ krypsta į motiną, ir dėl to santykis su objektu įgyja ag- 
resyvumo atspalvį. Gerosios „Ego“ dalys irgi projektuojamos į motiną. 
Taip randasi projekcinis tapatinimasis, būtinas vėlesniems empatijos 
jausmams formuotis. Projekcinis tapatinimasis yra ypatingas *projek- 
cijos atvejis. Žodis „tapatinimasis“ reiškia, kad objektas tampa lyg ir 
kokiu Ego tęsiniu. Projekcinio tapatinimosi sąvoka atlieka daug (ne- 
retai sunkiai suprantamų) funkcijų Klein teorijoje. Projekcinis tapa- 
tinimasis yra primityvi gynyba, tačiau taip pat ir kūdikio bei motinos 
bendravimo atmaina. Išlukštenti skirtingas šios sąvokos reikšmes mė- 
gino Ogdenas (1979). 


PsICHIKOS APARATAS 


Angl. psychical apparatus; pranc. appareil psychigue; vok. psy- 
chischer Apparat 


Freudo terminas psichikos struktūrai ir veikimo būdui nusakyti. Psi- 
chika skirstoma į įvairias sistemas arba *instancijas. Jų viduje arba 

tarp jų vyksta visą virtinę savitų transformacijų patiriančios *psi- 
chinės energijos apykaita. 


Psichikos aparatas yra viena pačių pagrindinių Freudo *me- 
tapsichologijos sąvokų. Šis terminas aptinkamas įvairiuose psichikos 
modeliuose, kuriuos Freudas kūrė per daugelį metų, pradėdamas 
neurologinės inspiracijos modeliu, pateiktu veikale Entwurf einer 
Psychologie (Freud, 1895/1950a) ir baigdamas struktūrinių modeliu, 
kuris yra galutinis psichoanalizės teorijos apibendrinimas (Freud, 
1940a). Psichikos aparatą Freudas dažnai aptaria trimis požiūriais: *to- 
pografiniu (*nesąmoningoji sfera, *ikisąmoningoji sfera, *sąmoningoji 
sfera), *struktūriniu (*Id, *Ego, *Superego) ir *ekonominiu, kuris 
susijęs su *psichinės energijos apykaita (Freud, 1915c, 1923b; 1917c). 
Psichikos aparato aprašymas atsižvelgia į tris skirtingus teorinius lyg- 
menis: fizinį biologinį, nesąmoningosios sferos kiekybinį ir sąmoningo- 
sios sferos kiekybinį. Pirmasis lygmuo, pavyzdžiui, aprėpia fiziologi- 
nius *varų šaltinius. Antrąjį sudaro psichinės energijos ir nesąmoningų 
geismų sąvokos. O trečiasis susijęs su sąvokomis, nusakančiomis są- 
moningus veiksmus, pvz., suvokimą, mąstymą ir jausmus. Antrasis 
lygmuo, pats svarbiausias *psichoanalizėje, yra nelyg platforma, jun- 
gianti kitus du lygmenis. Skaitant Freudą, privalu kreipti dėmesį į tai, 
kuris lygmuo yra aptarimo objektas. Psichoanalizės raidoje Freudo su- 
formuluotas metapsichologines hipotezes, susijusias su psichikos apa- 
ratu, ištiko nevienoda lemtis. Amerikiečių Ego psichologija išsaugojo 
ir patikslino Freudo mintis (Rapaport, 1959). Britanijos objektų ryšių 
mokyklos (Guntrip, 1961) ir švedų psichoanalitinės mokyklos (Matt- 
his, 1986) atstovai į šią sąvoką žvelgia gana kritiškai. Privalu paminėti, 
kad Freudas nuolat pabrėžė, jog psichikos aparatas yra „fikcija“, 
savotiška metafora, galinti praversti, siekiant tam tikrų tikslų (Freud, 
1900a). 


PsICHIKOS KONFLIKTAS 


Angl. psychical conflict, pranc. conflit psychigue; vok. psychischer 
Konflikt 

Skirtingų *geismų arba troškimų priešingumas psichikoje. 
Konfliktas gali būti akivaizdus, kitaip sakant, prieinamas sąmo- 
ningai refleksijai. Pavyzdys čia yra sąmoningo geismo ir moralinio 
draudimo arba dviejų priešingų jausmų konfliktas. *Psichoanalizės 
požiūriu įdomesni esti slapti konfliktai, kurių bent vienas polius 
yra nesąmoningas. Šie konfliktai yra pamatinė žmogaus egzis- 
tencijos sąlyga. Slapti konfliktai gali kilti tarp geismų ir *gynybos, 
tarp paskirų psichikos sistemų, tarp *instancijų ir *varų. Itin esminė 
konfliktų konsteliacija psichoanalizėje yra *Edipo kompleksas. 
Manoma, kad tokios psichinės raiškos formos kaip *riktai, *sap- 
nai ir simptomai, dažnai esti psichikos konfliktų kompromiso 
padarinys. 


Psichikos konfliktas gana anksti tapo esmine Freudo neurozių 
teorijos sąvoka ir iki šiol atlieka reikšmingą vaidmenį. Plėtodamas 
teoriją, Freudas keitė ir plėtė šios sąvokos erdvę, kurios reikšmė teisin- 
go psichologijos srities reiškinių supratimo procese vis didėjo. Meta- 
psichologinę psichikos konflikto sampratą Freudas pateikia dviejuose 
lygmenyse: *topografiniame ir *ekonominiame bei *dinaminiame. 
Pirmasis lygmuo kalba apie konfliktus, vykstančius tarp psichikos sis- 
temų, vadinamų dar ir instancijomis, o antrajame lygmenyje konfliktai 
randasi tarp varų. Manoma, kad varų konfliktai yra fundamentalesni 
nei topografiniai, tačiau ryšiai, užsimezgą tarp tų dviejų lygmenų, kartais 
yra sunkiai apčiuopiami. Pirmajame topografiniame modelyje Freudas 
psichikos konfliktą traktuoja kaip *nesąmoningosios ir ikisąmonin- 
gosios sferų sistemos ir sąmonės sistemos priešingybę. Šias dvi sistemas 
skiria *cenzūra. Konflikto poliai yra *seksualumas ir išstumiančioji 
instancija, atsižvelgianti į tikrovės reikalavimus ir etikos principus 
(Freud, 1900a). Freudui įvedus *Ego varų ir *seksualinių varų dualizmą, 
nesąmoningojoje sferoje tveriančių vaizdinių ir ikisąmoningosios bei 
sąmoningosios sferos vaizdinių konfliktas išreiškia šių dviejų varų an- 
tagonizmą: „„Atkreipėme dėmesį į varų reikšmę vaizdinių pasaulyje. 
Teigėme, kad kiekviena vara stengiasi prabilti, mėgindama atgaivinti 
jos tikslus atitinkančius vaizdinius. Šios varos ne visada gyvuoja san- 
tarvėje; tarp jų dažnai kyla interesų konfliktai. Vaizdinių prieštaringumas 

yra tik paskirų varų grumtynių išraiška“ (Freud, 19101, p. 213). Veikale 
Das Ich und das Es Freudas pateikia struktūrinį psichikos aparato mode- 
lį kartu su *Id, *Ego ir *Superego instancijomis, prie šių naujų sąvokų 
priderindamas topografinę konfliktų sampratą. Pvz., psichikos konfliktas 
gali rastis tarp Ego ir Id arba tarp Ego ir Superego. Pasitaiko ir konflik- 
tų kurios nors psichikos instancijos viduje. Pvz., gali atsitikti, kad dėl 
*Edipo komplekso išsisprendimo kyla konfliktas tarp tapatinimosi su 
motina ir tapatinimosi su tėvu. Naujas topografinis modelis susijęs su 
varų dualizmu, pateiktu veikale Jenseits des Lustprinzips (1920g), 
kuriame Freudas skirsto varas į dvi grupes: į *gyvybės (Erosas) ir *mir- 
ties varas (Tanatas). Erotas apima ir *savisaugos varas, ir varas, kurios 
saugo nuo išnykimo Žmonių padermę. Be to, tai yra ir varų galia, pa- 
laikanti Ego ir objekto meilę. Topografinių konfliktų pamatas yra varų 
konfliktai, tačiau ryšiai tarp tų dviejų lygmenų dažnai esti sudėtingi. 
Freudas užsimena, kad seksualumas visados vienaip ar kitaip įsipainio- 
jęs į slaptus psichikos konfliktus (Freud, 1940a). Tarp daugybės galin- 
čių kilti konfliktų ypatingą vietą užima Edipo kompleksas. Jo trišalis 
pavidalas ir jame slypinti *geismų ir draudimų opozicija yra, pasak 
Freudo, žmogaus — pirmiausia biologinės - prigimties dalis. Normaliais 
atvejais, vykstant išstūmimo ir transformacijos procesams, kompleksas 
išnyksta, vaikui sulaukus šešerių-septynerių metų, tačiau mūsų nesą- 
moningojoje sferoje visados lieka jo pėdsakų. Tos liekanos gana ryš- 
kiai pastebimos, ir vėliau jos suteikia tam tikrą struktūrą mūsų socialinio 
žaidimo modeliams. 


PsICHINĖ ENERGIJA 
Angl. psychical energy; pranc. ėnergie psychigue; vok. psychische Energie 
Žr. EKONOMINIS 

PsICHINĖ REPREZENTACIJA 


Angl. psychical representative; pranc. reprėsentant psychigue; vok. 
psychischer Reprūsentant 

Terminas, Freudo varų teorijoje nusakąs psichinę somatinių įtam- 
pų išraišką. 


Freudo vartojama *varos sąvoka paprastai tveria fiziologinių 
biologinių ir psichinių reiškinių paribyje. Varų šaltinis slypi organinėse 
struktūrose, iš kurių randasi įtampos būsenos. Šios būsenos turi savo 
psichines reprezentacijas *varos tikslų ir *objektų pavidalu. Psichinė 
reprezentacija yra tam tikra fiziologinių įtampų raiška psichikoje. Taip 
suprantama vara yra tiltas tarp kūno ir sielos. Tačiau Freudo požiūris į 
varos sąvoką nėra vienareikšmis. Kartais jam pati vara yra „[...] psichi- 
nė iš organizmo vidaus ateinančių ir protą pasiekiančių dirgiklių 
reprezentacija [...|“ (Freud, 1915c, p. 122). Kitoje vietoje vara patei- 
kiama kaip fiziologinio proceso dalis, psichikoje turinti savo išraišką 
*varos reprezentacijos pavidalu, o ši reprezentacija savo ruožtu susideda 
iš *vaizdinių reprezentacijos ir tam tikro kiekio afekto (Freud, 1915d). 
Gana nenuoseklus varos sąvokos taikymas Freudo raštuose labiausiai 
susijęs su šio termino reikšmių sfera. Tačiau pamatinė samprata yra 
aiški: varos — tai fiziologiniai procesai, tam tikru būdu įgyjantys psichi- 
nę reprezentaciją iš pradžių *nesąmoningojoje sferoje, o paskui galbūt 
ir *ikisąmoningojoje sferoje bei *sąmonėje. 


PsICHINĖ TIKROVĖ 


Angl. psychical reality, pranc. rėalitė psychigue; vok. psychische 
Realitėt 


Tikroviškumas tam tikrų *fantazijų, kurios yra nesąmoningų *geis- 
mų išraiška. 

Šią sąvoką Freudas įvedė atsisakęs *suviliojimo teorijos, pasak ku- 
rios neurotiko gyvenime iš tikrųjų buvusi kokia nors suviliojimo for- 
ma. Freudas atskiria materialiąją tikrovę nuo psichinės. Traumuojamo 
pobūdžio vaikystės išgyvenimai, apie kuriuos pacientas kalba per ana- 
lizę, materialiosios tikrovės dažnai neturi, kitaip sakant, jie niekados 
nėra nutikę. Tai yra fantazijos, tačiau pacientas jas jaučia kaip tikrus 
išgyvenimus. Patologijos požiūriu šie išgyvenimai daro tokį pat poveikį 

kaip ir tikrieji nutikimai. „Šios fantazijos neturi materialiosios tikrovės, 
bet turi psichinę tikrovę, ir pamažu pradedame suprasti, kad neurozių 
pasaulyje psichinė tikrovė turi lemiamą reikšmę“ (Freud, 1916-1917, 
p. 368). Apskritai šios fantazijos turi tam tikrą konkretų pamatą. Tai 
gali būti, pavyzdžiui, netyčinis seksualinis sudirginimas, sukeltas fakto, 
kad vaikas miega vienoje lovoje su tėvais. Tikri tokio pobūdžio nutiki- 
mai gali daryti įtaką vaiko nesąmoningoms varoms ir sužadinti suvi- 
liojimo fantaziją, kurios tikroviškumas — išgyvenimo prasme - pacientui 
nekelia abejonių. Laplanche'as 6 Pontalis (1968) įžvalgiai analizuoja 
fantazijos pasaulį ir psichinę tikrovę *seksualumo požiūriu. Pagrindinė 
Freudo psichopatologijos gija yra lemiama fantazijų ir psichinės tikrovės 
reikšmė ir neurozių, ir psichozių radimuisi. 


PsiCHINIS APDOROJIMAS 


Angl. psychical working out (over); pranc. ėlaboration psychigue; 
vok. psychische Bearbeitung 


*Psichikos aparato darbas, kurio tikslas yra koordinuoti ir kon- 
troliuoti vidinį ir išorinį dirginimą. 


„Psichinio apdorojimo“ terminas pasirodo jau veikale Studien iūber 
Hysterie (1895d). Freudas ir Breueris (1842-1925) šią sąvoką perėmė 
iš Jeano Martino Charcot (1825-1893). Pasak Freudo ir Breuerio, tam 
tikro įvykio traumuojamasis efektas normaliais atvejais gali išnykti dėl 
*išreagavimo arba būti įsiurbtas esamos asociacijų struktūros. Tokios 
psichinio apdorojimo galimybės blokuojamos isterijos atveju, — iste- 
rikams traumuojamojo įvykio prisiminimas išlieka kaip izoliuotas psi- 
chikos kompleksas. Iš pradžių Freudas ir Breueris terapijoje stengėsi 
sugrąžinti asociatyvinius traumos ryšius ir, pasitelkdami *katarsio me- 
todą, pasiekti išreagavimą. Ankstyvuosiuose darbuose Freudas teigia, 
kad psichinio apdorojimo blokavimas yra taip pat lemiamas veiksnys 
*aktualiosioms neurozėms rastis. Šiuo atveju fiziologiškai sąlygotų sek- 
sualinių įtampų apdorojimo stygius sukelia neurotinius simptomus *ne- 
rimo pavidalų (Freud, 1895d). Vėlesniuose veikaluose Freudas daro 

prielaidą, kad nepakankamas psichinis apdorojimas yra ir neurozių, ir 
psichozių radimosi priežastis (Freud, 1914c). Ypatingas apdorojimo 
atvejis yra *perdirbimas, kuris yra būtinas psichoanalitinės terapijos 
proceso elementas. 


PsICHOANALIZĖ 


Angl. psychoanalysis; pranc. psychoanalyse; vok. Psychoanalyse 


Mokslo disciplina, aprėpianti tris tarpusavyje susijusias dalis — 
bendrosios psichologijos ir psichopatologijos teoriją, terapijos at- 
mainą ir tyrinėjimų metodą. 


Psichonalizės sąvoką Freudas pavartojo 1896 m. veikale, pirmiau- 
sia pasirodžiusiame prancūzų kalba (Freud, 1896a). Be to, daugelyje 
raštų jis nudugniai dėsto psichoanalizės teoriją, metodologiją ir empi- 
rinius tyrinėjimus (Freud, 1919a; 1923a; 1940a). Iš pradžių psichoana- 
lizės svorio centras buvo psichopatologinių reiškinių, ypač neurozių, 
tyrinėjimas ir jų gydymas. Tačiau netrukus ji ėmė plėstis ir į normalių 
reiškinių — *sapnų (Freud, 1900a), *riktų (Freud, 1901b) ir *vaikų sek- 
sualumo (Freud, 1905a) — sferą. Metams bėgant, Freudas ėmė visas iki 
vienos Žmonių veiklos formas traktuoti psichoanalitiniu požiūriu. Įvedęs 
psichoanalizės terminą, jis net atsisakė hipnozės ir *katarsio metodo 
kaip gydymo priemonių, visą dėmesį sutelkdamas į *laisvąsias asocia- 
cijas ir *perkėlimą. Išsivysčiusi asociacijų technika virto bendruoju ty- 
rinėjimų metodu, kai psichoanalitikas, pasitelkdamas *interpretaciją, 
aiškina nesąmoningąją paciento veiksmų ir simbolinių apraiškų reikšmę. 


PsiCHONEUROZĖ 


Angl. psychoneurosis (neuro-psychosis); pranc. psychonėvrose; vok. 
Neuropsychose 


Freudo vartotas bendrinis terminas *perkėlimo neurozėms ir *nar- 
cistinėms neurozėms nusakyti. Nuo *aktualiųjų neurozių psicho- 


207 


neurozių simptomai skiriasi tuo, kad jie yra simbolinė ankstyvosios 
vaikystės konfliktų išraiška. 


Psichoneurozės sąvoka pasirodo dar XIX a. paskutinio dešimtmečio 
Freudo raštuose. Vartodamas šį terminą, jis siekė pabrėžti psichogeninį 
šio pobūdžio neurozių pamatą (Freud, 1896a; 1898a). Tasai terminas nė- 
ra *neurozės sinonimas, mat ši aprėpia ir aktualiąją neurozę. Kita vertus, 
psichoneurozėms priklauso narcistinės neurozės, kuriomis Freudas va- 
dino psichozes. 

RACIONALIZACIJA 


Angl. rationalization; pranc. rationalisation; vok. Rationalisierung 


Mechanizmas, reiškiąs paciento apeliavimą į loginius ar socialiai 
įprastus aiškinimus veiksmų, nuostatų, *vaizdinių ar jausmų, ku- 
rių tikrieji motyvai jam nėra žinomi. 


Galima drąsiai teigti, kad racionalizacijos mechanizmas yra seniai 
žinomas. *Psichoanalizėje šis terminas pasirodė XX a. pradžioje, jį įve- 
dė Ernestas Jonesas (1897-1958), vėliau tapęs garsios Freudo biog- 
rafijos autoriumi (1953-1957). Ši sąvoka sparčiai išplito, šiandien ji 
aptinkama ir populiariojoje psichologijoje. Racionalizacija yra labai 
dažnai besireiškiąs mechanizmas. Ja naudojamasi ne vien įprastinėse 
situacijose, kasdienėse socialinėse interakcijose, bet ir esant tokioms 
patologinėms būsenoms kaip, pvz., *paranoja. Daugeliu atvejų sunku 
nustatyti, kada esama racionalizacijos, o kada pateikiama motyvacija 
iš tiesų atitinka tikrovę. Suaugęs sūnus, kuris po tėvo mirties grįžta 
gyventi pas motiną, aiškindamas tai, pvz., prisirišimu ir atsakomybės 
jausmu, galbūt yra tik auka racionalizacijos, po kuria slepiasi neišspręs- 
tos edipinės problemos. Tačiau be papildomos informacijos negalime 
išsiaiškinti jo tikrųjų paskatų. Kitais atvejais bėgimas į racionalizaciją 
esti visiškai aiškus. Pvz., įkyrumų, absurdiškai smulkmeniškų švaros 
ritualų atveju lengva pastebėti, kad pasitelkiami argumentai yra slaptų, 
nesąmoningų motyvų racionalizacija. Kartais racionalizacija laikoma 
*gynybos mechanizmu. Tačiau nuo įprastinių gynybos mechanizmų ji 
skiriasi tuo, kad yra ne tiesiogiai nukreipta prieš *varų impulsus, bet 
veikia, sakytumei, kaip antrinis mechanizmas, slapstąs įvairius gynybos 
konflikto aspektus (Sjobžck, 1984). Paciento *gynyba ir *priešinima- 
sis per terapijos procesą esti racionalizuojami ta prasme, kad pacien- 
tas nurodo įvairias savo elgesio dingstis. Mechanizmas, giminingas 
racionalizacijai, yra *intelektualizacija. 

REALIOS GRĖSMĖS NERIMAS 


Angl. realistic anxiety; pranc. angoisse devant un danger rėel; vok. 
Realangst 


Nerimas, sužadintas išorinės grėsmės, keliančios tikrą pavojų in- 
dividui. 

Šį terminą Freudas įvedė, pateikdamas savo antrąją nerimo teoriją 
veikale Hemmung, Symptom und Angst (1926d). Ten jis realios grės- 
mės nerimą apibrėžia kaip „tikrai gresiančio arba kaip tikrai jaučiamo 
pavojaus nerimą“ (Freud, 1926d, p. 108). 


REGIMASIS TURINYS 


Angl. manifest content; pranc. contenue manifeste; vok. manifester Inhalt 


*Sapno turinys, kurį įstengiame atkurti pabudę. Perkeltine prasme 
ši sąvoka taip pat vartojama, kalbant apie kitas psichikos gyvenimo 
apraiškas, pavyzdžiui, apie simptomus, literatūros ar meno kūrinius. 


Šį terminą Freudas įvedė veikale Die Ti raumdeutung (1900a). 
Regimasis turinys yra dėl *sapno darbo vykstančio *slaptojo turinio pa- 
sikeitimo ar transformacijos padarinys. Analitikas paprastai pradeda sap- 
no *interpretaciją nuo regimojo turinio. Naudodamasis *laisvosiomis 
asociacijomis, siejamomis su įvairiais regimojo turinio elementais, jis re- 
konstruoja jo slaptąjį turinį. Bendrąja prasme visoje Žmonių veikloje ir 
jos padariniuose matome regimąjį turinį, kurio slaptąją ir nesąmoningą- 
ją prasmę galima atskleisti, pasitelkiant interpretaciją (Ricoeur, 1970). 


REGRESIJA 


Angl. regression; pranc. rėgression; vok. Regression 


Psichinis procesas, kurio esmė ta, kad žmogus grįžta į ankstesnį rai- 
dos etapą ar funkcionavimo būdą. Regresija dažnai esti *gynyba nuo 
*nerimo. 

Šį terminą Freudas pavartojo veikale Die Traumdeutung (1900a). 
Ten šios sąvokos turinys yra ypatingas. *Sapnų teorijoje Freudas da- 
ro prielaidą, kad *psichikos aparatas yra tvarkinga sistemų grandinė, 
prasidedanti nuo percepcijos sistemos, o pasibaigianti motorika. Žmogui 
esant budrioje būsenoje, dirgikliai iš percepcijos sistemos per sąmonę 
ir veikiami nesąmoningosios sferos laipsniškai pasiekia motoriką. 
Miegant motorikos prieigos yra blokuojamos, ir nesąmoningi impulsai 
pasuka priešinga kryptimi ir grįžta į suvokimo sistemą, šitaip sukelda- 
mi *sapnus. Šią regresijos atmainą Freudas vadina *topografine (Freud, 
1900a). Paprastai šis terminas vartojamas laiko prasme, jis reiškia, kad 
individas savo mintimis, *geismais, jausmais ir *ryšiais su objektu arba 
elgsenos modeliais grįžta į ankstesnę *libido ir *Ego raidos fazę. Apie 
regresiją šia prasme Freudas užsimena pirmajame veikalo Drei Abhand- 
lungen zur Sexualtheorie leidime (1905d). Laiko prasme šis terminas 
atsiranda tik 1915 m. minėto veikalo leidime, kuriame pateikiama jau 
visa psichoseksualinės raidos teorija. Regresiją laiko prasme Freudas 
nuodugniai aptaria 1916-1917 m. periodo XXII paskaitoje, kurioje rašo: 
„[...] tokios laipsniškai vykstančios raidos pavojus yra tas, kad ir dalys, 
jau toliau pasistūmėjusios, nesunkiai gali atsitraukti iki ankstesnių eta- 
pų — ir tai vadiname regresijos vardu. Troškimas bėga į tokią regresiją, 
jeigu jo funkcijos atlikimas arba pasitenkinimo pasiekimas vėlesne ar 
labiau išplėtota forma susiduria su smarkiomis išorės kliūtimis“ (Freud, 
1916-1917, p. 340—341). Regresija gali reikštis daugeliu lygmenų. Ji 
gali rastis santykiuose su *objektais, pvz., suaugęs vyras „tampa vaiku“, 
priskirdamas moteriai, su kuria gyvena, motinos vaidmenį. Regresija 
gali sugrąžinti ir į ankstesnę libido raidos fazę, pvz., vaikas patiria įvai- 
rių stresų, atsiradus broliukui ar sesutei. Tokiu atveju pastebimas ryškus 
regresijos procesas. Vaikas, jau išmokęs kontroliuoti išmatų šalinimo 
funkciją, vėl šį gebėjimą praranda arba grįžta prie jau atsisakyto čiulp- 
tuko. Čia regime regresiją į *analinę fazę ar net ir į *oralinę fazę. Reg: 
resija gali reikštis perėjimu nuo brandaus *Ego funkcionavimo, ati- 
tinkančio *antrinį procesą ir *tikrovės principą, į funkcionavimą pagal 
*pirminį procesą. Alkoholio ar kitų kvaišalų vartojimas palengvina reg- 
resijos radimąsi. Regresijos procesas priklauso nuo libido *fiksacijos 

ankstyvesnėse raidos fazėse. Atsidūręs streso situacijoje, žmogus yra 
linkęs į regresiją iki to funkcionavimo lygmens, kuriam būdingas vie- 
nas ar keli fiksacijos taškai (Freud, 1916-1917, XXII paskaita). 
Psichopatologinėse būsenose regresijos atvejai aptinkami dažnai. Kla- 
sikinis pavyzdys yra įkyrumų neuroze sergančio žmogaus elgsena, kuri 
dažnai yra regresijos į *analinę-sadistinę fazę išraiška. „Įkyrumų neu- 
rozės atvejais [...] libido regresija iki pradinio sadistinės-analinės orga- 
nizacijos lygmens yra labiausiai pastebimas faktas, nulemiąs tai, kas 
išryškėja simptomų pavidalu“ (Freud, 1916-1917, p. 343). Normaliais 
atvejais dažnai regime tikslingą regresiją, neturinčią patologinio 
gynybos pobūdžio, tik gerinančią individo savijautą. Sveikos regresijos 
pavyzdys yra žaidimas arba artistinė veikla. Tokiu atveju kalbame apie 
regresiją Ego tarnyboje (Winnicott, 1981). Regresija yra dažnas psi- 
choanalitinės terapijos reiškinys. *Perkėlimui, turinčiam didelę reikš- 
mę terapijos rezultatams, visados būdingi tam tikri regresijos elemen- 
tai. Kai kurie psichoanalitikai teigia, kad, gydant sunkesnius sutrikimus, 
pvz., *ribinės būsenos atvejus, terapijos procesas privalo krypti reg- 
resijos pusėn (Balint, 1952; Winnicott, 1958). Šios gydymo atmainos 
kritikai tvirtina, kad dėl to randasi priklausomybė nuo analitiko, kurią 
paskui esti neapsakomai sunku įveikti. Reikšmė, kurią Freudas ir jo 
meto analitikai priskiria regresijai, yra išraiška pamatinio įsitikinimo, 
kad mes visi esame savo individualios ir biologinės istorijos savininkai. 
Veikale Zeitgemūsses ūber Krieg und Tod (1915b) Freudas rašo: „|[...] 
visados įmanoma iš naujo atgaivinti primityvias būsenas; primityvusis 
dvasingumas tikrąja šio žodžio prasme yra nesunaikinamas“ (Freud, 
1915b, p. 286). Vėliau šis požiūris atgijo Freudo suformuluotoje *bū- 
tinybės kartoti hipotezėje (Freud, 1920g). 


RIBINĖ BŪSENA 


Angl. borderline case; pranc. cas-limitate; vok. Grenzjall 


Psichopatologinė būsena tarp *neurozės ir psichozės. Paprastai tai 
esti latentinė schizofrenija su neurotinių simptomų paveikslu (Kern- 
berg, 1983; Blanck «£ Blanck, 1976). 

Pasak psichoanalizės teorijos, neurotiniai simptomai yra apsauga 
nuo psichozės protrūkio. Termino „ribinis“ taikymas nėra griežtai nu- 
sistovėjęs. Kartais jis vartojamas nusakyti asmenybei, kuriai būdingi 
nepastovūs ryšiai, impulsyvumas, tapatumo sutrikimai ir ūmios nuo- 
taikos permainos. 


RIKTAS 


Ang. parapraxis; pranc. acte manguė; vok. Fehlleistung 


Veiksmas, kuriame įžiūrimas sąmoningas ketinimas pasiekti tam 
tikrą tikslą, tačiau kuris nesibaigia sėkmingai ta prasme, kad tiks- 
las nėra pasiekiamas. Riktams priskirtini tik tie veiksmai, kuriuos 
individas pajėgus atlikti normaliomis sąlygomis. Riktais nėra 
vadinamos nesėkmės, kurios randasi dėl neįgudimo, žinių stygiaus 
ir t. t. 


Riktų teoriją — iliustruotą gausybe pavyzdžių — Freudas pateikė 
mokslo populiarinimo knygoje Zur Psychologie des Alltagslebens 
(1901b). Išeities taškas joje yra teiginys, kad mes kasdieniame bend- 
ravime su tikrove kartkartėmis apsirinkame ir klystame. Dažnai čia 
susiduriame su tokiais nereikšmingais dalykais kaip kalbos riktas, su 
ortografinėmis klaidomis ar kokio dalyko užmiršimu. Tačiau retsykiais 
padarome klaidų, kurių padariniai gali mums būti pragaištingi. Pasak 
*psichoanalizės, riktus lemia tai, kad sąmoningus ketinimus sutrikdo 
nesąmoningas ketinimas arba nesąmoningas *geismas. Štai kaip atrodo 
riktą sukeliąs psichologinis procesas: 


Sąmoningas ketinimas 
Kontikas | 2 > 
Išstumtas nesąmoningas geismas 

Tam tikrose situacijose įvyksta sąmoningo ketinimo ir išstumto 
nesąmoningo geismo konfliktas. *Psichikos aparatas sukuria tam tikrą 
kompromiso formą, ir šio kompromiso padarinys esti riktas. Privalu 
paminėti, kad toks veiksmas yra klaidingas tik Ego požiūriu. O nesą- 
moningajai sferai riktas reiškia sėkmę, nes nesąmoningoji sfera bent 
taip įstengia prabilti. Freudas riktų teorijai teikė didelę pedagoginę 
reikšmę, nes ji paaiškina kasdienos gyvenime nuolat pasitaikančių 
nutikimų psichologinį foną. Anglų kalbos posakis Freudian slip tapo 
šnekamosios kalbos dalyku ir reiškia tiesiog kalbos riktą. Šiuolaikinė 
pažinimo psichologija pateikė savą riktų interpretaciją, laikydama juos 
informacijos apdorojimo yda (Fromkin, 1979). Tačiau šiai teorijai ne- 
pavyko tinkamai išryškinti vadinamojo „aha“ išgyvenimo, tokio paste- 
bimo Freudo analizėse. Be to, panašu, kad įmantrus (graikiškos kilmės) 
terminas parapraxis, aptinkamas Freudo veikalų vertime į anglų kalbą, 
yra britų akademinio snobizmo apraiška. 


RyYšYS SU OBJEKTU 


Angl. object-relation(ship); pranc. relation d 'objet; vok. Objektbe- 
ziehung 


Individo ryšys su *objektu. Objektai paprastai esti tikrų arba fan- 
tazijos susikurtų asmenų reprezentacijos. Objektų ryšys yra asme- 
nybės organizacijos išraiška. 


Iš tikrųjų Freudas retsykiais vartoja šį terminą, tačiau nepriskiria 
jam jokios teorinės reikšmės. Pamatinė Freudo tezė yra ta, kad objektai 
yra varų patenkinimo modeliai, kurie gana dideliu mastu gali būti 
prastą teorinę reikšmę. Ši evoliucija pirmiausia įvyko vadinamojoje 
britų objektų ryšių mokykloje (Fairbairn, 1952; Guntrip, 1968). Šios 
mokyklos teoretikų išeities taškas yra kritika Freudo tezės, kad vaikas 
pirmiausia geidžia patenkinti savo varas. O britų mokyklos atstovai 
teigia, kad vaikas pirmiausia ieško objekto. Freudo teorija visą dėmesį 
sutelkia į psichinę individo struktūrą, o objektų ryšio mokykla jį nu- 

kreipė į šio individo ryšius su objektais. Nepaprastai svarbus ryšys yra 
motinos ar motinos substituto tarpusavio sąveika su vaiku. Šis santykis 
turi lemiamą reikšmę individo savęs vertinimui ir jo nuostatai pasaulio 
atžvilgiu arba, bendrai kalbant, asmenybės formavimuisi (Mahler, Pine 
4. Bergman, 1975). Motinos santykis su vaiku ankstyvajame jo gyve- 
nimo periode užima centrinę vietą ir prancūzų psichoanalizės mokyklo- 
je (Matthis, 1986). Teoriniai į varas orientuotos Freudo teorijos ir objektų 
ryšių teorijos skirtumai šiandien yra *psichoanalizės pasaulio diskusijų 
objektas (Killingmo, 1985). Pagrindinis klausimas yra pamatinis žmo- 
gaus motyvacijos pobūdis. Pasak klasikinės teorijos, esminis motyva- 
cijos šaltinis yra *seksualinės varos ir *griovimo varos bei jų biologinis 
pamatas. Atmetus šį postulatą ir priėmus hipotezę, kad pagrindinė mo- 
tyvacijos galia yra ryšių su žmogiškaisiais objektais kūrimo poreikis, 
šios dvi perspektyvos teorijos požiūriu ima viena kitai prieštarauti. Tre- 
čias, jas vienyti mėginąs požiūris siūlo išsaugoti klasikinę varų teoriją, 
papildant ją hipoteze apie ryšius su žmogiškaisiais objektais. Šia 
kryptimi psichoanalizės teoriją stengėsi plėtoti Kernbergas (1976). Kla- 
sikine teorija pagrįstoje psichopatologijoje laikomasi nuomonės, kad 
psichikos sutrikimus sukelia vidiniai psichiniai konfliktai. Konflikto es- 
mė išryškėja objektų ryšių teorijoje. Čia laikomasi nuomonės, kad dau- 
gelio psichikos sutrikimų genezė slypi raidos sulėtėjime, kurį sukelia 
ankstyvų objektų ryšių trūkumai. Vaikas negavo meilės ir empatijos, 
būtinų geram savęs vertinimui ir gerai funkcionuojantiems objektų ry- 
šiams rastis. Požiūrių į psichopatologiją skirtingumo padariniai lemia 
ir analitiko nuostatą paciento atžvilgiu. Klasikinio analitiko nuostata 
yra dalykinė, neutrali ir orientuota į interpretaciją, taikant tokias sąvokas 
kaip *fiksacija, *psichikos konfliktas ir *regresija. Objektų ryšių mo- 
kyklos šalininkas platesniu mastu stengiasi užmegzti gerus santykius 
Su pacientu, šiems santykiams būdingi šiluma, empatija ir prielankus 
domesys. Tokia nuostata pacientui siūlo tai, ko jam stigo ankstesniuose 
ryšiuose su objektais. Dera prisiminti, kad psichoanalizės objektas yra 
psichinė reprezentacija. Ji daugmaž atitinka konkretaus asmens pa- 
veikslą. Reprezentacija bemaž visados yra deformuota *fantazijų. 

SADIZMAS 


Angl. sadism; pranc. sadisme; vok. Sadismus 


Siaurąja prasme — tai seksualinė *perversija, kurios atveju 
pasitenkinimas susijęs su skausmo kėlimu kitam žmogui ar kito 
žmogaus žeminimu. *Psichoanalizėje šis terminas turi platesnę 
reikšmę, nes buvo atrastos pradinės sadizmo stadijos normalioje 
vaiko raidoje ir nustatyta, kad sadistiniai elementai reiškiasi varų 
raidoje. 


„Sadizmo“ terminas kilęs iš prancūzų rašytojo markizo de Sade'o 
(1740-1814) pavardės. Šis autorius apysakoje Justina (1791) aprašė 
seksualinį malonumą, susijusį su skausmo kėlimu kitam asmeniui. Kla- 
sikinius šios perversijos aprašymus pateikė garsieji seksologai, austras 
Richardas von Krafft-Ebingas (1840-1903) ir anglas Havelockas Elli- 
sas (1859—1939). Veikale Drei Abhandlungen zur Sexualtheorie (1905d) 
Freudas praplečia sadizmo reikšmę, atkreipdamas dėmesį ir į sadistines 
tendencijas ankstyvojoje vaiko raidoje. Vėliau jis daugelyje raštų vis 
grįžta prie sadizmo ir *mazochizmo *priešybių poros, kitaip tariant — 
prie *sadomazochizmo, kuriam priskiria pamatinę reikšmę gyvenime 
ir varų raidoje. Psichoanalitinėje literatūroje sadizmo sąvoka nėra vi- 
siškai aiški. Freudas dažnai kalba apie „tikrąjį sadizmą“, kai seksualinio 
malonumo pasiekimas esti susijęs su skausmo kėlimu kitam asmeniui 
(Freud, 1924c). Daugeliu atvejų jis šį terminą vartoja ir kalbėdamas 
apie tikrus ar fantazijoje susikurtus smurto aktus, neturinčius seksuali- 
nio dėmens. Tokia pat reikšme savojoje ankstyvosios vaiko raidos teo- 
rijoje šį terminą taiko ir Melanie Klein (1882-1960) (Klein, 1975). 
Tokiu atveju riba tarp sadizmo ir *agresijos darosi nebe tokia ryški. 


216 


SADOMAZOCHIZMAS 


Angl. sado-masochism; pranc. sado-masochisme; vok. Sado- 
masochismus 


Terminas, vartojamas dialektiniam priešybių poros *sadizmas / 
*mazochizmas ryšiui pabrėžti. Žmonių tarpusavio santykiuose 
dažnai pasitaiko vienas kitą papildą vieno partnerio sadistinės 
tendencijos ir kito partnerio mazochistiniai troškimai. Tokia padė- 
tis didina nepaprastą ryšio stabilumą ir kelia pašalinių asmenų 
nuostabą. Ir kiekviename žmoguje vyksta žaismė tarp sadizmo ir 
mazochizmo polių, turinti lemiamą reikšmę varų gyvenimo raidai 
ir jo apraiškoms. 


Veikale Drei Abhandlungen zur Sexualtheorie (1905d) Freudas tei- 
gia, kad sadomazochizmas yra aktyvioji ir pasyvioji tos pačios *perver- 
sijos atmaina. Be to, jis pabrėžia, kad sadistinis ir mazochistinis dė- 
menys reiškiasi vienu metu, nors jų proporcijos ir esti įvairios. Freudas 
tvirtina, kad ši priešybių pora daro didelę įtaką elgsenai normaliose 
situacijose, taigi ir už perversijos sferos: „Sadizmas ir mazochizmas uži- 
ma ypatingą vietą tarp perversijų, nes jų pamatą sudaranti aktyvumo 
arba pasyvumo priešingybė yra viena iš bendrųjų seksualinio gyveni- 
mo savybių“ (Freud, 1905d, p. 159). Prie sadomazochizmo reiškinio 
Freudas grįžta daugelyje veikalų ir įvairiais periodais kelia skirtingas 
hipotezes apie jo kilmę ir raidą. Darbe Triebe und Triebschicksale 
(1915c) jis laiko sadizmą pirminiu, o mazochizmą - antriniu. MazochiZ- 
mas yra sadizmas, kurį subjektas nukreipia prieš save patį. Sadizmas, 
kurį galima pastebėti vaikų elgsenoje, kai jie, pvz., gyvena analinėje 
sadistinėje fazėje, nėra susijęs su seksualinio malonumo potyriu, jis 
yra *dominavimo varos išraiška. Tik vėlesniais raidos periodais ag- 
resyvūs veiksmai jungiasi su seksualumu. Šis susiejimas vyksta per 
seksualines *fantazijas. Vadinamajam tikrajam sadizmui būdinga tai, 
kad „[...] gali išryškėti sadistinis tikslas kelti kitam skausmą. Tada, kai 
šis skausmas keliamas kitiems, patiriamas mazochistinis malonumas, 
identifikuojantis su kenčiančiu objektu“ (Freud, 1915c, p. 129). Freudo 

požiūris į sadomazochizmą pakito, jam iš naujo peržiūrėjus *varų teoriją 
ir įvedus *mirties varų koncepciją. Galutinę sadomazochizmo teoriją 
Freudas pateikė veikale Das 6konomische Problem des Masochismus 
(1924c), kuriame teigia, kad iš pradžių visos mirties varos yra nukreip- 
tos prieš patį subjektą. Veikiant *gyvybės varoms, dalis mirties varų 
atsigręžia į pasaulio pusę. Ši dalis grynojo sadizmo pavidalu atlieka 
svarbų vaidmenį ir seksualinėje funkcijoje - kaip *agresija, nepaveikta 
seksualizacijos. Tačiau tam tikra mirties varų dalis lieka nukreipta prieš 
subjektą ir esti seksualizuojama, o dėl to randasi pirminis, erotinis 
mazochizmas. Išorėn nukreiptos mirties varos vėliau gali vėl atsigręžti 
prieš individą ir tapti pirminį mazochizmą sustiprinančio antrinio 
mazochizmo šaltiniu. Dialektinė sadizmo ir mazochizmo žaismė pui- 
kiai siejasi su kitais priešingų polių santykiais Freudo teorijoje — pvz., 
su aktyvumo / pasyvumo, vyriškumo / moteriškumo ar fališkumo / kas- 
tracijos priešybėmis. Sadomazochizmas, pasak Freudo, yra puikus pa- 
vyzdys „abiejų varų atmainų, Eroto ir agresijos maišymosi [...], visus 
varų impulsus, kuriuos galime tyrinėti, sudaro tokie abiejų varų atmainų 
junginiai ar lydiniai, susiklostantys, be abejo, pačiomis įvairiausiomis 
proporcijomis“ (Freud, 1933a, XXXII paskaita, p. 104—105). Pasku- 
tiniame *topografiniame psichikos modelyje Freudas teigia, kad *Su- 
perego sferoje dominuoja prieš *mazochistinį *Ego nukreiptos sadis- 
tinės tendencijos (Freud, 1923b). 


SĄMONĖ 


Angl. consciousness; pranc. conscience; vok. Bewubtheit 


Sąmonė bendrąja, aprašomąja prasme — tai subjektyvūs jutimai, 
kylą iš išorinių ir vidinių dirgiklių. Pasak pirmojo *topografinio 
modelio, sąmonė yra psichikos sistemos funkcija, kurią Freudas va- 
dina Percepcijos-Sąmonės sistema. Ši sistema priima informaciją iš 
aplinkos ir vidinių šaltinių. Joje randasi subjektyvūs potyriai įžval- 
gų, *vaizdinių, minčių, valios aktų ir malonių ar nemalonių jausmų 
pavidalu. 

XIX a. pabaigoje akademiniuose sluoksniuose psichologijos tyrinė- 
jimų objektas buvo apibrėžiamas sąmoningų, subjektyvių išgyvenimų 
kategorijomis. Kontroliuojamais laboratoriniais eksperimentais stengta- 
si išsiaiškinti sąmonės struktūrą. Duomenys buvo gaunami iš asmenų, 
kurie, vadovaudamiesi introspekcija, kalbėjo apie savo potyrius per at- 
liekamus eksperimentus. Freudas atmetė šią susiaurintą psichologijos 
sampratą, nurodydamas lemiamą nesąmoningų *psichikos aparato pro- 
cesų reikšmę. Jis taip pat teikė sąmonei centrinę vietą dvasios gyveni- 
me ir kritikavo biheviorizmą už jos nepakankamą vertinimą: „Tokios 
kraštutinės mąstymo kryptys kaip Amerikoje atsiradęs biheviorizmas 
skelbia, kad įmanu sukonstruoti psichologiją, neatsižvelgiančią į šį 
fundamentalų faktą“ (Freud, 1940a, p. 157). Po mirties išleistame 
1895 m. veikale Entwurf einer Psychologie Freudas pabrėžia iškilų 
sąmonės vaidmenį, sykiu postuluodamas, kad esama percepcijos-są- 
monės sistemos (Freud, 1895/1950a). Tačiau apibrėžti sąmonės jis ne- 
mėgina. Jis pasako, kad tai kiekvieno žmogaus gyvenimo faktas: „fak- 
tas [...], nesiduodąs nei išaiškinamas, nei aprašomas [...]. Ir vis dėlto, 
kam nors kalbant apie sąmonę, iš savo paties be galo asmeninės patirties 
yra iškart žinoma, ką tasai kas nors turi galvoje“ (Freud, 1940a, p. 157). 
Percepcijos-sąmonės sistemą Freudas traktavo kaip tam tikrą juslinį 
instrumentą, priimantį iš aplinkinio pasaulio informaciją ir šifruojantį 
vidines įtampas, patiriamas, pavyzdžiui, varų impulsų pavidalu. Be to, 
sąmonės sistema atlieka integruojamąją funkciją, jungdama paskirus, 
dažnai net vienas kitam priešingus reikalavimus, kurie yra tikslingos ir 
adekvačios veiklos pasaulyje pamatas (Freud, 1900a). Taigi sąmonė at- 
lieka esminį vaidmenį, kontroliuodama gaivališką veiklą pagal *malo- 
numo principą. Antrajame topografiniame modelyje, dar vadinamame 
ir struktūrinių, Freudas psichiką padalija į tris *instancijas: *Id, *Ego ir 
*Superego. Sąmonės sistema šiame modelyje sudaro Ego branduolį, 
tačiau šios sąvokos nėra lygiavertės, nes Ego atlieka ir tokias funkcijas, 
kurios sąmonei nėra prieinamos (Freud, 1923b). Psichoanalitinio gy- 
dymo teorijoje sąmonės sistema užima iškilią vietą. Esminis gydymo 
elementas yra tas, kad pacientas turi įsisąmoninti išstumtąją *medžiagą. 
Šis įsisąmoninimas yra būtinas tam, kad būtų visiškai pasinaudota są- 

mone ir integruojamuoju, vienijamuoju Ego potencialu. Tačiau paties 
įsisąmoninimo asmenybės restruktūrizacijai dar nepakanka. Sąmonei 
prieinama medžiaga dar turi pereiti sunkų *perdirbimo procesą, tik tada 
ji bus integruota į vientisą, darnią ir gerai funkcionuojančią asmenybės 
struktūrą (Freud, 1915e). 


SAPNAS 


Angl. dream; pranc. rėve; vok. Traum 


Proto veikla, kuri reiškiasi haliucinaciniais išgyvenimais miegant. 
Pasak psichoanalizės teorijos, sapnas yra *geismo išsipildymas. 


Domėjimasis sapnais ir su jų reikšme susijusios spekuliacijos lydi 
žmogų nuo neatmenamų laikų. Senovėje sapnai laikyti dievų siunčia- 
momis žiniomis, o vykęs jų simbolikos aiškinimas leido numatyti ateities 
įvykius. XVI-XVII a. grožinėje literatūroje viešpatavo įsitikinimas, kad 
sapnai yra vidinio Žmogaus gyvenimo atspindys. Klasikinis pavyzdys 
čia yra Williamo Shakespeare'o (1564-1616) Makbetas. Mintį apie tai, 
kad sapnas yra tam tikra kalba, perteikianti troškimus arba *geismus, su- 
formulavo jau prancūzų filosofas Descartes'as (1596-1650). XIX a. pa- 
baigoje tiksliuosiuose moksluose klestėjo mechanistinis materializmas. 
Tų laikų požiūriu sapnai laikyti atsitiktiniais ir beprasmiais dariniais, ša- 
lutiniais psichiniais fiziologinių procesų produktais. 1895 m. vasarą 
Freudas susidomėjo jam prisisapnavusiu paskiru sapnu. Tą sapną - pro- 
fesinėje literatūroje žinomą „sapno apie Irmos injekciją“ vardu — Freudas 
išsiaiškino, naudodamasis tuo metu prieinamu *psichoanalizės sąvokų 
aparatu. Sapno interpretacija tapo tuo išeities tašku, nuo kurio prasidėjo 
Freudo sapnų teorija, išdėstyta monumentaliame veikale Die Traum- 
deutung (1900a), daugelio dar ir šiandien tebelaikomame neprilygstamu 
šedevru. Freudo teorija tebesikirto su privalomais gamtos mokslų požiū- 
riais į sapną. Tačiau Freudas, remdamasis įspūdinga gausybe savo paties 
ir pacientų sapnų, tvirtino, kad šie sapnai yra prasminga išraiška nuti- 
kimų, vykstančių miegančio žmogaus nesąmoningojoje sferoje. „Nuslo- 
pinta psichikos *medžiaga, kuriai sunku pasirodyti budrioje būsenoje 

[...], naktį randa būdą ir kelią patekti į sąmonę. Vis dėlto sapnų inter- 
pretacija yra karališkasis kelias gauti žinių apie nesąmoningąją psichi- 
kos gyvenimo dalį“ (Freud, 1900a, p. 608). Sąmoningo sapno turinys, 
kurį gebame prisiminti atsibudę, vadinamas *regimuoju turiniu. Jis yra 
išraiška sapno *slaptojo turinio, kurio versmė tveria nesąmoningojoje 
sferoje. Procesas, kuris veda nuo slaptojo iki regimojo sapno turinio, 
vadinamas *sapno darbu. Norėdami aprašyti, kaip randasi sapnas, pasi- 
naudosime žemiau pateikiama schema. Miegant informacija, ateinanti 
iš išorės pasaulio, yra labai apribota. Nevyksta jokia sąmoninga veikla. 
Svarbiausioji ikisąmoningosios sferos funkcija — pasak teorijos — yra 
saugoti arba sergėti miegą. Tokiomis sąlygomis susilpnėja *cenzūra. 
Nesąmoningieji geismai turi daugiau galimybių prabilti, nei Žmogui 
būdraujant. Kitaip sakant, gynyba nuo nesąmoningųjų impulsų esti re- 
dukuota. Taigi dabar gali kilti miego poreikio ir nesąmoningųjų geis- 
mų konfliktas. Šis konfliktas išsprendžiamas, pasitelkiant kompromisą, 
per kurį randasi slaptasis sapno turinys arba slaptoji sapno mintis. Pa- 
slėptąjį sapno turinį sudaro numaldymo siekią geismai, praeitos dienos 
atsiminimai, vadinamieji *dienos likučiai ir paskatos, kylančios iš orga- 
nizmo ar aplinkos. Vykstant tikrajam sapno darbui, šie šaltiniai virsta 
regimuoju turiniu, — sykiu atsižvelgiant į miego poreikį. Kad sapnas sap- 
nuojančiajam taptų visiškai suprantamas ir galėtų atsiskleisti sąmonei, 
būtinas vadinamasis *antrinis apdorojimas. 


Sapno gynyba Išorės dirgikliai Kūno dirgikliai 


V No K 
Koniliktas | > | Kompromisas | > | Slaptasis > Regimasis 
sapnas Sapno darbas | sapnas 
N N 
Išstumtieji nesąmoningi geismai 


Vykstant sapno darbui, slaptasis turinys persimaino į *regimąjį tu- 
rinį pagal tam tikrus principus, kurių svarbiausi yra *sutirštinimas ir 
*perstūmimas. Slaptasis sapnas, kyląs iš daugelio šaltinių ir įsipainiojęs 

į sudėtingą sąveiką, dažnai pasižymi nepaprastai turtingu turiniu. Dėl 
sutirštinimo proceso regimasis sapnas darosi neįtikėtinai kondensuotas. 
Pavyzdžiui, koks nors asmuo regimajame sapne gali turėti kelių asme- 
nų bruožų. Perstūmimas gali reikšti, kad tam tikrą svarbią slaptojo sap- 
no figūrą ar tam tikrą svarbų slaptojo sapno įvykį regimajame sapne 
simbolizuoja kita — kartais pažiūrėti visai bereikšmė — figūra ar kitas 
įvykis. Sutirštinimas ir perstūmimas drauge su antriniu apdorojimu pa- 
daro taip, kad regimasis turinys tampa deformuota versija slaptojo sap- 
no, kurį tačiau įmanu rekonstruoti, pasitelkiant laisvąsias asociacijas, 
siejamas su regimuoju turiniu. Sapno funkcija, pasak Freudo, yra nesą- 
moningų *geismų įgyvendinimas, atsižvelgiant į Ego miego poreikį. 
Taip pat galima sakyti, kad sapnas yra geismą įgyvendinanti *fantazija, 
pakeičianti budraus gyvenimo veiklą. Ši hipotezė susiduria su tam tikrais 
sunkumais, nes kai kurie sapnai ne tik nenumaldo geismų, bet sukelia 
smarkų *nerimą, galintį pažadinti miegantį žmogų. Freudas įžvelgė šį 
su nerimo sapnais ir košmarais susijusį sunkumą ir aiškino jį šitaip: sap- 
nas visada randasi kaip miego troškimo, kurį jaučia Ego, ir iš Id ky- 
lančių nesąmoningų geisminių impulsų kompromisas. Sapnas gali nu- 
maldyti Id ir sykiu būti grėsmingas bei žadinti Ego nerimą. Jei grėsmė 
pasirodys pernelyg didelė, miegantis asmuo pabus. Tokiu atveju sapno 
darbas, kurio tikslas yra miego palaikymas, pasirodo nenusisekęs. 
Freudas čia pasitelkė būdingą alegoriją: „Lygiai taip uoliam panaktiniui, 
privalančiam saugoti mažo miestelio miegą, tam tikromis aplinkybė- 
mis nelieka nieko kita, kaip tik skelbti pavojų ir žadinti miegančius 
miestiečius“ (Freud, 1940a, p. 171). Freudo veikalas Die Traumdeutung 
psichoanalitinio sąjūdžio viduje sužadino didžiulį domėjimąsi sapnais. 
Daugybė šio sąjūdžio narių formulavo savas teorijas šiuo klausimu. Pa- 
čioms garsiausioms priklauso Carlo Gustavo Jungo (1975-1961) teo- 
rija. Pasak Jungo, sapnai atspindi bendrinės nesąmoningosios sferos 
turinį. Bendrinės nesąmoningosios sferos elementus Jungas vadino ar- 
chetipais. Archetipai — tai įgimti, visiems žmonėms bendri universalūs 
simboliai, nepriklausomi nuo epochos ir kultūros. Jungas - kitaip negu 
Freudas — teigė, kad sapnai gali būti kūrybiški, skatinti asmenybės raidą 
ir net duoti žinių apie būsimus įvykius (Jung, 1953). Septintame 

dešimtmetyje, padarius atradimą, kad sapnai rodosi daugiausia per tą 
miego fazę, kuri vadinama REM (rapid-eye-movement), suintensyvėjo 
neurofiziologiniai sapnų tyrinėjimai. Mėginta suderinti ir Freudo psi- 
choanalitinę sapnų teoriją su neurofiziologine teorija (Jones, 1970). 
Šiuolaikinė kognityvinė psichologija, traktuojanti žmogų kaip duome- 
nų sistemą, supaprastina sapnų funkciją, nuleisdama ją ligi budrumo 
būsenoje sukauptos sensorinės informacijos perdirbimo lygmens (Cart- 
wrigt, 1978). 


SAPNO DARBAS 


Angl. dream work; pranc. travail du rėve; vok. Traumarbeit 


Visos operacijos, performuojančios žalią *sapno *medžiagą — va- 
dinamąsias slaptas mintis, *dienos likučius ir kūno bei išorės dir gik- 
lius - į regimąjį sapną. Dėl sapno darbo žalioji medžiaga patiria *de- 
formaciją. 


Pasak Freudo, sapno darbas išjudina keturis mechanizmus: *su- 
tirštinimą, *perstūmimą, atodairą į *atvaizduojamumą ir “antrinį apdo- 
rojimą. Šių mechanizmų funkcija yra sukurti regimąjį sapną, atitinkan- 
tį cenzūros reikalavimus. Sapno darbas gali trukti ilgai, kol randasi 
vizualiniai, regimi sapnai. Freudas prilygina šį procesą fejerverkui, ku- 
riam rengiamasi ištisas valandas ir kurio efektas dingsta po kelių se- 
kundžių (Freud, 1900a). Veikale Die Traumdeutung (1900a) Freudas 
pabrėžia, kad sapnas nėra kūrybingo ar kreatyvinio pobūdžio. Jį visiš- 
kai determinuoja prieinama žalioji medžiaga. Sapno darbo funkcija yra, 
pasitelkiant prieinamus mechanizmus, paversti šią medžiagą visuma, 
iš kurios galėtų susiformuoti regimasis sapnas. Sapno darbą iš dalies 
galima rekonstruoti, taikant su tam tikru sapnu siejamų *laisvųjų aso- 
ciacijų *interpretaciją. Greta neurozinių simptomų analizės, sapno dar- 
bas yra svarbiausias šaltinis, leidžiąs pažinti psichikos gyvenimo dina- 
miką (Freud, 1940a). 

SAPNO EKRANAS 


Angl. dream screen; pranc. ėcran du rėve; vok. Traumhintergrund 
Ekranas, kuriame kartais rodosi vizualinis *sapno paveikslas. 


Šią sąvoką įvedė B. D. Lewinas (1946). Pasak jo hipotezės, haliu- 
cinaciniuose po maitinimo miegančio kūdikio potyriuose fonas sim- 
bolizuoja motinos krūtį. Daroma prielaida, kad šis fonas saugo vaiko 
miegą. Suaugusio asmens miegą fonas irgi saugo, o jame besirodantys 
vaizdai miegą trikdo. Per vadinamuosius baltuosius, turinio neturin- 
čius sapnus fone vaizdai nesirodo ir tai, pasak Lewino, reiškia *regresiją 
iki *pirminio narcizmo, (Lewin, 1954). 


SAVIANALIZĖ 


Ang. self-analysis; pranc. auto-analyse; vok. Selbstanalyse 


Tam tikrų psichoanalizės technikų — pvz., *laisvųjų asociacijų, 
*sapnų arba *riktų aiškinimo — taikymas pačiam sau, stengiantis 
gauti žinių apie save. 


1897 m. vasarą Freudas pradėjo sistemingą savianalizę. Tam turė- 
jo kelias dingstis: tėvo mirtis prieš metus pažadino tam tikrų su praeitimi 
susijusių miglotų jausmų, ir Freudas troško išsiaiškinti jų genezę. Be 
to, jis manė esąs kamuojamas tam tikrų neurozės apraiškų (pvz., bai- 
mės važiuoti traukiniu), nuo kurių norėjo išsivaduoti. Atrodo, kad va- 
dovavosi ir labiau moksliniais sumetimais. Atsižvelgiant į *suviliojimo 
teoriją bei abejones jos pagrindimu iškilo prisiminimų deformacijos ir 
*fantazijų santykio su tikrais įvykiais problema. Savianalizė leidžia 
verifikuoti tas spėliones, lyginant jas su tikrais vaikystės periodo įvy- 
kiais. Freudas rinko informaciją apie tuos įvykius, pvz., kalbėdamasis 
su motina (Kollind, 1986). Tačiau savianalizėje pirmiausia ėmėsi savo 
sapnų aiškinimo. Taip susidarė gausi sapnų kolekcija, kurių aiškinimais 
Freudas uoliai naudojosi, rašydamas veikalą Die Traumdeutung (1900a). 
Pirmaisiais XX a. metais Freudas savianalizei skyrė svarbiausią vaid- 

menį *psichoanalizėje. Iškalbingas čia yra toks teiginys: „Kieno nors 
paklaustas, kaip galima tapti psichoanalitiku, atsakau: „Tyrinėjant savo 
sapnus““ (Freud, 1910a, p. 33). Laikui bėgant, Freudo požiūris į savia- 
nalizę darėsi atsargesnis, galiausiai jis net gana skeptiškai kalbėjo apie 
jos terapinius efektus (Freud, 1916-1917). Karlas Abrahamas (1877— 
1925), kaip ir daugelis jo meto analitikų, savianalizę laiko *gynybos 
atmaina, kliudančia rastis *perkėlimui (Abraham, 1927). Dėl šios prie- 
žasties psichoanalitikai gana dažnai atkalbinėja savo pacientus imtis 
savianalizės, kol vyksta gydymas. Analitikams, kurie savianalizę lai- 
ko svarbiu tradicinės analizės papildu, priklauso Karen Horney (1885— 
1954) (Horney, 1945). 


SAVISAUGOS VAROS 


Angl. instincts of self-preservation; pranc. pulsion d'auto-conser- 
vation; vok. Sebsterhaltungstriebe 


Jungtinis terminas nusakyti kūno poreikiams, kurių patenkinimas 
yra būtinas individui išgyventi. 


Freudo raštuose iki 1905 m. *seksualinėms varoms priskiriamas do- 
minuojantis vaidmuo Žmogaus varų gyvenime. Veikale Drei Abhand- 
lungen zur Sexualtheorie (1905d) Freudas įveda į teoriją savisaugos 
varas, kaip būdingą pavyzdį pateikdamas maitinimosi varą ir ją lydintį 
alkio jausmą. Seksualinė vara, pasak Freudo, iš pradžių buvo tenkinama, 
šliejant ją prie *savisaugos varos. „Iš pradžių erogeninės sferos paten- 
kinimas buvo susijęs su būtinybės valgyti patenkinimu. Seksualinė veik- 
la pirmiausia remiasi viena funkcijų, reikalingų gyvybei palaikyti, ir 
tik vėliau darosi nuo jo nepriklausoma“ (Freud, 1905d, p. 181-182). Sa- 
visaugos varų sąvoką Freudas įvedė 1910 m., suformuluodamas pirmą 
dualistinę *seksualinių varų ir *Ego varų teoriją: „[...] Mūsų mėgi- 
nimams aiškinti ypatingą reikšmę turi nenuneigiama priešingybė varų, 
tarnaujančių seksualumui, seksualinio malonumo siekimui, ir likusių 
varų, kurių tikslas yra individo savisauga, arba Ego varų. Visas mūsų 
psichikoje veikiančias organines varas galime, pasitelkdami poeto žo- 

džius, suklasifikuoti kaip „alkį“ arba kaip „meilę“ (Freud, 1910i, p. 214). 
Kaip matyti iš ką tik pateiktos citatos, „savisaugos varos“ ir „Ego va- 
ros“ čia vartojamos kaip sinonimai. Savisaugos varoms atsiskyrus nuo 
seksualinių varų, tarp jų randasi prieštaravimai ir *psichikos konflik- 
tai. Savisaugos varų patenkinimui būtina prielaida yra tikro *objekto 
buvimas. Vaikas labai anksti atranda, kad, pavyzdžiui, alkio negalima 
numaldyti haliucinacinėmis *fantazijomis apie valgį. Kitaip tariant, 
savisaugos varos labai anksti tampa pavaldžios *tikrovės principui. O 
seksualines varas įmanu numaldyti fantazijomis ir *autoerotizmu. Joms 
būdingas didesnis polinkis toliau funkcionuoti pagal *malonumo prin- 
cipą arba — vartojant Freudo posakį, — jas esti sunkiau ugdyti (Freud, 
1911b). Freudo požiūrį kvestionuoja kiti analitikai, tvirtiną, kad Ego 
varas ir savisaugos varas jau nuo pat pradžios reguliuoja tikrovės prin- 
cipas. Šios pozicijos laikosi, pvz., amerikietiškoji Ego psichologija, 
pabrėžianti santykinę Ego nepriklausomybę, individui taikantis prie 
aplinkos (Hartman, 1964). Veikale Jenseits des Lustprinzips (1920g) 
Freudas pateikė radikalią varų teorijos reviziją ir įvedė *gyvybės varų 
ir *mirties varų poliariškumą. Drauge jis savisaugos varas sujungė su 
seksualinėmis varomis, pavadindamas jas „gyvybės varomis“ arba „„Ero- 
tu“. Erotas — plačiąja šio žodžio prasme — stovi gyvybės sargyboje. Jis 
atsakingas už individo savisaugos siekį ir už žmonių giminės palaikymą. 


SEKSUALINĖ VARA 


Angl. sexual instinct; pranc. pulsion sexuelle; vok. Sexualtrieb 


*Vara, kuri biologiniu požiūriu tarnauja rūšies išlaikymui, tačiau, 
pasak psichoanalitinės teorijos, žmogaus gyvenime atlieka vaidme- 
nį, išeinantį toli už reprodukcijos funkcijos ribų. 


Seksualinė vara pereina visą virtinę raidos fazių — *oralinę, *anali- 
nę ir *falinę, o brendimo laikotarpiu įgyja galutinį *genitalinės fazės 
pavidalą. Įvairiomis tomis fazėmis ji reiškiasi kaip *dalinė vara, kurio 
numaldymas susijęs su ypatingomis kūno vietomis arba *erogeninėmis 
sritimis. Dalinės seksualinės varos iš pradžių remiasi savisaugos vara, 

tačiau vėliau nuo jo išsilaisvina. Pavyzdžiui, dalinė oralinė vara iš pra- 
džių yra susijusi su maitinimosi būtinybe, tačiau vėliau pasiekia pasi- 
tenkinimą per čiulpimą. Genitalinėje fazėje — jeigu raida normali — 
pasiekiama dalinių varų koordinacija, kurią valdo genitalinis seksualu- 
mas. Tačiau ši raida yra sudėtingas ir sunkus procesas, be to, jis susijęs 
su rimta sutrikimų rizika. *Varos objektų ir *varos tikslų požiūriu sek- 
sualinė vara yra labai elastinga. Dėl tokio mechanizmo, kaip, pvz., 
*sublimacija, ji gali reikštis pačiais įvairiausiais pavidalais. 

1905 m. pasirodė epochinis Freudo veikalas Drei Abhandlungen 
zur Sexualtheorie (1905d). Jame Freudas (per šimtą su kaupu pusla- 
pių) aptaria *perversijas, ankstyvosios vaikystės seksualumą ir galuti- 
nį genitalinį seksualumą. Ši publikacija ne vien padarė didžiulę įtaką 
psichologijai, bet ir iš principo padėjo pakeisti žmogaus sampratą, o tai 
savo ruožtu susilaukė atgarsio literatūroje, teatre, kine ir vaizduoja- 
muosiuose menuose. Iki Freudo visuotinai manyta, kad seksualumas 
neturi jokios istorijos ir ima reikštis tik brendimo periodu. Toks požiūris 
kirtosi su biologine Freudo intuicija, pasak kurios kiekviena biologinė 
funkcija patiria savosios raidos procesą. Be to, klinikinėje praktikoje 
Freudas susidurdavo su psichikos sutrikimais, kurie regėjosi sąlygoti 
seksualinį atspalvį turinčių ankstyvosios vaikystės įvykių. Pasak vieš- 
patavusių pažiūrų, vaikystės periodu nebuvo seksualinių varų. Kitas Ži- 
nių apie seksualinę varą šaltinis buvo neformalus įvairaus amžiaus vai- 
kų elgsenos stebėjimas. 1910-1915 m. periodo varų teorijoje Freudas 
teigia egzistuojant dvi varų rūšis: *Ego varas ir seksualines varas, dažnai 
patenkančias į tarpusavio konfliktą. *Ekonominiu požiūriu seksuali- 
nė vara turi *psichinės energijos, vadinamos *libido, pavidalą. Libido 
yra palyginti laisvas ir paslankus. Jis pavaldus *malonumo principui ir 
*pirminiam procesui (Freud, 1915c). 1920 m. Freudas peržiūrėjo varų 
teoriją ir įvedė *gyvybės varų ir *mirties varų antagonizmą. Seksuali- 
nės ir Ego varos buvo sujungtos į gyvybės varas, o jų energija buvo 
pavadinta terminu „libido“. Gyvybės varos — tai jėga, siekianti jungti, 
kurti ir palaikyti gyvybę. O seksualinės varos pirmiausia padeda iš- 
saugoti žmonių giminę (Freud, 1920g). Nepaisant šių varų teorijos 
pokyčių, Freudas neatsisakė savo ankstesnio požiūrio, kad seksualinė 

vara visada esti vienas iš *psichikos konflikto polių. Ypač *išstūmimas, 
dėl kurio randasi neurozės, visada gręžiasi seksualinių impulsų pusėn. 
Štai ką Freudas rašo paskutiniame savo teorijos apibendrinime: „Teo- 
riniu požiūriu niekas nekliudo daryti prielaidos, kad bet kuri varos geis- 
mo atmaina galėtų prisidėti prie to paties išstūmimo su visais jo pada- 
riniais; tačiau iš mūsų stebėjimų matyti, kad šį patogeninį vaidmenį 
atlieką impulsai kildintini iš dalinių seksualinių gyvenimo varų“ (Freud, 
1940a, p. 186). 


SEKSUALUMAS 


Angl. sexuality; pranc. sexualitė; vok. Sexualitūt 


Seksualumas psichoanalizėje suprantamas plačiau nei veiksmai ir 
malonumas, paprastai siejami su genitalijomis. Jis aprėpia visą aibę 
veiksmų, šaltinių ir *objektų, kuriuos galima stebėti jau vaikystėje. 
Palankiomis sąlygomis brandos periodu įvairūs ankstyvosios vai- 
kystės seksualumo variantai pasiekia koordinaciją ir integraciją 
vadinamajame normaliame genitaliniame sugyvenime su priešingos 
lyties asmeniu. 


Per du paskutinius XIX a. dešimtmečius mokslo domėjimasis lytiniu 
gyvenimu pasiekė savo apogėjų. Paprastai tyrinėjimai vyko biologiniu 
medicininiu aspektu. Tarp svarbiausių figūrų privalu paminėti Richar- 
dą von Krafft-Ebingą (1840-1903), psichiatrijos profesorių iš Vienos, 
ir anglų gydytoją Havelocką Ellisą (1859-1939). Freudas pats buvo su- 
sitikęs su Krafft-Ebingu, o XIX a. pabaigoje susirašinėjo su Ellisu. Juos 
siejo domėjimasis *perversijos reiškiniu. Krafft-Ebingas teigė, kad per- 
versijos priežastis yra paveldima patologinė konstitucija. Ellisas taip pat 
laikėsi nuomonės, kad konstitucinė deviacija yra būtina, nors, pasak jo, 
nepakankama perversijų radimosi sąlyga, nes perversijų reiškimasis 
priklauso ir nuo specifinių individo išgyvenimų. Freudas perversijas ap- 
taria pirmojoje veikalo Drei Abhandlungen zur Sexualtheorie (1905d) 
dalyje. Jis tvirtina, — tuo skirdamasis ir nuo Elliso, ir ypač nuo Krafft- 
Ebingo, — kad perversijos paliesti asmenys neišsiskiria deviacine kons- 

titucija. Perversinės tendencijos reiškiasi visų Žmonių atveju: „[...] tie- 
sa, kad perversijos pamatas yra kažkas įgimta, tačiau tai, kas įgimta 
visų žmonių, kaip predispozicija gali būti nevienodo intensyvumo ir 
laukti išryškėjimo dėl gyvenimo įtakų. Čia kalbame apie įgimtas, kūno 
konstitucijoje tveriančias seksualinės varos šaknis [...]“ (Freud, 1905d, 
p. 171). Toks yra išeities taškas minėtos publikacijos antrosios dalies, 
kurioje Freudas aptaria ankstyvosios vaikystės seksualumą. Stebint 
vaikus, galima pamatyti, kad, pvz., burnos ar išeinamosios angos sri- 
tys bei šios angos produktai kartais tampa su biologinėmis funkcijo- 
mis nesusijusių malonių potyrių šaltiniu. Tačiau nėra lengva įrodyti, 
kad vaiko potyriai, lieką susiję su šiomis kūno sritimis, yra seksualinio 
pobūdžio. Įrodinėdamas tezę, kad tų potyrių prigimtis yra seksualinė, 
Freudas pasitelkia įvairius šaltinius. Vienas tokių šaltinių yra vaikų ste- 
bėjimas: „Kas mato, kaip sotus vaikas atsitraukia nuo krūties įraudusiais 
skruostais ir užmiega su palaiminga šypsena, turės pripažinti, kad šis 
paveikslas lieka ir seksualinio pasitenkinimo vėlesniame gyvenime 
pavyzdžiu“ (Freud, 1905d, p. 182). Kitas šaltinis yra suaugusių Žmonių 
perversijos, teikiančios pasitenkinimą ir dažnai gana akivaizdžiai ati- 
tinkančios vaikų veiksmus *oralinėje ir *analinėje fazėse. Normaliame 
lytiniame gyvenime taip pat esama daug oralinio ir analinio seksualumo 
elementų, itin būdingų įžanginiam meilės žaidimui prieš genitalinį 
santykį. Freudas tai aiškina kaip vaikystės seksualumo liekanų akty- 
vaciją. Dar viena Freudo žinių versmė yra klinikinis darbas su neuroti- 
kais. Simptomai dažnai esti išraiška ankstyvosios vaikystės seksualinių 
*geismų, kurie dėl *išstūmimo ir kitų *gynybos atmainų persislinko ir 
pavirto neurozių simptomams būdingais kompromisais. Išstumtieji sek- 
sualiniai geismai, išryškėją terapijos metu, dažnai turi perversinį akcentą. 
Freudas laikosi nuomonės, kad ir perversijų, ir neurozių pamatas susi- 
Jęs su vaikystės seksualumu. Perversijų atveju ankstyvosios vaikystės 
seksualinis polinkis nėra išstumiamas. Šis polinkis, pasibaigus brandos 
periodui, ir toliau tveria nepakitusiu pavidalu ir yra seksualumo nešėjas. 
O neurozių atveju perversinė tendencija esti išstumiama ir vėliau grįžta 
neurotinių simptomų pavidalu. Taigi neurozė, pasak Freudo, yra išstum- 
ta perversija arba lyg ir koks seksualinių perversijų negatyvas. Be to, 

panašu, kad *savianalizė praplėtė Freudo žinias, kuriomis jis pasinau- 
dojo, formuluodamas ankstyvosios vaikystės seksualumo teoriją. Savyje 
Freudas drauge su perversijų elementais atrado ankstyvųjų seksuali- 
nių geismų pėdsakus, labai panašius į tuos, kuriuos konstatavo savo 
pacientų atvejais. Šie stebėjimai paskatino padaryti išvadą, kad vaikų 
seksualumas yra taisyklingas ir universalus reiškinys ir kad normalu- 
mo ir nenormalumo riba yra negirdėtai paslanki (Kollind, 1986). Freudas 
ankstyvosios vaikystės seksualumo teorijos laikėsi iki savo dienų galo. 
Tačiau jis gerai suprato, jog argumentai, kuriais grindžiamas teiginys, 
kad vaiko veikla yra iš prigimties seksualinė, nieku gyvu negali būti 
iki galo įtikinami. 1916-1917 m. paskaitoje Freudas kalba: „Prašom ne- 
pamiršti, kad kol kas neturime visuotinai pripažinto kriterijaus, patvir- 
tinančio seksualinę šio proceso prigimtį [...]“ (Freud, 1916-1917, XXI 
paskaita, p. 320). Jis taip pat pabrėžia, kad vienareikšmio kriterijaus 
reikia ieškoti biochemijoje. Paskutinioji veikalo Drei Abhandlungen 
zur Sexualtheorie studija skirta permainoms, vykstančioms brandos 
periodo pradžioje, ir normaliam genitaliniam lytiniam gyvenimui. Jei- 
gu ankstesnioji raida vyko be reikšmingesnių kliuvinių, vaikino varos 
tikslas bus makšties penetracija savo lyties organu ir sėklos įšvirkštimas. 
Merginos varos tikslu tampa vyro lyties organo įsileidimas į makštį ir 
raumenų spazmai orgazmo pavidalu. Taigi seksualinis objektas yra 
priešingos lyties asmuo. Šioje fazėje pregenitalinės *dalinės varos su- 
silieja ir darosi pavaldžios genitalinei varai. Oraliniai ir analiniai ele- 
mentai, *ekshibicionizmo ir *vojerizmo dėmenys dažnai reiškiasi įžan- 
giniame meilės žaidime, tačiau jų vaidmuo yra padidinti seksualinę 
įtampą, kuri paskui sustiprina orgazmo malonumą. Metams bėgant, 
Freudas seksualumo teoriją plėtojo įvairiomis kryptimis. Itin svarbi rai- 
dos tėkmė buvo pradėta, atradus *Edipo kompleksą, turėjusį svarbią 
teorinę ir praktinę reikšmę, mėginant suprasti žmogaus lytinio gyveni- 
mo apraiškas. Įvedus *mirties varų koncepciją (Freud, 1920g), sek- 
sualumas ir toliau išlaikė svarbias pozicijas teorijoje, ypač psichopato- 
logijoje. Kai kurie vėlesni psichoanalitikai, pvz., Jeanas Laplanche'as, 
pabrėžė visiškai dominuojančią seksualumo reikšmę: ,,Mano pamatinė 
mintis yra tokia: mirties vara yra ne atradimas, o naujas fundamentalaus 

psichoanalizės principo — seksualumo - įrodymas ir išryškinimas. Mir- 
ties vara yra seksualumas mažiausiai civilizuotų, mažiausiai socialių 
pavidalu, veikianti pagal laisvosios energijos ir pagal pirminio proceso 
taisykles“ (Laplanche, 1979, p. 209). 


SIGNALINIS NERIMAS 


Angl. signal of anxiety; pranc. signal d'angoisse; vok. Angstsignal 


Grėsmės nerimas, kuriame ankstesnė nerimo reakcija —- sušvelnin- 
tu pavidalu — reiškiasi kaip signalas, skatinantis *Ego griebtis 
žingsnių, kuriais mėginama užkirsti kelią tolesnei *nerimo raidai. 
Pirminės nerimo reakcijos šaknys siekia ankstyvuosius trauminius 
išgyvenimus. 


Šią sąvoką Freudas įvedė, pateikdamas savo paskutinę nerimo teori- 
ją veikale Hemmung, Symptom und Angst (1926d). Jis teigia, kad vaiko 
raidos eigoje randasi tam tikros būdingos grėsmės, keliančios *automa- 
tinį nerimą. Šių grėsmių pobūdis daugiau ar mažiau traumuojamas. Pa- 
vyzdys čia yra *gimimo trauma, kūdikio *bejėgystė, lydima nerimo, ku- 
rį žadina motinos pasišalinimas, ir kastracijos pavojus. Situacijos, tam 
tikru mastu primenančios ankstyvesniąsias pavojaus būsenas, suaugu- 
siam asmeniui sukelia pasirengimą nerimui, kuris reiškiasi signalinio 
nerimo pavidalu. Šio nerimo funkcija yra mobilizuoti gynybinius Ego 
veiksmus, galinčius pašalinti grėsmę. Jei gynybos priemonės pasirodo 
visiškai nesėkmingos, nerimas toliau plinta ir taip randasi intensyvus 
potyris — vadinamoji paniška baimė. 


SIMBOLINĖ REALIZACIJA 


Angl. symbolic realization, pranc. rėalisation symboligue; vok. 
symbloische Wunscherfūllung 


Marguerite?'s Sechehaye metodas, sėkmingai jos taikytas psichoa- 
nalitinėje schizofrenikų terapijoje. Šio metodo pagrindas yra anks- 

tyvuosiuose motinos ir vaiko ryšiuose atsiradusių trūkumų kom- 
pensavimas, patenkinant paciento poreikius simboliniame lygme- 
nyje ir taip sudarant jam galimybę rasti kontaktą su tikrove. 


Šveicarų psichiatrė Marguerite Sechehaye išgarsėjo, psichoanali- 
ze sėkmingai išgydžiusi jauną schizofrenikę vardu Renėe. Šis atvejis ir 
Sechehaye aprašytas (1951) simbolinės realizacijos metodas ir toliau 
tebėra įkvėpimo šaltinis terapeutams, kurie taiko *psichoanalizę schi- 
zofrenikams gydyti. Sechehaye, kaip ir daugelis kitų šiuolaikinių ana- 
litikų, laikosi nuomonės, kad motinos ir vaiko tarpusavio sąveika, vadi- 
namoji simbiozė su motina pirmaisiais mėnesiais, daro lemiamą įtaką 
vaiko raidai. Terapija privalo bent šiokiu tokiu laipsniu atitaisyti aki- 
vaizdžius simbiotinio ryšio trūkumus iš motinos pusės, vėliau suke- 
liančius sunkias patologines būsenas. Nepatenkinti *geismai gali būti 
numaldomi taip, kad pirminiam *objektui priskiriama simbolinė repre- 
zentacija pakaitinio objekto pavidalu. Šis pakaitinis objektas, sakytumei 
maginiu būdu rekompensuoja ankstesnį patenkinimo stygių. Renče 
atveju dosnią motinos krūtį simbolizavo obuoliai. Pasak Sechehaye, 
simbolinė geismo realizacija turi vykti gilios *regresijos būsenoje. Gy- 
dant schizofrenikus kalbama ne apie gana gerai funkcionuojančio *Ego 
sustiprinimą, kaip esti neurozių atvejais, bet apie Ego atkūrimą nuo 
pačių pamatų ir sudarymą pacientui galimybės surasti kontaktą su 
tikrove. Terapinei laikysenai, kurią rekomenduoja Sechehaye, būdingi 
stiprūs *motiniškos globos elementai, — terapeutas atlieka geros, su- 
pratingos ir — ypač oralinį - patenkinimą teikiančios motinos vaidmenį 
(Sechehaye, 1956). 


SIMBOLINIS REGISTRAS 


Angl. symbolic; pranc. symboligue; vok. das Symbolische 
Jagues'as Lacanas (1901-1981) psichikoje išskiria tris sąrangas 
arba registrus: tikrovės, *vaizduotės ir simbolinį. Simbolinį regist- 
rą sudaro į kalbą panaši struktūra, nustatanti individo santykius 
su socialiniu ir medžiaginiu pasauliu. Šis registras yra palaikomas 

teisės, nustatytos simbolinio tėvo, kuriam Lacanas duoda Tėvo 
Vardo vardą. 


Sąvoką simbolinio registro, suteikiančio struktūrą žmogaus ir ap- 
linkos abipusei sąveikai, išplėtojo prancūzų antropologas Claude'as 
Lėvi-Straussas (g. 1908). Lėvi-Straussas taikė struktūrinės lingvistikos 
modelius ir anapus grynai filologinės erdvės ribų (Leach, 1970). Laca- 
nas perėmė ir modifikavo šias pažiūras savo pateiktoje naujoje Freu- 
do interpretacijoje, kurioje išdėstė kritišką požiūrį į daugelį šios teorijos 
egzegetų. Žodyniškai apibrėžti paskiras jo sąvokas veikiau neįmanoma, 
nes jos yra painaus sąvokų aparato dalis. Skaitytoją nukreipiame gilintis 
į Lacano Ecrits (1977) arba į Lamaire*o pateiktą (1977) prieinamesnį 
variantą. 


SIMBOLIZMAS 


Angl. symbolism; pranc. symbolisme; vok. Symbolik 


Psichoanalizė šią sąvoką vartoja dviem pamatinėmis reikšmėmis. 
Plačiąja prasme šis terminas reiškia netiesioginės ir perkeltines 
nesąmoningų *vaizdinių, *psichikos konfliktų ir *geismų išraiškas. 
Šia prasme kiekvienas *pakaitinis darinys, pvz., *sapnas ar simp- 
tomas, yra simbolis. Siauresniąja prasme ši sąvoka nusako palygin- 
ti tvarią ir universalią nesąmoningo reiškinio reprezentaciją. Šia 
prasme simbolizmas reiškiasi pasakose, mituose, folklore, religijoje, 
priežodžiuose ir kalboje. Simbolizmas pirmąja prasme reiškiasi 
gana skirtingai, priklausomai nuo asmens, o antrąja yra labiau 
vienalytis. 


Simbolizmas *nesąmoningosios sferos apraiškų prasme domino dau- 
gelį Freudo mokinių, ypač Sanodrą Ferenczi (1873-1933) ir Ernestą 
Jonesą (1879-1958). Laikantis jų požiūrio, tyrinėti simbolizmą psi- 
choanalizėje, vadinasi, išsiaiškinti ryšį tarp *regimojo turinio ir *slaptojo 
turinio. Kitaip tariant, simbolizmas apribojamas iki tų atvejų, kai sim- 
bolizuojamasis turinys yra nesąmoningas: „Ne visi palyginimai yra 

simboliai, o tik tie, kurių pirmasis narys buvo išstumtas į nesąmoningą- 
ją sferą“ (Ferenczi, 1952, p. 277—278). Taigi psichoanalitinė „simbolio“ 
reikšmė skiriasi nuo visuotinai priimtos šio žodžio reikšmės, pasak ku- 
rios simbolis yra kito reiškinio — sąmoningo ar nesąmoningo —- išraiška 
(Rycroft, 1968). Psichologiniai mechanizmai, padedą rastis simboliams 
šia prasme, pirmiausia yra *perstūmimas ir *sutirštinimas. Simbolinė 
raiška reprezentuoja nesąmoningą *vaizdinį, konfliktą ar pageidavimą, 
sykiu maskuodama jų deformaciją. Simbolizmas antrąja prasme susi- 
deda iš bendresnių, kolektyvinių ir universalių sąmoningų reiškinių ap- 
raiškų. Paskutiniajame veikalo Die Traumdeutung (1900a) leidime Freu- 
das detaliai aptaria šią simbolizmo atmainą. Pradžioje jis teigia, jog 
seni vaizdiniai sapnų aiškinimo tema remiasi prielaida, kad regimojo 
sapno ir jo reikšmės ryšys yra pastovus ir visuotinai privalomas. Ši 
mintis išreikšta sapnininkuose, kuriuose nurodytame puslapyje galima 
be vargo atrasti atitinkamo regimojo sapno aiškinimą. Freudas pripa- 
žįsta, kad tam tikri sapno simboliai yra pastovūs ir nekintami. Sapno 
susidaryme dalyvauja ir individualios sapnuojančiojo savybės, į kurias 
reikia atsižvelgti, norint teisingai sapną išaiškinti. Visuotinių simbolių, 
apie kuriuos kalba Freudas, šaltinis paprastai yra tam tikras simbolio ir 
simbolizuojamojo turinio panašumas. Pvz., plūgas, revolveris, peilis, 
bokštas ir t. t. dažnai reprezentuoja vyrišką lyties organą. Be to, simbolių 
skaičius padidėjo dėl technikos ir kultūros raidos. Penio simbolių spekt- 
rą pastaraisiais metais papildė robotai ir bankomato kortelės. Nors tam 
tikro reiškinio simbolių kiekis apskritai yra įspūdingas, simbolizuoja- 
mųjų reiškinių kiekis lieka nedidelis. Šie reiškiniai daugiausia susiję su 
kūnu, giminystės ryšiais, gimimu ir mirtimi, nuogybe, 0 pirmiausia — 
su įvairiais *seksualumo aspektais. Freudas simboliką dažniausiai ap- 
taria, siedamas ją su sapnu, nors „[...] ši simbolika yra būdinga ne 
sapnui, bet nesąmoningiems vaizdiniams [-...] ir ją vientisesniu pavida- 
lų galima aptikti ne sapnuose, bet tam tikros tautos folklore, mituose, 
pasakose, priežodžiuose, patarlių išmintyje“ (Freud, 1900a, p. 351). 
Nepriklausomai nuo kalbinių ir kultūrinių skirtingumų, žmogus dis- 
ponuoja pamatine, visiems bendra simbolių kalba, atsiskleidžiančia di- 
džiulėje daugybėje situacijų (Freud, 1916-1917, X paskaita). Simbolių 

kalba yra filogenetiškai įgimta. Tačiau Freudas nuodugniau šios hipo- 
tezės neplėtoja (Freud, 1939a). Vienas pirmųjų jo mokinių, Carlas Gus- 
tavas Jungas (1875-1961), sapnų simbolikai suteikė gilesnę prasmę. 
Jungas teigia, kad esama bendrinės nesąmoningosios sferos, kurioje 
tveria tai, ką jis vadina archetipais. Tai yra visiems žmonėms bendri 
pirminiai *vaizdiniai ar paveikslai, kurie reiškiasi įvairiausiomis žmo- 
nių veiklos atmainomis (Jung, 1969). Mokslinė hermeneutinė tradicija 
paskutiniaisiais dešimtmečiais simbolizmui psichoanalizėje skyrė daug 
dėmesio (Lorenzer, 1970; Ricoeur, 1970). 


SIMPTOMO FORMAVIMASIS 


Angl. symptom-formation; pranc. formation de symptome; vok. 
Symptombildung 


Procesas, kurio metu atsiranda neurozės simptomas. Simptomo 
formavimasis yra padarinys kompromiso, kuris *psichikos konflikte 
susiklosto tarp žišstūmimo ir išstumiančiosios žinstancijos. 


Simptomo formavimosi reiškinys dažnai aptinkamas Freudo dar- 
buose. Paskaitoje „Simptomo formavimasis“ (Freud, 1916-1917, XXIII 
paskaita) pateikiamas sisteminis šio reiškinio aptarimas. Pradžioje Freu- 
das kalba: „[...] neurozės simptomai [-..] yra išraiška konflikto, kuris ran- 
dasi dėl naujos libidinio patenkinimo atmainos. Abi išsiskyrusios galios 
[išstumtieji turiniai ir išstumiamoji instancija] simptome, lyg iš naujo 
susieina ir tarytum susitaiko per kompromisą, kuris yra simptomo for- 
mavimasis“ (Freud, 1916-1917, p. 358—359). Neurozės simptomai yra 
substitutas, ir šio substituto radimasis yra *išstumtosios medžiagos pa- 
vyzdys. Pasak Freudo, simptomo formavimasis yra procesas, vykstąs 
po išstūmimo ir skirtingas nuo jo (Freud, 1915d). Freudas dažnai atkrei- 
pia dėmesį į tai, kad tarp *sapnų ir simptomo formavimosi esama 
principinės analogijos: „Kadangi sapno darbas ir psichinė veikla, besi- 
baigianti psichoneurozių simptomais, pasižymi labai panašiomis savy- 
bėmis, turime teisę taikyti sapnui tas išvadas, kurias priėjome, tyrinė- 
dami isteriją“ (Freud, 1900a, p. 597—598). 

SLAPTASIS TURINYS 


Angl. /atent content; pranc. contenue latent; vok. latenter Inhalt 


Nesąmoningasis turinys arba nesąmoningoji sąmoningų psichikos 
manifestacijų reikšmė. Paprastai šis terminas vartojamas kalbant 
apie *sapnus. Interpretacijos metu dažniausiai paaiškėja, kad sap- 
no *regimasis turinys yra vieno ar kelių *geismų išraiška. 


Šią sąvoką Freudas įvedė veikale Die Traumdeutung (1900a). Greta 
geisminių impulsų, slaptasis sapno turinys gali apimti *dienos likučius, 
vaikystės prisiminimus, išorės įspūdžius, patiriamus miegant, ir fizio- 
loginius dirgiklius. Šio turinio imasi *sapno darbas, kuris jį transfor- 
muoja į regimąjį sapną. Freudas laikėsi nuomonės, kad slaptasis sapno 
turinys yra lyg ir koks teksto originalas, kuris dėl *cenzūros negali būti 
publikuojamas esamu pavidalu. Tačiau po redagavimo, kurį atitinka 
sapno darbas, tekstas vis dėlto gali pasirodyti šiek tiek pakeistu pavida- 
lu kaip regimasis sapnas. Paskelbtojo teksto interpretatorius, nusimanąs 
apie redagavimo principus, geba bendriausiais bruožais rekonstruoti 
originalą. Interpretatoriaus vaidmenį atlieka psichoanalitikas, kuris, nau- 
dodamasis su regimuoju sapnu susietomis paciento *laisvosiomis aso- 
ciacijomis ir turėdamas žinių apie sapno darbą, įstengia rekonstruoti 
paslėptąjį turinį. *Regimasis sapno turinys yra gana raiški slaptojo tu- 
rinio deformacija. Vaikai sapnuoja labiau „tiesmukai“ — ta prasme, kad 
regimasis sapno turinys, apskritai kalbant, sutampa su slaptuoju turiniu 
(Freud, 1916-1917, VIII paskaita). Suaugusio asmens slaptasis turinys 
normaliais atvejais esti neįtikėtinai turtingas ir daugiaplanis. Praktikoje 
tai reiškia, kad niekados neįmanoma iki galo išsiaiškinti sapno reikšmės 
(Freud, 1900a). Kalbėdamas apie slaptąjį turinį, Freudas kartais vartoja 
tokius sinonimus kaip „sapno mintis“ arba „slaptoji sapno mintis“. Ter- 
minas „slaptasis turinys“ vartojamas ir bendresne prasme. Pavyzdžiui, 
kalbėdami apie *riktų arba simptomų slaptąjį turinį, paprastai turime 
galvoje jų nesąmoningąją reikšmę. 

SLOPINIMAS 


Angl. suppression; pranc. rėpression; vok. Unterdriickung 


Terminas, paprastai vartojamas nusakyti procesui, kuris reiškia, 
kad nepageidaujamas psichinis turinys sąmoningai perkeliamas į 
*ikisąmoningąją sferą. 


Veikale Die Traumdeutung (1900a) Freudas atskiria slopinimą nuo 
*išstūmimo. Vykstant išstūmimui, ir išstumiančioji *instancija, ir pats 
procesas yra nesąmoningi. Be to, išstumtasis turinys irgi atsiduria *ne- 
sąmoningojoje sferoje. Slopinimo atveju daromos sąmoningos pastan- 
gos, kuriomis nemalonų turinį taikomasi išstumti iš sąmonės dėmesio 
lauko. Jei tie mėginimai bus sėkmingi, minėtasis turinys pereis į iki- 
sąmoningąją sferą. Kasdienos gyvenime taikome įvairias slopinimo 
technikas. Nukreipiame dėmesį nuo skaudaus *vaizdinio, stengiamės 
mąstyti apie ką kita arba atsidedame kitai veiklai. Jei šios technikos 
pasirodo veiksmingos ir minėtasis nemalonus vaizdinys patenka į iki- 
sąmoningąją sferą, jis — bent tam tikrą laiką — negalės prasismelkti į 
sąmonę dėl antrosios *cenzūros, veikiančios ties ikisąmoningosios sfe- 
ros ir sąmonės riba. Dinaminiu požiūriu slopinime dominuojantį vaid- 
menį atlieka moraliniai motyvai. Kartais slopinimu vadinamas bet koks 
psichinis procesas, kuriuo nepageidaujama medžiaga mėginama paša- 
linti iš sąmonės. Plačiąja šios sąvokos prasme išstūmimas yra ypatin- 
gas slopinimo atvejis. Vis dėlto anksčiau pateiktas apibrėžimas perteikia 
dabartinę termino reikšmę. 


SOMATINIS PRISIDERINIMAS 


Angl. somatic compliance; pranc. complaisance somatigue; vok. 
somatisches Entgegenkommen 


Kūno organo polinkis simboliškai perteikti nesąmoningus konflik- 
tus “*konversinės isterijos atveju. Somatinis prisiderinimas yra po- 
linkis į tam tikrus fizinius simptomus, vėliau padedančius išreikšti 
*psichikos konfliktus. 

Šią sąvoką Freudas įvedė pateikdamas Doros atvejį (Freud, 1905e). 
Tai pirmoji kazuistinė analizė iš paskelbtųjų 1905-1918 m. Doros diag- 
nozė buvo „konversinė isterija“. Viena jos apraiškų buvo gerklės dirg- 
lumas, sukeliąs periodišką kosulį ir užkimimą bei trukdąs kalbėti. Iš 
pradžių Freudas manė, kad Doros simptomai yra nesąmoningų *fan- 
tazijų *konversija. Paskui padarė išvadą, kad fantazijos nėra pakan- 
kamas gerklės sutrikimų pagrindas ir kad Dora turi turėti kažinkokį 
organinį polinkį. Taigi isterijos kilmė yra ir psichinė, ir somatinė: „[...| 
kiekvienai isterijos apraiškai reikalingas abiejų pusių indėlis. Ji negali 
rastis be tam tikro somatinio prisiderinimo, kuris vyksta dėl tam tikro 
normalaus ar patologinio proceso kūno organe arba yra su šiuo organu 
susijęs“ (Freud, 1905e, p. 40). Doros atveju fiziologinių veiksnių ne- 
lemtas polinkis į gerklės dirglumą įgijo psichinį turinį, skatinusį ir sun- 
kinusį jos negalią. Fiziologinis reiškinys tapo nesąmoningų *geismų 
manifestavimosi priemone. Turint galvoje, kad somatinis tam tikrų or- 
ganų prisiderinimas yra paskirų asmenų atveju skirtingas, ta pati iste- 
rinę konversiją sukelianti psichinė problematika gali įgyti įvairius 
somatinius pavidalus. Freudas iš tikrųjų aptardamas šią sąvoką kalba 
vien apie isterinę konversiją, tačiau atrodo, kad ją taikyti tikslingiau 
šiandieniniuose psichosomatikos tyrinėjimuose. Freudo apmestoji kūno 
ir sielos sąveika iškelia šiandien dažnai reiškiamą mintį, kad psicho- 
somatikos teorijoje ir praktikoje būtinas visuminis požiūris (Cullberg, 
1984; Pelletier, 1980). 


SPECIFINIS VEIKSMAS 


Angl. specific action; pranc. action spėcifigue; vok. spezifische 
Aktion 


Elgsenos modelis, susijęs su vidinėmis įtampos būklėmis, kurias 
sukelia nepatenkinti poreikiai. Jiems patenkinti būtini specifiniai 
veiksmai. 


Šią sąvoką Freudas vartoja veikale Entwurfeiner Psychologie (1895/ 
1950a). Organizmas, registruojąs vidinį dirgiklį, nepajėgus nuo jo pa- 

bėgti arba kaip nors jo išvengti. Tokioje situacijoje organizmas elgiasi 
dvejopai: arba jis griebiasi nekoordinuotos veiklos — pavyzdys čia gali 
būti įsirėkęs ir kojomis besispardąs vaikas, — ir tokia elgsena nepadeda 
sušvelninti nemalonios įtampos būsenos, arba elgiasi pagal specifinio 
veiksmo taisykles, ir toks veiksmas veda į poreikio patenkinimą. Kar- 
tais specifinis veiksmas yra grynas refleksas, tačiau Žmogaus atveju jis 
iš principo yra sudėtinio pobūdžio. Alkanas, bejėgis kūdikis pirma verks- 
mu turi atkreipti į save motinos dėmesį. Tada motina, ruošdama žindy- 
mo ritualą, sukuria atitinkamas aplinkos prielaidas. Po to sužadinamas 
žindimo veiksmas, kuriuo poreikis patenkinamas. Apskritai galima pa- 
sakyti, kad *savisaugos varos patenkinamos specifiniais veiksmais. Jei 
tik pats objektas ir *varos tikslas esti diferencijuoti, elgsenos modelis 
lieka specifinis. Specifinio veiksmo sąvoką Freudas vartojo dar prieš 
atrasdamas *vaikų seksualumą. Veikale Entwurf einer Psychologie jis 
suaugusiųjų genitalinį seksualumą traktuoja kaip specifinį veiksmą. 
Publikacija Drei Abhandlungen zur Sexualtheorie (1905d) seksualumo 
sferą pakeitė ir praplėtė. Suaugusiųjų, o ypač vaikų *seksualinė vara 
reiškiasi labai neapibrėžtu elgsenos, objektų ir ir tikslų modeliu. Ypač 
tai galima pamatyti, stebint žmonių tarpusavio elgseną. Tačiau, stebė- 
dami pasirinktą individą, pamatysime, kad jo seksualiniam gyvenimui 
būdingas aiškus savitumas, gal net nelankstumas. Pavyzdys čia gali bū- 
ti įžanginis meilės žaidimas, dažnai esąs ritualo pobūdžio, kurį privalu 
atlikti pagal tiksliai nustatytą modelį, jei norima, kad baigiamasis geni- 
talinis susijungimas suteiktų pasitenkinimą ar apskritai įvyktų. 


STRUKTŪRINIS MODELIS — ŽR. TOPOGRAFIJA 


SUBLIMACIJA 


Angl. sublimation; pranc. sublimation; vok. Sublimierung 


Procesas, kuris, pasak Freudo, sukelia *seksualinių varų pirminių 
tikslų ir *objektų *perstūmimą ir transformaciją. Jis reiškiasi žmo- 
nių veikloje, iš pažiūros visai nesusijusioje su *seksualumu. 

„Sublimacijos“ terminą Freudas perėmė iš Berlyno gydytojo Wilhel- 
mo Fliesso (1858-1928), su kuriuo jis intensyviai susirašinėjo XIX a. 
paskutiniame dešimtmetyje (Jones, 1957), o sublimacijos reiškinį ap- 
tarė veikale Drei Abhandlungen zur Sexualtheorie (1905d). Šis proce- 
sas itin aktyviai reiškiasi *latencijos periodu. Freudas teigia, kad šiame 
periode, greta kita ko, formuojasi intelektualiniai ir meniniai interesai; 
tai vyksta „sąskaita ankstyvosios vaikystės seksualinių impulsų, kurių 
proveržiai nesiliauja net ir latencijos periodu, tik kurių energija — visa 
ar bent didžiąja dalimi — atitraukiama nuo seksualinio taikymo ir nu- 
kreipiama į kitus tikslus [...], šis procesas vertas sublimacijos vardo“ 
(Freud, 1905d, p. 178). Veikale Drei Abhandlungen zur Sexualtheorie 
Freudas teigia, kad sublimacija vyksta vien *varos tikslo atžvilgiu. Šio 
požiūrio jis laikėsi ilgą laiką, nors savo vėlyvuosiuose darbuose teigė, 
kad sublimacija paveikia ir varos objektą. 1933 m. XXXII paskaitoje 
Freudas tvirtina: „Tam tikrą tikslo modifikacijos ir objekto pasikeitimo 
būdą, kuriame atsižvelgiama į mūsų socialinį vertinimą, vadiname sub- 
limacija“ (Freud, 1933a, XXXII paskaita, p. 97). Kaip matyti iš ką tik 
pateiktos citatos, Freudas dažnai teigė, kad sublimacijos padarinys turi 
būti veikla, turinti kultūrinę ar visuomeninę vertę. Vėlesni psichoanali- 
tikai apskritai atsisakė šio vertybinio kriterijaus, mat jis kėlė sunkumų 
tiksliai apibrėžti psichologinį procesą. Pavyzdžiui, ir masinio naikinimo 
ginklų kūrimas ir gamyba, ir darbas taikos labui, nepriklausomai nuo 
išpažįstamų vertybių, yra traktuojami kaip sublimacijos apraiška (Fe- 
nichel, 1945). Freudas ir dauguma jo sekėjų laikosi požiūrio, kad subli- 
macija paliečia pirmiausia *pregenitalines *dalines varas. Veikla, esanti 
sublimacijos padarinys, paprastai esti liekana pregenitalinio seksualu- 
mo, kuris nebuvo integruotas į galutinį genitalinį seksualumą. Intuityviai 
galima daryti prielaidą, kad ir genitalinės seksualinės varos gali tapti 
sublimacijos objektu. Tatai labai tikėtina ypač tais atvejais, kai ilgą 
laiką stokojama atitinkamo genitalinio seksualinio objekto. Freudas pri- 
pažįsta, kad jam nepavyko patenkinamai išaiškinti *metapsichologi- 
nių mechanizmų, kurie yra sublimacijos pamatas (Freud, 1930a). Ši 
sąvoka dažnai vartojama šiuolaikinėje psichoanalitinėje literatūroje, 
tačiau ir toliau tebestokojama deramo teorinio pagrindimo. Pats Freudas 

skirtingais periodais pateikė du skirtingus veikalus sublimacijos me- 
chanizmų tema. Pirmasis jų yra Drei Abhandlungen zur Sexualtheorie 
(1905d). Pasak Freudo, dalinės seksualinės varos iš pradžių remiasi 
*savisaugos varomis, o po tam tikro laiko nuo jų atsipalaiduoja. Freu- 
das daro prielaidą, kad šis procesas gali būti ir atvirkštinis, kitaip tariant, 
kad seksualinės varos vėlesniu gyvenimo periodu vėl geba jungtis su 
varų tikslais, neliekančiais seksualumo tarnyboje. Šią hipotezę Freudas 
iškelia garsioje studijoje apie Leonardo da Vinci (Freud, 1910c; Farell, 
1963). Kitame veikale — Das Ich und das Es (1923b) - jis grįžta prie 
sublimacijos mįslės ir sieja ją su *narcizmu, siūlydamas tokius hipote- 
tinius samprotavimus: „Kyla nuodugnesnio aptarimo vertas klausimas, 
ar tai nėra apskritai visuotinis sublimacijos kelias, ar ne bet kuri subli- 
macija vyksta tarpininkaujant Ego, kuris iš pradžių seksualinę libido 
energiją pakeičia narcistine, o paskui pateikia jai naują tikslą“ (Freud, 
1923b, p. 30). Varų klausimu Freudas teigia, kad sublimacija pirmiau- 
sia paliečia seksualinę varą arba — vėlesnėje varų teorijoje — seksualinę 
Eroto srovę. „Jeigu ši perkeliamoji energija yra deseksualizuota libi- 
do galia, ją valia vadinti ir sublimuota, mat, padėdama kurti tą vienovę, 
kuri — ar kurios siekis — yra Ego sistemos požymis, ši energija vis dar 
nebūtų paleidusi iš akių pagrindinio Eroto tikslo visa jungti ir sieti daik- 
tan“ (Freud, 1923b, p. 45). Freudas perša mintį, kad *mirties varos 1r- 
gi gali būti sublimuojamos, tačiau į šią mįslę labiau nesigilina (Jones, 
1957). Freudo sekėjai dažnai vartoja sublimacijos sąvoką, tačiau nėra 
pridėję nieko esmingai nauja. Melanie Klein (1882-1960) sublimaciją 
traktuoja kaip reparacinę funkciją, kurios tikslas yra mirties varų su- 
naikinto „gero“ objekto atkūrimas (Klein, 1948). Amerikietiškasis 
*psichoanalizės variantas, vadinamas Ego psichologija, seksualinės ar 
agresyvios krypties netekusiai seksualinei ir agresyviai energijai nu- 
sakyti vartoja terminą „neutralizacija“. Ši energija yra Ego dispozicijoje, 
0 naudojama ji prisitaikymui prie aplinkinio pasaulio (Hartman, 1958). 
Kartais sublimacija traktuojama kaip veiksmingas ir pageidautinas 
*gynybos mechanizmas. Tokio požiūrio šalininkai teigia, kad esminė 
sėkmingo gydymo sąlyga yra paciento gebėjimas pasiekti sublimaciją 
(Fenichel, 1945). 

SUPEREGO 


Angl. superego; pranc. sur-moi; vok. Uberich 


Viena antrosios *psichikos aparato *topografinės teorijos, vadi- 
namojo struktūrinio modelio, *instancijų. Greta*Ego, Superego yra 
stebinčioji, vertinančioji, cenzūrą vykdančioji ir kritiškoji instan- 
cija. Ši sąvoka taip pat aprėpia ir *Ego idealą, kurį individas sten- 
giasi pasiekti. Kai kurios Superego funkcijos yra sąmoningos ar 
ikisąmoningos, jos atitinka tai, ką kasdienos kalboje esame pratę 
vadinti sąžine. Tačiau Superego turi nesąmoningus sluoksnius. Pa- 
vyzdžiui, manoma, kad kai kurie tų nesąmoningųjų sluoksnių at- 
sakingi už *žišstūmimą. Pasak klasikinės psichoanalizės teorijos, 
Superego yra *Edipo komplekso įpėdinis. Mat jis randasi, išsispren- 
džiant Edipo kompleksui ir internalizuojant tėvų draudimus, rei- 
kalavimus ir idealus. Kai kurie teoretikai Superego formavimąsi 
nukelia į ikiedipines vaiko raidos fazes. 


1914-1917 m. periodo raštuose Freudas apibrėžia atskirą Ego 
struktūrą, kurios užduotis yra stebėti ir kritikuoti kitas Ego funkcijas 
(Freud, 1914c; 1917c). Šią struktūrą jis vadino Ego idealu, tačiau sąvo- 
kos turiniu ji atitinka instanciją, kurią vėliau veikale Das Ich und das 
Es (1923b) jis pavadins Superego. Superego funkcijos yra panašios į 
teisėtvarkos funkcijas, apimančias įstatymų leidybą, jų vykdymo prie- 
žiūrą ir bausmę už nusižengimus. Kartais Freudas Superego ir Ego idealo 
terminus vartoja kaip sinonimus. Tačiau šis antrasis terminas taikytinas 
tik tai Superego daliai, kuri aprėpia individo idealus ir elgsenos mode- 
lius. Superego randasi, išsisprendžiant Edipo kompleksui. Edipiniai 
*geismai, kuriems būdinga meilė ir priešiškumas tėvams, veda į *tapati- 
nimąsi su jais. Superego raida berniuko ir mergaitės atveju vyksta skir- 
tingai. Daug kontroversijų keliančioje paskaitoje moteriškumo tema 
Freudas atskleidžia šį skirtumą: „„Berniuko atveju Edipo kompleksas, 
dėl kurio jis geidžia savo motinos ir trokšta atsikratyti tėvo, kaip var- 
žovo, be abejo, randasi iš jo falinio seksualumo. Tačiau kastracijos ne- 
rimas priverčia jį atsisakyti tokios nuostatos. Akivaizdoje pavojaus, su- 
sijusi0 su penio netektimi, Edipo kompleksas atmetamas, išstumiamas, 

o pačiu normaliausiu atveju — visiškai sunaikinamas. Kaip šio komplek- 
so įpėdinis lieka griežtas Superego. Tai, kas klostosi mergaitės atveju, 
yra bemaž priešingybė. Kastracijos kompleksas, užuot sunaikinęs Edipo 
kompleksą, jam mergaitę tiesiog rengia; veikiama penio pavydo, mergai- 
tė išgujama iš ryšio su motina ir įžengia į edipinę situaciją nelyg į uostą 
[...]. Mergaitė neapibrėžtą laiką lieka gyventi su juo [Edipo komplek- 
su] ir sugriauna jį tik vėlai — ir tai dar ne visiškai. Tokiomis aplinkybėmis 
Superego raida turi nukentėti, jis negali pasiekti tos galybės ir nepri- 
klausomybės, kurią jam teikia kultūrinė reikšmė [...]“ (Freud, 1933a, 
p. 129). Freudo išvados apie moters Superego buvo sutiktos kaip že- 
minanti provokacija ir sukėlė ligi šiol tebetrunkančią diskusiją dėl 
*psichoanalizės požiūrio į moterį (Mitchell, 1974). Freudas tvirtino, kad 
Superego susiformuoja tarp ketvirtųjų ir šeštųjų gyvenimo metų. *La- 
tencijos periodu, brendimo laiku ir net vėlesniame gyvenime Superego 
toliau formuojasi, veikiamas tokių svarbių asmenų, kaip mokytojai, 
stabukai ir t. t. Daugelis kitų teoretikų laikosi nuomonės, kad Supere- 
go pradeda formuotis prieš Edipo kompleksui išsisprendžiant. Sanodras 
Ferenczis (1873—1933) dar 1925 m. tvirtino, kad Superego veikiausiai 
pradeda kurtis analinėje fazėje, vaikui pratinantis prie švaros (Ferenczi, 
1950). Melanie Klein (1882-1960) Superego radimąsi nukelia į *oralinę 
fazę. Pasak jos teorijos, Superego formuojasi per „gerųjų“ ir „blogųjų“ 
objektų introjekciją (Klein, 1948). Šiandieniai psichoanalitikai laikosi 
nuomonės, kad Superego formavimasis yra nuolatinis procesas, prasi- 
dedąs labai ankstyvu vaiko gyvenimo periodu ir imąs reikštis kaip psi- 
chikos struktūra tik tada, kai Edipo kompleksas išstumiamas arba kai 
įvyksta šio komplekso išsisprendimas (Spitz, 1958). Freudas pabrėžia, 
kad vaiko Superego orientuojasi ne į savo tėvų Ego funkcijas, bet į jų 
Superego. „Taigi vaiko Superego kuriamas ne tėvų, bet tėvų Superego 
pamatu“ (Freud, 1933a, p. 67). Dėl šio principo gali rastis apgaulingų 
paradoksų, pavyzdžiui, meilaus ir pamaldaus ugdymo rezultatas gali 
būti nepaprastai griežtas Superego. Superego energija dažniausiai yra 
*libido arba agresyvioji energija, kuri anksčiau buvo susijusi su tėvų 
reprezentacijomis. Vaiko santykis su tėvų instancija ir toliau gyvuoja 
Ego santykyje su Superego. Superego energija naudojama Ego bau- 

ginimui ir baudimui, tačiau tuo atveju, jei reikalavimai esti įvykdomi, 
Superego geba suteikti paramą ir padidinti savo vertės jausmą. Bran- 
daus Superego funkcijos ir jo apraiškos atsiskleidžia mums intuicijos 
ir introspekcijos šviesoje kaip prasmingos ir gerai žinomos iš kasdienos 
gyvenimo. Tyčinis Superego įžeidimas žadina *kaltės, o nusižengimas 
funkcijos gana lengvai gali būti laikinai eliminuojamos ar patirti tam 
tikrų pokyčių. Pavyzdžiui, žinoma, kad, apsvaigus nuo alkoholio, Su- 
perego funkcijos liaujasi veikusios, atverdamos kelią seksualiniams ir 
agresyviems impulsams. Superego pokyčius galima pastebėti masiniuo- 
se politiniuose ar religiniuose sąjūdžiuose. Įžvalgioje studijoje Mas- 
senpsychologie und Ich-Analyse (1921c) Freudas aptaria šiuos reiški- 
nius psichoanalizės požiūriu: „Priėjau tokią formulę: psichologinė grupė 
yra junginys individų, kurie į savąjį Superego įtraukė tą patį [vadovo] 
asmenį ir šio bendrumo pagrindu tapatinasi tarpusavyje savo Ego ribo- 
se“ (Freud, 1933a, p. 67). Psichopatologijoje Freudas atkreipė dėmesį į 
reikšmę asmenybės instancijos, kritikuojančios ir skelbiančios nuospren- 
džius kur kas anksčiau, nei Superego susiformuoja kaip savarankiška 
psichikos struktūra. Dar 1907 m. Freudas aprašė įkyrumų kamuojamą 
neurotiką kaip asmenį, kuris kenčia dėl to, kad jaučia prievartą ir drau- 
dimus: „[...] elgiasi taip, tarytum jį būtų apėmęs suvokimas kaltės, apie 
kurią jis vis dėlto ničnieko nenutuokia [...|“ (Freud, 1907b, p. 123). Kal- 
bėdamas apie patologinį gedėjimą ir melancholiją, Freudas rašo: „Re- 
gime, kaip viena Ego dalis kyla kitai priešpriešiais, kritiškai ją vertina, 
lyg, paverčia ją savuoju objektu“ (Freud, 1917e, p. 247). 


SURIŠIMAS 


Angl. binding,; pranc. liaison; vok. Bindung 


Terminas, Freudo vartotas įvairiuose kontekstuose. Apskritai jis 
reiškia *Ego gebėjimą veikti ir stabdyti laisvą energijos tekėjimą, 
būdingą *pirminiam procesui. Dėl to Ego disponuoja santykinai 
pastoviu energijos kiekiu, leidžiančiu jam funkcionuoti pagal *ant- 
rinį procesą ir *tikrovės principą (Freud, 1923b). 

Galutinėje Freudo varų teorijos versijoje surišimas yra *gyvybės 
varoms būdingas bruožas, kuriuo jos skiriasi nuo *mirties varų. Pasak 
Freudo, „Pirmosios jų [gyvybės varos] tikslas yra kurti ir palaikyti vis 
didesnius vienetus, taigi — surišti; o antrosios [mirties varos] tikslas yra, 
priešingai, ardyti sąsajas ir taip sunaikinti daiktą“ (Freud, 1940a, p. 148). 


SUSIJUNGUSI TĖVŲ PORA 


Angl. combined parents; pranc. parents combinės; vok. vereinigte Eltern 


Pasak Melanie Klein (1882-1960), vaikai turi savą seksualinę teo- 
riją, kuri reiškiasi įvairiomis “fantazijomis apie tėvus, susijungusius 
nepertraukiamu seksualiniu ryšiu. Esminis šios fantazijos dėmuo 
yra tas, kad motina per lytinį santykį gauna tėvo penį. 


Fantazijos apie susijungusius tėvus ir apie motiną su tėvo peniu 
randasi, pasak Klein, iš kur kas ankstesnės, fantazijoje tveriančios, 
*sadizmo paženklintos *pirminės scenos ir iš *vaizdinio, kad motinos 
kūnas yra tam tikra talpykla, kurioje laikomi ir geri, ir blogi *objektai. 
Fantazija apie susijungusią tėvų porą drauge su pirminiu ankstyvosios 
vaikystės sadizmu žadina stiprų *nerimą (Klein, 1932). Viename vė- 
lesnių darbų, kalbėdama apie susijungusią tėvų porą, Klein sieja šią te- 
mą su principine vaikų nuostata: „Būdingas kūdikio intensyvių jausmų 
1 *geismų bruožas yra tas, kad kūdikis vaizduojasi tėvus nepertrau- 
kiamoje abipusio oralinio, analinio ir genitalinio patenkinimo būsenoje“ 
(Klein ir kt., 1952, p. 219). 


SUSILAIKYMO PRINCIPAS 


Angl. rule of abstinence; pranc. rėgle d'abstinence; vok. Grundsatz 
der Abstinenz 


Susilaikymo principas draudžia maldyti paciento simptomus, pa- 
sitelkiant substitutą. Tai reiškia, kad analitikas atsisako patenkin- 
ti paciento lūkesčius ir prisiimti vaidmenis, kuriuos pacientas jam 
geidžia priskirti. Platesniu požiūriu susilaikymo principas reika- 

lauja, kad pacientas gydymo eigoje vengtų didesnių gyvenimo per- 
mainų, pavyzdžiui, nepatariama pacientui nutraukti senų ryšių ir 
megzti naujų. 


Viename savo darbų psichoanalitinės technikos temomis Freudas 
rašo: „Užtat noriu nustatyti pamatinį principą, kad privalu palikti 
pacientei jos poreikius ir liūdesius, kaip raidai priešingas jėgas, ir 
saugotis mėginimų tas galias slopinti surogatais“ (Freud, 1915a, p. 165). 
Teorinis šios taisyklės pagrindimas susiveda į tai, kad *psichinės 
energijos kiekis, išlaisvintas gydymo metu, nebūtų išsyk investuotas į 
naujus *objektus, kad jis būtų naudojamas analitinėje situacijoje, nes 
tai savo ruožtu gali pagreitinti gydymo procesą. Itin svarbu, kad tera- 
peutas netenkintų paciento lūkesčių, susijusių su *perkėlimu. Dėl susi- 
laikymo principo pacientas dažniau jaučia frustraciją ir skausmą, tačiau 
tai yra būtina gydymo pažangos sąlyga (Tahka, 1987). Susilaikymo 
principas reiškiasi dalykinių *neutralumu, kurį pacientui rodo analiti- 
kas. Be to, jis tiesiogiai siejasi su bendruoju analitinio metodo principu, 
kurios pamatinis tikslas yra ne paciento geismų patenkinimas, bet *in- 
terpretacija. Paskutiniaisiais metais susilaikymo principą kai kurie 
psichoanalitikai ėmė kvestionuoti. Jų nuomone, kai kuriais atvejais te- 
rapinis procesas pagreitinamas, jei analitikas, neperžengdamas leistinų 
ribų, patenkina frustruotus paciento poreikius, susijusius su tam tikru 
meilės objektu (Kohut, 1977). 


SUTIRŠTINIMAS 


Angl., pranc. condensation; vok. Verdichtung 


*Nesąmoningojoje sferoje vykstąs procesas, kurio padarinys yra tas, 
kad vienas *vaizdinys reprezentuoja kelias *asociacijų grandines. 
*Ekonominiu požiūriu sutirštinimas reiškia, kad vienas vaizdinys 
tampa iš kelių asociacijų grandinių kylančio *kateksio objektu, kitaip 
tariant, įgyja iš skirtingų asociacijų grandinių kylantį energijos krūvį. 


Šį terminą Freudas įvedė veikale Die Traumdeutung (1900a), pa- 
teikdamas jį kaip vieną pamatinių *sapno darbo mechanizmų. Slap- 

tosios sapno mintys paprastai esti gausaus ir įvairaus turinio, o regimiėeji, 
sąmoningieji sapnai yra glausti ir lakoniški. Sutirštinimo tikslas yra 
suteikti toms slaptosioms mintims regimą, priimtiną pavidalą. Tai atlieka 
sapno darbas. Pavyzdys čia gali būti situacija, kai tam tikras asmuo, 
pasirodąs regimajame sapne, perteikia kelių kitų asmenų bruožus. Su- 
tirštinimas vyksta ne vien sapnuose, bet lydi ir simptomų formavimąsi, 
*riktus bei pokštus (Freud, 1901b; 1905c). Itin juokingų sutirštinimo 
pavyzdžių teikia kalbos riktai neologizmų pavidalu. Pavyzdžiui, kai 
kokia nors moteris apie savo kolegą vyrą sako, kad jis yra „nekom- 
potentiškas“, vadinasi, čia įvyko žodžių „nekompetentiškas“ ir „impo- 
tentas“ sutirštinimas. Rašytojai sąmoningai ir nesąmoningai naudojasi 
sutirštinimo reiškiniu, kurdami savo romanų veikėjus, kurių bruožai 
paimti iš jų pačių arba iš kitų jiems reikšmingų asmenų. Sutirštinimo 
procesas nesąmoningojoje sferoje vyksta nepaliaujamai. Ar dėl to ra- 
sis regima, sąmoninga išraiška, priklauso nuo *cenzūros. Tai gali įvykti 
per draudžiamų *geismų deformaciją, kurią sukelia pats sutirštinimas 
(Freud, 1915-1916, XI paskaita). Sutirštinimas sudaro rimtų sunkumų 
interpretuoti, pavyzdžiui, regimąjį sapną, mėginant atskleisti jame pa- 
slėptų minčių reikšmę. Iš pažiūros paprastame regimajame sapne gali 
slypėti nesuskaitoma daugybė nesąmoningų elementų. 


SUVILIOJIMO TEORIJA 


Angl. theory of seduction; pranc. thėorie de la sėduction; vok. Ver- 
fūhrungstheorie 


Teorija, seksualiniam vaikų išnaudojimui priskirianti lemiamą vaid- 
menį neurozių formavimesi. 


Šią teoriją Freudas išplėtojo 1895-1897 m. Ji dokumentuota dau- 
giausia susirašinėjime su Wilhelmu Fliessu (1858—1928) (Freud, 1950a). 
Freudas daro prielaidą, kad ankstyva seksualinė *trauma, kai suaugęs 
asmuo iš tikrųjų suvilioja vaiką, yra pati svarbiausia *neurozių prie- 
žastis. Traumos poveikis klostosi dviem etapais. Pirmasis etapas — tai 
tikroji suviliojimo scena, per kurią vaikas vienokia ar kitokia forma tam- 

pa seksualinio išnaudojimo auka. Šis išgyvenimas nėra išstumiamas, 
nes sąmoninga vaiko elgsena tveria tokiame etape, kad jis nėra pajėgus 
tinkamai išsiaiškinti situacijos. Antrasis etapas reiškia suviliojimo ak- 
tualizavimą dėl tam tikro vėliau nutikusio įvykio. Šis nutikimas kaip 
nors susijęs su pirminiu įvykiu, tačiau nebūtinai esti seksualinio pobū- 
džio. Jis veikia kaip katalizatorius, išjudinąs sų suviliojimo scena susi- 
jusį nerimo išgyvenimą. Tik tada įvyksta tikrasis išstūmimas ir randasi 
neurozės simptomas. Pasak turimų duomenų, Freudas suviliojimo teo- 
rijos atsisakė 1897 m., tačiau derėtų pasakyti, kad anuomet jis tik ėmė 
kur kas kritiškiau žvelgti į klausimą, ar šis reiškinys taip visuotinai 
paplitęs. Priežastis buvo tokia: pirma, skaičius asmenų, ypač isterijos 
kamuojamų moterų, prisimenančių seksualinį išnaudojimą, buvo toks 
didelis, jog Freudui regėjosi neįtikėtina, kad tie prisiminimai galėtų 
atitikti tikrovę. Antra, tam tikrais atvejais Freudas pats galėjo objekty- 
viai nustatyti, kad suviliojimo scenos yra ne istorinė tiesa, o *fantazija. 
Po 1897 m. Freudo raštuose dominuoja hipotezė apie suviliojimą kaip 
fantaziją. Svarbi įžvalga yra tas faktas, kad fantazija, nors 17 būdama 
fiktyvaus pobūdžio, gali daryti tokią pat patogeninę įtaką kaip ir tikras 
suviliojimas. Freudas aprašo fantaziją kaip *psichinę tikrovę (Freud, 
1900a). Tačiau jis niekados galutinai neatsisveikino su suviliojimo teo- 
rija. Paskutiniajame *psichoanalizės susumavime jis rašo, kad faktinis 
seksualinis išnaudojimas paskirais atvejais yra tikrasis traumos pamatas. 
Gana dažnai nutinka taip, kad vaikas įsileidžia į kokį nors seksualinio 
atspalvio žaidimą su vyresniu draugu, broliu ar seserim. Šis tikras iš- 
gyvenimas paskui deformuojamas ir perkeliamas į ankstesnį periodą, 
kur suviliotojo vaidmenį atlieka vienas tėvų (Freud, 1940a). Freudas 
taip pat pabrėžia, kad kasdieniai veiksmai, susiję su kūdikio kūno prie- 
žiūra, dirginamai veikia jo *seksualumą, šitaip sudarydami realų pama- 
tą kurti fantazijas suviliojimo tema (Freud, 1916-1917). Pasak kitos 
koncepcijos, suviliojimas yra *pirminė fantazija, kilusi iš priešistorinių 
laikų. Taigi ši fantazija tada būtų kažkokiu laipsniu paveldima. Tačiau 
Freudas, formuluodamas šią hipotezę, prisipažįsta palikęs empirinės 
psichologijos plotus ir pasileidęs į mitų pasaulį (Freud, 1933a). Garsioje 
1932 m. paskaitoje Sandoras Ferenczis (1873-1933) teigė, kad pirminė 

Freudo teorija yra teisinga daugybe atvejų (Ferenczi, 1955). Pas- 
kutiniaisiais metais daugelis autorių mėgino grįžti prie šio požiūrio. 
Garsiausia asmenybė šiame kontekste yra Šveicarijos psichoanalitikė 
Alice Miller (g. 1923), daugelyje knygų tvirtinanti, kad seksualinio at- 
spalvio fizinis ir psichinis smurtas yra dažnas vaikų ugdymo elementas 
(Miller, 1980). 


SUVOKIMO TAPATUMAS 


Angl. perceptual identity; pranc. identitė de perception; vok. Wahr- 
nehmungsidentitūt 


Freudo vartotas terminas *pirminio proceso tikslui nusakyti. Pir- 
minis procesas stengiasi atrasti percepciją, kuri būtų tapati anks- 
tesniam *pasitenkinimo potyriui. 


Šią sąvoką Freudas vartoja teorinėms problemoms skirtoje bai- 
giamojoje veikalo Die Traumdeutung dalyje. Suvokimo tapatumo siekį 
galima pastebėti pagal pirminį procesą vykstančioje kūdikio elgsenoje. 
Alkanas vaikas atgaivina ankstesnio alkio patenkinimo atminties 
paveikslą. Jis ieško suvokimo, kuris būtų tapatus sotumo jausmui. Trum- 
piausias kelias patenkinti šį geismą yra, pasak Freudo, ankstesnio iš- 
gyvenimo pakartojimas haliucinacijos pavidalu. „Taigi šios pirmosios 
psichinės veiklos tikslas yra suvokimo tapatumas, ir būtent — pakarto- 
jimas to paties suvokimo, kuris siejasi su poreikio patenkinimu“ (Freud, 
1900a, p. 566). Tačiau vaikas greit suvokia, kad šis būdas yra fiktyvus, 
O poreikis ir toliau lieka nepatenkintas. Pasak Freudo, tai pirmas žingsnis 
tikslingesnės vaiko veiklos link. Pastovaus patenkinimo radimas susijęs 
su būtinybe daryti poveikį aplinkiniam pasauliui. Tam reikalingi mąs- 
tymas pagal antrinį procesą ir atitinkami motoriniai veiksmai, kuriais 
pasiekiama, kad poreikis būtų patenkintas. Su laiku įvykdęs šias sąly- 
gas, vaikas pradeda veikti pagal tikrovės principą. Tačiau galutinis 
tikslas yra geismo realizavimas ir poreikio patenkinimas: „[...] visa ši 
[-..] mąstymo veikla [...] yra aplinkinis kelias patenkinti geismą, kuris, 
kaip parodo patirtis, tapo būtinas“ (Freud, 1900a, p. 567). 

SEIMOS NEUROZĖ 


Angl. family neurosis; pranc. nėvrose familiale;, vok. Familienneurose 


roje šeimoje individualios *neurozės viena kitą papildo ir sąlygoja. 
Ypač vaikai gali pasiduoti patogeniškai tėvų neurozių įtakai. 


Šeimos neurozės sąvoka yra prancūzų psichoanalitikų kūrinys ir 
buvo įvesta XX a. ketvirtame dešimtmetyje (Laforgue, 1936). Pradedant 
XX a. septintu dešimtmečiu, galima pastebėti didelį domėjimąsi „ne- 
sveika šeima“, o dalykinė literatūra šia tema yra labai gausi (Richter, 
1976; Kihilbom, 1981). Šeimos neurozė nėra ypatinga neurozės atmai- 
na. Šia sąvoka daroma prielaida, kad šeimos nariai sudaro nesąmoningų 
ryšių visumą, kurioje, pavyzdžiui, neurozinę vieno šeimos nario elgseną 
kiti šeimos asmenys gali sustiprinti. Dažnas šios neurozės variantas yra 
situacija, kai tėvus kamuoja neišsisprendusi edipinė problematika, 
patogeniškai veikianti vaikus. Terapiniu požiūriu ši sąvoka naudinga ta 
prasme, kad terapeuto dėmesį kreipia ne vien išimtinai į simptomų 
turėtoją — dažniausiai vaiką, — bet ir į kitus šeimos narius bei jų konste- 
liaciją. Apeliavimas į šeimos perspektyvą neurozių atvejais susijęs su ri- 
zika, kad bus nepakankamai vertinama paskirų asmenų *fantazija ir 
kad neurozės bus aiškinamos vien pasitelkiant šeimos struktūrą. XX a. 
septinto dešimtmečio pabaigoje viešpatavo dar radikalesnio požiūrio 
mada, teigusi, kad neurozių šaltinis yra visa visuomenės struktūra 
(Fhanėr, 1985). 


SEIMOS ROMANAS 


Angl. family romance; pranc. roman familial, vok. Familienroman 


*Edipo kompleksu pagrįsta *fantazija, kurioje duotasis asmuo vaiz- 
duojasi esąs ne savo tėvų vaikas, bet, pvz., pamestinukas. 

Freudas apie šį reiškinį retkarčiais užsimena savo raštuose, o 1909 m. 
paskyrė jam atskirą straipsnį (Freud, 1909c). Tokia fantazija reiškia, 
kad vaikas perkeičia faktus, susijusius su jo kilme. Pavyzdžiui, jis vaiz- 
duojasi, kad jo gyslomis teka mėlynas karališkas kraujas. Pasak kito 
varianto, vaikas yra motinos santuokinės neištikimybės vaisius. Pana- 
šių fantazijų fragmentų aptinkame ir suaugusių neurotikų atvejais. 
Paranoikų atvejais kartais galima aptikti „šeimos romaną“ konkrečia ir 
išplėtota forma. Šios fantazijos šaltinis yra Edipo kompleksas, ji atlieka 
visą virtinę funkcijų — padeda susitvarkyti santykius su tėvu, tenkina 
vaiko didybės poreikį arba yra brolių ir seserų konkurencijos išraiška. 


SLIEJIMASIS 


Angl. anaclisis, pranc. ėtayage; vok. Anlehnung 


Freudas įvedė šią sąvoką, norėdamas nusakyti pirminį *seksualinių 
varų ir *savisaugos varų ryšį. Iš pradžių seksualinės varos šliejasi 
prie gyvastį teikiančių veiksmų, aprūpinančių juos organišku 
šaltiniu, kryptimi ir *objektu. Laikui bėgant, jie atsipalaiduoja nuo 
savisaugos varų ir įgyja autonomiją seksualinių *dalinių varų pa- 
vidalu. Šis procesas itin ryškiai klostosi *oralinėje fazėje. Ankstesni 
oraliniai veiksmai, pavyzdžiui, krūties žindimas, teikia kūdikiui 
malonumą. Taigi seksualinis pasitenkinimas, patiriamas dėl čiul- 
pimo, pradžioje šliejasi prie maitinimosi būtinybės. *Geismas patirti 
naują seksualinį malonumą vėliau atsipalaiduoja nuo maitinimosi 
poreikio ir darosi savarankiškas. Individas tuo metu gali atsitrauk- 
ti nuo išorinio objekto ir patenkinti seksualinę varą autoerotiškai 
(Freud, 1905d). 


Šiai sąvokai Freudas teikia didelę reikšmę, mėgindamas suprasti 
artimą *seksualumo ir savisaugos varų ryšį ir jų vėlesnį antagonizmą. 
Savisaugos varų funkcija yra visiškai užprogramuota. Seksualinis pa- 
sitenkinimas iš pradžių pasiekiamas tik lyg kokia papildoma nauda. 
Dažnai *psichoanalizėje diskutuota problema yra klausimas, ar vaikas 
Jau nuo pat pradžios jaučia objektui meilę, ar taip pat yra nugrimzdęs į 

autoerotinę, kitaip sakant — narcistinę būseną. Freudas teigia, kad tariant, 
jog seksualinės varos iš pradžių šliejasi prie savisaugos varų, turinčių 
ryšį su objektu, galima logiškai tvirtinti, jog tas pat pasakytina ir apie 
seksualines varas. Seksualumas darosi autonomiškas tik vėlesniame 
periode, atsipalaidavęs nuo gyvasties palaikymo funkcijų. Pasak Freudo, 
„Tada, kai pradžios seksualinis pasitenkinimas tebebuvo susijęs su 
maitinimusi, seksualinė vara turėjo savo objektą anapus [vaiko] kūno 
ribų; tas objektas buvo motinos krūtis. [Vara] jį [objektą] prarado tik 
vėliau [...]. Lytinė vara tuo metu paprastai tampa autoerotinė |[...]. 
Objekto suradimas tampa jo atradimu iš naujo“ (Freud, 1905d, p. 222). 


SVELNUMAS 


Angl. affection (tenderness), pranc. tendresse; vok. Zūrtlichkeit 


Santykis su kitu asmeniu, kuriuo atkartojamas ankstyviausias vaiko 
ir jo globėjo meilės ryšys. Švelnumo kupinuose suaugusiųjų žmo- 
nių santykiuose genitalinis seksualumas pasitraukia į antrąjį planą. 


*Latentiniu periodu dėl Edipo kompleksui būdingų seksualinių 
tėkmių *išstūmimo ir transformacijos, stiprėja švelnumo polinkis. Su- 
laukus brandos amžiaus, su visa galybe ima reikštis *seksualumas. Varos 
tikslas yra lytinis santykis, per kurį įšvirkščiama sėkla ir patiriamas 
orgazmas. Esant normaliam ryšiui turi rastis ir švelnumas. Idealiomis 
sąlygomis tarp seksualinės varos ir švelnumo tveria tam tikra pusiaus- 
vyra ir abu jausmai krypsta į tą patį *objektą (Freud, 1905d). 

TANATAS 


Angl., pranc., vok. Thanatos 
Graikiškas terminas *mirties varoms nusakyti. 


Šio termino neaptinkame Freudo raštuose. Į psichoanalitinę raštiją 
jį įvedė Paulis Federnas (1872-1950), vienas pirmųjų ir vienas lojaliau- 
sių Freudo sekėjų. Pasak Freudo biografo Ernesto Joneso (1879-1598), 
Freudas šį terminą kartais vartojo pašnekesiuose (Jones, 1957). Veikale 
Jenseits des Lustprinzips (1920g) atlikęs varų teorijos reviziją, Freudas 
*gyvybės vara pavadino „Erotu“, meile. Kitai varų grupei davė *,,„mirties 
varų“, „griaunamųjų varų“ arba „agresijos varų“ vardą. Federno Tanatas 
yra Eroto antitezė. Šis terminas pabrėžia mitologinį paskutiniosios 
Freudo varų teorijos matmenį. Freudas varų teoriją sieja su Antikos 
filosofo Empedoklio Agrigantiečio (apie 483—423 m. pr. Kr.) mokymu 
apie meilę ir neapykantą, dvi didžiąsias Visatos galybes. Meilė — tai 
gėris, o neapykanta — blogis. Tarp jųdviejų vyksta amžina kova, kurioje 
laimi čia viena jų, čia kita (Freud, 1937c). Graikų mitologijoje Tana- 
tas buvo mirties dievas, Niksės, Nakties, sūnus ir Hipno, Miego, brolis 
dvynys. 


TAPATINIMASIS 


Angl., pranc. identification; vok. Identifizierung 


Laikui bėgant, tapatinimosi sąvoka Freudo teorijoje įgijo didelę 
reikšmę. Tikslingas ir sąmoningas stengimasis būti panašiam į kitus 
žmones, be abejo, buvo gerai žinomas reiškinys dar prieš atsirandant 
*psichoanalizei. Tačiau Freudas suteikė šiai sąvokai gilesnę prasmę, 
teigdamas, kad tapatinimosi ištakos glūdi nesąmoningojoje sferoje: „[...] 
tapatinimasis yra ne vien mėgdžiojimas, bet ir pasisavinimas [...]; jis 

yra panašumo išraiška ir siejasi su bendru elementu, kuris lieka ne- 
sąmoningojoje sferoje“ (Freud, 1900a, p. 150). Tapatinimosi mecha- 
nizmas atlieka itin svarbų vaidmenį sprendžiantis *Edipo kompleksui. 
Tos pačios lyties tėvų poros asmuo, kuris anksčiau buvo suvokiamas 
kaip varžovas grumtynėse dėl kito tėvų poros asmens meilės, dabar 
tampa tapatinimosi *objektu. Vykstant šiam tapatinimosi procesui, 
susiformuoja idealusis *Ego, kuris vėliau, pasirodžius naujiems tapati- 
nimosi objektams, ima kisti ir vystytis (Freud, 1924d). Freudas dažnai 
pabrėžia, kad tapatinimasis ir *objekto rinkimasis yra skirtingi dalykai. 
Objekto rinkimasis, bendrais bruožais kalbant, reiškia, kad individas 
geidžia turėti tą ar kitą asmenį, o tapatinantis geidžiama tuo asmeniu 
būti. Taigi čia kalbame apie du skirtingus psichologinius procesus, kurie 
dažnai ir įvairiopai kits kitą veikia. *Narcistinio rinkimosi atveju duo- 
tasis individas renkasi objektą, kokiu nors požiūriu į jį patį panašų, ir 
dėl to randasi tam tikras tapatinimasis. Nenarcistinių rinkimųsi atveju 
neretai taip pat galime pastebėti partnerių tarpusavio tapatinimąsi. Dėl 
to jų psichologinis funkcionavimas darosi darnesnis. Meilės objekto ne- 
tekties situacijoje tapatinimasis atlieka gynybos mechanizmo vaidme- 
nį. Tapatindamasis su prarastuoju objektu, duotasis individas grąžina jį 
į gyvenimą savajame Ego, ir todėl jam lengviau pakelti patirtą netektį 
(Freud, 1933a). Grupės psichologijos analizėje Freudas išskiria tris ta- 
patinimosi atmainas. Pirma, susiduriame su ankstyvuoju pirminiu ta- 
patinimusi, iki vaikas įstengia atskirti „aš“ nuo „tu“. Šis tapatinimasis 
remiasi jausminiu *santykiu su objektu — dažniausiai šis objektas yra 
motina. Kita atmaina - kitados vadinta antriniu tapatinimusi — iš principo 
atlieka gynybos funkciją, kai Žmogus tapatinasi su prarastu arba grės- 
mę keliančiu objektu. Trečiasis tapatinimosi variantas regimas tuomet, 
kai atsiskleidžia koks nors bendras bruožas, nors į objektą ir nėra nu- 
kreipta seksualinė ar agresijos energija (Freud, 1921c). Tapatinimasis 
gali asmenybę ir praturtinti, ir nuskurdinti, - žiūrint, kokie yra pavyzdžio 
bruožai ir kaip smarkiai jie veikia. Klasikinius nuskurdinimo pavyzdžius 
regime grupės arba masių psichologijoje, kai stiprus vadovas įstengia 
taip veiksmingai perkelti į grupę savąjį Ego idealą, kad jos nariai nebe- 
tenka individualumo jausmo. Freudas ir jo įpėdiniai vartoja visą virtinę 

sąvokų, giminingų tapatinimuisi — *inkorporaciją, *introjekciją ir *in- 
ternalizaciją. Inkorporacija reiškia, kad duotasis individas — fantazijose 
arba tikrovėje — įsiurbia į savo kūną kokį nors objektą. Tokio oralinio 
geismo pamatas yra išgyvenimai, patirti su motinos krūtimi. O introjek- 
cija, prasmės požiūrių gimininga su tapatinimusi, siejasi su *vaizdinių, 
požiūrių ir nuostatų perėmimu iš aplinkos ir jų pasisavinimu. Tapati- 
nimosi ir internalizacijos ryšys yra sudėtingesnis. Glaustai galima 
pasakyti, kad tapatinamės su objektu, o internalizuojame žmonių tar- 
pusavio santykius. Pasak ryšių su objektu mokyklos atstovų, internali- 
zacijos procesas yra kur kas fundamentalesnis už tapatinimosi procesą 
(Meissner, 1980). 


"TAPATINIMASIS SU AGRESORIUMI 


Angl. identification with the aggressor; pranc. identification a 
Vaggresseur; vok. Identifizierung mit dem Angreifer 


*Gynybos mechanizmas, susijęs su reiškiniu, kai duotasis indivi- 
das, susidūręs su išorės grėsme ar smurtu, tapatinasi su užpuoliku. 
*Agresija gali būti labai įvairaus pobūdžio — nuo grynai fizinio 
smurto iki žodinės kritikos. Tapatinimasis vyksta taip, kad už- 
pultasis individas persiima agresyvia laikysena arba — bendresne 
prasme — perima užpuoliko savybes. 


Šį terminą pirmą kartą pavartojo Ferenczis (1873-1933) 1932 m. 
per diskusiją *suviliojimo teorijos temomis. Jis šį terminą vartojo siau- 
resne prasme, aprašinėdamas mechanizmą, kurio esmė ta, kad vaikas, 
būdamas suaugusio individo seksualinio piktnaudžiavimo auka, prisiima 
šio individo *kaltės jausmą (Ferenczi, 1955). Anna Freud išplėtė apta- 
riamosios sąvokos taikymo sritį, atkreipdama dėmesį į tas mechanizmo 
funkcijas, kurios reiškiasi ir už grynai seksualinės sferos ribų. Tapatini- 
masis su agresoriumi gali reikštis ir tais atvejais, kai individas susiduria 
su agresyviais grasinimais ar tikru užpuolimu. Jis internalizuojamas 
elgsenoje pagal principą: užpultasis tampa užpuoliku. Anna Freud ta- 
patinimuisi su agresoriumi teikė reikšmingą vaidmenį *Superego for- 

mavimosi procese. Ankstyvojoje Superego formavimosi fazėje vyksta 
agresijos projekcija, kuri yra tapatinimosi padarinys. Vėlesniojoje fazėje 
agresija gali būti internalizuojama Superego sferoje ir atsigręžti prieš 
savąjį *Ego savikritikos pavidalu (A. Freud, 1937). Renė Spitzas vienoje 
savo įžvalgių kūdikio psichologijos analizių teigia, kad tapatinimasis 
su agresoriumi prabyla tada, kai vaikas mokosi pasakyti „ne“. Tą gebė- 
jimą galima pastebėti, vaikui sulaukus maždaug penkiolikos mėnesių. 
Iš pradžių jis reiškiasi atsisakomojo gesto pavidalu, o paskui — žodžiu 
(Spitz, 1965). 


TĖVO KOMPLEKSAS 


Angll. father complex; pranc. complexe paternel; vok. Vaterkomplex 


Terminas pagrindiniam *Edipo komplekso aspektui - *ambivalen- 
tiškai sūnaus nuostatai tėvo atžvilgiu — nusakyti. 


TIESIOGINĖ ANALIZĖ 


Angl. direct analysis; pranc. analyse directe; vok. direkte Analyse 


Analitinės psichoterapijos atmaina, pritaikyta psichozėms gydyti. 
Kai kurie teoretikai mano, kad psichozių — ypač schizofrenijos — 
atveju *nesąmoningoji sfera prabyla *gynybos mechanizmų ne- 
iškraipytais paciento žodžiais ir veiksmais. Tokiomis sąlygomis 
nereikalinga *priešinimosi ir *perkėlimo analizė. Terapeuto užduo- 
tis yra užmegzti artimus emocinius santykius su pacientu ir būti jam 
saugumo jausmą užtikrinančia motina. 


Tiesioginę analizę XX a. penkto dešimtmečio pabaigoje išplėtojo 
J. N. Rosenas. Pasak jo, gydant schizofreniją, nėra reikalo interpretuoti 
verbalinę ir neverbalinę paciento laikyseną, nes jo elgesys yra tiesiogi- 
nė nesąmoningosios sferos išraiška. Pacientui pirmiausia reikia, kad 
terapeutas jį suprastų ir gerbtų. Be to, terapeutas privalo atsisakyti tra- 
dicinio psichoanalizės *neutralumo ir aktyviai atlikti paciento vaikystėje 


256 


neturėtos mylinčios motinos vaidmenį (Rosen, 1953). Roseno tiesiogi- 
nė analizė ir jai giminingos technikos nepaprastai sėkmingai taikytos 
gydant sunkius schizofrenijos atvejus. Tačiau tos technikos kelia di- 
džiulius reikalavimus terapeuto emocinio pajėgumo ir jo Ego stiprumo 
požiūriu (Gėtlind, 1971; Tahka, 1987). 


TIKROVĖS PRINCIPAS 


Angl. reality principle; pranc. principe de rėalitė; vok. Realitūtsprinzip 


Freudas postuluoja du psichikos funkcijų principus - *malonumo 
ir tikrovės. Tikrovės principas susiformuoja, individui susidūrus 
su aplinkiniu pasauliu. Nežabotą malonumo principo siekį patirti 
pasitenkinimą slopina tikrovės principas, valdąs ir kontroliuojąs 
individo veiksmus, kad jie, siekdami varos tikslo, paisytų tikrovės 
reikalavimų. Tikrovės principui grynuoju pavidalu būdingi ra- 
cionalus mąstymas ir suaugusio žmogaus veikla, kurioje, greta ki- 
tų dalykų, naudojamasi logikos principais, kalba ir problemų 
sprendimu. 


Pirmą kartą tikrovės principą Freudas sistemiškai aptaria darbe 
Formulierungen ūber die zwei Principien des psychischen Geschehens 
(1911b), tačiau šis principas bendrais bruožais buvo jau anksčiau ap- 
mestas, pavyzdžiui, kad ir baigiamajame veikalo Die Traumdeutung 
(1900a) skyriuje. Kūdikis iš pradžių mėgina patenkinti savo poreikius, 
susikurdamas haliucinacinį suvokimo *tapatumą anksčiau patirto pa- 
tenkinimo pagrindu. Tačiau tikro ir tvaraus pasitenkinimo tai nesutei- 
kia. Todėl tam, kad ateityje būtų galima pasiekti permainų jau realiomis 
aplinkybėmis, *psichikos aparate randasi tikrovės vaizdinys. „Šitaip bu- 
vo įvestas naujas psichikos funkcionavimo principas; psichikai buvo 
pateikiama jau nebe tai, kas malonu, o tai, kas realu, net jeigu ir būtų 
nemalonu. Toks tikrovės principo priėmimas pasirodė esąs Žingsnis, 
turėjęs itin reikšmingų padarinių“ (Freud, 1911b, p. 219). Dėl tikrovės 
principo laikymosi individo psichikos veikloje įvyksta visa virtinė po- 
kyčių. Suvokimo ir *sąmonės sistema darosi reikšmingesnė ir didesne 

apimtimi orientuota į pasaulį. Primityvus išgyvenimų skirstymas į ma- 
lonius ir nemalonius užleidžia vietą subtilesniam potyrių nusakymui. 
Vystosi dėmesio, kalbos ir atminties funkcijos, ir taip individas įgyja 
veiksmingus instrumentus, reikalingus sąveikaujant su aplinka. Mąsty- 
mas, Freudo traktuojamas kaip savotiška eksperimentinė veikla, kuriai 
suvartojama nedidelis energijos kiekis, pradeda atlikti vis svarbesnį 
vaidmenį. Tačiau jis ne visados racionalus ir nukreiptas į tikrovę. Indi- 
vidas išsaugo ir malonumo principo valdomą mąstymo atmainą, kuri 
reiškiasi *fantazijomis ir *sapnais nemiegant. Kinta ir motorika. Anks- 
tesnės, daugiau ar mažiau refleksinės motorinės reakcijos užleidžia vie- 
tą tikslingai veiklai, kuria siekiama pageidaujamų aplinkinio pasaulio 
permainų (Freud, 1911b). *Topografiniu požiūriu tikrovės principas 
reguliuoja *ikisąmoningosios sferos ir *sąmonės sistemų funkcijas. 
*Ekonominiu požiūriu šis principas reiškia, kad laisvas *nesąmonin- 
gosios sferos energijos tekėjimas virsta susieta energija. Kitaip tariant, 
*pirminis procesas, valdomas malonumo principo, gali pasiduoti 
*antrinio proceso valdomo tikrovės principo kontrolei. Freudui įvedus 
antrąjį topografinį modelį drauge su *Id, *Ego ir *Superego struktū- 
romis, tikrovės principą plėtoja ir palaiko Ego. „Ego ir stengiasi, kad 
išorės pasaulio įtaka veiktų Id bei jo ketinimus, siekia tikrovės principu 
pakeisti malonumo principą, kuris nevaržomai viešpatauja Id sferoje. 
Suvokimas Ego sferoje atlieka tą vaidmenį, kuris Id sferoje tenka varai. 
Ego reprezentuoja tai, ką galima pavadinti protu ir blaivumu, o Id sritis 
yra jo priešingybė, ten susitvenkusios aistros“ (Freud, 1923b, p. 25). 
1911 m. skelbdamas darbą Formulierungen iber die zwei Principien 
des psychischen Geschehens, Freudas postulavo, kad egzistuoja dvi 
varų grupės — *seksualinės varos ir *Ego varos. Ankstyviausios vaiko 
raidos metu pirmieji remiasi antraisiais, tačiau, laikui bėgant, seksuali- 
nės varos išsivaduoja nuo Ego varų ir pasuka kita kryptimi. Ego varos, 
kurios yra atsakingos už savisaugos varą, suformuoja malonumo Ego. 
Vėliau malonumo Ego virsta *tikrovės Ego, kuriame viešpatauja tik- 
rovės principas. Taisyklingai seksualinių varų raidai reikalingas anks- 
tyvasis *autoerotizmas, kuris, perėjęs tam tikras fazes, pavirsta į objekto 
meilę. Objekto meilė visų pirma lieka tarnauti žmonių giminės daugi- 

nimuisi. Tikrovės principas smarkiai veikia ir seksualinį subrendusio 
žmogaus elgsenos modelį. Tačiau Freudas atkreipia dėmesį į tai, kad 
Ego varos gana lengvai pasiduoda tikrovės principo valdžiai, o seksua- 
lines varas „išugdyti“ yra kur kas sunkiau, tad jos net suaugusių žmo- 
nių atveju dažnai leidžiasi valdomos malonumo principo. Šių dviejų 
varų grupių skirtumas yra pagrindas *psichikos konfliktų, galinčių kil- 
ti tarp Ego ir *seksualumo. Veikale Jenseits des Lustprinzips Freudas 
pateikia tokį apibendrinimą: „Veikiant Ego savisaugos varai, jį [ma- 
lonumo principą] pakeičia tikrovės principas, kuris, neatsisakydamas 
ketinimo galų gale pasiekti malonumą, vis dėlto skatina ir įtvirtina pa- 
tenkinimo atidėjimą, atsisakant ne vienos patenkinimo galimybės ir 
laikinai pakenčiant nemalonumą ilgame kelyje į malonumą. Malonu- 
mo principas tada dar ilgai lieka sunkiau „auklėjamų“ seksualinių varų 
veiklos būdu, ir vis pasitaiko, kad jis — ar šioms varoms veikiant, ar 
paties Ego sferoje — nugali tikrovės principą, padarydamas žalą visam 
organizmui“ (Freud, 1920g, p. 10). Freudo pateiktoji raidos hipotezė, 
reiškianti, kad malonumo principas, vaikui susidūrus su pasauliu, pati- 
ria įvairias permainas, buvo sutikta kritiškai. Daugelis teoretikų mano, 
kad tikrovės principo egzistavimas jau pačioje gyvenimo pradžioje yra 
prisitaikymo prie tikrovės sąlyga (Laplanche £ Pontalis, 1967; Aulag- 
nier, 1981). 


TIKROVĖS TIKRINIMAS 


Ang. reality-testing; pranc. ėpreuve de rėalitė; vok. Realitčitsprūfung 


Procesas, leidžiąs žmogui atskirti vidinius impulsus nuo išorinių. 
Tikrovės tikrinimas neleidžia supainioti pasaulio suvokimo su *vaiz- 
diniais, neturinčiais pagrindo tikrovėje. *Sapnuose ir haliucinacijos 
būsenose tikrovės tikrinimas neveikia. 


Šį terminą pirmą kartą Freudas pavartojo veikale Formulierungen 
Uber die zwei Principien des psychischen Geschehens (Freud, 1911b), 
tačiau pats procesas buvo aprašytas jau anksčiau, vartojant kitą ter- 
minologiją, veikaluose Entwurf einer Psychologie (1895/1950a) bei 

Die Traumdeutung (1900a). Atskirai tikrovės tikrinimo funkcija aptarta 
darbe Metapsychologische Ergūnzung zur Traumlehre (1917d). Tikro- 
vės tikrinimas vyksta pasitelkiant sistemą, leidžiančią *sąmonei pasiekti 
motoriką. Impulsus, ateinančius iš aplinkinio pasaulio, galima paveikti 
veiksmais, kurių efektas matomas suvokimo sistemoje. Tokios galimy- 
bės nelieka, jei impulsai kyla iš individo vidaus. Nemalonius išorės dir- 
giklius galima pašalinti adekvačia veikla, tačiau tais atvejais, kai dirgik- 
lis esti viduje, tai darosi neįmanoma. Pasak Freudo, tikrovės tikrinimas 
yra viena pagrindinių *Ego funkcijų (Freud, 1917d). Jis paremtas per- 
cepcijos ir sąmonės sistemos kateksiu. Dėl to *psichikos aparatas yra 
atviras aplinkinio pasaulio dirgikliams ir pasirengęs tikslingai motorinei 
veiklai. Sapnuojant ar esant haliucinaciniams sutrikimams, šios siste- 
mos neturi tvirtesnės sąsajos su pasauliu, o tai reiškia, kad gali tapti iš 
vidinių versmių kylančio ir nuo išorės įtakos nepriklausomo kateksio 
objektu. Tokiose būsenose tikrovės tikrinimas neveikia. Vidiniai dirgik- 
liai gali įtraukti sąmonės sistemą ir sukelti išgyvenimus, kurie indivi- 
dui turi aiškų tikrovės pobūdį (Freud, 1917d). Tikrovės tikrinimas yra 
*antrinis procesas, reguliuojamas *tikrovės principo. 


TIKSLO SLOPINIMAS 


Angl. aim-inhibition; pranc. inhibition guant au but; vok. Ziel- 
hemmung 


*Vara prislopinama, jeigu dėl išorinių ar vidinių kliūčių negali pa- 
siekti savo tikslo tiesioginio patenkinimo pavidalu. Ji patiria silp- 
nesnį patenkinimą per veiksmus ar ryšius, kurie reiškia geidžiamojo 
tikslo priartinimą. 


Šį terminą Freudas vartoja pirmiausia kalbėdamas apie *švelnumo 
jausmų genezę. Štai ką jis šia tema rašo: „Turime taip pat pagrindą 
kalbėti apie nuslopintas varas, varų impulsus, kylančius iš žinomų šal- 
tinių ir turinčius vienareikšmį tikslą, kurie tačiau sustoja kelyje į paten- 
kinimą, o tai leidžia rastis tvariam objekto kateksiui ir ilgai išlaiko troš- 
kimą pristabdytą. Kalbame, pvz., apie švelnumą, kuris neabejotinai kyla 

iš seksualinių poreikių, tačiau nuolatos atsižada jų patenkinimo“ (Freud, 
1933a, p. 97). Tikslo slopinimo pavyzdys yra jausmingi tėvų ir vaikų 
ryšiai, gilios bičiulystės jausmai, emociniai saitai, užsimezgę per bendrą 
gyvenimą ir platoniški ryšiai. Tikslo slopinimas yra giminingas *subli- 
macijai, todėl Freudas jį laiko savotiška pradine sublimacijos stadija. 


TIKSLO VAIZDINYS 


Angl. purpose idea; pranc. reprėsentation-but; vok. Zielvorstellung 


Freudo terminas nusakyti minties tėkmę valdančiam pagrindiniam 
tikslui. Tikslo vaizdinys gali būti sąmoningas ar ikisąmoningas (pa- 
vyzdys čia yra kasdienių praktinių užduočių atlikimas) arba ir nesą- 
moningas. Nesąmoningą tikslo vaizdinį galima išaiškinti per *laisvų- 
jų asociacijų *interpretaciją. 


Šį terminą Freudas dažnai vartoja baigiamajame teoriniame veika- 
lo Die Traumdeutung (1900a) skyriuje. Jis teigia, kad tikslo vaizdiniai 
valdo visą mąstymą: „Mąstymas be tikslo vaizdinio yra neįmanomas 
[...]; be to, nežinau, kokiose psichinės dezorganizacijos būsenose jis 
apskritai randasi“ (Freud, 1900a, p. 528). Tai formuluotė psichinio deter- 
minizmo tezės, teigiančios, kad dvasiniame gyvenime vykstą procesai 
niekados nėra laisvi ar atsitiktiniai, kad jie visados klostosi pagal tam 
tikrus principus. Mūsų kasdienę veiklą reguliuoja nesąmoningi tikslo 
vaizdiniai. Mąstymas ir veikla pavaldūs sąmoningiems ketinimams arba 
tikslams. Jeigu sąmoningą, racionalų elgesį pakeičia laisvųjų asociacijų 
taisyklė, nesąmoningieji tikslo vaizdiniai pradeda valdyti minčių eigą. 
Šie vaizdiniai nėra tiesiogiai internalizuojami, nes asociacijas deformuo- 
ja *cenzūra. Dėl cenzūros darbo šie vaizdiniai regisi tartum beprasmiai. 
Tačiau per psichoanalitinę interpretaciją galima asociacijose atrasti 
paslėptąsias reikšmes, kurios yra nesąmoningo tikslo vaizdinio išraiška. 


TOPOGRAFIJA, TOPOGRAFINIS 
Angl. fopography, topographical, pranc. topigue; vok. Topik, topisch 

Teorinė perspektyva kalbant apie *psichikos aparatą, kurioje šis 
aparatas padalijamas į keletą posistemių. Kiekvienai posistemei bū- 
dingos tam tikros savybės ar funkcijos. Vaizdžiai kalbant, sistemos 
arba *instancijos regimos psichinėje erdvėje ir turi grafinę repre- 
zentaciją. Freudo darbuose, bendrais bruožais kalbant, galima iš- 
skirti dvi topografijas: pirmoji psichikos aparatą dalija į *nesąmo- 
ningosios sferos, *ikisąmoningosios sferos ir *sąmonės sistemas. 
Antroji topografija, dažnai vadinama struktūriniu modeliu, psichi- 
ką dalija į tris *instancijas: *Id, *Ego ir *Superego. 


Daugelio Freudo hipotezių psichikos aparato tema ištakos slypi 
anksti parašytame darbe Entwurf einer Psychologie (1895/1950a), ku- 
riame aptinkame užuomazgas pirmosios topografijos, vėliau išsamiai 
pristatytos baigiamajame veikalo Die Traumdeutung (1900a) skyriuje. 
Vėlesniuose raštuose ryšys su neurologija ir anatomija buvo nustumtas 
į tolimąjį planą, ir Freudas dažniausiai naudojasi psichologiniu sąvokų 
aparatu. Pirmojoje topografijoje jis išskiria tris sistemas: nesąmoningą- 
ją sferą, ikisąmoningąją sferą ir sąmonę. Šios sistemos atlieka skirtingas 
funkcijas ir yra valdomos skirtingų veiklos principų. Sistemų sandūro- 
se veikia cenzūra, stabdanti ir kontroliuojanti *medžiagos perėjimą iš 
vienos sistemos į kitą. Kalbėdamas apie sistemų lokalizaciją, Freudas 
pabrėžia, kad čia turimos galvoje psichinės instancijos ir kad „privalo- 
me kruopščiai saugotis pagundos anatomiškai apibrėžti psichinę lokali- 
zaciją. Turime stovėti ant psichologijos pamato“ (Freud, 1900a, p. 536). 
Atskiras *psichikos aparato sistemas Freudas aptaria pagal žiūrono ar 
mikroskopo analogiją. Įvairūs pradiniai vaizdo etapai, kai šviesa eina 
pro optinio prietaiso lęšių sistemą, atitinka psichinę lokalizaciją. Kaip 
šviesa eina per instrumento dalis tam tikra tvarka, taip ir psichikos pro- 
cesai, kurių šaltinis yra išoriniai ir vidiniai dirgikliai, tam tikra seka 
eina pro psichikos aparatą. Veikale Die Traumdeutung Freudas teigia, 
kad psichikos procesas, žmogui esant normalioje budrumo būsenoje, 
vyksta pagal vadinamąją progresinę tvarką — nuo dirgiklio suvokimo 
per tam tikrą kiekį atminties sistemų, per nesąmoningąją sferą ir iki- 
sąmoningąją sferą iki pat sąmoningos, tikslingos veiklos. Be to, šį pro- 

cesą kontroliuoja *cenzūra, kuri itin griežta ties nesąmoningosios ir 
ikisąmoningosios sferų riba. *Sapno metu išoriniai dirgikliai esti dau- 
giausia riboti, o motorika veikiau blokuota. Šioje būsenoje psichikos 
procesas įgyja regresinį pobūdį. Impulsai, darą poveikį sapnų radimui- 
si, kyla iš nesąmoningosios sferos. Dėl susilpnėjusios cenzūros jiems 
pavyksta prasismelkti į ikisąmoningąją sferą. Tada jie aktyvuoja per- 
cepcinį aparatą, kuris pamažu formuoja regimąjį sapną. Griežta riba 
tarp nesąmoningosios sferos ir ikisąmoningosios sferos bei sąmonės 
tiksliai siejasi su *dinamine psichikos perspektyva, kuria naudojasi *psi- 
choanalizė. Nesąmoningojoje sferoje kaupiasi išstumti *vaizdiniai, 
*geismai ir *fantazijos, kurių užmačias daugiau ar mažiau sėkmingai 
niekais verčia cenzūra. Tarp nesąmoningosios sferos ir dviejų kitų sis- 
temų dažnai kyla pamatiniai konfliktai, kurie išsprendžiami daugiau ar 
mažiau vykusiais kompromisais. 1915 m. metapsichologiniuose raštuose 
Freudas pagilina ir nuodugniau atskleidžia pirmosios topografijos reikš- 
mę. Ypatingo dėmesio čia vertas darbas Das Unbewupte (1915e). Jame 
Freudas modifikuoja anksčiau veikale Die Traumdeutung iškeltą tezę, 
kad psichikos procesai vyksta tam tikra tvarka. Dabar jis kalba apie 
komunikaciją tarp sistemų arba apie jų tarpusavio sąveiką. Ši komu- 
nikacija nepasiekia atviro dialogo formos. Tam užkerta kelią cenzūra. 
Konfliktai, kylą tarp nesąmoningųjų ir kitų instancijų, yra nesuskai- 
čiuojami, nors kartais ikisąmoningoji sfera ir išstumtieji, nesąmoningi 
impulsai leidžiasi sąveikauti. 1923 m. Freudas paskelbia vertinamą ir 
reikšmingą veikalą Das Ich und das Es (1923b). Jame jis sprendė virti- 
nę teorinių klausimų ir integravo medžiagą, sukauptą per tris dešimtis 
teorinių tyrinėjimų metų. Pagrindinė veikalo tema yra antroji topografi- 
ja, dažnai dar vadinama struktūriniu modeliu. Čia centrinę vietą užima 
*Id, *Ego ir *Superego sąvokos. Id — tai seniausia, varų valdoma as- 
menybės dalis. Laikui bėgant, ši dalis tampa išstumtosios medžiagos 
talpykla. Ego, raidos pradžioje kyląs iš Id, daugiau ar mažiau sėkmin- 
gai atlieka integruojamąją ir koordinuojamąją funkciją tarp psichikos 
instancijų ir aplinkinio pasaulio. Jam būdingas gana stiprus narcistinio 
*libido *kateksis. Superego — tai kritikuojančioji ir nuosprendžius skel- 
biančioji instancija. Jis randasi per tėvų reikalavimų ir draudimų *in- 

ternalizaciją. Superego apima ir *Ego idealą, kuris yra pavyzdinis indi- 
vido elgsenos modelis. Jam dažnai tenka stiprus prieš Ego nukreiptos 
agresyvios energijos kateksis. Tarp psichikos instancijų vyksta sudė- 
tingas žaidimas, kuriame bendradarbiavimas persipynęs su konfliktais. 
Antagonizmas reiškiasi ir atskirų psichikos instancijų viduje. Antrosios 
topografijos psichikos instancijoms būdingas ryškus antropomorfizmas, 
jos panašios į personažus iš teatro spektaklio, kuriame veiksmas klostosi 
per dinamišką žaidimą tarp įvairių aktorių. Už savo populiarumą antroji 
topografija daugiausiai turi būti dėkinga vaizdingam ir — bent iš pirmo 
žvilgsnio — suprantamam sąvokų aparatui. Tačiau, paskelbęs antrąją to- 
pografiją, Freudas neatsisakė ankstesnio topografinio skirstymo. Gali- 
ma pasakyti, kad antroji topografija yra nelyg pirmosios antstatas. Jų 
tarpusavio ryšį Freudas aptaria daugelyje raštų. Didaktiniu požiūriu 
meistrišką šių minčių pateikimą randame XXXI paskaitoje (Freud, 
1933a). Paskutiniajame susumavime, veikale 4briss der Psychoanalyse 
(1940a), Freudas aptaria abiejų topografijų tarpusavio santykį. Remian- 
tis Freudo darbais, šį santykį galima būtų šitaip pavaizduoti: 


Sąmonė 


Superego Ikisąmoningoji sfera 


Nesąmoningoji sfera 


Taigi Id lieka visiškai nesąmoningas. O Ego dalis, išgyvenama čia 
ir dabar, yra sąmoninga. Be to, nemaža Ego dalis yra ikisąmoninga ta 
prasme, kad joje esama medžiagos, kuri lengvai leidžiasi perkeliama į 
sąmonę. Sykiu Ego turi ir nesąmoningų sluoksnių, pavyzdžiui, Ego 
*gynyba paprastai priklauso nesąmoningajai sferai. Panašiai yra ir su 
Superego, kuriame kai kurie moraliniai vaizdiniai, vertybių hierarchijos 

ir idealai yra sąmoningi ar ikisąmoningi, o kiti — nesąmoningi. Terminas 
„topografija“ yra kilęs iš graikų kalbos ir reiškia „vietovių aprašymą“. 
Atrodo, kad šios sąvokos vartojimas perkeltine „psichikos topografijos“ 
prasme yra gana vykęs. 


TRAUMA 


Angl. /rauma; pranc. trauma, traumatisme; vok. Trauma 


Įvykis individo gyvenime, pasižymįs tokiu dideliu išgyvenimo inten- 
syvumu, kad žmogus nebepajėgia suvaldyti situacijos. Trauma (grai- 
kiškai šis žodis reiškia žaizdą“) padaro psichikos organizacijai labai 
smarkų ir ilgalaikį poveikį. *Ekonominiu požiūriu traumos pamatas 
yra tas, kad dirginimo kiekis peržengia tolerancijos slenkstį. Indivi- 
das patiria psichinio šoko būseną, neleidžiančią jam normaliai 
funkcionuoti ir apsunkinančią išsivadavimą nuo trauminio išgyvenimo. 


XIX a. paskutinio dešimtmečio viduryje Freudas leidosi į kliniki- 
nes paieškas kokio nors išgyvenimo, turėjusio lemiamą įtaką *neurozių 
atsiradimui. Remdamasis kazuistinėmis analizėmis jis padarė išvadą, 
kad pagrindinė neurozių priežastis yra ankstyva seksualinė trauma sek- 
sualinio suviliojimo pavidalu. 1896 m. pavasarį paskaitoje tema „Iste- 
rijos etiologija“ Freudas pateikė *suviliojimo teoriją (Freud, 1896c). 
Šią paskaitą jis skaitė Vienoje, Psichiatrų ir neurologų draugijoje. Freudo 
pasirodymas buvo labai šaltai sutiktas. Garsus ano meto psichiatrijos 
autoritetas Richardas von Krafft-Ebingas (1840-1903) Freudo išvadas 
pavadino „moksline pasaka“. Remiantis istorine analize, manoma, kad 
Freudas šios teorijos atsisakė jau 1897 m. Šiai tezei pagrįsti buvo pasi- 
telktas paties Freudo pateiktas *psichoanalizės raidos aprašymas. Au- 
tobiografinėje studijoje jis rašo: „Turėjau galiausiai pripažinti, kad tų 
suviliojimo scenų iš tikrųjų niekados nebuvo, kad jos buvo tik mano pa- 
cientų susikurtos fantazijos [...]“ (Freud, 1925d, p. 34). Nors hipotezė, 
kad konkreti ankstyva seksualinė trauma yra neurozės priežastis, užleido 
vietą seksualinės fantazijos hipotezei, vis dėlto ji pasirodo vėlesniuose 
Freudo darbuose. 1916-1917 m. XXIII paskaitoje simptomo susidarymo 

tema jis pateikia pasvertą neurozės genezės aprašymą. Freudas išskiria 
visą neurozės susidarymo priežasčių virtinę. Pirma, būtina yra tam tikra 
įgimta konstitucija, kuri, pasak jo, priklauso nuo individo potyrių iki 
jam gimstant. Konstitucija yra individualiai skirtinga. Antra, prisideda 
ankstyvosios vaikystės seksualiniai potyriai. Nebūtinai šie potyriai pri- 
valo būti trtaumuojamo pobūdžio. Tai gali būti ir iš pažiūros gana nekalti 
seksualiniai išgyvenimai, tačiau jie, veikiant fantazijai, daro traumuoja- 
mą įtaką. Konstitucija su ankstyvosios vaikystės potyriu drauge suku- 
ria polinkį į neurozę per *libido fiksaciją ankstyvoje raidos fazėje. Tai 
yra dirvos ruošimas būsimajai neurozei. Kad neurozė kiltų, dar yra bū- 
tinas vėlesnis daugiau ar mažiau traumuojamos reikšmės potyris. Pa- 
prastai jis nutinka brendimo metu. Dėl šios traumos įvyksta *regresija, 
grąžinanti į fiksacijos tašką. Ankstyvieji išgyvenimai reinterpretuoja- 
mi ir per *atgalinį įreikšminimą sukelia patogeninius padarinius. Per 
Pirmąjį pasaulinį karą pastebėtas smarkus pagausėjimas vadinamųjų 
karo neurozių, kurių pagrindinė priežastis buvo traumuojami karo 1š- 
gyvenimai. Karo neurozės yra ypatingas *trauminių neurozių atvejis. 
Dažnas simptomas esti tas, kad pacientas, ypač sapnuose, nuolatos grįž- 
ta į traumuojamąją situaciją. Veikale Jenseits des Lustprinzips (1920g) 
Freudas dėsto požiūrį, kad tai *būtinybės kartoti apraiška. Kartojimo 
tikslas yra traumos *apdorojimas, o vėliau — atgavimas gebėjimo ją 
kontroliuoti. Veikale žemmung, Symptom und Angst (1926d) Freudas 
dar kartą imasi trauminių išgyvenimų gijos. Visą dėmesį jis sutelkia 
pirmiausia į *Ego gebėjimą užkirsti kelią traumai. Grėsmės situacijoje 
Ego atpalaiduoja *signalinį nerimą, šitaip išvengdamas *automatinio 
nerimo. Automatinis nerimas yra dalis traumuojamosios situacijos, ku- 
rioje Ego atsiduria *bejėgystės būsenoje. 


TRAUMINĖ NEUROZĖ 


Angl. žraumatic neurosis; pranc. nėvrose traumatigue; vok. trauma- 
tische Neurose 


*Neurozės atmaina, kurios lemiamas etiologinis veiksnys yra *trau- 
ma - išorinis dirgiklis, kuris individui daro nepaprastai didelę įtaką 

ir kurio neįmanoma išvengti. Trauminė neurozė pirmiausia reiš- 
kiasi šoko būsena, kuriai būdingi paralyžiuojamas nerimo priepuo- 
lis ir proto aptemimas. Paskui išryškėja simptomų paveikslas, kurio 
pagrindinis bruožas yra tas, kad žmogus kaip nors darosi prisirišęs 
prie traumos. Būdingi simptomai esti traumuojamojo įvykio pri- 
siminimas, košmarai, kuriuose trauma kartojasi, ir normalaus in- 
divido aktyvumo lygio nuosmukis. Šie simptomai — tai mėginimas 
susidoroti su trauma. 


„Trauminės neurozės“ diagnozė vartota psichiatrijoje dar prieš 
atsirandant *psichoanalizei. Psichiatrinė diagnozė plačiai taikyta ir psi- 
chikos sutrikimams, kylantiems dėl smegenų pažeidimo, ir psichinės 
traumos sukeltiems sutrikimams. Antruoju atveju diskutuota, ar trauma 
padarė neurologinę, ar psichologinę žalą. Bendrasis Freudo požiūris į 
neurozių genezę atsispindi hipotezėje apie *papildomąją priežastinių 
veiksnių grandinę. Freudo nuomone, neurozė yra įgimtos konstitucijos, 
tam tikrų vaikystės išgyvenimų ir vėlesnės traumos padarinys (Freud, 
1916-1917). Šių priežastinių veiksnių proporcijos individualiais atvejais 
esti skirtingos. Vidutiniškai neurozinė konstitucija, prisidėjus skaudiems 
vaikystės išgyvenimams, gali taip sustiprinti traumuojamą vėlesnio, iš 
pažiūros gana nekalto nutikimo efektą, kad dėl to rasis neurozė. Ta pati 
konstitucija ramios vaikystės atveju gali būti neurozės priežastimi, jei- 
gu individas taps tragiško įvykio auka. Kitokios kombinacijos, be abejo, 
taip pat įmanomos. Tikroji trauminė neurozė yra ta, kuriai rastis pa- 
kankama dingstis yra pati trauma, o ne individo predispozicija. Tera- 
pijoje tai reiškia, kad trauminės neurozės neįmanoma interpretuoti 
nesąmoningų konfliktų kategorijomis, nes ji yra tiesioginis traumos 
padarinys. Klausimas, ar apskritai esama grynų trauminių neurozių, 
buvo daugelio psichoanalitikų diskusijų objektas. Vėlyva Freudo ištarmė 
byloja, kad jo pozicija šiuo klausimu buvo netvirta: „Vėlesnė neurozi- 
nė liga visais atvejais siejasi su preliudija iš vaikystės laikų. Galbūt tai, 
kas vadinama trauminėmis neurozėmis [...], yra išimtis: jų ryšiai su 
veiksniais iš vaikystės laikų iki šiol nebuvo tyrinėjimų objektas“ (Freud, 
1940a, p. 184). Kiti psichoanalitikai nepripažįsta, kad esama tikrų trau- 
minių neurozių. Jie tvirtina, kad vadinamosios trauminės neurozės irgi 

turi savą priešistorę — panašiai kaip ir *perkėlimo neurozės. Trauma 
yra būtina, tačiau nepakankama neurozės atsiradimo sąlyga. Nuodugniai 
trauminių neurozių klausimą diskutavo Otto Fenichelis (1897-1946). 


268 


u 


URETRALINIS EROTIZMAS 


Angl. urethreal erotism; pranc. ėrotisme urėtral; vok. Urethralerotik 
Seksualinis pasitenkinimas, susijęs su šlapimo pūslės ištuštinimu. 


Veikale Drei Abhandlungen zur Sexualtheorie (1905d) Freudas 
atkreipia dėmesį į seksualinį malonumą, kuris siejasi su šlapinimusi. 
Malonumo pamatas, pasak Freudo, yra anatominis genitalijų ir šlapi- 
mo šalinimo funkciją atliekančių organų artumas. Vaikams pasitaikąs 
nevalingas šlapimo šalinimas, ypač naktinis šlapinimasis, traktuojami 
kaip masturbacijos atmaina. Freudas taip pat pastebi, kad esama sim- 
bolinio ryšio tarp šlapimo šalinimo ir ugnies. Jis apmąstydamas tai 
svarsto, ar *fiksavimasis prie uretralinio erotizmo gali kam nors paža- 
dinti garbėtrošką (Freud, 1908b). *Psichoanalizė neišskiria jokios libido 
raidos fazės, kurioje dominuotų uretralinis erotizmas. Seksualiniai ak- 
centai, susiję su šlapimo šalinimu, atsiranda maždaug ketverių metų 
vaikams, ankstyvojoje *falinėje fazėje. Teoretikams, teikiantiems ypa- 
tingą reikšmę uretraliniam erotizmui, priklauso Melanie Klein (1882— 
1960). Pasak Klein, vaiko raidoje reiškiasi uretralinis sadizmas, aprė- 
piąs agresyvias ir smurtingas *fantazijas. Šlapimas jose suvokiamas 
kaip paslaptingi, klastingi nuodai. Klein teigia, kad tos fantazijos reikš- 
mingos, formuojantis nesąmoningam penio, kaip smurto įrankio, vaizdi- 
niui. Uretralinio sadizmo liekanos suaugusiam vyrui sukelia potencijos 
sutrikimus (Klein, 1932). 


UžvALDYMO (DOMINAVIMO) VARA 


Angl. instinct to master, pranc. pulsion d'emprise; vok. Bemūchtigungstrieb 


Neseksualaus pobūdžio vara, kurios tikslas yra pasiekti *objekto 
valdymą, naudojant jėgą. Užvaldymo vara gali per antrinį procesą 
susijungti su *seksualumu. 

Užvaldymo varos sąvoka Freudo darbuose aptinkama gana dažnai. 
Šis terminas, kaip ir daugelis kitų, per teorijos evoliuciją patyrė visą 
virtinę reikšmės poslinkių. Pirmą kartą jis pasirodė veikale Drei Ab- 
handlungen zur Sexualtheorie (1905d). Aiškindamas žiaurumą, kurį 
neretai demonstruoja maži vaikai, Freudas telkiasi pagalbon domi- 
navimo varą. Nuo *sadizmo, kuris ima reikštis vėliau, šios varos tikslas 
skiriasi tuo, kad čia nėra siekiama padaryti objektui žalos. Susidaro 
įspūdis, kad vaikas nejautrus objekto jausmams. Objektas paprastai esti 
kitas asmuo, dažnai — koks nors gyvis. Iš pradžių užvaldymo vara nėra 
susijusi su seksualumu, bet jau ankstyvuoju etapu šios dvi varos susi- 
jungia. Tai reiškia, kad žiaurūs veiksmai daugeliu atvejų teikia seksua- 
linį pasitenkinimą. Vėlesniu teorijos raidos periodu Freudas užvaldymo 
varą sieja *aktyvumo/pasyvumo sąvoka, kuri būdinga *analinei-sa- 
distinei fazei. Pasyvumo pamatas yra analinė erotika, o aktyvumas gim- 
do „užvaldymo varą, kurią tuo atveju, kai ji tarnauja seksualinei funk- 
cijai, vadiname sadizmu“ (Freud, 1913i, p. 322). Paskutiniojoje varų 
teorijoje Freudas pasitelkia sąvoką *mirties varų, kurių tikslas yra savęs 
paties sunaikinimas. Sadizmas randasi iš mirties varos, kuri, veikiant 
narcistiniam *libido, buvo priversta atsitraukti nuo Ego. Taigi mirties 
vara čia stoja į seksualinės funkcijos tarnybą. Taip viską pateikiant, už- 
valdymo vara yra pavaldi mirties varai. Naują aktualumą užvaldymo 
vara įgijo vadinamojoje Ego psichologijoje. Šios krypties atstovai tei- 
gia, kad esama varos, kurios tikslas yra kontroliuoti aplinką, vadinamoji 
įgimta vara veikti ir mokytis veiklos. Ši vara numaldoma per malonumo 
jausmą, susijusį su realizacija veiklos, kuria siekiama apibrėžtų tikslų. 
Ji iš tikro aseksuali, tačiau gali būti reseksualizuojama, jei susijungia 
su sadizmu (Hendrick, 1943; Hartman, 1958; White, 1959). 

V 


VAIZDINYS 


Angl. idea; pranc. reprėsentation; vok. Vorstellung 


Laikantis tradicinės šio termino reikšmės, tai yra *sąmonės turi- 
nys, kuris remiasi anksčiau patirtais jutiminiais įspūdžiais. Freu- 
das išplėtė šį apibrėžimą, papildydamas šią sąvoką ir nesąmonin- 
gais vaizdiniais. Be to, jis įvedė griežtą vaizdinio ir *afekto skyrimą. 


Jau pačiuose ankstyviausiuose Freudo darbuose neurozių tema 
pasirodo tokios sąvokos kaip vaizdinys ir afektas. *Neurozes galima 
nusakyti kaip tam tikrą vaizdinio ir jį lydinčio pirminio afekto išsi- 
skyrimą. *Įkyrumų neurozės atveju afektas, pavyzdžiui, persislenka nuo 
patogeninio vaizdinio, kuris yra traumos šaltinis, prie kokio kito vaiz- 
dinio (Freud, 1894a). Anksčiau patirti jutiminiai įspūdžiai, iš kurių ran- 
dasi vaizdiniai, saugomi *atminties pėdsake. Tačiau saugomieji vaiz- 
diniai nėra tiksli įspūdžių kopija, paprastai esama tik tam tikro jų pa- 
našumo su įspūdžiais. Be to, jie kinta, veikiami mąstymo ir *fantazijos. 
Freudas taip pat įvedė *daikto vaizdinio ir *žodžio vaizdinio skyrimą. 
Daikto vaizdiniai yra būdingi *nesąmoningosios sferos sistemai; tarp 
objekto ir vaizdinio randasi gana tiesioginis ryšys. O žodžio vaizdiniai 
būdingi sąmonės ir *ikisąmoningosios sferos sistemoms; ryšys tarp daik- 
tų ir žodžių yra daugiausia netiesioginis (Freud, 1915e). 


VAIZDINIŲ REPREZENTACIJA 


Angl. ideational representative; pranc. reprėsentant; vok. Vorstel- 
lungsreprūsentant 


*Vaizdinys ar vaizdinių grupė, kurie yra *varų *fiksacijos objektas 
individo raidos eigoje. 


Šią sąvoką aptinkame ankstyvuosiuose XIX a. dešimto dešimtme- 

čio vidurio Freudo veikaluose. Sisteminį termino aptarimą Freudas 
pateikė 1915 m. metapsichologiniuose veikaluose, visų pirma darbe 
Die Verdrūngung (1915d). Iš tikrųjų varų šaltinis yra biologiniai or- 
ganizmo procesai, tačiau jie reiškiasi psichikoje, palikdami lyg ir ko- 
kį pėdsaką vaizdinių reprezentacijos pavidalų. Terminai „vaizdinių 
reprezentacija“ ir „psichinė reprezentacija“ paprastai vartojami pa- 
kaitomis. * Varos reprezentacija dažnai irgi įgyja tą pačią prasmę, ta- 
čiau kartais šio termino turinys praplečiamas, ir tada jis apima net su 
vaizdiniu susijusį *afektą. 


VAIZDUOTĖS REGISTRAS 


Angl. imaginary; pranc. imaginaire; vok. das Imaginčre 


Terminas, kurį vartoja Jagues'as Lacanas (1901-1981), norėdamas 
nusakyti *fantazijas, paremtas išgyvenimų vaizdais ar reprezenta- 
cijomis. 

Vaizduotės registras yra ankstesnis už *simbolinį registrą, kuriam 
būdinga tai, kad išgyvenimai turi savo kalbinę reprezentaciją. Esminė 
vaizduotės registro dalis formuojasi *veidrodžio fazėje. Vaikas, stebė- 
damas savo atspindį veidrodyje, kuria savo paties paveikslą, kuris vėliau 
gauna narcistinio libido krūvį (Lacan, 1977). Lacano raštus sunku skai- 
tyti. Prieinamesne forma jo teoriją pateikė Lemaire'as (1977). 


VARA 


Angl. instinct; pranc. pulsion; vok. Trieb 


Jėga, kreipianti organizmą į tam tikrą tikslą. * Varos šaltinis yra fi- 
ziologinė įtampos būsena. Varos tikslas — tos įtampos pašalinimas. 
Tikslas pasiekiamas per *objektą. 


Pirmą kartą varos sąvoką Freudas pavartojo veikale Drei Ab- 
handlungen zur Sexualtheorie 1905 m. (1905d). Anksčiau jis vartojo 
terminą „dirgiklis“ (Reiz), išskirdamas išorinius ir vidinius dirgiklius. 

Organizmas geba išvengti išorinių dirgiklių, tačiau vidiniai daro jam 
spaudimą, kurio išvengti neįmanoma. Nuo 1905 m. Freudas vidinius 
dirgiklius vadina varomis. Veikale Drei Abhandlungen zur Sexualtheorie 
jis dėmesį sutelkia į seksualines varas ir jų raidą. Tyrinėdamas *per- 
versijas ir vaikų *seksualumą, Freudas atmetė visuotinai viešpatavusį 
įsitikinimą, kad esama savitos seksualinės varos, kurios tikslas yra or- 
gazmo lydimas santykis su kitos lyties asmeniu kaip objektu. Freudas 
įrodinėjo, kad genitalinis seksualumas, atsiskleidžiąs brendimo periodu, 
turi sudėtingą raidos istoriją. Ši raida vyksta etapais, kuriems būdingas 
veikimas įvairių *dalinių varų, susijusių su erogeninėmis sritimis. Nors 
1905 m. ir dar anksčiau Freudas domėjosi seksualinėmis varomis, jo 
teorija nuo pat pradžios buvo dualistinė. Ankstyvojoje varų teorijoje 
priešingasis polius buvo *Ego varos arba *savisaugos varos, kurių paten- 
kinimas yra būtinas, kad individas galėtų išgyventi. Būdingas pavyzdys 
čia yra maitinimasis. Iš pradžių seksualinės varos remiasi į Ego varas. 
Paskui abi varų grupės plėtojasi skirtingomis kryptimis, ir dėl to galiau- 
siai tarp jų atsiranda konfliktas. *Psichikos energija, kurios šaltinis yra 
Ego varos, vadinama *Ego interesu, o seksualinių varų energija va- 
dinama *libido. Veikale Jenseits des Lustprinzips (1920g) Freudas revi- 
davo varų teoriją, sujungdamas seksualines ir Ego varas į vieną grupę, 
kuriai davė *gyvybės varų vardą. Jų energijos forma yra libido. Paskui 
išskyrė *mirties varų grupę, kuri generuoja agresyvią energiją. Tų dviejų 
varų atmainų energijos talpykla yra *Id. Ego semiasi energijos iš šios 
talpyklos — daugiausia tos, kuri pirma esti patyrusi *neutralizaciją ir 
*sublimaciją. Pasak paskutiniosios Freudo varų teorijos, šios varos yra 
nebetekusios savo pirminės, konkrečios reikšmės. Jos reprezentuoja 
tamsiąsias galias, reguliuojančias organizmo veiklą. Freudas rašė: „Varų 
teorija yra nelyg mūsų mitologija. Varos — tai mitinės būtybės, didingos 
savo neapibrėžtumu“ (Freud, 1933a, p. 95). Mitai šiame kontekste 
reiškia gilias tiesas apie Žmogaus prigimtį, kurių neįstengia užgriebti 
negrabūs mokslinės psichologijos instrumentai. Freudas tyčia laikosi 
neaiškios pozicijos, kilus klausimui apie varų lokalizaciją. Varų sąvoka 
siejasi sykiu ir su psichika, ir su fiziologija. Ši sąvoka yra tarytum tiltas 
tarp kūno ir sielos. Kartais Freudas patikslina šį ryšį, pasakydamas, 

kad varos, prabylančios Id sferoje, yra psichinės kūno procesų *repre- 
zentacijos. Autorizuotame Freudo veikalų vertime į anglų kalbą vo- 
kiškas žodis Trieb perteiktas žodžiu instinct. Šis vertimas susilaukė 
griežtos psichoanalitikų sluoksnių kritikos (Lacan, 1979; Bettelheim, 
1983). Instinktas, bendrais bruožais kalbant, yra specifinis, sąlygų nu- 
lemtas genetinis kai kurių gyvūnų elgsenos modelis. O vara Freudo 
prasme visiškai nėra genetiškai sąlygota elgsena, tai — varomoji jėga, 
įgyjanti labai įvairias formas. Vertimas į anglų kalbą juo labiau klaidi- 
nantis, kad Freudas etologine prasme vartoja ir vokišką žodį /nstinkt. 


VAROS IMPULSAS 


Angl. instinctual impulse; pranc. motion pulsionelle; vok. Trieb- 
regung 


Terminas, kurį Freudas vartojo, norėdamas pabrėžti *dinaminį 
*varos aspektą. 


Pirmą kartą šį terminą Freudas pavartojo fundamentaliuose *me- 
tapsichologijos veikaluose, pasirodžiusiuose 1915 m., tačiau ši sąvo- 
ka aptinkama jau ir darbe Entwurf einer Psychologie (1895/1950a), 
kur ji nusakoma kaip „endogeniniai impulsai“. Veikale Das Unbewupte 
(1915e) Freudas rašo: ,,Nesąmoningosios sferos branduolį sudaro rep- 
rezentacija varų, ieškančių galimybės išsikrauti, vadinamųjų geismų 
impulsų. Šie varų impulsai yra tarpusavyje koordinuoti, tveria greta, 
nedarydami kits kitam įtakos, bet ir nekonfliktuodami su kits kitu. Tais 
atvejais, kai aktyvuojami du geismų impulsai, kurių tikslai, kaip mums 
regisi, turi būti prieštaringi, šie impulsai dėl to nesumenkėja ir nėra 
anuliuojami, jiedu tik susijungia, ir tada randasi tarpinis tikslas, randasi 
kompromisas“ (Freud, 1915e, p. 186). Paprastai „varos“ ir „varos im- 
pulso“ terminus Freudas vartojo kaip sinonimus. Jų skirtumas yra tas, 
kad varos impulsas yra šią akimirką aktyvuota vara, o varos *repre- 
zentacija tveria dinaminiame judesyje. Kaip matyti iš citatos, „geismo 
impulsas“ turi tą pačią konotaciją kaip ir „varos impulsas“. 

VAROS REPREZENTACIJA 


Angl. instinctual representative; pranc. reprėsentant de la pulsion; 
vok. Triebreprūsentant 


Terminas, Freudo *metapsichologijoje reiškiąs psichinę *varos iš- 
raišką. 


Freudas šį terminą vartoja metapsichologiniuose veikaluose Die 
Verdrčingung (1915d) 1 Das Unbewupte (1915e). Tačiau vartoja jį 
nenuosekliai. Paprastai šis terminas nusako vien mintinį, pažintinį turi- 
nį ir yra *vaizdinių reprezentacijos sinonimas. Tačiau kartais varos 
reprezentacijos sąvoka aprėpia ir su *vaizdiniu susijusį *afektą (Freud, 
1915d). 


VAROS SLĖGIS 


Angl. pressure of the instinct; pranc. poussėe; vok. Drang 


Kiekvienoje *varoje besireiškianti kiekybinė įtampos jėga. Varos 
slėgis skatina veiklą, kuria pasiekiamas varos patenkinimas. 


Veikale Drei Abhandlungen zur Sexualtheorie (1905d) Freudas 
apibūdina varas, nurodydamas jų šaltinį, tikslą ir objektą. Šią triadą 
darbe Triebe und Triebschicksale jis papildo varos slėgio sąvoka. Šį 
slėgį Freudas traktuoja kaip organizmo veiklos motorą, kaip „[...] galios 
sumą arba su darbu susijusių pastangų mastą [...]. Veikimo slėgis yra 
bendra visų varų savybė, iš esmės ji — tikroji jų esmė“ (Freud, 1915c, 
p. 122). Freudas teigia, kad duotojo varos slėgio požiūriu tarp indivi- 
dų randasi konstituciniai skirtumai. Be to, kiekvienas žmogus kitaip 
reaguoja į paskirų varų poveikį. Pavyzdžiui, galima pasakyti, kad 
paciento dalinė *oralinė vara yra stipresnė už analinę varą ir dėl to 
veikia didesniu slėgiu. Be abejo, varos slėgis skirtingu laiku kinta. 

VAROS ŠALTINIS 


Angl. source of the instinct; pranc. source de la pulsion; vok. 
Triebguelle 


Fiziologiniai procesai, besireiškią kūno organuose ir dalyse, ypač — 
*erogeninėse srityse. Šie procesai sukuria *psichinę energiją, jau- 
čiamą kaip įtampos būseną. 


*Varos šaltinio sąvoką Freudas sistemiškai aptaria veikale Drei 
Abhandlungen zur Sexualtheorie (1905d). Šį terminą jis vartoja gana 
plačia prasme. Greta tiesioginių šaltinių, susijusių su erogeninėse srityse 
vykstančiais procesais, jis mini visą virtinę tokių netiesioginių šaltinių, 
kaip raumenų veiksmai ar proto darbas. Tie netiesioginiai šaltiniai gali 
padidinti seksualinę įtampą. Darbe Triebe und Triebschicksale (1915c) 
Freudas patikslina varos sąvoką, nusakydamas ją tokiomis sąvokomis, 
kaip varos šaltinis, *slėgis ir *objektas. Čia varos šaltinis apima vien 
tuos fiziologinius procesus, kurie yra psichinių varos manifestacijų pa- 
matas: „Sakydami „varos šaltinis“, turime galvoje tą somatinį procesą 
tam tikrame kūno organe ar kūno dalyje, kurio dirgiklį psichikos gy- 
venime reprezentuoja vara“ (Freud, 1915c, p. 123). Šiame kontekste 
Freudas užsimena, kad nuodugnesni varų šaltinių tyrinėjimai išeina už 
psichologijos ribų. Matyt, jis laikėsi nuomonės, kad varų šaltiniai yra 
fiziologinių tyrinėjimų objektas. Paskutiniaisiais metais kaip tik atlikta 
plataus masto tyrimų, skirtų fiziologiniam varų pamatui (Milner, 1970). 
Freudas įsivaizdavo, kad kiekviena vara turi specifinį šaltinį apibrėž- 
tuose kūno organuose ar apibrėžtose kūno dalyse vykstančių procesų 
pavidalu. Pavyzdžiui, jis manė, kad greta erogeninių sričių, kurios yra 
apibrėžtų seksualinių varų šaltiniai, dominavimo varos šaltinis yra rau- 
menys, o *vojerizmo šaltinis — akis (Freud, 1915c). 


VAROS TIKSLAS 


Angl. instinctual aim; pranc. but pulsionnel; vok. Triebziel 


Veiksmas, kuriuo mėginama pašalinti *varos spaudimą, o galiausiai 

pasiekiamas santykinis vidinės įtampos atslūgimas. Šį veiksmą 
palaiko ir valdo “fantazija. 


Varoms būdingi tokie bruožai: *varos slėgis, *varos šaltinis, varos 
tikslas ir *varos objektas. Varos tikslas visada esti varos numaldymas 
per *psichinės energijos iškrovą. Tarp varos tikslo ir šaltinio esama ar- 
timo ryšio, kurį paprastai reprezentuoja *erogeninė sritis. Pavyzdžiui, 
oralinės varos versmė susijusi su burnos sritimi, 0 nusiraminimas atei- 
na per čiulpimo veiksmą (Freud, 1905d). Galutinis tikslas neretai 
pasiekiamas per visą virtinę dalinių tikslų, kurie tam tikru laipsniu gali 
būti sukeičiami. Ši aplinkybė itin gerai matoma *genitalinės seksuali- 
nės varos atveju. Galutinis šios varos tikslas yra abipusis pasitenkinimas 
per lytinį aktą, iki kurio paprastai prieinama tik pasiekus keletą dalinių 
tikslų. Teorijos požiūriu svarbiame veikale Zriebe und Triebschicksale 
(1915c) Freudas parodo, kokias permainas paprastai patiria tam tikros 
*dalinės varos tikslas. Šiame kontekste Freudas skiria *autoerotines 
varas, kurias individas gali patenkinti pats, ir varas, nukreiptas į kokį 
nors objektą. Pirmajai varų kategorijai priskirtina oralinė vara, o antra- 
jai — *sadizmas. Antrosios kategorijos varų tikslas gali kisti ir „virsti 
savo paties priešingybe“. Būdingas tokio atvejo pavyzdys yra perėjimas 
nuo sadizmo prie *mazochizmo. Kita varos tikslo ir objekto modifikacija 
yra *sublimacija. Tokiu atveju seksualinės varos patenkinamos, pasitel- 
kiant neseksualinius tikslus ir objektus. Pavyzdžiu čia gali būti laisva- 
laikio užsiėmimai, sportavimas ir intelektualinė bei kultūrinė veikla. 


VARŲ SUSILIEJIMAS 


Angl. fusion of instincts; pranc. union des pulsions; vok. Trieb- 
mischung 
*Gyvybės varų ir *mirties varų susiliejimas įvairiomis proporci- 
jomis. Konstruktyvios gyvybės varų nuostatos įvairiu laipsniu švel- 
nina griaunamąsias mirties varų tendencijas. 


Si sąvoka randasi iš paskutiniosios Freudo varų teorijos: „Niekada 
nesusiduriame su grynomis gyvybės ar mirties varomis, visada aptin- 

kame tik įvairias jų kombinacijas“ (Freud, 1920g, p. 53). Vėlesniame 
darbe Freudas rašo: „Laimė, agresijos varos niekada nesireiškia sky- 
rium, jos visada siejasi su erotinėmis varomis. Šių pastarųjų užduotis 
yra švelninti ir užkirsti kelią visai virtinei reiškinių, atsižvelgiant į 
žmonių sukurtosios viešpataujančios kultūros sąlygas“ (Freud, 1933a, 
p. 104). Pateiktoji citata perša mintį, kad, varoms susiliejant, prabyla 
įvairios jų funkcijos. Iš Eroto kylanti varų energija linkusi jungti ir 
kontroliuoti agresyvumą, o agresijos varos tiekia energiją, kuri siekia 
niokoti ir griauti. Šių grupių įtakos proporcija svyruoja, ir dažnai tam, 
kad būtų galima atlikti apibrėžtus veiksmus, reikalinga tam tikra jėgų 
pusiausvyra. Pavyzdys iš kasdienio gyvenimo yra normalus lytinis san- 
tykis, kurio metu agresyvusis dėmuo, bent vyro atveju, siejasi su seksua- 
liniu dėmeniu. Formuluodamas šią pusiausvyrą šiek tiek drastiškiau, 
Freudas rašo: ,,Proporcijos pokyčiai, kalbant apie varų susiliejimą, gali 
turėti akivaizdžių padarinių. Agresyvumo perteklius meilužį padaro 
žudiku, o smarkus agresyviojo dėmens sumažėjimas paverčia jį nedrą- 
suoliu arba impotentu“ (Freud, 1940a, p. 149). Bene ryškiausias varų 
susiliejimo pavyzdys yra tokios seksualinės *perversijos kaip *sadiz- 
mas ir *mazochizmas. Tačiau šis susiliejimas reiškiasi visais Žmogaus 
funkcionavimo aspektais — ir regimoje elgsenoje, ir *objektų ryšiuose, 
ir įvairiose psichikos instancijose (Id, Ego ir Superego). 


VEIDRODŽIO FAZĖ 


Ang. mirror-phase; pranc. stade du miroir;, vok. Spiegelstufe 


Pasak Jasgues'o Lacano (1901-1981) - tai pirmoji vaiko *Ego rai- 
dos fazė. Vaikas pasiekia šią fazę, sulaukęs maždaug aštuonių mė- 
nesių, dar tebetverdamas motorinės *bejėgystės būsenoje. Tačiau 
*vaizduotės registre vaikas puoselėja viltį, kad pradės kontroliuoti 
savo kūną. Šie lūkesčiai pasitvirtina, kai vaikas regi savo atvaizdą 
veidrodyje, atspindinčiame visą jo kūną. Vaikas tapatinasi su at- 
spindžiu, ir šis išgyvenimas duoda pradžią Ego raidai. 


Hipotezę, kad esama veidrodžio fazės, Lacanas iškėlė pranešime, 

perskaitytame per 1936 m. psichoanalizės kongresą. Po trylikos metų, 
1949 m., Lacanas nuodugniai aptarė šią fazę viename pačių garsiausių 
šiuolaikinės psichoanalizės straipsnių — Le stade du miroir comme 
formateur de la fonction du Je (Lacan, 1977). Lyginamojoje biologijoje 
vyrauja — empiriškai pagrįstas — požiūris, kad vaikai gimsta per anksti. 
Atėjimo į pasaulį akimirką nervų takai, vedą iš smegenų motorinių sričių 
įraumenis, dar nėra visiškai išsivystę. Tai reiškia, kad vaikui pirmaisiais 
gyvenimo mėnesiais būdinga nekoordinuota motorika. Pasak Lacano, 
šį biologinį trūkumą lydi ir psichologinis netobulumas, kuris reiškiasi 
fantazijomis apie savo kūno fragmentiškumą. Vaiko atspindys veidro- 
dyje pateikia jam kūno vientisumo viziją. Šis išgyvenimas žadina regimą 
džiaugsmą, ir tai galime stebėti, matydami, kaip vaikas mėgina judesiais 
veikti savo atspindį veidrodyje. „Tasai triumfas, kurį, regėdama savo 
atspindį, patiria būtybė, nuolatos skendinti motorinėje bejėgystėje ir 
visiškai priklausoma nuo globos, - o tai šio mažo, infans stadijoje tve- 
riančio Žmogaus atveju yra faktas, — tokioje pavyzdinėje situacijoje 
reiškiasi kaip simbolinė matrica, kurioje prasideda primityvaus pavidalo 
*Ego išsiskyrimas“ (Lacan, 1977, p. 94). Norėdamas dar labiau išryškinti 
veidrodžio fazės reikšmę, Lacanas pasitelkia etologinius tyrinėjimus, 
parodžiusius, kad vizualinė kitų gyvūnų percepcija lemiamai veikia 
biologinės brandos raidą ir elgsenos modelių organizaciją (Tinbergen, 
1951). Veidrodžio fazė trunka daugmaž iki aštuoniolikos mėnesių am- 
žiaus. Lacanas veidrodžio atspindžio situaciją traktuoja kaip itin būdingą 
šiai fazei. Tačiau jos esminiai bruožai reiškiasi ir sąlytyje su žmonėmis — 
ypač su to paties amžiaus vaikais. Stebint šioje fazėje tveriančių vaikų 
susitikimus, galima pamatyti, kaip jie vienas kitą mėgdžioja ir kaip 
savo veiksmus painioja su kitų vaikų veiksmais. Pavyzdžiui, vienam 
vaikui pargriuvus ir į ką nors atsitrenkus, kitas pradeda verkti. Bendro- 
je vaikų veikloje atsiskleidžia jų tarpusavio *tapatinimasis, kai vienas 
vaikas, sakytumei, atspindi kitą. Dažnai tokiuose veiksmuose esama 
pastebimų kitam vaikui rodomo agresyvumo elementų (Lemaire, 1977). 
Veidrodžio fazei išskirtinumo siekiąs, narcistinis tapatinimasis (*pir- 
minis narcizmas) būdingas ta prasme, kad vaikas yra veidrodžio at- 
spindys - arba veikiau veidrodžio atspindys, nei jis pats (Lemaire, 1977). 

Veidrodžio fazė vaikui baigiasi tada, kai jis įvaldo kalbą ir įgyja gebėjimą 
kalbėdamas reikšti vidinius išgyvenimus. Taigi vėliau jis pereina į *sim- 
bolinę fazę. Veidrodžio fazės sąvoka yra kertinis prancūzų psichoa- 
nalitinės tradicijos akmuo, o ši tradicija darė poveikį ir britų *objektų 
ryšių mokyklai. Vienas įžymių šios mokyklos teoretikų, Donaldas 
Woodsas Winnicottas (1896-1971), vaisingai išplėtojo Lacano veidro- 
džio sąvoką, aprašydamas motinos veidą kaip tam tikrą atspindį vaikui 
(Winnicott, 1981). 


VYRIŠKUMAS / MOTERIŠKUMAS 


Angl. masculinity / femininity; pranc. maculinitė / fėminitė; vok. 
Miūinnlichkeit / Weiblichkeit 


Sudėtingos kilmės psichologinė priešybė. Aiškiomis vyriškumo 
apraiškomis yra nuostatos ir elgsenos modeliai, kuriems būdingas 
aktyvumas, agresyvumas ir polinkis į *sadizmą. Atitinkamos mo- 
teriškumo manifestacijos yra pasyvumas, slopinamas agresyvumas 
ir mazochistinės tendencijos. 


Išsamiausią šios priešingybės aptarimą randame Freudo paskaitoje 
moteriškumo tema (Freud, 1933a, XXXIII paskaita). Freudas išskiria 
tris vyriškumo ir moteriškumo skirtumų aspektus. Pirma, esama biolo- 
ginio skirtingumo, kuris reiškiasi pirminiais ir antriniais bruožais. Tačiau 
jie tiesiogiai nelemia individo funkcionavimo pagal vyriškumo/mote- 
riškumo kategorijas. Antra, esama sociologinio skirtingumo, kai lyti- 
niam individo tapatumui poveikį daro artimiausios aplinkos ar socialinės 
struktūros santykiai. Trečia, psichoseksualinis aspektas, kuriame indi- 
vido raida iki pat *Edipo komplekso išsisprendimo lemiamai veikia vy- 
riškus arba moteriškus asmenybės bruožus. Šie trys aspektai tai veikia 
išvien, suteikdami raidai tam tikrą kryptį, tai vėl ima konfliktuoti. Pasak 
Freudo, šių sąvokų poliariškumas neatsiskleidžia iš pat pradžių, jis 
kildintinas iš pirminės, biologinės *aktyvumo ir pasyvumo priešingy- 
bės ir yra susijęs su kastracijos problemomis *falinėje fazėje. Teigia- 
ma, kad vaikas ankstyvosiose raidos fazėse psichologiniu požiūriu yra 

biseksualus. Paprastai *psichoanalizėje aprašinėjant tam tikrą asmenį 
kaip vyrišką ar moterišką, nedera itin didelės reikšmės teikti akivaiz- 
džioms apraiškoms. Pavyzdžiui, ryškiai vyriška tam tikros moters elg- 
sena gali būti deformuota stipraus, bet slepiamo moteriškumo išraiška. 
Esama daugybės kritinių veikalų moteriškumo ir vyriškumo dichotomi- 
jos bei Freudo požiūrio į ją raidos temomis (Mitchell, 1974). 


VOJERIZMAS 


Angl. voyeurism; pranc. voyeurisme; vok. Voyeurismus 


Seksualinis nuokrypis, reiškiąs, kad kas nors pasiekia seksualinį pa- 
sitenkinimą, apžiūrinėdamas kitų asmenų lyties organus arba stebė- 
damas jų seksualinius veiksmus. 


Veikale Drei Abhandlungen zur Sexualtheorie (1905d) Freudas 
pripažįsta egzistuojant *dalinę varą, kurią vadina „žiūrėjimo vara“. Ji 
turi aktyviąją ir pasyviąją puses. Pasyvioji pusė reiškia, kad rodymas 
kam kitam paprastai pridengtų kūno dalių, pirmiausia - genitalijų, žadina 
malonius seksualinius jausmus. Aktyvusis variantas pagrįstas seksua- 
linio malonumo potyriu, apžiūrinėjant kitų asmenų intymiąsias kūno 
dalis ar stebint jų intymius veiksmus. Freudas laikosi nuomonės, kad 
žiūrėjimo vara yra iš pradžių autoerotinė ar narcistinė, tačiau, pradedant 
*analine faze, ji pasisuka į objektų pusę. Vykstant normaliai vaiko raidai, 
galima šioje fazėje kartais pastebėti smarkų domėjimąsi intymiosio- 
mis kūno dalimis ar jų rodymą kitiems asmenims. Pasiekus genitalinį 
*seksualumą, kai visos dalinės seksualinės varos esti integruojamos, 
žiūrėjimo vara internalizuojama per *pradžios malonumą prieš lytinį 
santykį. Kai aktyvioji žiūrėjimo varos atmaina dominuoja suaugusio 
asmens lytiniame gyvenime, kalbame apie perversinį vojerizmą. Fik- 
suota pasyvioji atmaina veda į *ekshibicionizmą. Tam tikromis sąlygo- 
mis, pasak Freudo, įvyksta vienos perversijos išvirtimas ar perėjimas į 
kitą (Freud, 1915c). Normalioje vyro ir moters sąveikoje reiškiasi gana 
ryškūs vojerizmo ir ekshibicionizmo akcentai. 

M 4 


V4 


ŽODŽIO VAIZDINYS / DAIKTO VAIZDINYS 


Angl. word-presentation/thing-presentation, pranc. reprėsentation 
de mot/reprėsentation de chose; vok. Wortvorstellung / Sachvorstellung 


Žodžio vaizdiniai yra garsiniai atminties likučiai, kurių šaltinis yra 
žodžiai, o daiktų vaizdiniai yra su daiktais susiję regimieji likučiai. 
Savo *metapsichologijoje Freudas teigia, kad *nesąmoningosios sfe- 
ros sistemoje tveria tik daiktų vaizdiniai, o *ikisąmoningosios sferos 
ir “sąmonės sistemose daiktų vaizdiniai yra susiję su atitinkamais 
žodžių vaizdiniais. 

Žodžio vaizdinius nuo daikto vaizdinių Freudas atskyrė dar 1891 m. 
monografijoje afazijos tema. Skirsnis antrašte Worte und Sachen, ku- 
riame Freudas aptaria šį skirtumą, yra veikalo Das Unbewufšte (1915e) 
priedas. Vėlesnėse publikacijose Freudas rašo, kad objekto vaizdinys 
„susideda jeigu ne iš tiesioginio objektų atminties paveikslo, tai bent iš 
labiau nutolusių to paveikslo atminties pėdsakų *kateksio [...]. Sąmo- 
ningas vaizdinys susideda iš objekto vaizdinio ir jam priklausančio žo- 
džio vaizdinio, o nesąmoningas vaizdinys yra vien objekto vaizdinys“ 
(Freud, 1915e, p. 211). Pasak Freudo, esminė sąlyga, kad nesąmonin- 
gas vaizdinys būtų įsisąmonintas, yra ta, kad šis vaizdinys pirma turi 
tapti ikisąmoningas. Tai reiškia, kad nesąmoningi objektų vaizdiniai 
pirma turi susisieti su žodžiais ir tik tada gali pasiekti ikisąmoningąją 
sferą ir sąmonę. Freudas sako: „Taigi klausimas „Kaip kas nors patenka 
į sąmonę?“ nuosekliau turėtų skambėti taip: „Kaip kas nors patenka į 
ikisąmoningąją sferą?“ O atsakymas būtų toks: „Per ryšį su atitinkamais 
žodiniais vaizdiniais“ (Freud, 1923b, p. 20). Šiuo skyrimu Freudas nau- 
dojasi ir kalbėdamas apie schizofrenišką mąstymą. Jis teigia, kad schi- 
zofreniko žodiniai vaizdiniai netekę savo svorio kaip daikto nusaky- 
mas. Šie vaizdiniai traktuojami kaip daiktų vaizdiniai, susiklostą pagal 
*pirminį procesą, galiojantį *nesąmoningojoje sferoje. Pasak Freudo, 

bent iš pažiūros nesuprantamą schizofrenikų kalbą lemia dėl pirminio 
proceso vykstą žodinių vaizdinių *perstūmimai ir *sutirštinimai (Freud, 
1915e). Žodžių vaizdinių ir daiktų vaizdinių atskyrimas bei jų susiejimas 
su psichikos sistemomis yra mėginimas sukurti psichoanalitinę kalbos 
teoriją. Ši teorija bent vienu aspektu kertasi su mūsų kasdiene patirti- 
mi. Introspektyviai žvelgiant, atrodo, kad mes dažnai mąstome daiktų 
vaizdinių kategorijomis, pasitelkdami vaizdus ir tiesiogiai niekaip 
nesinaudodami kalba. Freudas pripažįsta, kad ši sąmoningo, vizualinio 
mąstymo atmaina iš tiesų egzistuoja, tačiau laiko ją primityvesne už 
verbalinį mąstymą: [-..] ryšiai, itin būdingi minčiai, negali būti vizualiai 
išreikšti. Taigi mąstymas vaizdais tėra tik labai netobulas sąmoningas 
suvokimas. Jis kažkaip ir artimesnis nesąmoningiesiems procesams ne- 
gu mąstymas žodžiais ir, be abejonės, ontogenetiniu ir filogenetiniu 
požiūriu už jį senesnis“ (Freud, 1923b, p. 21). 

ANGLŲ — LIETUVIŲ KALBŲ ŽODYNĖLIS 


A 


abreaction — iškrova 

acting out — išveika 

active technigue — aktyvioji technika 

activity/passivity — aktyvumas/pa- 
syvumas 

actual neurosis — aktualioji neurozė 

adhesiveness of the libido — libido 
lipnumas 

affect — afektas 

affection (tenderness) — švelnumas 

agency — instancija 

aggression — agresija 

aggressive instinct — agresijos vara 

aim-inhibition — tikslo slopinimas 

alteration of the ego — Ego pokytis 

ambivalence — ambivalencija 

ambivalent; pre-ambivalent; post- 
ambivalent — ambivalentinis; 
preamibvalentinis; postambiva- 
lentinis 

anaclisis (atachment) — šliejimasis 

anaclitic depression — anaklitinė dep- 
resija 

anaclitic type of object-choice - anak- 
litinis objekto rinkimasis 

anagogic interpretation — anagoginė 
interpretacija 

anal character — analinis charakteris 

anal-sadistic stage (phase) — analinė 
sadistinė fazė 

anticathexis (countercathexis) — an- 
tikateksis 

anxiety — nerimas 

anxiety hysteria — nerimo isterija 

anxiety neurosis — nerimo neurozė 


auto-erotism — autoerotizmas 

automatic anxeity — automatinis nerimas 

autoplastic / alloplastic — autoplasti- 
nins / aloplastinis 


B 

binding — surišimas 

birth-trauma — gimimo trauma 

bisexuality — biseksualumas (dvily- 
tiškumas) 

borderline case — ribinė būsena 


C 


canniballistic — kanibalinis 

castration complex — kastracijos kom- 
pleksas 

catexis — kateksis 

cathartic therapy — katarsio metodas 

censorship — cenzūra 

character neurosis — charakterio neurozė 

chioce of neurosis — neuroizės rinkimasis 

cloacal theory — kloakos teorija 

combined parents - susijungusi tėvų pora 

complemental series — papildomoji 
grandinė 

complex — kompleksas 

component instinct — dalinė vara 

compromise-formation — kompro- 
misinis darinys 

compulsion to repeat — būtinybė kartoti 

compulsion / compulsive — įkyrumas / 
įkyrus 

condemntation — pasmerkimas 

condensation — sutirštinimas 

conflict-free area of the ego — bekon- 
fliktė Ego sfera 

construktion — konstrukcija 

control analysis — prižiūrimoji analizė 

conversion — konversija 

conversion hysteria — konversinė is- 
terija 

consciousness — sąmonė 

counter-transference — kontraperkė- 


limas 


D 

damming up of libido — libido san- 
tvanka 

day's residues — dienos likučiai 

day-dream — dienos svajos 

death instincts — mirties varos 

defence - gynyba 

defence mechanisms — gynybos me- 
chanizmai 

denial (disavowal) — atmetimas 

depressive position — depresinė nuos- 
tata 

derivative of the uncoscious — nesą- 
moningosios sferos išvedinys 

destructive instinct — griovimo vara 

direct analysis — tiesioginė analizė 

displacement — slinktis perstūmimas 

distortion — iškraipymas 

dream — sapnas 

dream screen — sapnų fonas 

dream work — sapno darbas 

dynamic — dinaminis 


E 
economic — ekonominis 
ego — Ego 


ego-ideal — Ego idealas 

ego-instinct — Ego vara 

ego-interest —- Ego interesas 

ego-libido / object-libido — libido, susi- 
jęs su Ego / libido, susijęs su objektu 

ego-syntonic — atitinkąs Ego 


egoism — egoizmas 

Electra complex — Elektros kompleksas 

eros — Erotas 

erotogenic Zone — erogeninė sritis 

evenly poised attention —- dėmesys 
(laisvai sklindantis) 

exhibitionism — ekshibicionizmas 

experience of satisfaction — pasiten- 
kinimo išgyvenimas 


F 


family neurosis — šeimos neurozė 
family romance — šeimos romanas 
fate newurosis — lemties neurozė 
father complex — tėvo kompleksas 
fixation — fiksacija 
fight into illness — bėgimas į ligą 
fore-pleasure / end-pleasure — pradžios 
malonumas / pabaigos malonumas 
foreclosure (repudiation) — pašalinimas 
free association — laisvosios asociacijos 
free energy / bound energy —- laisvoji 
energija / susaistytoji energija 
fright — išgąstis 
frustration — frustracija 
fundamental rule - pagrindinė taisyklė 
fusion of instinct - potraukių susiliejimas 


G 


gain from illness, primary and secon- 
dary - ligos nauda, pirminė ir antrinė 
generation of anxiety — nerimo raida 
genital love — genitalinė meilė 
genital stage (phase) — genitalinė fazė 
„good“ object / „bad“ object — „geras“ 
objektas / „blogas“ objektas 


H 


helplessness — bejėgystė 
histerogenic zone — isterogeninė sritis 
hospitalism — hospitalizmas 

hypercathexis — hiperkateksis 
hypnoid state — hipnoidinė būsena 
hysteria — isterija 


I 

1d - Id 

idea — vaizdinys 

idealization — idealizacija 

ideational representative — vaizdinių 
reprezentacija 

identification — tapatinimasis 

identification with the aggressor — 
taptinimasis su agresorium 

imaginary — vaizduotės registras 

imago — imago 

incorporation — inkorporacija 

intellectualization — intelektualiza- 
cija 

infantile amnesia — ankstyvosios vai- 
kystės amnezija 

instinct — vara 

instinct for master — užvaldymo vara 

insticts of self-preservation — savisau- 
gos vara 

instinctual aim — varos tikslas 

instinctual impulse — varos impulsas 

instinctual representative — varos re- 
prezentacija 

internalization — internalizacija 

interpretation — interpretacija 

introjection — introjekcija 

introversion — introversija 

isolation — izoliacija 


L 


latency period — latencijos (slaptasis) 
periodas 

latent content - slaptasis turinys 

libidinal stage (phase) — libido fazė 

libido — libido 

life instincts — gyvybės varos 


M 


manifest content — regimasis turinys 

masculinity / femininity — vyrišku- 
mas / moteriškumas 

masochism — mazochizmas 

material — medžiaga 

memory trace — atminties pėdsakas 

metapsychology — metapsichologija 

mirror-phase — veidrodžio fazė 

mixed neurosis — mišrioji neurozė 

mnemic symbol — atminties simbolis 

mothering —- motiniška globa 

multiple determination (over-de- 
termination) — daugeriopa deter- 
minacija 


N 


narcissism — narcizmas 

narcissistic neurosis — narcistinė neu- 
rozė 

narcissistic object-choice — narcistinis 
objekto rinkimasis 

need for punishment — bausmės po- 
reikis 

negation — neigimas 

negative therapeutic reaction — nei- 
giama terapinė reakcija 

neurasthenia — neurastenija 

neurosis —- neurozė 

neutrality — neutralumas 

neutralization — neutralizacija 

Nirvana principle - nirvanos principas 


0 


object — objektas 

object-choice — objekto rinkimasis 

object-relation(ship) — objektų ryšys 

pbsessional neurosis — įkyrumų neu- 
roZė 

Oedipus complex —- Edipo kompleksas 

oral stage (phase) — oralinė fazė 

oral-sadistic stage (phase) — oralinė 
sadistinė fazė 

organ pleasure — organinis malonumas 

organization of the libido — libido 
organizacija 


P 

pair of oppsites — priešybių pora 

paranoia — paranoja 

paranoid position — paranoidinė 
nuostata 

parapraxis — riktas 

part-object — dalinis objektas 

penis evy — penio pavydas 

perceptual identity — suvokimo tap- 
tumas 

perversion — perversija 

phallic stage (phase) — falinė fazė 

phallic woman - falinė moteris 

phallus — falas 

phantasy — fantazija 

plasticity of the libido — libido plas- 
tiškumas 

pleasure principle — malonumo prin- 
cipas 

pleasure-ego / reality-ego - malonumo 
Ego / tikrovės Ego 

preconscious — ikisąmoningoji sfera 

pregenital — pregentialinis 

preoedipal — ikiedipinis 

pressure of the instinct — potraukio 
slėgis 

primal phantasies — pirminės fantazijos 

primal repression — pirminis išstū- 
mimas 

primal scene — pirminė scena 

primary identification - pirminis tapa- 
tinimasis 

primary narcissism / secondary nar- 
cissism — pirminis narcizmas / an- 
trinis narcizmas 


primary process / secondary process — 
pirminis porcesas / antrinis procesas 

principle of constancy — pastovumo 
principas 

principle of inertia — inertšikumo prin- 
cipas 

projection — projekcija 

projective identification — projekcinis 
taptinimasis 

protective shield (against stimuli) — ap- 
sauga nuo dirgiklių 

psychoanalysis — psichoanalizė 

psychical apparatus — psichikos apa- 
ratas 

psychical energy — psichinė energija 

psychical reality — psichinė tikrovė 

psychical representative — psichinė 
reprezentacija 

psychical working out (over) - psichi- 
nis apdorojimas 

psychoneurosis (neuro-psychosis) — 
psichoneurozė 

purposive idea — tikslo vaizdinys 


R 


rationalization — racionalizacija 

reaction-formation - priešinga reakcija 

realistic anxiety — realios grėsmės nerimas 

reality principle — tikrovės principas 

reality-testing — tikrovės tikrinimas 

regression — regresija 

reparation — atitaisymas 

representability — atvaizduojamumas 

repression — išstūmimas 

resistance — priešinimasis 

return of the repressed — išstumtojo 
turinio grįžimas 

reversal into the opposite — išvertimas 
į priešingybę 

rule of the abstinence — susilaikymo 
principas 

S 


sadism — sadizmas 

sado-masochism — sadomazochizmas 

screen memory — dengiamasis prisi- 
minmas 

seconadary elaboration — antrinis ap- 
dorojimas 

self-analysis — savianalizė 

sense of guilt - kaltės jausmas 

sense of inferiority - menkavertiškumo 
jausmas 

sexual instinct — seksualinė vara 

sexuality — seksualumas 

signal of anxiety — signalinė baimė 

somatic complians — somatinis prisi- 
derinimas 

source of the instinct — varos šaltinis 

specific action — specifinis veiksmas 

splitting of the ego — Ego skilimas 

splitting of the object — objekto ski- 
limas 

subconscious — pasąmonė 

sublimation — sublimacija 

substitute-formation — pakaitinis darinys 

sum of excitation — dirginimo suma 

superego — Superego 

suppression — slopinimas 

symbolic — simbolinis registras 

symbolic realization — simbolinė rea- 
lizacija 

symbolism — simbolizmas 

symptom-formation — simptomo for- 
mavimasis 


T 


Thanatos — Tanatas 

theory of seduction — suviliojimo teorija 

topography, topographical — topo- 
grafija, topografinis 

traininganalysis — mokomoji analizė 

transference — perkėlimas 

transference neurosis - perkėlimo neu- 
TOZė 

transitional object - dalinis objektas 

trauma — trauma 

traumatic neurosis — trauminė neurozė 


U 


unconscious — nesąmoningoji sfera 

undoing what has been done - anu- 
liavimas 

urethreal erotism — uretralinis erotizmas 


V 


voyeurism — vojerizmas 


W 


wish (desire) — geismas 
wish-fulf1lment - geismo išsipildymas 
withdrawal of catexis (decatexis) - ka- 
teksio atitraukimas 
word-presentation / thing-presentation — 
žodžio vaizdinys / daikto vaizdinys 
work of mourning — gedulo darbas 
working-off mechanisms — įveikimo 
mechanizmai 
working-through — perdirbimas 

VOKIEČIŲ — LIETUVIŲ KALBŲ ŽODYNĖLIS 


A 


Abarbeitungsmechanismen - įveikimo 
mechanizmai 

Abkėmmling des Unbewuften — ne- 
sąmoningosios sferos išvedinys 

Abreagieren — išreagavimas 

Abwehr - gynyba 

Abwehrmechanismen — gynybos me- 
chanizmai 

Affekt — afektas 

Aggression — agresija 

Aggressionstrieb — agresijos vara 

Agieren — išveika (acting out) 

aktive Technik — aktyvioji technika 

Aktivitat / Passivitūt — aktyvumas / 
pasyvumas 

Aktualneurose — aktualioji neurozė 

ambivalent / prd-ambivalent / post- 
amibvalent — ambivalentinis / pre- 
ambivalentinis / postambivalentinis 

Ambivalenz — ambivalencija 

anagogische Deutung - anagoginė in- 
terpretacija 

analer Charakter — analinis charakte- 
r1S 

Angst — nerimas 

Angstentwicklung — nerimo raida 

Angsthysterie — nerimo isterija 

Angstneurose — nerimo neurozė 

Angstsignal — signalinis nerimas 

Anlehnung - šliejimasis 

Anlehnungsdepression — anaklitinė 
depresija 

Anlehnungstypus der Objektwahl — 
anaklitinis objekto rinkimasis 

Autoerotismus — auterotizmas 


automatische Angst — automatinis 
nerimas 

autoplastisch / alloplastisch — auto- 
plastinis / aloplastinis 


B 


Befriedigungserlebnis - pasitenkinimo 
išgyvenimas 

Bemachtigungstrieb - užvaldymo vara 

Bestzung — kateksis 

Beweglichkeit des Libido - libido pa- 
slankumas 

BewuBtheit - sąmonė 

Bindung — surišimas 

Bisexualitat — biseksualumas 


C 


Charakterneurose — charakterio neurozė 


D 


Darstellbarkeit — atvaizduojamumas 

Deckerinnerung — dengiamasis prisi- 
minimas 

depressive Einstellung — depresinė 
nuostata 

Destruktionstrieb — griovimo vara 

Deutung — interpretacija 

direkte Analyse — tiesioginė analizė 

Drang — potraukio slėgis 

Durcharbeitung — perdirbimas 

dynamisch — dinaminis 


E 
Egoismus — egoizmas 


Einverleibung — inkorporacija 
Elektrakomplex — Elektros kompleksas 

Entstellung — iškraipumas 

Entziehung (Abziehung) der Beset- 
zung - kateksio atitraukimas 

Erganzungsreihe — papildomoji gran- 
dinė 

Erinnerungsspur — atminties pėdsakas 

Erinnerungssymbol - atminties simbolis 

erogene Zone — erogeninė sritis 

Eros — Erotas 

Erregungssumme — dirginimo suma 

Ersatzbildung — pakaitinis darinys 

Es - Id 

Exhibitionismus — ekshibicionizmas 


F 


Familienroman — šeimos romanas 

Familienneurose — šeimos neurozė 

Fehlleistung — riktas 

Fixierung — fiksacija 

Flucht in die Krankheit - bėgimas į ligą 

freie Asoziation (freier Einfall) - lais- 
voji asociacija 

freie Energie / gebundene Energie — lais- 
voji energija / susaistytoji energija 


G 


Geburtstrauma — gimimo trauma 
Gegenbesetzung — kontrakateksis 
Gegensatzpaar — priešybių pora 
Gegenūbertragung - kontraperkėlimas 
gemischte Neurose — mišrioji neurozė 
genitale Liebe — genitalinė meilė 
genitale Stufe (Phase) - genitalinė fazė 
gleichschwebende Aufmerksamkeit — 
dėmesys (laisvai sklandantis) 
Grenzfall — ribinė būsena 
Grundregel — pagrindinė taisyklė 
Grundsatz der Abstinenz — susilai- 
kymo principas 
„gutes“ Objekt / „bėses“ Objekt — 
„geras“ objektas / „blogas“ objektas 


H 

Hilflosigkeit — bejėgystė 
Hospitalismus — hospitalizmas 
hypnoider Zustand — hipnoidinė būsena 
Hysterie — isterija 

hysterogene Zone - isterogeninė sritis 


I 

Ich - Ego 

Ichgerecht — atitinkąs Ego 

Ichideal - Ego idealas 

Ichlibido / Objektlibido — libido, susi- 
jęs su Ego / libido, susijęs su objektu 

Ichinteresse — Ego interesas 

Ichspaltung — Ego skilimas 

Ichtriebe — Ego varos 

Ichverūnderung — Ego pokytis 

Idealisierung — idealizacija 

Identifizierung — tapatinimasis 

Identifizierung mit dem Angreifer — 
tapatinimasis su agresorium 

Imaginare — vaizduotės registras 

Imago — imago 

infantile Amnesie — ankstyvosios vai- 
kystės amnezija 

Instanz — instancija 

Intellektualisierung - intelektualizacija 

Introjektion — introjekcija 

Introversion — introversija 

Isolierung — izoliacija 


K 


kannibalisch — kanibalinis 

Kastrationskomplex — kastracijos kom- 
pleksas 

kathartisches Heilverfahren - katarsio 
metodas 

Klebrigkeit der Libido - libido lipnu- 
mas 

Kloakentheorie — kloakos teorija 

Komplex — kompleksas 

Kompromissbildung — kompromisinis 
darinys 
konfliktfreier Bereich des Ichs — be- 
konfliktė Ego sfera 
Konstanzprinzip — pastovumo principas 
Konstruktion — konstrukcija 
Konversion — konversija 
Konversionshysterie — konversinė isterija 
Krankheitsgewinn, primarer und sekun- 
džrer — ligos nauda, pirminė ir antrinė 


L 


latenter Inhalt — slaptasis turinys 

Latenzperiode — latencijos periodas 

Lebenstriebe — gyvybės varos 

Lehranalyse — mokomoji analizė 

Libido — libido 

Libidostauung — libido santvanka 

Libidostufe — libido fazė 

Lust-Ich / Real-Ich — malonumo Ego / 
tikrovės Ego 

Lustprinzip — malonumo principas 


M 


manifester Inhalt — regimasis turinys 

Masochismus — mazochizmas 

Material — medžiaga 

Mšnnlichkeit / Weiblichkeit — vyriš- 
kumas / moteriškumas 

mehrfache Determinierung - dauge- 
riopa determinacija 

Metapsychologie — metapsichologija 

Minderwertigkeitsgefiihl — menkaver- 
tiškumo jausmas 

mūtterliches Betreuen — motiniška 
globa 


N 


Nachtraglichkeit — atgalinis įreikšmi- 
nimas 


narzissistische Neurose — narcistinė 
neurozė 

narzissistische Objektwahl — narcis- 
tinis objekto rinkimasis 

Narzissmus — narcizmas 

negative therapeutische Reaktion — 
neigiama terapinė reakcija 

Neurasthenie — neurastenija 

Neuropsychose — psichoneurozė 

Neurose — neurozė 

Neurosenwahl — neurozės rinkimasis 

Neutralisierung — neutralizacija 

Neutralitūt — neutralumas 

Nirwanaprinzip — nirvanos principas 


0) 


Objekt — objektas 

Objektbeziehung — objektų ryšys 

Objektspaltung — objekto skilimas 

Objektwahl — objekto rinkimasis 

oral-sadistische Stufe (Phase) - oralinė 
sadistinė fazė 

orale Stufe (Phase) — oralinė fazė 

Organisation der Libido — libido orga- 
nizacija 

Organlust — organinis malonumas 

Odipuskomplex — Edipo kompleksas 

okonomisch — ekonominis 


P 


Paranoia — paranoja 

paranoide Einstellung — paranoidinė 
nuostata 

Partialobjekt — dalinis objektas 

Partialtrieb — dalinė vara 

Penisneid — penio pavydas 

Perversion — perversija 

phallische Frau — falinė moteris 

phallische Stufe (Phase) — falinė fazė 

Phallus — falas 

Phantasie — fantazija 

prūgenital — pregenitalinis 

preodipal - ikiedipinis 

primare Identifizierung — pirminis ta- 
patinimasis 

primarer Narzissmus / sekundžrer Nar- 
zissmus — pirminis narcizmas / an- 
trinis narcizmas 

Primarvorgang / Sekundarvorgang — 
pirminis procesas / antrinis procesas 

Projektion — projekcija 

Projektionsidentifizierung — projek- 
cinis tapatinimasis 

psychische Bearbeitung (Verarbei- 
tung) — psichinis apdorojimas 

psychische Energie - psichinė energija 

psychische Realitūt — psichinė tikrovė 

psychischer Apparat — psichikos apa- 
ratas 

psychischer Konflikt - psichikos kon- 
fliktas 

psychischer Reprūsentant — psichinė 
reprezentacija 

Psychoanalyse — psichoanalizė 


R 


Rationalisierung — racionalizacija 
Reaktionsbildung — priešinga reakcija 
Realangst — realios grėsmės nerimas 
Realitatsprinzip — tikrovės principas 
Realitatsprūfung — tikrovės tikrinimas 
Regression — regresija 

Reizschutz — apsauga nuo dirgiklių 


S 


Sadismus — sadizmas 

sadistisch-anale Stufe (Phase) — sadis- 
tinė analinė fazė 

Sadomasochismus — sadomazochizmas 

Schicksalsneurose — lemties neurozė 

Schreck — išgąstis 

Schuldgefiihl — kaltės jausmas 


sekundžūre Bearbeitung — antrinis per- 
dirbimas 
Selbstanalyse — savianalizė 
Selbsterhaltungstriebe — savisaugos 
varos 
Sexualitat —- seksualumas 
Sexualtrieb — seksualinė vara 
somatisches Entgewgenkommen — 
somatinis prisiderinimas 
spezifische Aktion — specifinis veiksmas 
Spiegelstufe — veidrodžio fazė 
Strafbedūrfnis - bausmės poreikis 
Sublimierung — sublimacija 
Symbolische — simbolinis registras 
symbolische Wunscherfillung — sim- 
bolinis geismo patenkinimas 
Symptombildung — simptomo forma- 
vimasis 


T 


Tagesreste — dienos likučiai 

Tagtraum — dienos svajos 

Thanatos — Tanatas 

Todestriebe — mirties varos 

Topik — struktūrinis modelis 

Topik, topisch - topografija, topografinis 

Trauerarbeit — gedulo darbas 

Traum - sapnas 

Trauma — trauma 

Traumarbeit — sapno darbas 

traumatische Neurose — trauminė neurozė 

Traumhintergrund — sapnų fonas 

Tragheitsprinzip — inertiškumo prin- 
cipas 

Trieb — vara 

Triebmischung — varų susiliejimas 

Triebguelle — varos šaltinis 

Triebregung — varos impulsas 

Triebreprūsentant — varos reprezen- 
tacija 

Triebziel — varos tikslas 

U 
Unbewufte - nesąmoningoji sfera 
Ungeschehenmachen — anuliavimas 
UnterbewuBte — pasąmonė 
Unterdrickung — slopinimas 
Urethralerotik — uretralinė erotika 
Urphantasien — pirminės fantazijos 
Urszene — pirminė scena 
Urverdrūngung - pirminis išstūmimas 
Uberbesetzung — hiperkateksis 
Ūbergangsobjekt — pereinamasis ob- 
jektas 
UŪberich - Superego 
Ūbertragung — perkėlimas 
Ūbertragungsneurose — perkėlimo 
neurozė 


V 


Vaterkomplex — tėvo kompleksas 

Verdichtung — sutirštinimas 

Verdringung — išstūmimas 

vereinigte Eltern — susijungusi tėvų pora 

Verfiihrungstheorie — suviliojimo teorija 

Verinnerlichung — internalizacija 

Verkehrung ins Gegenteil — išvertimas 
į priešingybę 

Verleugnung — atmetimas 

Verneinung — neigimas 

Versagung — frustracija 

Verschiebung — perstūmimas 

Verurteilung, Urteilsverwerfung — pa- 
smerkimas 


Verwerfung — pašalinimas 

Vorbewulšte — ikisąmoningoji sfera 

Vorlust / Endlust —- pradžios malonu- 
mas / pabaigos malonumas 

Vorstellung — vaizdinys 

Vorstellungsreprūsentant — vaizdinio 
reprezentacija 

Voyeurismus — vojerizmas 


Ww 


Wahrnehmungsidentitūt —- suvokimo 
tapatumas 

Wiedergutmachung — atitaisymas 

Wiederholungszwang — būtinybė 
kartoti 

Wiederkehr des Verdrūngten - išstum- 
tojo turinio grįžimas 

Wiederstand — priešinimasis 

Wortvorstellung / Sachvorstellung 
(Dingvorstellung) — žodžio vaizdi- 
nys / daikto vaizdinys 

Wunsch (Begierde) — geismas 

Wunscherfillung — geismo išsipil- 
dymas 


Z. 


Zartlichkeit - švelnumas 

Zensur — cenzūra 

Zielhemmung — tikslo slopinimas 
Zielvorstellung — tikslo vaizdinys 
Zwang, zwangs- - įkyrumas, įkyrus 
Zwangsneurose — įkyrumų neurozė 

